
„O serie în același timp agreabilă și diabolică... 
şi din ce în ce mai captivantă!” 


-A 7 


LILI 


A u talentul ei special de a da mereu de necazuri, Sookie 
Í 


(2 este martoră la un atentat comis asupra barului în 
care lucrează, Merlotte's. Bănuielile se îndreaptă 
imediat spre anti-teriantropii din zonă, însă Sookie 
suspectează altceva și, împreună cu Sam, încearcă să 
descopere vinovatul... precum și mobilul atacului. 
Dar lucrurile se complică. Deși nu este capabilă să 
„Citească” în mintea vampirilor, Sookie îi cunoaşte 
bine pe iubitul său, Eric Northman. și pe „.fiica” lui, 
Pam, și își dă seama că aceştia complotează împotriva 
actualului lor stăpân. Treptat, și Sookie este atrasă în 
această luptă... care se dovedește a fi mult mai grea 
decât ar fi crezut. Prinsă încă o dată în vârtejul intrigi- 
lor din lumea vampirilor, Sookie află că este doar un 
pion, la fel ca oricare alt om obișnuit... și că pe tabla 
de joc a apărut o nouă regină... 


„Amestecul de stiluri este încântător, o combinaţie de 
elemente din romanele de dragoste, mister și groază.” 

Trebuie să dedic această carte amintirii mamei mele. 


Ei nu i s-ar fi părut ciudat că i se dedică un roman 
de ficțiune urbană. 
A fost cea mai mare admiratoare şi cea mai fidelă 
cititoare a mea. 
Aveam atâtea de admirat la mama mea! 
Îi simt lipsa în fiecare zi. 


MULTUMIRI 


Mă tem că aş putea să uit pe cineva de această dată, 
fiindcă am fost îndeajuns de norocoasă încât să beneficiez de 
foarte mult ajutor cât am lucrat la aceste cărți. Daţi-mi voie 
ca mai întâi şi-ntâi să-i mulțumesc asistentei şi celei mai 
bune prietene, Paula Woldan, pentru că datorită ei am putut 
să fiu liniştită şi să lucrez fără griji; prietenilor şi cititorilor 
mei Toni L.P. Kelner şi Dana Cameron, care m-au ajutat să 
mă concentrez asupra aspectelor importante ale muncii mele; 
Victoriei Koski, care se străduieşte să mențină ordinea în 
imensa lume a lui Sookie, agentului meu, Joshua Bilmes, şi 
redactorului meu, Ginjer Buchanan, care se străduieşte din 
greu ca să progresez profesional aşa cum am plănuit. Pentru 
cartea aceasta, am beneficiat de excelentele sfaturi ale lui 
Ellen Dugan, scriitoare, mamă şi vrăjitoare. 


1 


PODUL RĂMĂSESE ÎNCUIAT până a doua zi după moartea 
bunicii mele. În acele clipe îngrozitoare, găsisem cheia şi-l 
descuiasem ca să caut rochia ei de mireasă, fiindcă-mi 
trecuse prin minte nebuneasca idee că trebuia înmormântată 
în ea. Făcusem un pas înăuntru, după care mă întorsesem şi 
ieşisem, lăsând uşa descuiată în urma mea. 

Acum, după doi ani, am deschis din nou uşa aceea. 
Balamalele au scârțâit amenințător, de parc-ar fi fost miezul 
nopții de Halloween, şi nu o însorită dimineață de miercuri 
de la sfârşitul lui mai. Când am trecut pragul, scândurile late 
ale duşumelei au început să protesteze sub tălpile mele. 
Pretutindeni în jurul meu erau contururi întunecate şi un 
foarte slab miros de mucegai: iz de lucruri vechi, de mult 
uitate. 

Cu decenii în urmă, casei Stackhouse îi fusese adăugat cel 
de-al doilea nivel, iar acesta fusese împărțit în dormitoare; 
însă după ce generația cea mai numeroasă de Stackhouse îşi 
micşorase efectivul, o treime din acest spaţiu fusese destinat 
depozitării. De când venisem împreună cu Jason să locuim 
cu bunicii, după moartea părinților noştri, uşa podului 
rămăsese încuiată. Buni nu voia să curețe după noi, în cazul 
în care ne-ar fi trecut prin cap că podul era un loc grozav de 
joacă. 

Acum eram stăpâna casei, iar cheia stătea atârnată de o 
panglică la gâtul meu. Nu mai existau decât trei descendenți 
ai neamului Stackhouse: Jason, eu şi fiul răposatei mele 
verişoare Hadley, un băiețel pe nume Hunter. 

Am bâjbâit cu mâna prin penumbră ca să găsesc lanțul 
suspendat, l-am prins şi am tras. Becul din tavan şi-a 
împrăştiat lumina peste vechiturile de familie strânse acolo 
de decenii. 

Vărul Claude şi străunchiul Dermot au intrat în urma 
mea. Dermot a expirat atât de zgomotos, încât s-a auzit 
aproape ca un sforăit. Claude era întunecat la față. Eram 
convinsă că regreta faptul că se oferise să mă ajute să fac 


curat în pod. Dar n-aveam de gând să-l las să-mi scape, mai 
ales că însemna încă un mascul apt şi disponibil care să mă 
ajute. Deocamdată, Dermot mergea oriunde mergea şi 
Claude, aşa că aveam doi inşi dintr-un foc. Nu puteam să 
anticipez cât va dăinui această situație. Dintr-odată, mi-am 
dat seama că foarte curând avea să fie prea cald ca să 
zăbovim în încăperea de sus. Aparatul de aer condiționat pe 
care prietena mea Amelia îl instalase într-unul dintre 
dormitoare făcea ca în spațiile de locuit să fie o temperatură 
suportabilă, dar evident că nu risipiserăm banii punând unul 
şi în pod. 

— Cum ar trebui să procedăm? s-a interesat Dermot. Era 
blond, în timp ce Claude era brunet: arătau ca două superbe 
suporturi verticale pentru cărți. Îl întrebasem odată pe 
Claude ce vârstă are, ca să aflu că nu avea decât o foarte 
vagă idee. Zânele nu socotesc timpul ca noi, însă oricum 
Claude era cu cel puţin un secol mai bătrân decât mine. Era 
puşti pe lângă Dermot, străunchiul meu fiind de părere că 
era cu vreo şapte sute de ani mai mare decât mine. Dar 
niciun rid pe fețele lor, niciun fir de păr cărunt, niciun semn 
de ofilire la vreunul dintre ei. 

Din moment ce aveau mult mai mult sânge de zână decât 
mine — eu nu aveam decât a opta parte —, păream să avem cu 
toții aceeaşi vârstă, aproape de treizeci. Dar asta urma să se 
schimbe peste câțiva ani. Eu aveam să par mai bătrână decât 
străbunul meu. Cu toate că Dermot semăna mult cu fratele 
meu, Jason, îmi dădusem seama cu două zile în urmă că 
Jason avea riduri la colțurile ochilor. Dermot poate că nu va 
arăta niciodată un astfel de semn al îmbătrânirii. 

Revenind în prezent, i-am răspuns: 

— Propun să ducem lucrurile jos, în living. E mult mai 
multă lumină acolo: ne-ar fi mai uşor să vedem ce merită 
păstrat şi ce nu. Dacă scoatem tot din pod, o să pot să fac 
curat după ce plecați voi la muncă. 

Vărul meu Claude era proprietarul unui club de striptease 
din Monroe şi se ducea acolo în fiecare zi, iar Dermot mergea 
peste tot după Claude. Ca de fiecare dată... 

— Avem doar trei ore la dispoziție, a precizat Claude. 


— Hai să trecem la treabă, am zis, cu un zâmbet 
strălucitor şi vesel. Expresia prin care arătam că mi-am 
revenit. 

După vreo oră, gândeam altfel, însă era prea târziu să mai 
dau înapoi de la muncă. (lar faptul că-i vedeam pe Claude şi 
pe Dermot la bustul gol făcea ca munca să devină mult mai 
interesantă.) Familia mea locuia în casa aceasta încă de când 
exista numele de Stackhouse în parohia Renard. Şi asta 
însemna de mai bine de o sută cincizeci de ani. Adunaserăm 
ceva lucruri. 

Livingul începu să se umple în mare viteză. Erau acolo 
cutii pline de cărți, cufere ticsite de veşminte, mobilier, vaze. 
Familia Stackhouse nu fusese niciodată bogată şi, după toate 
aparențele, ai mei consideraseră că oricărui lucru i se putea 
găsi o utilitate, oricât ar fi fost de uzat sau de stricat, dacă-l 
păstram suficient de mult timp. Până şi cele două rude ale 
mele au simţit nevoia unei pauze după ce au urnit un birou 
din lemn, incredibil de greu, şi l-au coborât pe scara îngustă. 
Ne-am aşezat cu toţii pe veranda din față. Băieţii, pe 
balustradă, iar eu m-am trântit în balansoar. 

— Am putea să strângem totul grămadă în curtea din 
spate şi să-i dăm foc, a propus Claude. Şi nu glumea. Claude 
avea un simț al umorului bizar, în cel mai bun caz, şi 
inexistent în restul timpului. 

— Nu! am exclamat, încercând ca vocea să nu-mi sune 
atât de iritată pe cât mă simțeam. Ştiu că lucrurile astea nu 
sunt de valoare, dar dacă alți Stackhouse au fost de părere 
că merită păstrate acolo, sus, le datorez cel puţin politețea de 
a mă uita la fiecare dintre ele. 

— Dragă strănepoată, m-a contrazis Dermot, mă tem că, 
de fapt, Claude are dreptate. Să afirmi că deşeurile acestea 
„nu sunt de valoare” e o dovadă de gentileţe din partea ta. 

Imediat cum îl auzeai vorbind pe Dermot, îți dădeai seama 
că asemănarea lui cu Jason era strict de suprafață. Le-am 
aruncat o căutătură furioasă. 

— Sigur că pentru voi doi cele mai multe dintre ele sunt 
gunoaie, însă pentru oameni ar putea să aibă o oarecare 
valoare, am zis. Aş putea să sun la teatrul din Shreveport, să 


văd dacă le-ar fi de folos o parte din haine sau din mobilă. 

— Asta ne-ar scăpa de unele lucruri, a replicat Claude, 
ridicând din umeri. Dar cea mai mare parte din veşminte n- 
ar fi de folos nici drept cârpe de şters praful. 

Scoseserăm câteva cutii şi pe verandă, când livingul 
începuse să fie de necirculat, iar acum el împungea cu 
degetele de la picioare într-una dintre ele. Pe etichetă scria că 
înăuntru se aflau perdele, însă nu puteam decât să ghicesc 
cum arătaseră ele la origine. 

— Ai dreptate, am recunoscut. 

Am împins-o la rândul meu cu piciorul, nu foarte energic, 
făcând-o să se legene timp de un minut. Dermot s-a dus în 
casă, de unde s-a întors cu un pahar de ceai cu aromă de 
piersici şi multă gheaţă. Mi l-a întins fără să scoată o vorbă. 
I-am mulțumit şi m-am uitat fix, necăjită, la toate vechiturile 
atât de prețuite odinioară de cineva. 

— Bine, am zis apoi, înclinându-mă în fața rațiunii, o să 
facem şi o grămadă pentru foc. În spate, unde de obicei ard 
frunzele? 

Dermot şi Claude m-au privit chiorâş. 

— OK, e bine şi aici, pe pietriş, am cedat eu. 

De curând, aleea pe care intram cu maşina fusese 
acoperită din nou cu pietriş, şi la fel se întâmplase şi cu 
spaţiul pentru parcare din fața casei, delimitat de bârne de 
lemn. 

Până să se ducă Dermot şi Claude la duş şi apoi să se 
schimbe pentru muncă, în parcare se afla deja o movilă mare 
de lucruri nefolositoare, pregătite să li se dea foc. Femeile din 
familia Stackhouse îşi făcuseră provizii de cearşafuri şi 
cuverturi, majoritatea aflându-se acum în aceeaşi stare de 
degradare ca şi perdelele. Spre profundul meu regret, multe 
cărți erau mucegăite şi roase de şoareci. Oftând, le-am 
adăugat la morman, cu toate că simpla idee de a arde cărți 
îmi făcea rău. În schimb, mobila spartă, umbrelele putrede, 
preşurile pătate, vechea valiză de piele cu găuri mari... 
nimeni nu putea să mai aibă vreodată nevoie de aşa ceva. 

Fotografiile pe care le descoperiserăm - înrămate, în 
albume sau desperecheate — le adunaserăm în living, într-o 


cutie. Într-o alta, am sortat documentele. Am mai găsit şi 
câteva păpuşi vechi. Ştiam de la televizor că unii oameni 
colecționau păpuşi, şi poate că şi acestea valorau ceva. Mai 
erau şi câteva vechi arme de foc, precum şi o spadă. 

Unde erau cei de la Antiques Roadshow! când aveai nevoie 
de ei? 

Mai târziu, în aceeaşi seară la Merlotte's, i-am povestit 
şefului meu, Sam, ce făcusem peste zi. Sam, un bărbat 
îndesat, care în realitate avea o forță imensă, ştergea sticlele 
de praf în spatele barului. Nu eram prea aglomerațţi în acea 
seară. De fapt, afacerea nu mersese bine în ultimele câteva 
săptămâni. Nu ştiu dacă prăbuşirea se datora închiderii 
combinatului de prelucrare a cărnii de pasăre sau era 
provocată de obiecțiile unora privitoare la faptul că Sam e 
teriantrop. (Cei cu dublă-natură încercaseră să imite 
tranziția încununată de succes a vampirilor, însă nu le 
reuşise la fel de bine.) Şi mai apăruse şi un bar nou, Vic's 
Redneck Roadhouse, la vreo zece mile spre vest, lângă 
autostrada interstatală. Auzisem că la Redneck Roadhouse 
se țineau tot felul de concursuri de tricouri ude, competiții de 
ping-pong cu bere, plus o promoţie intitulată „Hai cu seara 
Bubba” — rahaturi de-astea. 

Rahaturi populare. Rahaturi menite să atragă clientelă. 

Oricare ar fi fost motivele, eu şi Sam aveam vreme să 
discutăm despre poduri şi vechituri. 

— E în Shreveport un magazin numit Splendide, m-a 
informat Sam. Ambii proprietari sunt evaluatori. Ai putea să- 
i suni. 

— De unde ştii? 

Mă rog, nu fusese tocmai o dovadă de tact din partea mea. 

— Ei bine, mai ştiu şi eu câteva lucruri în afară de servitul 
la bar, a replicat Sam, privindu-mă pieziş. 

Trebuia să umplu o halbă cu bere pentru una dintre 
mesele mele. Când m-am întors, i-am zis: 


1 Serial de televiziune britanic, în care experți în antichităţi colindă 
prin Marea Britanie şi uneori şi prin alte țări, evaluând obiectele 
vechi deținute de localnici. 


— Normal că ştii tot felul de chestii. Doar că nu aveam idee 
că te pricepi şi la antichități. 

— Eu, nu. Jannalynn se pricepe. Splendide e magazinul ei 
preferat. 

Am clipit, străduindu-mă să nu-mi arăt descumpănirea. 
Jannalynn Hopper, care deja umbla cu Sam de câteva 
săptămâni, era atât de feroce, încât fusese numită executorul 
haitei Dinte Lung... cu toate că nu avea decât douăzeci şi 
unu de ani şi statura unui elev de-a şaptea. Îmi venea greu 
să mi-o imaginez pe Jannalynn restaurând o ramă autentică 
de tablou sau planificându-şi amplasarea unui bufet de pe 
vremea plantațiilor în casa ei din Shreveport. (Dacă stau să 
mă gândesc, habar n-am unde locuieşte. Oare Jannalynn 
avea, într-adevăr, o casă?) 

— Aşa ceva sigur că n-aş fi ghicit, i-am zis, silindu-mă să-i 
zâmbesc lui Sam. 

După părerea mea personală, Jannalynn nu era îndeajuns 
de bună pentru Sam. 

Evident, am păstrat acest gând doar pentru mine. Să nu-i 
critici pe alții, să nu arunci cu piatra, nu? Doar umblam cu 
un vampir al cărui răboj de ucideri sigur îl surclasa pe-al lui 
Jannalynn, din moment ce Eric avea peste o mie de ani. Într- 
unul dintre acele momente cumplite prin care treci 
câteodată, mi-am dat seama că toți cei cu care umblasem — 
cu toate că, recunosc, lista era destul de scurtă — fuseseră 
ucigaşi. 

Şi eu la fel. 

Am fost nevoită să-mi alung în grabă astfel de gânduri, 
altfel rămâneam într-o dispoziție melancolică toată seara. 

— Ai cumva vreun nume şi un număr de telefon de la 
magazinul acela? m-am interesat. 

Speram că negustorii de antichități erau dispuşi să dea o 
fugă până în Bon Temps. În caz contrar, trebuia să închiriez 
o camionetă U-Haul ca să transport tot ce găsisem în 
Shreveport. 

— Mda, am în birou, mi-a confirmat Sam. Vorbisem cu 
Brenda, jumătatea feminină a asociaţilor, că aş vrea să-i 
cumpăr lui Jannalynn ceva special de ziua ei. Va fi în 


curând. Brenda - Brenda Hesterman - m-a sunat azi- 
dimineață, să-mi spună că are câteva obiecte pentru mine, să 
le văd. 

— N-am putea să trecem mâine pe la ea? i-am propus. Am 
lucrurile claie peste grămadă în living, şi altele afară, pe 
veranda din față, iar vremea bună n-o să țină la nesfârşit. 

— Oare n-ar vrea şi Jason câteva din ele? m-a întrebat 
Sam, prudent. Zic şi eu aşa, chestii de familie. 

— Şi-a luat o măsuţă, acum vreo lună, am zis. Dar cred c- 
ar fi cazul să-l întreb. 

Am stat să mă gândesc puţin. Casa, cu tot ce conţinea, îmi 
aparținea, din moment ce mi-o lăsase Buni. Hmmm... Ei 
bine, să începem cu începutul. 

— Hai s-o întrebăm pe doamna Hesterman dacă vrea să 
vină să vadă. Dacă sunt şi lucruri bune de ceva, să mă pot 
gândi. 

— OK, a acceptat Sam. Sună bine. Trec să te iau mâine la 
zece? 

Era un pic cam devreme pentru mine, să fiu trează şi 
îmbrăcată, din moment ce lucram în ultimul schimb, însă m- 
am declarat de acord. 

Sam a părut mulțumit. 

— Poţi să-ţi dai şi tu cu părerea despre ce-o să-mi arate 
Brenda. Mi-ar prinde bine să am şi opinia unei femei. 

Şi-a trecut o mână prin păr, care (ca de obicei) îi stătea 
alandala. Cu câteva săptămâni în urmă, şi-l tunsese scurt, 
iar acum se afla în stânjenitoarea etapă în care-i crescuse la 
loc. Părul lui Sam are o culoare drăguță, un fel de blond- 
căpşuniu; dar, de vreme ce e ondulat natural, acum, când 
creştea, părea s-o ia în toate direcţiile. Mi-am stăpânit 
imboldul de a scoate la repezeală o perie cu care să-i dau o 
formă. Nu era un gest pe care să-l facă un angajat față de 
podoaba capilară a patronului. 

Kennedy Keyes şi Danny Prideaux, care lucrau cu 
jumătate de normă pentru Sam, pe posturile de barman şi, 
respectiv, de paznic, au intrat şi s-au cățărat pe două dintre 
taburetele libere de la bar. Kennedy e chiar frumoasă. Cu 
câțiva ani în urmă, a câştigat locul al doilea la concursul 


pentru Miss Louisiana, şi încă arată ca întruchiparea unei 
regine a frumuseții. Are părul castaniu lucios şi des, iar 
vârfurile n-ar îndrăzni vreodată să fie înspicate. 

Se machiază cu meticulozitate. Îşi face cu regularitate 
manichiura şi pedichiura. Nu şi-ar cumpăra îmbrăcăminte de 
la Wal-Mart nici dacă i-ar fi viața în joc. 

Cu câțiva ani în urmă, viitorul ei, care probabil ar fi 
constat într-o nuntă la clubul local din parohia vecină şi o 
moştenire importantă din partea tatălui, derapase de pe 
făgaşul normal, când fusese închisă pentru omor prin 
imprudență. 

La fel ca mai toată lumea pe care o cunoşteam, mi-am 
imaginat că iubitul ei şi-o făcuse cu mâna lui, după ce-o 
văzusem cu fața umflată şi vânătă în fotografiile ei față-profil. 
Însă când sunase la 911, ea mărturisise că-l împuşcase, iar 
familia lui avea o oarecare influență, aşa că nici gând să 
poată scăpa nepedepsită. Primise o condamnare uşoară şi 
beneficiase de scutire de muncă, fiindcă le predase colegelor 
de închisoare manierele şi arta de a se îmbrăca. Până la 
urmă, Kennedy îşi ispăşise pedeapsa. Când s-a eliberat, şi-a 
închiriat un mic apartament în Bon Temps, unde avea o 
mătuşă pe nume Marcia Albanese. Sam îi oferise o slujbă 
aproape imediat după ce-o cunoscuse, iar ea o acceptase pe 
loc. 

— Salut, frate, i-a zis Danny lui Sam. Ne faci şi nouă câte- 
un mojitol? 

Sam a scos menta din frigider şi s-a pus pe treabă. l-am 
întins feliile de lime când l-am văzut că e aproape gata cu 
băuturile. 

— Ce-i cu voi astă-seară? i-am întrebat. Arăți straşnic, 
Kennedy. 

— În sfârşit, am dat jos cinci kile, mi-a răspuns ea, iar 
când Sam i-a pus paharul în față, ea l-a luat, închinând spre 
Danny. Pentru fosta mea siluetă! Fie să mă aflu pe calea cea 
bună pentru recăpătarea ei! 


1 Cocktail cubanez tradițional, preparat din rom alb, zahăr (de 
obicei din trestie), suc de lime, apă minerală şi frunze de mentă. 


— Hei! a exclamat Danny, clătinând din cap. Tu nu trebuie 
să faci nimic ca să fii frumoasă. 

Am fost nevoită să întorc capul, ca să nu scap un Auuuu! 
Danny era un tip dur, care se maturizase într-un mediu cum 
nu se poate mai diferit decât al lui Kennedy - unica 
experiență pe care-o aveau în comun era închisoarea —, dar, 
mamă, mare foc mai avea la inimă pentru ea. Îi simţeam 
dogoarea de unde stăteam. Nu trebuia să am calități 
telepatice ca să remarc devotamentul lui Danny. 

Încă nu trăseserăm draperiile la ferestrele de la fațadă, şi 
când mi-am dat seama că se întunecase, am pornit spre ele. 
Deşi priveam afară din barul viu luminat spre parcarea 
întunecată, vedeam lumini şi ceva care se mişca... se mişca 
repede. Venea spre bar. Am avut la dispoziţie o fracțiune de 
secundă în care să gândesc: Ce ciudat, după care am zărit un 
licăr de lumină. 

— Jos! am urlat, însă cuvântul nici măcar n-a apucat să- 
mi iasă de pe buze, când geamul s-a făcut țăndări, iar sticla, 
cu gâtul aprins, a aterizat pe o masă la care nu stătea 
nimeni, sfărâmând suportul pentru şerveţțele şi împrăştiind 
solnița şi pipernița. Şerveţele aprinse au zburat din locul 
impactului, plutind pe podea sau pe scaunele din jur. Masa 
însăşi a luat foc aproape instantaneu. 

Danny s-a mişcat mai repede decât orice om pe care l-am 
văzut vreodată. A împins-o pe Kennedy de pe taburetul ei, a 
ridicat apoi tăblia barului şi a îmbrâncit-o dincolo de tejghea. 
S-a produs un scurt carambolaj când Sam, mişcându-se 
chiar şi mai iute, a înşfăcat extinctorul de pe perete şi a 
încercat să sară peste tejghea ca să stingă flăcările. 

Am simțit căldură pe coapse şi mi-am coborât privirea, 
remarcând că şorțul mi se aprinsese de la un şervețel. Spre 
ruşinea mea, recunosc, am țipat. Sam s-a răsucit pe călcâie, 
pulverizând cu extinctorul spre mine, după care s-a întors iar 
spre flăcări. Clienţii urlau, ferindu-se de foc şi fugind spre 
culoarul care trecea pe lângă toalete şi pe lângă biroul lui 
Sam, dând spre parcarea din spate. Unul dintre clienţii 
noştri permanenți, Jane Bodehouse, sângera abundent, 
ținându-şi mâna lipită de scalpul sfâşiat. Stătuse lângă 


geam, nu la locul ei obişnuit, de lângă bar, motiv pentru care 
mi-am închipuit că fusese tăiată de cioburile care zburaseră. 
Jane se împleticea şi ar fi căzut dacă n-aş fi prins-o de braț. 

— Du-te pe-acolo, am zbierat la urechea ei, împingând-o în 
direcția corectă. Sam pulveriza cu extinctorul în flacăra cea 
mai mare, ţintind la baza ei, aşa cum şi trebuia, însă 
şerveţelele care zburaseră care încotro iscau o mulțime de 
mici incendii. Am înşfăcat carafa cu apă şi cana cu ceai de pe 
bar şi am luat la rând, cu meticulozitate, flăcările de pe 
podea. Cănile erau pline, aşa că am reuşit să fiu destul de 
eficientă. 

Una dintre perdelele de la geamurile din față se aprinsese; 
am făcut trei paşi spre ea, am ochit cu grijă şi am azvârlit 
ceaiul rămas. Flacăra nu s-a stins de tot. Luând un pahar cu 
apă de pe o masă, m-am apropiat de foc mai mult decât aş fi 
vrut. Ferindu-mă, am turnat lichidul peste perdeaua 
fumegândă. Deodată, am simțit în spatele meu un neobişnuit 
val de căldură şi un miros dezgustător. Un iz puternic de 
substanțe chimice mi-a produs o senzaţie ciudată pe spinare. 
M-am întors, vrând să-mi dau seama ce se petrecuse, şi l-am 
văzut pe Sam răsucindu-se pe călcâie şi îndepărtându-se, cu 
extinctorul în braţe. 

M-am pomenit privind în bucătărie, prin ferestruica pentru 
servire. Antoine, bucătarul, închidea toate aparatele electrice. 
Deştept. Auzeam în depărtare sirena maşinii de pompieri, 
însă eram prea ocupată să caut flăcările gălbui, ca să mă 
simt uşurată. Ochii mei, şiroind de lacrimi din cauza fumului 
şi a chimicalelor, săgetau de colo-colo ca bilele de flipper, 
încercând să depisteze flăcările; tuşeam ca naiba. Sam 
dăduse fuga să ia cel de-al doilea extinctor, din biroul lui, iar 
acum se întorcea cu el, pregătit. Ne legănam de pe un picior 
pe altul, umăr la umăr, gata să trecem la acţiune şi să 
stingem flăcările care-ar mai fi țâşnit. 

Niciunul dintre noi n-a mai descoperit vreuna. 

Sam a mai îndreptat un jet de spumă spre sticla care 
provocase incendiul, după care a lăsat jos extinctorul. S-a 
îndoit de mijloc, cu mâinile pe coapse, inspirând hârâit şi 
apoi începând să tuşească. În clipa imediat următoare, s-a 


aplecat să examineze sticla. 

— N-o atinge, m-am repezit să-i zic, şi el s-a oprit cu mâna 
la jumătatea gestului. 

— Sigur că nu, m-a aprobat, mustrându-se pe sine şi 
îndreptându-şi spinarea. Ai văzut cumva cine-a aruncat-o? 

— Nu, i-am răspuns. 

Eram singurele persoane rămase în bar. Auzeam sirena 
pompierilor apropiindu-se tot mai mult, ceea ce-mi dădea de 
înțeles că nu mai aveam decât un minut de discutat între 
patru ochi. 

— Pog’ să fi fost aceiaşi tipi care au făcut o demonstraţie în 
parcare. Nu ştiu totuşi dacă membrii sectei s-or pricepe şi la 
explozibili. 

Nu toată lumea din zonă se bucurase să afle că existau 
ființe ca vârcolacii şi teriantropii, după Marea Revelaţie, şi 
Casa de rugăciuni Sfântul Cuvânt din Clarice îşi trimisese 
adepții să organizeze, din când în când, demonstrații lângă 
Merlotte's. 

— Sookie, mi-a zis Sam, îmi pare rău pentru părul tău. 

— Ce-i cu el? m-am mirat, ridicându-mi mâna spre cap. 
Şocul începea să se instaleze. Îmi venea greu să-mi fac mâna 
să asculte de indicațiile creierului. 

— Ţi-ai pârlit capătul cozii, mi-a explicat Sam. 

Şi s-a aşezat brusc. Mi s-a părut o idee bună. 

— Aşadar, asta mirosea aşa de urât, am zis, lăsându-mă 
să cad pe podea lângă el. 

Stăteam cu spinările sprijinite de baza barului, fiindcă 
taburetele fuseseră împrăştiate în îmbulzeala celor care se 
zoreau să iasă prin spate. Părul meu arsese. Am simțit cum 
mi se scurg lacrimi pe obraji. Ştiam că era o prostie, dar nu 
mă puteam stăpâni. 

Sam m-a luat de mână şi m-a ţinut strâns, şi aşa ne-au 
găsit pompierii, când au dat năvală înăuntru. Chiar dacă 
Merlotte's este amplasat în afara oraşului, am avut parte de 
pompierii municipalității, nu de voluntari. 

— Nu cred că aveți nevoie de furtun, le-a strigat Sam. Am 
impresia că focul s-a stins. 

Îl neliniştea gândul că s-ar putea produce şi alte pagube în 


bar. 

— Voi doi aveți nevoie de prim-ajutor? s-a interesat 
Truman La Salle, şeful pompierilor. Privirea însă îi era 
distrată, iar cuvintele, spuse absent. 

— Eu sunt bine, i-am răspuns, după ce i-am aruncat o 
privire lui Sam. În schimb, e Jane afară, cu o rană la cap, de 
la geam, nu-i aşa, Sam? 

— Poate să am şi eu o mică arsură, la mâna dreaptă, a zis 
el, strâmbându-şi gura de parcă abia acum ar fi resimțit 
durerea. Îşi luă mâna stângă de pe a mea şi-şi frecă palma 
dreaptă, iar de data aceasta chiar că a tresărit. 

— E cazul să ţi-o îngrijeşti, l-am sfătuit. Arsurile dor ca 
naiba. 

— Mda, asta mi-am dat şi eu seama, a zis, închizând 
strâns ochii. 

Şi-a făcut apariția şi Bud Dearborn, de îndată ce Truman a 
urlat „OK!”. Şeriful fusese, probabil, luat din pat, fiindcă 
arăta răvăşit şi-i lipsea pălăria, o piesă de nădejde a 
garderobei sale. Şeriful Dearborn se apropia probabil de 
şaizeci de ani deja, şi-şi arăta vârsta până la ultimul minut. 
Mereu semănase cu un pekinez. Acum, semăna cu unul sur. 
Şi-a petrecut vreo câteva minute dând târcoale barului, 
privind atent pe unde calcă şi aproape amuşinând 
dezordinea. În cele din urmă, s-a declarat satisfăcut, a venit 
spre noi şi s-a oprit în fața mea. 

— Acum ce-ai mai pus la cale? m-a întrebat. 

— Cineva a aruncat cu o sticlă incendiară prin geam, i-am 
răspuns. Nici o legătură cu mine. 

Eram prea şocată ca să mă mai enervez. 

— Sam, crezi că tu ai fost ținta? s-a mai interesat şeriful. 

Totuşi, a plecat fără să mai aştepte răspunsul. 

Ridicându-se încet, Sam s-a întors şi a întins mâna stângă 
spre mine. l-am prins-o, şi el m-a tras în sus. Cum e mult 
mai puternic decât pare, am fost pe picioare într-o clipită. 

Timpul s-a oprit în loc pentru câteva minute. Am fost 
nevoită să mă gândesc că, poate, eram un pic în stare de şoc. 

După ce şi-a încheiat lentul şi grijuliul circuit al barului, 
şeriful Dearborn s-a întors la mine şi la Sam. 


Intre timp, aveam un alt şerif de înfruntat. 

Eric. Northman, iubitul meu şi  şeriful-vampir al 
Districtului 5, care cuprindea şi Bon Temps, a intrat pe uşă 
atât de repede, încât când şi-au dat seama Bud şi Truman că 
el este acolo, au sărit ca arşi, şi am avut impresia că Bud a 
vrut să-şi scoată rapid pistolul. Eric m-a prins de umeri şi s- 
a aplecat să mă privească în faţă. 

— Eşti rănită? m-a întrebat. 

Îngrijorarea lui parcă mi-ar fi acordat permisiunea de a-mi 
lăsa deoparte bravura. Am simțit o lacrimă curgându-mi pe 
obraz. Numai una. 

— Şorțul mi-a luat foc, dar cred că n-am nimic la picioare, 
i-am zis, făcând un imens efort ca vocea să-mi sune calm. 
Mi-am pierdut doar puţin din păr. Aşa că n-am ieşit chiar 
atât de rău. Bud, Truman, nu-mi aduc aminte dacă l-aţi 
cunoscut pe iubitul meu, Eric Northman, din Shreveport. 

Erau poate vreo câteva afirmaţii discutabile în propoziția 
pe care o rostisem. 

— De unde-aţi ştiut că sunt probleme aici, domnule 
Northman? s-a interesat Truman. 

— M-a sunat Sookie pe mobil, a răspuns Eric. 

Era o minciună, însă eu nu prea aveam chef să le explic 
şefului pompierilor şi şerifului nostru despre legătura de 
sânge dintre mine şi Eric, iar Eric nu le-ar fi oferit niciodată 
de bunăvoie informații unor oameni. 

Unul dintre cele mai minunate, dar şi mai înfricoşătoare 
aspecte ale iubirii lui Eric pentru mine era că nu dădea o 
para chioară pe nimeni altcineva. Nu lua câtuşi de puţin în 
seamă barul avariat, arsurile lui Sam, nici pe poliţiştii şi 
pompierii (care-l urmăreau în permanenţă cu coada ochiului) 
încă preocupaţi să inspecteze clădirea. 

Eric mi-a dat roată, evaluând starea podoabei mele 
capilare. După o tăcere prelungită, mi-a zis: 

— Acum o să văd dacă ai ceva la picioare. Pe urmă, 
căutăm un doctor şi o cosmeticiană. 

Vocea îi era întru totul rece şi hotărâtă, dar eu ştiam că 
fierbe de furie ca un vulcan pregătit să erupă. Îmi transmitea 
acest fapt prin legătura dintre noi, exact la fel cum frica şi 


şocul suferite de mine îl alarmaseră, anunțându-l că eram în 
pericol. 

— Tubitule, avem alte lucruri cu care să ne batem capul, i- 
am zis, silindu-mă să zâmbesc, străduindu-mă ca vocea să- 
mi sune calmă. 

Într-un ungher al creierului, mi-a răsărit imaginea unei 
ambulanțe roz, frânând cu scrâşnet de cauciucuri şi 
revărsând din ea cosmeticiene de urgenţă, cu truse de 
foarfece, pieptene şi spray-uri pentru păr. 

— Micile pagube suferite de coafură pot să aştepte până 
mâine, am continuat. Mult mai important este să aflăm cine 
a făcut asta şi pentru ce. 

Eric l-a privit chiorâş pe Sam, ca şi cum l-ar fi considerat 
răspunzător pentru atac. 

— Da, barul lui este mult mai important decât siguranța şi 
bunăstarea ta, a zis. 

Sam a părut uimit de această izbucnire, şi un început de 
mânie i-a mijit pe chip. 

— Dacă Sam nu s-ar fi mişcat atât de repede cu 
extinctorul, ne-ai fi găsit pe toți într-o stare foarte proastă, i- 
am zis, menţinându-mi calmul şi zâmbetul. De fapt, atât 
barul, cât şi lumea din el ar fi avut mult mai mult de suferit. 

Falsa seninătate începea să mi se risipească şi, fireşte, Eric 
îşi dădea seama de asta. 

— Te duc acasă, a zis el. 

— Nu înainte să stea de vorbă cu mine, a intervenit Bud, 
arătând un remarcabil curaj prin afirmarea pretențiilor sale. 

Eric era destul de înfricoşător când era bine dispus, şi cu 
atât mai mult când îşi scotea colții, aşa cum se-ntâmpla 
acum. Efectul unor puternice emoții asupra vampirilor. 

— Iubitule, am zis, păstrându-mi stăpânirea de sine cu 
destul efort. L-am cuprins cu un braț de mijloc şi am mai 
încercat o dată. Iubitule, Bud şi Truman sunt în misiune aici 
şi au de respectat anumite reguli. Eu sunt bine. 

Cu toate că tremuram, ceea ce, desigur, el simțea. 

— Eşti înspăimântată, a replicat Eric. 

Îi simţeam furia, la gândul că mi se întâmplase un lucru 
pe care el nu putuse să-l împiedice. Mi-am înăbuşit un oftat 


pricinuit de faptul că eram nevoită să-i cocoloşesc 
sentimentele lui Eric, când voiam să fiu liberă, să-mi pot 
manifesta propria criză de nervi. Vampirii sunt cum nu se 
poate mai posesivi atunci când îşi revendică pe cineva, dar în 
acelaşi timp sunt nerăbdători să se integreze în societatea 
umană, nu să stârnească valuri inutile. lar aceasta era o 
reacție exagerată. 

Eric era furios, desigur, dar în mod normal era şi destul de 
pragmatic. Ştia că nu suferisem vătămări serioase. L-am 
privit, nedumerită. Uriaşul meu viking nu fusese în pielea lui 
de vreo săptămână, două. Îl sâcâia şi altceva, în afară de 
moartea creatorului său, însă nu-mi adunasem suficient 
curaj ca să-l întreb ce avea. Mă cam lăsasem pe tânjală. Pur 
şi simplu, voiam să mă bucur de tihna pe care o 
împărtăşiserăm timp de câteva săptămâni. 

Poate că fusese o greşeală. Ceva important îl apăsa, şi 
toată furia aceasta nu era decât un efect secundar. 

— Cum de-ați ajuns aici atât de repede? l-a întrebat Bud 
pe Eric. 

— În zbor, a răspuns Eric, nepăsător, iar Bud şi Truman s- 
au privit reciproc, făcând ochii mari. Eric avea această 
capacitate de o mie de ani (mai mult sau mai puţin), aşa că 
nu le-a luat în seamă uluirea. Era concentrat asupra mea, 
având colții încă scoşi. 

Ei n-aveau de unde să ştie că Eric îmi simțise groaza 
acumulându-se încă din clipa în care zărisem silueta aceea 
alergând. 

— Cu cât mai repede rezolvăm toate astea, i-am zis, 
dezvelindu-mi dantura spre el într-un zâmbet grozav, cu atât 
mai repede putem să plecăm. 

Încercam, într-un mod nu prea subtil, să-i transmit un 
mesaj lui Eric. Până la urmă, s-a calmat şi el, suficient cât să 
priceapă subtextul. 

— Sigur că da, draga mea, mi-a zis. Ai absolută dreptate. 

Totuşi, m-a apucat de mână şi mi-a strâns-o prea tare, iar 
ochii îi străluceau într-atât, încât păreau două mici lămpi 
albastre. 

Bud şi Truman s-au arătat extrem de uşurațţi. Tensiunea a 


mai coborât cu câteva gradațţii pe scală. Vampirii=dramă. 

Cât timp Sam îşi îngrijea mâna şi Truman fotografia ce mai 
rămăsese din sticlă, Bud m-a întrebat despre ceea ce 
văzusem. 

— Am zărit în treacăt pe cineva, afară, în parcare, venind 
în fugă spre clădire, după care sticla a intrat pe geam, i-am 
spus. Nu ştiu cine a aruncat-o. După ce s-a spart geamul şi 
focul s-a răspândit din toate şervețelele alea aprinse, n-am 
mai observat nimic, decât lumea care încerca să iasă şi pe 
Sam, care se străduia să stingă incendiul. 

Bud m-a mai întrebat acelaşi lucru în câteva moduri 
diferite, însă n-aveam cu ce să-l ajut mai mult de-atât. 

— De ce crezi că ar vrea cineva să-i facă una ca asta lui 
Sam, barului Merlotte's? m-a întrebat Bud. 

— Eu nu înțeleg, i-am mărturisit. Ştii, au fost 
demonstrațiile alea organizate de biserică în parcarea 
noastră, acum câteva săptămâni. De-atunci, nu s-au mai 
întors decât o dată. Dar nu pot să-mi imaginez că vreunul 
dintre ei ar face un... ce-a fost ăsta, un cocktail Molotov? 

— De unde ştii tu despre aşa ceva, Sookie? 

— Păi, unu la mână, mai citesc şi eu câte-o carte. Doi, 
Terry nu vorbeşte prea mult despre război, dar din când în 
când mai spune câte ceva despre arme. 

Terry Bellefleur, vărul detectivului Andy Bellefleur, este 
veteran al războiului din Vietnam, rănit şi decorat. Făcea 
curat în bar după ce pleca toată lumea, şi câteodată îi ținea 
locul lui Sam. Uneori, doar ardea gazul de pomană prin bar, 
privind la lumea care intra şi ieşea. Terry nu prea avea cine 
ştie ce viață socială. 

Când Bud s-a declarat satisfăcut, eu şi cu Eric ne-am dus 
imediat la maşină. El mi-a luat cheile din mână - care încă 
îmi tremura —, iar eu m-am urcat pe scaunul din dreapta. 
Ştia el ce ştia. Nu era cazul să conduc până nu-mi reveneam 
din şoc. 

Eric fusese ocupat să vorbească la telefonul mobil cât timp 
discutasem cu Bud, şi n-am fost întru totul surprinsă când 
am văzut o maşină parcată în fața casei mele. Era a lui Pam, 
şi mai avea pe cineva cu ea. 


Eric a tras maşina în spatele casei, unde parchez eu de 
fiecare dată, iar eu am coborât în grabă, repezindu-mă spre 
casă, să descui uşa din față. Eric m-a urmat în pas de voie. 
Nu schimbaserăm nicio vorbă pe durata scurtului drum. El 
era preocupat şi încă încerca să-şi domolească furia. Eu 
eram şocată de pe urma incidentului. Acum, mă simțeam 
ceva mai în largul meu, când am ieşit pe verandă să strig 
Intraţi!” 

Pam şi cealaltă persoană au coborât din maşină. Era un 
mascul tânăr, să fi avut vreo douăzeci şi unu de ani, şi slab, 
aproape sfrijit. Îşi vopsise părul albastru şi-l tunsese într-o 
formă extrem de geometrică, de parcă şi-ar fi pus o cutie pe 
cap, ar fi împins-o într-o parte şi apoi ar fi tăiat pe lângă 
marginile ei. Ce nu se potrivise în acest cadru fusese luat cu 
lama. 

Atrăgea privirea, trebuie să recunosc. 

Pam a zâmbit văzându-mi expresia feței, pe care mi-am 
schimbat-o imediat într-una ceva mai primitoare. Pam era 
vampir încă de când se afla regina Victoria pe tronul Angliei, 
şi juca rolul de mâna dreaptă a lui Eric de când acesta o 
smulsese din rătăcirile ei prin nordul Americii. El o crease. 

— Salut, i-am zis tânărului, când a intrat în casă. Era 
extrem de agitat. Privirea îi tot fugea spre mine; apoi şi-o 
abătea, îl examina pe Eric, după care şi-o plimba prin toată 
încăperea, ca să absoarbă detaliile. Un licăr disprețuitor i-a 
traversat fața bărbierită la sânge când a dat cu ochii de 
debandada din livingul care, oricum, nu era prea confortabil 
nici când se făcea curat. 

Pam i-a tras o scatoalcă în ceafă. 

— Vorbeşte când eşti întrebat. Immanuel! s-a răstit ea 
printre dinți. 

Stătea un pic mai în spatele lui, astfel încât tipul să n-o 
vadă că-mi face cu ochiul. 

— Bună seara, doamnă, mi-a zis tânărul, făcând un pas 
înainte. 

L-am văzut strâmbând din nas. 

— Miroşi, Sookie, mi-a atras atenția Pam. 

— De la incendiu, i-am explicat. 


— Îmi povesteşti tu imediat, a zis ea, ridicând iute din 
sprâncenele-i palide. Sookie, omul acesta este Immanuel 
Earnest. Tunde la Moartea prin Modă, în Shreveport. E 
prietenul iubitei mele, Miriam. 

Erau cam multe informații în aceste propoziții. M-am 
străduit să le absorb cât mai repede. 

Eric îi studia tunsoarea lui Immanuel cu o fascinațţie 
dezgustată. 

— El e cel pe care l-ai adus să-i aranjeze părul lui Sookie? 
a luat-o la rost pe Pam. 

Îşi strânsese buzele într-o linie extrem de dreaptă. Îi 
simțeam scepticismul pulsând prin legătura dintre noi. 

— Miriam spune că e cel mai bun, i-a răspuns Pam, 
ridicând din umeri. Eu n-am mai fost la coafor de o sută 
cincizeci de ani. De unde să ştiu? 

— Uită-te la el! 

Începeam să fiu un pic îngrijorată. Chiar şi în astfel de 
condiții, dispoziția lui Eric era destul de periculoasă. 

— Îmi plac tatuajele lui, am intervenit. Culorile sunt chiar 
drăguțe. 

În afara tunsorii extravagante, Immanuel era plin de 
tatuaje foarte sofisticate. Nu cu „MAMI sau „BETTY SUF”, 
ori tipe goale, ci modele complicate şi pline de culoare, 
întinzându-se de la încheieturile mâinilor până la umeri. 
Părea îmbrăcat şi dacă era gol. Sub unul dintre brațele sale 
numai pielea şi osul, coaforul ţinea o servietă plată din piele. 

— Şi o să-mi tai părțile deteriorate? l-am întrebat, pe un 
ton vesel. 

— Din păr, a replicat, prudent. (Nu sunt convinsă că 
aveam nevoie de această precizare liniştitoare.) Şi-a ridicat 
ochii spre mine, după care i-a lăsat la loc spre podea. Ai 
cumva un scaun mai înalt? 

— Da, în bucătărie, am zis. Când îmi reclădisem bucătăria, 
gândul la datină mă împinsese să cumpăr un scaun înalt, 
fără spetează, la fel ca cel pe care stătea cocoțată bunica mea 
când vorbea la vechiul ei telefon. Noul aparat telefonic era 
fără fir, aşa că nu aveam nevoie să stau în bucătărie când îl 
foloseam, însă masa pur şi simplu nu dădea bine fără un 


scaun lângă ea. 

Cei trei musafiri m-au urmat, şi eu am târât scaunul pe 
podea până în centrul încăperii. Era spaţiu exact cât trebuia 
pentru toată lumea, Pam şi Eric aşezându-se de cealaltă 
parte a mesei. Eric îl fixa pe Immanuel cu o privire fioroasă, 
rău-prevestitoare, în timp ce Pam doar aştepta să se distreze 
pe seama oscilaţiilor noastre emoționale. 

M-am cățărat pe scaun şi m-am străduit să stau cu 
spatele drept. Picioarele mă dureau, ochii mă usturau, iar 
gâtul mi-l simțeam iritat. Cu toate acestea, m-am forțat să-i 
zâmbesc coaforului. Immanuel era agitat rău. Şi nu-ţi doreşti 
aşa ceva din partea cuiva înarmat cu o foarfecă ascuţită. 

Immanuel mi-a desprins elasticul cu care-mi legasem 
coada. A urmat o îndelungă tăcere, timp în care el a evaluat 
pagubele. Nu avea gânduri prea plăcute. M-am lăsat pradă 
frivolității. 

— E chiar atât de rău? l-am întrebat, încercând să-mi 
stăpânesc tremurul vocii. Categoric, şocul începea să 
prevaleze, acum, că eram la adăpostul propriei case. 

— Voi fi nevoit să-l scurtez cu vreo şapte-opt centimetri, a 
răspuns el încet, pe un ton de parcă m-ar fi anunțat că o 
rudă de-a mea era bolnavă în stadiul terminal. 

Spre ruşinea mea, am reacționat ca în fața unei astfel de 
veşti. Mi-am simțit lacrimile năpădindu-mi ochii şi buzele 
tremurând. Ce prostie! mi-am zis mie însămi. Ochii mi-au 
zburat spre stânga când Immanuel şi-a aşezat servieta din 
piele pe masa din bucătărie. I-a deschis fermoarul şi a scos 
din ea un pieptene. Se mai vedeau înăuntru câteva foarfeci 
cu mânere speciale şi o maşină electrică de tuns, cu cablul 
frumos încolăcit. Atelier mobil de coafură. 

Pam scria un SMS cu o viteză incredibilă. Zâmbea, ca şi 
cum mesajul ei ar fi fost nemaipomenit de amuzant. Eric mă 
fixa cu privirea, prin minte trecându-i multe gânduri 
întunecate. Nu puteam să le descifrez, dar îmi dădeam seama 
clar că era nemulțumit, şi încă rău de tot. 

Oftând, am întors capul şi-am privit drept înainte. Îl 
iubeam pe Eric, însă în clipa de faţă îmi doream ca el să lase 
încolo meditaţia. L-am simțit pe Immanuel atingându-mi 


părul şi începând să-l perie. Am avut o senzaţie ciudată când 
a ajuns la vârfuri şi, o mică smucitură şi un sunet ciudat m- 
au anunţat că o parte din părul meu ars aterizase pe podea. 

— E deteriorat pentru totdeauna, a murmurat Immanuel. 
Îl tai. Apoi îl spăl. Pe urmă, tai din nou. 

— Ar trebui să te laşi de serviciul acesta, a rostit brusc 
Eric, şi peria lui Immanuel s-a oprit, până când el şi-a dat 
seama că Eric vorbea cu mine. 

Îmi venea să arunc cu ceva greu în iubiţelul meu. Simţeam 
nevoia să-l pocnesc drept în mutra lui îndărătnică şi 
frumoasă. 

— Vorbim noi mai târziu, i-am zis, evitând să-l privesc. 

— Şi ce-o să se-ntâmple mai departe? Eşti mult prea 
vulnerabilă! 

— Vorbim mai târziu. 

Cu coada ochiului, am zărit-o pe Pam întorcând capul, ca 
nu cumva să-i observe Eric rânjetul superior. 

— N-ar trebui să aibă ceva pe ea? a mârâit Eric spre 
Immanuel. Să-i acopere hainele? 

— Eric, am replicat, din moment ce miros toată şi sunt 
plină de fum şi de spumă de la extinctor, nu prea cred că ar 
fi important să-mi feresc țoalele de părul ars pe care mi-l 
tunde Immanuel. 

Eric n-a pufnit, dar nici departe n-a fost. Cu toate acestea, 
a părut să-şi dea seama că-l consideram de-a dreptul pisălog, 
aşa că până la urmă a tăcut şi s-a controlat. 

Ceea ce pentru mine a fost formidabil de liniştitor. 

Immanuel, ale cărui mâini erau surprinzător de sigure 
pentru un tip îngrămădit într-o bucătărie cu doi vampiri 
(dintre care unul vizibil iritat) şi o barmaniță scăpată din 
incendiu, m-a pieptănat până când părul meu a devenit cât 
se putea de mătăsos. 

Apoi, şi-a luat foarfeca. Am simțit cum instinctul de coafor 
îl determină să se concentreze în totalitate asupra misiunii 
sale. Immanuel era un as al concentrării - am reuşit să 
descopăr —, din moment ce mintea îi era, pentru mine, ca o 
carte deschisă. 

Şi chiar n-a durat mult. Şuviţele arse pluteau spre podea 


ca fulgii de zăpadă. 

— Acum trebuie să faci un duş şi să te întorci cu părul 
curat şi ud, m-a sfătuit Immanuel. Pe urmă, o să ţi-l egalizez. 
Unde ai mătura şi făraşul? 

I-am spus unde le găsea, după care m-am dus în camera 
mea şi am trecut prin ea spre baia personală. Chiar mă 
întrebam dacă o să vină şi Eric după mine, fiindcă ştiam, din 
experiență, că-i plăcea duşul meu. Dar, la cum mă simțeam, 
preferam să rămână în bucătărie. 

Mi-am scos hainele urât mirositoare şi am lăsat apa să 
curgă cât de fierbinte puteam să suport. A fost o mare 
uşurare când am intrat în cadă şi m-am lăsat cuprinsă de 
căldură şi de apă. Totuşi, când apa caldă mi-a atins 
picioarele, m-au usturat. Pentru câteva clipe, nimic nu mi s-a 
mai părut mulțumitor sau plăcut. Doar mi-am amintit cât de 
înspăimântată fusesem. Dar, după ce m-am împăcat cu 
aceste gânduri, mi-a venit altceva în minte. 

Silueta pe care o zărisem alergând spre bar, cu sticla în 
mână... nu puteam să fiu în totalitate sigură, dar aveam o 
bănuială că nu era a unei ființe umane. 

MI-AM ÎNDESAT VEŞMINTELE pline de funingine şi urât 
mirositoare în coşul de rufe din baie. Era clar că trebuia să le 
las la înmuiat în Clorox, înainte de a încerca să le spăl, dar 
fireşte că nu puteam să le arunc până nu erau curate şi nu 
reuşeam să evaluez pagubele. Nu mă simțeam prea optimistă 
cu privire la viitorul pantalonilor negri. Nu observasem că 
erau un pic arşi până când nu mi-i trăsesem în jos, pe 
coapsele mele suferinde, moment în care constatasem că 
pielea mea căpătase o nuanţă trandafirie. Abia atunci mi-am 
amintit că-mi lăsasem privirea în jos şi-mi văzusem şorțul 
arzând. 

Când mi-am examinat gambele, mi-am dat seama că putea 
să fi fost mult mai rău. Scânteile îmi aprinseseră şorțul, nu 
pantalonii, şi Sam se mişcase foarte repede cu extinctorul. 
Abia acum îi apreciam grija de a-şi verifica extinctoarele an 
de an, vizitele la unitatea de pompieri pentru reumplerea lor, 
apreciam sistemul de alarmă anti-fum. Mi-a trecut prin 
minte ca un fulger imaginea a ce s-ar fi putut întâmpla. 

Inspiră adânc, m-am sfătuit pe mine însămi, în timp ce-mi 
tamponam gambele cu prosopul. Inspiră adânc. Gândeşte-te 
la cât de bine e să fii curată. Mă simţisem minunat cât timp 
mă spălasem, îndepărtând mirosul, şamponându-mi părul şi 
clătind duhoarea odată cu spuma. 

Nu-mi puteam stăpâni îngrijorarea cu privire la ceea ce 
văzusem când privisem pe geamul de la Merlotte's: o siluetă 
scundă, alergând spre clădire şi ținând ceva într-o mână. Nu 
putusem să-mi dau seama dacă silueta îi aparținea unui 
bărbat sau unei femei, însă de un lucru eram sigură: era o 
creatură supranaturală şi bănuiam că el - sau ea - avea 
dublă-natură. lar bănuiala mea căpăta tot mai multă 
greutate când adăugam în balanță iuțeala şi agilitatea 
persoanei, ca şi forța şi acuratețea aruncării: sticla se 
abătuse asupra geamului cu mai multă putere decât ar fi 


putut s-o arunce o ființă umană şi cu suficientă energie încât 
să-l prefacă în cioburi. 

Nu puteam să fiu sută la sută sigură. Totuşi, vampirilor nu 
le place să umble cu focul. Ceva anume din condiția 
vampirilor îi face să fie extrem de inflamabili. Trebuia să fie 
vorba despre un colțos foarte încrezător sau foarte nesăbuit, 
ca să folosească drept armă un cocktail Molotov. 

Numai din acest motiv, eram înclinată să pariez că 
atentatorul fusese unul cu dublă-natură: cine ştie ce soi de 
teriantrop sau de vârcolac. Desigur, mai existau şi alte feluri 
de creaturi supranaturale, ca elfii, zânele şi spiriduşii, toate 
acestea fiind mai rapide decât oamenii. Spre regretul meu, 
întregul incident se derulase cu prea multă iuțeală ca să pot 
descifra mintea atentatorului. Ar fi fost decisiv, fiindcă 
vampirii reprezintă pentru mine un mare gol, o gaură în eter, 
şi nici mintea zânelor n-o pot citi, chiar dacă are 
particularități diferite. Pe-a unora dintre cei cu dublă-natură 
pot s-o descifrez cu o oarecare acuratețe, pe-a altora nu, însă 
le văd creierele ca fiind active, în acțiune. 

În mod normal, nu sunt o fire indecisă. Dar, în timp ce mă 
ştergeam şi-mi pieptănam părul ud (simțind ca pe o 
ciudățenie faptul că peria termina de pieptănat lungimea 
unei şuvițe cu mult mai repede decât de obicei), mă îngrijora 
gândul de a-i împărtăşi lui Eric bănuielile mele. Atunci când 
un vampir e îndrăgostit de tine — chiar şi când doar simte că 
îi aparții —, simțul lui protector poate să devină destul de 
drastic. Eric adoră să se avânte în bătălie: adesea e nevoit să 
se lupte ca să-şi echilibreze înțelegerea politică a mişcărilor 
cu instinctul de a sări agitându-şi spada. Deşi nu credeam că 
s-ar repezi să asalteze comunitatea celor cu dublă-natură, în 
actuala lui stare de spirit mi se părea mai înțelept să-mi 
păstrez ideile pentru mine, până când, într-un fel sau altul, 
aş fi avut o dovadă. 

Mi-am tras pe mine pantalonii de pijama şi un tricou cu 
Bon Temps Lady Falcons. Privindu-mi patul cu jind, am ieşit 
din camera mea, întorcându-mă la ciudatul grup reunit în 
bucătărie. Eric şi Pam tocmai beau sânge sintetic îmbuteliat, 
din rezervele pe care le păstram în frigider, iar Immanuel 


sorbea dintr-o coca-cola. M-a afectat că nu-mi trecuse prin 
minte să le ofer răcoritoare, însă Pam mi-a întâlnit privirea, 
liniştindu-mă. Se ocupase ea de asta. l-am făcut un semn de 
recunoştinţă cu capul, după care l-am anunţat pe Immanuel: 

— Sunt gata. 

Ridicându-şi trupul slab din scaun, el mi-a făcut semn să 
mă urc pe taburet. 

De data aceasta, noul meu coafor a despăturit o capă din 
plastic, numai pentru umeri, pe care mi-a legat-o la gât. Mi-a 
periat părul cu mâna, examinându-l concentrat. Am încercat 
să-i zâmbesc lui Eric, arătându-i că nu era chiar atât de rău, 
însă n-am reuşit să pun suflet. Pam îşi privea încruntată 
telefonul mobil. Un SMS care îi displăcuse. 

După toate aparențele, cât lipsisem, Immanuel îşi 
petrecuse timpul pieptănând-o pe Pam. Coama de un auriu 
pal, dreaptă şi fină, îi era legată la spate cu o bentiță 
albastră. Nici că se putea să semene mai mult cu Alice. Nu 
purta o rochie albastră uni şi şorțuleț alb, însă era îmbrăcată 
în bleu-pal: o rochie petrecută, probabil din anii şaizeci, şi 
pantofi uşori, de bal, cu tocuri de opt centimetri. Şi perle. 

— Ce s-a-ntâmplat, Pam? am întrebat-o, pur şi simplu din 
cauză că tăcerea din cameră devenea apăsătoare. Ţi-a trimis 
cineva vreun mesaj răutăcios? 

— Nimic, a replicat ea printre dinţi, iar eu m-am străduit 
să nu tresar. Nu s-a întâmplat absolut nimic. Victor încă e 
conducătorul nostru. Poziţia noastră nu se îmbunătăţeşte. 
Solicitările noastre rămân fără răspuns. Unde-o fi oare 
Felipe? Avem nevoie de el. 

Eric a privit-o chiorâş. Hopa, necazuri în paradis. Nu-i mai 
văzusem vreodată pe poziții total contradictorii. 

Pam e singurul „copil” al lui Eric pe care l-am cunoscut eu 
vreodată. Alesese să pornească pe cont propriu după ce-şi 
petrecuse primii câțiva ani ca vampir alături de el. Se 
descurcase bine, însă îmi mărturisise că fusese destul de 
bucuroasă să se întoarcă la Eric, după ce el o chemase să-l 
ajute în Districtul 5, când fosta regină îl numise în funcția de 
şerif. 

Atmosfera tensionată începea să-l afecteze pe Immanuel, 


care-şi pierdea când şi când concentrarea necesară 
meseriei... care consta în a mă tunde pe mine. 

— Calmaţi-vă, fraților, am rostit, pe un ton tăios. 

— Şi ce-i cu toate rahaturile de pe aleea ta? m-a întrebat 
Pam, cu accentul ei britanic nativ. Ca să nu mai vorbesc 
despre living şi verandă. Îţi scoţi garajul la licitaţie? 

Puteai să-ți dai seama că se mândrea cu terminologia 
corectă pe care o folosea. 

— Aproape gata, a murmurat Immanuel, clănțănindu-şi 
foarfeca într-un ritm frenetic, ca replică la încordarea 
crescândă. 

— Pam, toate astea le-am scos din pod, i-am răspuns, 
bucuroasă să discut despre un subiect atât de terestru şi 
(speram eu) liniştitor. Claude şi Dermot m-au ajutat să fac 
curat. Mâine-dimineaţță mă duc cu Sam la negustorii de 
antichităţi... sau, mă rog, aşa aveam programat. Acum, nu 
ştiu dacă Sam o să mai poată merge. 

— Uite, ai văzut? a exclamat Pam, adresându-i-se lui Eric. 
Umblă cu alți bărbaţi. Se duce la cumpărături cu alți bărbați. 
Ce fel de soț îi eşti tu? 

Şi atunci, Eric s-a avântat pe deasupra mesei, cu mâinile 
întinse spre beregata lui Pam. 

În următoarea secundă, se rostogoleau pe podea, 
încercând cu adevărat să se rănească unul pe celălalt. Nu 
ştiam dacă Pam era într-adevăr capabilă să inițieze mişcările 
necesare pentru rănirea lui Eric, din moment ce ea era 
creaţia lui, însă constatam că se apăra viguros: e o nuanță 
subtilă aici. 

N-aveam cum să sar de pe scaunul meu îndeajuns de 
repede încât să evit unele pagube colaterale. Mi se părea 
inevitabil ca ei doi să se izbească de scaun, şi evident că aşa 
s-a şi întâmplat, după numai o secundă. Şi iată-mă jos, pe 
podea, lângă ei, izbindu-mă în cădere cu umărul de bufet. Pe 
fază, Immanuel a făcut un salt înapoi, fără să scape foarfeca, 
spre binele nostru, al tuturor. Poate că unul dintre vampiri 
ar fi înşfăcat-o în chip de armă, sau sclipitoarea unealtă s-ar 
fi putut împlânta în vreo parte a corpului meu. 

Immanuel m-a apucat de braţ cu o forță surprinzătoare, 


smucindu-mă în sus şi trăgându-mă din încăierare. Ne-am 
repezit afară din bucătărie, trecând în living. Am rămas 
acolo, în mijlocul încăperii ticsite, gâfâind şi privind cu 
atenție spre hol, cu gândul la eventualitatea în care lupta ar 
fi continuat aici. 

Auzeam trosnete şi bubuituri, precum şi un persistent 
hârâit, pe care în cele din urmă l-am identificat ca fiind 
mârâielile celor doi. 

— Parc-ar fi doi pittbuli  bătându-se, a comentat 
Immanuel. 

Se comporta cu un calm uimitor. În ce mă priveşte, mă 
bucuram că aveam o companie umană. 

— Nu ştiu ce-o fi cu ei, i-am zis. Nu i-am mai văzut 
niciodată comportându-se aşa. 

— Pam e frustrată, mi-a explicat el, cu o familiaritate care 
m-a surprins. Ea vrea să aibă propriul copil, dar dintr-un 
anumit motiv de-al vampirilor, nu poate. 

Nu mi-am putut înfrâna mirarea. 

— Şi tu ştii toate astea... cum se face? Îmi cer scuze, par 
nepoliticoasă, dar îi cunosc pe Eric şi pe Pam de ceva vreme, 
dar pe tine nu te-am mai văzut până acum. 

— Pam umblă cu sora mea, mi-a răspuns Immanuel, fără 
să pară ofensat de francheţea mea, slavă Domnului. Sora 
mea, Miriam. Mama e credincioasă, mi-a explicat el. Şi cam 
nebună. Treaba e că Mir e din ce în ce mai bolnavă, şi Pam 
chiar vrea s-o transforme, până nu i se înrăutățeşte prea tare 
starea. O să ajungă oale şi ulcele dacă Pam nu se grăbeşte. 

Nu prea ştiam ce să spun. 

— Şi de ce boală suferă sora ta? m-am interesat. 

— Are leucemie, m-a informat Immanuel. 

Cu toate că avea un aer nepăsător, puteam să descifrez 
suferința de pe chipul lui, precum şi teama şi îngrijorarea. 

— Prin urmare, aşa te-a cunoscut Pam. 

— Mda. Dar a avut dreptate. Sunt cel mai bun coafor din 
Shreveport. 

— Te cred, l-am asigurat. Şi-mi pare rău pentru sora ta. 
Bănuiesc că nu ţi-au spus şi de ce nu poate Pam s-o 
transforme, nu? 


— Nt, dar nu cred că obstacolul ar fi Eric. 

— Probabil că nu. 

Dinspre bucătărie, s-a auzit un țipăt strident, urmat de un 
zăngănit. 

— Oare n-ar fi cazul să intervenim? 

— Ştii, el n-ar avea decât să-i poruncească să stea pe loc, 
şi ea ar fi nevoită să se supună, mi-a atras atenția Immanuel, 
pe un ton aproape indiferent. 

Avea absolută dreptate. În calitate de copil al lui Eric, Pam 
era obligată să se supună unui ordin direct. Dar, din cine 
ştie ce motive, Eric nu pronunța cuvântul magic. Şi, între 
timp, de bucătăria mea se alegea praful. Când mi-am dat 
seama că el putea să facă să înceteze toată harababura în 
orice moment ar fi vrut, mi-am pierdut şi eu cumpătul. 

Cu toată tentativa eşuată a lui Immanuel de a mă apuca 
de braț, am pornit tropăind cu tălpile goale spre baia de pe 
hol, de unde am luat cana cu mâner pe care Claude o folosea 
când spăla cada, am umplut-o cu apă rece şi m-am dus în 
bucătărie. (Picioarele îmi erau cam slăbite după ce căzusem 
de pe scaun, dar m-am descurcat.) Eric era deasupra lui 
Pam, cărându-i pumni. Şi fața lui era plină de sânge. Pam îl 
ținea cu ambele mâini de umeri, împiedicându-l să se 
apropie mai mult. Poate se temea că el ar fi fost tentat s-o 
muşte. 

Mi-am luat poziția, estimând traiectoria. Când am fost 
convinsă că e cea potrivită, am azvârlit apa rece peste 
vampirii încăierați. 

Pam a ţțipat ca un ceainic, când a simțit apa rece 
scăldându-i fața, iar Eric a spus ceva ce suna vulgar, într-o 
limbă necunoscută mie. Pentru o fracțiune de secundă, am 
crezut c-o să se arunce amândoi asupra mea. Proptindu-mă 
pe picioare, ţinând cana goală în mână, le-am răspuns cu o 
privire la fel de feroce ca ale lor. Apoi, m-am răsucit pe 
călcâie şi am plecat. 

Immanuel a fost surprins văzându-mă că mă întorc 
întreagă. Chiar a clătinat din cap. Era evident că nu ştia 
dacă să mă admire sau să mă considere o tâmpită. 

— Eşti nebună, femeie, mi-a zis, dar bine măcar că ţi-am 


făcut o tunsoare care să-ți stea bine. Ar trebui să vii să-ți fac 
câteva şuvițe. Îți acord o reducere de preţ. Altfel, am tarifele 
mai mari decât oricine din Shreveport. 

Adăugase asta ca într-o doară. 

— A! Mersi. O să mă gândesc. 

Epuizată de ziua lungă prin care trecusem şi de explozia 
de furie - mânia şi teama te istovesc —-, m-am aşezat pe un 
colț liber al canapelei şi i-am făcut semn lui Immanuel să 
stea pe scaunul pliant: singurul din încăpere care nu era 
acoperit cu lucruri din pod. 

Am tăcut, încercând să auzim dacă se relua cumva 
încăierarea din bucătărie. Spre liniştea mea, nu s-a 
întâmplat aşa ceva. După câteva secunde, Immanuel mi-a 
zis: 

— Eu aş fi plecat, dacă nu m-ar fi adus Pam cu maşina ei. 

Părea că se scuză. 

— Nu-ţi face probleme, i-am răspuns, înăbuşindu-mi un 
căscat. Doar că îmi pare rău că nu pot să ajung în bucătărie. 
Ți-aş fi putut oferi ceva de băut sau de mâncat, dac-ar fi ieşit 
ei de-acolo. 

— O coca-cola mi-a ajuns, mulțumesc, mi-a răspuns, 
scuturând din cap. Şi nu mă omor cu mâncarea. Acum ce 
crezi că fac? Şi-o trag? 

Sper că nu m-am arătat atât de şocată pe cât mă simțeam. 
E adevărat că Pam şi Eric fuseseră amanți imediat după ce-o 
transformase el. De fapt, ea îmi povestise cât de mult îi 
plăcuse acea fază a relaţiei lor, cu toate că, de-a lungul 
deceniilor, descoperise că ei îi plac femeile. Aşa că se 
terminase; pe urmă, Eric era acum căsătorit cu mine, în acel 
mod lipsit de constrângeri al vampirilor, şi eram destul de 
convinsă că până şi o căsătorie între vampir şi om interzicea 
să faci sex cu o altă parteneră în bucătăria soției. 

Pe de altă parte... 

— Pam preferă de obicei femeile, i-am zis, străduindu-mă 
să par mai nepăsătoare decât eram în realitate. 

Când mă gândeam că Eric ar putea să fie cu altcineva, îmi 
venea să-i smulg tot părul lui blond şi frumos. Din rădăcini. 
Şuviţă cu şuviță. 


— Ea e totuşi bisexuală, şi-a dat cu părerea Immanuel. 
Sora mea şi Pam au mai avut şi câte un bărbat în pat, 
împreună cu ele. 

— A, OK, am exclamat, ridicând o mână în semn de 
„opreşte-te”. 

Anumite lucruri nu voiam nici să mi le imaginez. 

— Eşti cam pudică pentru cineva care umblă cu un 
vampir, a remarcat Immanuel. 

— Da. Da, sunt. 

În definitiv, niciodată nu-mi asumasem un astfel de 
adjectiv, însă prin comparaţie cu Immanuel - şi cu Pam — 
eram, categoric, puritană. 

Preferam să considere asta ca reprezentând un simț mai 
evoluat al intimității. 

Până la urmă, Eric şi Pam şi-au făcut intrarea în living, iar 
eu şi Immanuel ne-am retras mai bine pe locurile noastre, 
neştiind la ce să ne aşteptăm. Cu toate că fețele celor doi 
vampiri erau inexpresive, limbajul defensiv al trupurilor îmi 
dădea de înțeles că se ruşinau de faptul că-şi pierduseră 
controlul. 

Începuseră deja să se tămăduiască, după cum am 
remarcat, cu o oarecare invidie. Eric avea părul răvăşit şi o 
mânecă de la cămaşă sfâşiată. Rochia lui Pam era ruptă; tipa 
îşi ducea pantofii în mână, fiindcă i se rupsese un toc. 

Eric a deschis gura să vorbească, dar m-am avântat eu 
prima în discuţie. 

— Nu ştiu despre ce-a fost vorba, le-am zis, dar sunt prea 
obosită ca să mă mai intereseze. Voi doi sunteți buni de plată 
pentru tot ce-ați stricat, şi vreau să plecați imediat din casa 
asta. Vă revoc invitația, dacă trebuie. 

Eric părea revoltat. Sigur plănuise să-şi petreacă noaptea 
la mine. Totuşi, în noaptea asta, n-avea şanse. 

Am zărit lumina farurilor apropiindu-se pe alee şi am fost 
sigură că erau Claude şi Dermot. Nu puteam să ţin în casă şi 
vampiri, şi zâne, în acelaşi timp. Ambele specii erau 
puternice şi feroce, însă vampirii considerau că zânele sunt 
literalmente irezistibile, aşa cum li se-ntâmplă pisicilor cu 
menta-mâței. lar eu nu aveam chef de o nouă încăierare. 


— Afară, pe uşa din față, le-am zis, văzându-i că nu se pun 
imediat în mişcare. Plecaţi! Mersi pentru tunsoare, 
Immanuel. Eric, îți sunt recunoscătoare pentru că te-ai 
gândit la nevoile podoabei mele capilare. (Poate că ultima 
afirmație am rostit-o cu ceva mai mult decât o undă de 
sarcasm.) Şi ar fi fost drăguţ din partea ta dacă te-ai fi gândit 
un pic mai mult înainte de a-mi face praf bucătăria. 

Fără prea multă zarvă, Pam i-a făcut semn lui Immanuel, 
şi imediat au ieşit împreună pe uşă, Immanuel având o 
expresie foarte discret amuzată. Pam mi-a adresat o privire 
lungă în timp ce trecea pe lângă mine. Ştiam că se voia 
încărcată de semnificaţii, însă nici în ruptul capului nu 
puteam să-mi imaginez ce-o fi vrut să-mi transmită. 

— Te-aş fi ținut în brațe cât timp dormeai, a protestat Eric. 
Te-am lovit cumva? Îmi pare rău. 

Părea neobişnuit de încurcat. 

Cu altă ocazie, aş fi acceptat această scuză rarisimă, însă 
nu şi astă-seară. 

— Acum trebuie să te duci acasă, Eric. Stăm de vorbă 
când o să te poți controla. 

Era un reproş imens pentru un vampir şi l-am văzut cum 
înțepeneşte. Pentru o clipă, am crezut c-o să mă aleg cu încă 
o bătaie. Totuşi, în cele din urmă, Eric a ieşit şi el pe uşă. 
Când a ajuns pe verandă, mi-a zis: 

— Vorbim noi curând, nevastă. 

Am ridicat din umeri. Fie ce-o fi. Eram prea obosită şi 
plictisită ca să-mi mai compun o expresie iubitoare. 

Cred că Eric s-a urcat în maşină cu Pam şi coaforul, ca să 
se întoarcă la Shreveport. Poate că era prea rănit ca să 
zboare. Dar ce naiba se întâmpla cu el şi cu Pam? 

Am încercat să-mi spun că nu era problema mea, însă 
aveam copleşitoarea senzaţie că era, chiar era. 

În clipa următoare, Claude şi Dermot au intrat pe uşa din 
spate, adulmecând ostentativ aerul. 

— Miroase a fum şi a vampiri, a decretat Claude, dându-şi 
vizibil ochii peste cap. Şi bucătăria ta arată de parcă ar fi 
vizitat-o un urs care căuta miere. 

— Nu ştiu cum de-i suporţi, l-a susținut Dermot. Au un 


miros amărui şi dulceag, în acelaşi timp. Nu-mi dau seama 
dacă-mi place sau îl detest, a adăugat, ducându-şi mâna la 
nas cu un gest teatral. Şi... mi se pare mie sau detectez un 
miros de păr ars? 

— Fraţilor, mai uşor, le-am zis, plictisită. Apoi, le-am 
relatat pe scurt atacul incendiar de la Merlotte's şi 
încăierarea din bucătăria mea. Aşa că, am încheiat, nu 
trebuie decât să-mi oferiţi câte o îmbrățişare şi să mă lăsați 
să mă duc la culcare, fără alte comentarii legate de vampiri. 

— Vrei să dormim cu tine, nepoată? s-a oferit Dermot, în 
acel stil înflorit al bătrânelor zâne, cele care nu-şi petrec prea 
mult timp alături de oameni. Apropierea dintre o zână şi alta 
este atât tămăduitoare, cât şi calmantă. Chiar cu puținul 
meu sânge de zână, tot descopeream că proximitatea lui 
Claude şi Dermot era reconfortantă. Nu-mi dădusem seama 
de asta când îi întâlnisem pentru prima dată pe Claude şi pe 
sora lui, Claudine, însă cu cât îi cunoscusem mai bine, cu 
cât mă atinseseră mai des, cu atât mai bine mă simțisem. 
Când mă îmbrățişase străbunicul meu Niall, simțisem iubire 
în stare pură. Şi, indiferent ce făcuse Niall sau cât de 
îndoielnice fuseseră deciziile lui, simțeam aceeaşi iubire ori 
de câte ori mă aflam în preajma lui. Pentru o clipă, am simțit 
regret la gândul că s-ar putea să nu-l mai văd niciodată pe 
Niall, însă pur şi simplu nu-mi mai rămăsese nici pic de 
energie emoțională. 

— Mersi, Dermot, i-am răspuns. Dar cred c-ar fi mai bine 
să fiu singură în pat în noaptea asta. Somn uşor şi vouă. 

— La fel şi ție, Sookie, mi-a zis Claude. 

Curtoazia lui Dermot începea să-şi facă efectul şi asupra 
morocănosului meu văr. 

Dimineaţă, m-a trezit un ciocănit în uşă. Ciufulită şi cu 
ochii cârpiți de somn, m-am târât prin living şi m-am uitat pe 
vizor. Era Sam. 

I-am deschis uşa şi am căscat sub ochii lui. 

— Sam, cu ce-ţi pot fi de folos? Intră! 

Privirea lui s-a oprit la dezordinea din living şi l-am văzut 
luptându-se să-şi stăpânească zâmbetul. 

— Nu mai mergem la Shreveport? m-a întrebat. 


— Au, fir-ar! am exclamat, simțindu-mă dintr-odată mai 
trează. Ultimul meu gând când am adormit, aseară, a fost că 
n-o să poți merge din cauza incendiului de la bar. Poţi? Vrei? 

— Mda. Comandantul pompierilor a vorbit la compania 
mea de asigurări şi au început să întocmească documentele. 
Între timp, eu şi cu Danny am aruncat afară masa şi 
scaunele arse, Terry s-a ocupat de podea, iar Antoine a 
verificat dacă bucătăria e în stare bună. M-am asigurat deja 
să avem alte extinctoare pregătite, a adăugat, dar pentru 
câteva lungi clipe, zâmbetul i-a pierit. Dac-o să mai am ce 
clienţi să servesc, a adăugat apoi. Puțin probabil să mai vrea 
cineva să vină la Merlotte's, când ştie că poate să ardă de viu. 

Nu prea puteam să-i învinuiesc pe oameni pentru asta. Ne- 
am fi lipsit bucuroşi de incidentul care avusese loc cu o seară 
în urmă. Era posibil ca el să grăbească declinul afacerii lui 
Sam. 

— Prin urmare, e nevoie să-l prindă pe făptaş, am zis, 
străduindu-mă ca tonul meu să sune optimist. Atunci, lumea 
o să ştie că poate să se-ntoarcă în siguranță, iar noi o să fim 
din nou ocupați. 

Atunci, s-a întâmplat să coboare Claude, făcând-o pe 
Morocănosul. 

— Prea multă gălăgie pe-aici, a bombănit, în drum spre 
baia de pe hol. Chiar şi aşa, umblând cocârjat în blugii lui 
şifonați, Claude mergea cu o grație care atrăgea atenția 
asupra frumuseții sale. Sam a scăpat involuntar un suspin şi 
a clătinat uşor din cap, în timp ce-l urmărea cu privirea pe 
Claude, care plutea de-a lungul holului de parcă ar fi avut 
bile de rulmenţi la articulațiile şoldurilor. 

— Hei, am zis, după ce am auzit uşa de la baie trântindu- 
se după el. Sam! El n-are nimic de-a face cu tine. 

— Unii tipi..., a început Sam, cu o figură ruşinată, după 
care s-a oprit. A, las-o baltă! 

Nu puteam s-o las, desigur, mai ales când îmi dădeam 
seama, direct din mintea lui Sam, că el era... nu tocmai 
invidios, dar întristat de atracţia fizică exercitată de Claude, 
cu toate că Sam ştia la fel de bine ca oricine că, în realitate, 
Claude era o pacoste. 


Erau ani de zile de când citeam în mințile bărbaților, şi pot 
să spun că ei seamănă cu femeile mai mult decât ai crede, 
zău aşa, în afară de cazul în care vorbesc despre camionete. 
Am fost tentată să-i spun lui Sam că şi el era cât se poate de 
atrăgător, că femeile din bar visau la el mai mult decât îşi 
închipuia; totuşi, până la urmă, mi-am ţinut gura închisă. 
Trebuia să-i las lui Sam dreptul la intimitatea propriilor 
gânduri. Din cauza naturii lui schimbătoare, cea mai mare 
parte din ce se afla în mintea lui Sam rămânea în mintea lui 
Sam... mai mult sau mai puțin. Puteam să-i captez câte un 
gând răzleț, starea generală de spirit, însă rareori ceva mai 
precis. 

— Hei, o să fac o cafea, i-am zis, dar când am intrat în 
bucătărie, cu Sam urmându-mă îndeaproape, am încremenit 
pe loc. Uitasem complet de bătălia care avusese loc cu o 
seară în urmă. 

— Ce s-a întâmplat? m-a întrebat Sam. Claude ţi-a făcut 
asta? 

S-a uitat în jur, cu groază. 

— Nu, Eric şi Pam, i-am răspuns. Of, zombii! 

Sam m-a privit ciudat, iar eu am început să râd şi să pun 
lucrurile în ordine. Prescurtasem una dintre înjurăturile lui 
Pam, fiindcă nu eram chiar atât de îngrozită. 

Nu m-am putut împiedica să nu mă gândesc că ar fi fost 
foarte, foarte drăguţ din partea lui Claude şi a lui Dermot să 
facă ordine seara, înainte de a fugi la culcare. Aşa, ca un mic 
bonus. 

Dar, dacă mă gândeam mai bine, nu era bucătăria lor. 

Am ridicat un scaun, iar Sam a târât masa înapoi la locul 
ei. Eu am luat mătura şi făraşul şi am strâns sarea, piperul 
şi zahărul care-mi scârțâiau sub tălpi, notându-mi în minte 
să trec pe la Wal-Mart ca să-mi cumpăr un prăjitor de pâine 
nou, dacă nu-mi trimitea Eric vreunul azi. Suportul pentru 
şervețele era spart şi el, deşi scăpase cu bine dintr-un 
incendiu, cu un an şi jumătate în urmă. Am oftat cu o 
îndoită mâhnire. 

— Bine măcar că masa e teafără, am zis. 

— Şi doar un scaun are piciorul rupt, a adăugat Sam. Eric 


are de gând să-l repare sau să-l înlocuiască? 

— Bănuiesc că da, am zis, descoperind că şi cafetiera 
scăpase neatinsă, ca şi cănile agățate de suportul în formă de 
arbore de lângă ea; ba nu, stai, una se spărsese. Mă rog, 
cinci mai erau bune. Destule. 

Am făcut cafea. Cât timp a dus Sam sacul de gunoi afară, 
m-am repezit în camera mea, să mă pregătesc. Făcusem duş 
seara, aşa că nu mai aveam nevoie decât să-mi perii părul şi 
să mă spăl pe dinți, după care să-mi pun o pereche de blugi 
şi un tricou pe care scria Fight Like a Girl!. Nu mi-am mai 
pierdut vremea cu machiajul. Sam mă văzuse în toate stările 
posibile. 

— Cum e cu noua tunsoare? m-a întrebat, când mi-am 
făcut apariția. 

Dermot era şi el în bucătărie. După toate aparențele, 
dăduse o fugă prin oraş, din moment ce el şi Sam se 
înfruptau cu gogoşi proaspete. Judecând după zgomotul apei 
curgând, Claude era la duş. 

Am privit cu jind spre cutia de la brutărie, însă eram mult 
prea conştientă de faptul că blugii îmi deveniseră cam 
strâmți. M-am simțit ca o martiră în timp ce-mi turnam 
cereale Special K într-un castron, presărându-le cu îndulcitor 
artificial Equal, adăugând şi un pic de lapte cu două 
procente grăsime. Când Sam mi-a dat impresia că vrea să 
facă un comentariu, m-am uitat la el printre gene. Mi-a 
zâmbit larg, în replică, mestecând o bucată zdravănă de 
gogoaşă cu gem. 

— Dermot, noi plecăm peste câteva minute spre 
Shreveport. Dacă ai nevoie să foloseşti baia mea... 

Îi făcusem oferta ştiind cât de ahtiat era să se bălăcească 
în baia de pe hol. Mi-am clătit castronul la chiuvetă. 

— Mersi, nepoată, mi-a răspuns el. Şi să ştii că părul tău 
arată tot superb, chiar dacă e mai scurt. Cred că Eric a avut 
dreptate să aducă aseară pe cineva să ţi-l tundă. 

Sam clătina din cap în timp ce ne urcam în camionetă. 

— Sook, ăsta te tratează ca pe o regină. 


iLuptă-te ca o fată (lb. engleză). 


— La care dintre ei te referi? La Eric sau la Dermot? 

— Nu la Eric, a răspuns Sam, străduindu-se să aibă un 
ton neutru. La Dermot. 

— Mda, mare păcat că suntem rude! Şi, în plus, seamănă 
mult prea mult cu Jason. 

— Asta n-ar însemna un obstacol pentru o zână, a 
argumentat Sam, cu toată seriozitatea. 

— Glumeşti, desigur, am zis, dar mi-am recăpătat 
seriozitatea imediat. După expresia feței lui Sam, nu era 
deloc o glumă. Ascultă, Sam, i-am zis, Dermot nu m-a privit 
niciodată ca pe o femeie, iar Claude e gay. Relaţiile dintre noi 
sunt strict familiale. 

Dormiserăm toți în acelaşi pat, şi în prezența lor nu 
existase niciodată altceva decât o senzație reconfortantă, cu 
toate că prima oară mă simțisem un pic cam ciudat. Sigur 
fusese vorba numai despre complicațiile firii mele umane. 
Acum, din pricina cuvintelor lui Sam, mă certam tare, 
întrebându-mă dacă nu cumva captasem vreun semnal. În 
definitiv, lui Claude îi plăcea să umble gol de colo-colo şi-mi 
spusese că avusese într-adevăr relaţii sexuale cu o femeie, 
cândva. (Dar, sinceră să fiu, presupun că mai fusese implicat 
şi un bărbat atunci.) 

— Şi-ţi repet, se întâmplă lucruri bizare în familiile de 
zâne, mi-a zis Sam, aruncându-mi o privire. 

— Nu vreau să par nepoliticoasă, dar tu de unde ştii? am 
replicat. Dacă Sam îşi petrecuse cumva mult timp printre 
zâne, e clar că ţinuse asta strict secret. 

— M-am documentat după ce l-am cunoscut pe 
străbunicul tău. 

— Te-ai documentat? Unde? 

Ar fi fost grozav să pot afla mai multe despre puţina 
moştenire de zână pe care o aveam. Dermot şi Claude, din 
moment ce se hotărâseră să trăiască separat de neamul lor 
de zâne (cu toate că nu ştiam în ce măsură fusese luată de 
bunăvoie această hotărâre), tăceau mâlc cu privire la 
credințele şi obiceiurile zânelor. În afara comentariilor 
defavorabile lansate din când în când în legătură cu trolii şi 
cu spiritele, nu vorbeau absolut deloc despre neamul lor... 


cel puțin, nu de față cu mine. 

— A... teriantropii au o bibliotecă. Avem consemnări 
despre istoria noastră şi despre ce am remarcat la alte ființe 
supranaturale. Această evidenţă ne-a ajutat să supraviețuim. 
Mereu a existat câte un loc, pe fiecare continent, unde să ne 
ducem să citim şi să învăţăm despre alte rase. Acum, totul e 
în format electronic. Am jurat să nu arăt nimănui arhiva. 
Dac-aş fi putut, te-aş fi lăsat s-o citeşti pe toată. 

— Prin urmare, eu n-am voie s-o citesc, dar tu ai voie să- 
mi spui despre ea? 

Nu voiam să fiu sarcastică: eram doar mânată de o 
curiozitate autentică. 

— Între anumite limite, mi-a răspuns Sam, înroşindu-se. 

Nu voiam să-l presez. Puteam să spun că el o făcuse deja, 
în cazul meu. 

Pe parcursul drumului, am fost amândoi preocupați de 
propriile gânduri. Din moment ce Eric era ca şi mort pe 
timpul zilei, mă simțeam singură şi de obicei savuram 
această senzaţie. Nu că legătura dintre mine şi Eric m-ar fi 
făcut să mă simt proprietatea lui sau altceva asemănător. 
Era mai degrabă vorba că, în orele de întuneric, simțeam 
cum viața lui curge în paralel cu a mea: ştiam că lucrează 
sau se ceartă, când era mulțumit sau absorbit de ce făcea. 
Mai degrabă puțină vigilență, decât o carte a cunoaşterii. 

— Iar în ce-l priveşte pe atentatorul de ieri... a rostit dintr- 
odată Sam. 

— Mda, am zis. Eu cred că s-ar putea să fi fost unul cu 
dublă-natură, este? 

A încuviințat fără să mă privească. 

— N-a fost din ură de rasă, am afirmat, străduindu-mă să 
par că nu dau prea mare importanţă. 

— Nu din ură de rasă din partea oamenilor, a precizat 
Sam. Dar sunt sigur că e vorba de un soi de ură. 

— Economică? 

— Nu-mi vine în minte vreun motiv economic, a răspuns 
el. Am asigurare, dar sunt singurul beneficiar în cazul în care 
barul e distrus de un incendiu. Evident, aş fi scos din afaceri 
pentru o vreme şi sunt convins că toate celelalte baruri din 


zonă mi-ar lua caimacul, dar nu pot să cred că ar fi acesta 
mobilul. Sau cine ştie ce mobil, s-a corectat apoi. Merlotte's a 
fost mereu un fel de bar familial, nu unul în care să te 
dezlănțui. Nu ca Vic's Redneck Roadhouse, a adăugat, cu un 
pic de amărăciune. 

Avea dreptate. 

— Poate e cineva căruia nu-i place de tine, personal, Sam, 
am zis, deşi se poate să fi sunat mai brutal decât 
intenționasem. Adică, m-am grăbit să adaug, poate că vrea 
cineva să-ți facă rău, distrugându-ți afacerea. Nu ţie, ca 
teriantrop, ci ţie, ca persoană. 

— Nu-mi amintesc de vreo râcă personală, a replicat, cu o 
uimire neprefăcută. 

— Ăăă... Jannalynn n-o avea vreun ex care e răzbunător 
sau cam aşa ceva? 

Sam a rămas perplex la auzul ideii. 

— Eu chiar n-am auzit să fie cineva care să-mi poarte pică 
pentru că sunt cu ea, mi-a răspuns. lar Jannalynn e mai 
mult decât capabilă să spună deschis ce are de spus. Doar n- 
o constrâng eu să umble cu mine. 

Cu mare greutate m-am stăpânit să nu pufnesc în râs. 

— Eu doar încerc să iau în calcul toate posibilitățile, am 
zis, pe un ton de scuză. 

— Nu-i nimic, a răspuns el, ridicând din umeri. Una peste 
alta, cert e că nu-mi amintesc ca eu să fi supărat pe cineva 
atât de rău. 

Nici eu nu-mi aminteam să fi existat vreun astfel de 
incident; şi doar îl cunoşteam pe Sam de-atâţia ani. 

Curând, am oprit în fața magazinului de antichități, 
amplasat în locul unei foste prăvălii cu vopsele, pe o stradă 
în pantă, cu alte negustorii mai vechi din Shreveport. 

Vitrinele mari sclipeau de curățenie, iar piesele expuse 
acolo erau frumoase. Cea mai mare dintre ele era, cum ar fi 
spus bunica mea, un bufet vânătoresc. Era masiv şi 
ornamentat şi-mi venea cam până la piept. În cealaltă vitrină 
era o colecție de ghivece sau de vaze, nu ştiu sigur cum pot 
să le numesc. Cea din centru, poziționată astfel încât să se 
vadă că reprezenta crema colecţiei, era cu verde-marin şi 


albastru, cu heruvimi lipiți pe ea. Mi se părea hidoasă, dar 
indiscutabil avea stil. 

Eu şi Sam am rămas câteva clipe să privim exponatele 
într-o tăcere meditativă, înainte de a intra. Un clopoțel - unul 
autentic, nu din cele electronice - a răsunat când am deschis 
uşa. O femeie, aşezată pe un taburet în spatele unei tejghele, 
şi-a ridicat privirea şi, cu un deget, şi-a împins ochelarii pe 
nas. 

— Mă bucur să te revăd, domnule Merlotte, a zis, zâmbind 
exact atât cât se cuvenea. 

Miaduc aminte de dumneata, mă bucur că ai revenit, dar 
personal nu mă interesezi ca bărbat. Se pricepea la asta. 

— Mulţumesc, domnişoară Hesterman, a răspuns Sam. Ţi- 
o prezint pe prietena mea, Sookie Stackhouse. 

— Bine ați venit la Splendide, mi-a zis domnişoara 
Hesterman. Vă rog, spuneți-mi Brenda. Cu ce vă pot fi de 
folos astăzi? 

— Avem două misiuni, i-a explicat Sam. Eu am venit să 
văd obiectele despre care mi-ați spus la telefon... 

— Iar eu tocmai am făcut curat prin pod şi am găsit unele 
lucruri; m-am gândit că poate ați vrea să veniţi să le vedeți, 
am adăugat eu. Trebuie să scap de câteva dintre vechiturile 
pe care le-am coborât de-acolo. Dar n-aş vrea să le arunc pe 
toate. 

I-am zâmbit, ca să-mi demonstrez bunăvoința. 

— Aşadar, locuința este a familiei de mult timp? m-a 
întrebat, încurajându-mă să-i dau indicii cu privire la genul 
de bunuri pe care le acumulase familia mea. 

— Locuim în aceeaşi casă de vreo sută şaptezeci de ani, i- 
am zis eu, şi am văzut-o că se luminează la față. Numai că e 
o locuință de ţară, nu un conac. Totuşi, s-ar putea să fie 
unele lucruri care să vă intereseze. 

— Mi-ar plăcea mult să vin să văd, a răspuns, deşi în mod 
evident „mult” reprezenta o exagerare. Vom stabili data şi ora 
după ce-l voi ajuta pe Sam să aleagă un cadou pentru 
Jannalynn. Ea, atât de modernă... cine ar fi crezut că ar fi 
interesată de antichități? E o scumpete mică! 

Cu greu m-am stăpânit să nu rămân cu gura căscată. 


Oare vorbeam despre aceeaşi Jannalynn Hopper? 

Sam mi-a dat un ghiont în coaste când Brenda ne-a întors 
spatele ca să ia o legătură de chei mici. A făcut o mutră plină 
de semnificaţii, aşa că mi-am revizuit şi eu expresia şi l-am 
privit fluturându-mi genele. Sam a întors capul, dar nu 
înainte să-i observ zâmbetul apărut fără voia lui. 

— Sam, am adunat câteva lucruri care ar putea să-i placă 
lui Jannalynn, a zis Brenda, conducându-ne spre o vitrină, 
zornăind cheile în mână. Vitrina era plină de mărunțişuri 
drăguțe. Pe majoritatea nu reuşeam să le identific. M-am 
aplecat spre geamul de deasupra, să le văd mai bine. 

— Ce sunt astea? m-am interesat, arătând spre câteva 
obiecte periculos de ascuţite, având capetele ornamentate. 
Mă întrebam în sinea mea dacă poți să ucizi un vampir cu 
aşa ceva. 

— Ace pentru pălării şi ace pentru eşarfe şi cravate. 

Mai erau acolo cercei, inele şi broşe, plus cutiuțe satinate, 
cutiuțe cu mărgele, cutiuțe pictate. Toate aceste mici 
recipiente erau aranjate cu grijă. Să fi fost tabachere? Am 
citit etichetele cu prețurile, ivite discret de sub o carapace de 
țestoasă şi o cutiuţă ovală din argint, şi am fost nevoită să-mi 
țin gura bine închisă ca să-mi rețin o exclamație de uimire. 

În timp ce eu încă mă miram de exponatele pe care le 
examinam, Brenda şi Sam comparau calitățile cerceilor cu 
perle art deco față de o cutie victoriană din sticlă presată, 
pentru păstrarea şuvițelor de păr, care avea capacul din 
alamă emailată. Ce naiba o mai fi fost şi asta? 

— Ce părere ai, Sookie? m-a întrebat el, uitându-se când 
la un obiect, când la altul. 

Am examinat cerceii art deco, cu perlele atârnând de 
montura din aur în formă de trandafir. La rândul ei, şi cutia 
pentru păstrarea şuvițelor de păr era drăguță, deşi nu 
puteam să-mi imaginez la ce folosea acum şi ce-ar fi făcut 
Jannalynn cu ea. Mai avea cineva nevoie să-şi păstreze părul 
în ea, în prezent? 

— Ea ar purta cerceii, ca să şi-i arate, am zis. E mai greu 
să te lauzi că ai primit o cutie pentru păstrarea părului. 

Brenda mi-a aruncat o privire furişă şi am înțeles din 


gândurile ei că o astfel de opinie mă cataloga limpede drept 
incultă. Fie! 

— Cutia pentru păr e mai veche, a argumentat Sam, 
ezitant. 

— Dar mai puţin personală. În afară de cazul în care ai fi 
din epoca victoriană. 

Cât timp a mai stat Sam să compare cele două obiecte mai 
mici cu frumusețea unei insigne a poliției din New Bedford, 
veche de şaptezeci de ani, am mai rătăcit prin magazin, 
privind mobilierul. Am descoperit că nu am talent de 
evaluator al antichităţilor. Era încă o carenţă a personalității 
mele lumeşti, am tras concluzia. Sau poate se datora faptului 
că toată ziua eram înconjurată de antichități? Nimic nu era 
nou în casa mea, cu excepția bucătăriei, şi asta numai din 
cauză că vechea încăpere fusese distrusă într-un incendiu. 
Aş fi folosit şi-acum anticul frigider al lui Buni, dacă nu l-ar 
fi mistuit flăcările. (Frigiderul acela era o antichitate căreia 
sigur nu-i simțeam lipsa.) 

Am deschis un sertar lung şi îngust pe eticheta căruia 
scria „scrin pentru hărți”. În el rămăsese o fâşie de hârtie. 

— la uite, am auzit din spatele meu vocea Brendei 
Hesterman. Credeam că am făcut curat peste tot prin el. Să 
ne fie învățătură de minte, domnişoară Stackhouse. Înainte 
să vin să văd lucrurile dumneavoastră, aveţi grijă să le luați 
pe rând şi să scoateţi din ele toate hârtiile şi celelalte obiecte. 
Doar nu vreţi să ne vindeți ceva din ce n-aţi dori să le 
împărtăşiți altora. 

M-am întors şi l-am văzut pe Sam cu un pachet în mână. 
Cât timp fusesem pierdută în explorare, el îşi finalizase 
achiziția (cerceii, spre uşurarea mea; cutia pentru păstrarea 
părului se întorsese la locul ei, în vitrină). 

— O să-i placă la nebunie cerceii. Sunt frumoşi, am zis, cu 
toată sinceritatea, iar pentru o clipă gândurile lui Sam au 
devenit încâlcite, aproape... purpurii. Ciudat lucru că mă 
gândeam la culori. Să fi fost o rămăşiţă a efectului exercitat 
de drogul şamanului? Ce naiba, speram să nu! 

— Voi avea grijă să le verific pe toate cu atenţie, Brenda, i- 
am promis. 


Ne-am stabilit întâlnirea pentru a treia zi. Ea m-a asigurat 
că poate să ajungă la mine - deşi casa era izolată - cu 
ajutorul GPS-ului, iar eu am prevenit-o în legătură cu poteca 
lungă din pădure, care-i făcuse pe mai mulți vizitatori de-ai 
mei să creadă că se rătăciseră. 

— Nu ştiu dac-o să vin eu sau partenerul meu, Donald, 
mi-a zis Brenda. Poate venim amândoi. 

— M-aş bucura să te revăd, am zis. Dacă apare vreo 
problemă sau ai nevoie să modificăm data, te rog să-mi dai 
de ştire. 

— Tu chiar crezi că o să-i placă? m-a întrebat Sam, după 
ce ne-am suit în camionetă şi ne-am pus centurile de 
siguranță. Reveniserăm la subiectul Jannalynn. 

— Sigur că da, am răspuns, mirată. De ce nu i-ar plăcea? 

— Nu pot să scap de sentimentul că mă aflu pe pista 
greşită cu Jannalynn, mi-a mărturisit Sam. Nu vrei să ne 
oprim să mâncăm ceva la Ruby Tuesday, de pe şoseaua 
Youree? 

— Sigur, am răspuns din nou. Sam, de ce crezi asta? 

— Ei îi place de mine, mi-a explicat Sam. Adică, îmi dau 
seama că aşa e. Dar se gândeşte mereu la haita ei. 

— Crezi că e posibil să se concentreze mai mult la Alcide 
decât la tine? 

Asta receptam eu din mintea lui Sam. Dar poate că 
fusesem prea directă. Sam s-a înroşit. 

— Mda, poate, a recunoscut el. 

— Ea e un executor grozav şi a fost foarte entuziasmată 
când a primit funcția, i-am zis, întrebându-mă dacă tonul 
meu sunase îndeajuns de neutru. 

— A fost, a încuviințat Sam. 

— Se pare că-ţi plac femeile puternice. 

— Îmi plac femeile puternice, a zis el, zâmbind, şi nu mă 
tem de cele care sunt mai altfel. Cele banale pur şi simplu nu 
mi se potrivesc. 

I-am zâmbit şi eu. 

— Îmi dau seama. Nu ştiu ce să-ţi spun despre Jannalynn, 
Sam. Ar fi o tâmpită să nu te aprecieze. Singur, pe picioarele 
proprii, chipeş? Şi nici măcar nu te scobeşti între dinți la 


masă! Ce-ar putea să nu-i placă la tine? 

Am inspirat adânc, fiindcă mă pregăteam să schimb 
subiectul şi nu voiam să-mi ofensez patronul. 

— Auzi, Sam, în legătură cu site-ul pe care spui că l-ai 
vizitat... Crezi că ai putea să afli de ce mă simt mai zână 
după ce-mi petrec timpul cu rudele mele zâne? Adică, n-ar fi 
posibil să devin mai zână decât sunt, nu? 

— Să văd ce pot să aflu, mi-a răspuns Sam, după o tăcere 
apăsătoare. Dar hai să încercăm să-i întrebăm pe colocatarii 
tăi. Ar trebui să dezvăluie vreo informaţie care să-ți fie de 
folos. Sau să-i baţi până spun tot. 

Vorbea serios. 

— Mi-ar spune, am rostit, cu mai multă convingere decât 
simțeam. 

— Acum unde sunt? s-a interesat el. 

— La ora asta, trebuie să fi plecat la club, i-am răspuns, 
după ce am aruncat o privire la ceas. Îşi rezolvă toate 
treburile până la ora deschiderii. 

— Atunci, acolo mergem, s-a hotărât Sam. Kennedy o să 
deschidă azi în locul meu, iar tu nu intri decât diseară, este? 

— Este, am zis, renunțând la planurile mele pentru după- 
amiază, care oricum nu cuprindeau urgențe. Dacă mâncam 
de prânz la Ruby Tuesday, n-aveam cum să ajungem în 
Monroe până la unu şi jumătate, dar puteam să trec pe- 
acasă la timp cât să mă schimb pentru muncă. După ce am 
comandat, mi-am cerut scuze. În timp ce eram la toaletă, mi- 
a sunat telefonul mobil. Eu nu răspund când sunt în baie. 
Nu mi-ar plăcea să vorbesc la telefon şi să se audă cum 
cineva trage apa, nu-i aşa? Din moment ce în restaurant era 
gălăgie, am ieşit în stradă să sun eu, după ce i-am făcut un 
semn cu mâna lui Sam. Numărul mi se părea vag cunoscut. 

— Salut, Sookie, am auzit vocea lui Remy Savoy. Ce mai 
faci? 

— Bine. Ce mai face băieţelul meu preferat? 

Remy fusese căsătorit cu verişoara mea, Hadley, şi aveau 
un fiu, pe Hunter, care la toamnă urma să înceapă grădinița. 
După ce trecuse uraganul Katrina, Remy şi Hunter se 
mutaseră în orăşelul Red Ditch, unde, cu ajutorul unui văr, 


Remy îşi găsise de lucru la un depozit de cherestea. 

— Face bine. Se străduieşte din greu să respecte regulile 
tale. Aş putea să te rog să-mi faci un serviciu? 

— Să auzim, am răspuns. 

— Am început să mă întâlnesc cu o domnişoară de pe-aici, 
pe numele ei Erin. Ne gândeam să mergem în weekendul care 
vine la concursul de pescuit bibani, de lângă Baton Rouge. 
Şi... ăăă... speram că ai putea să-l ţii pe Hunter la tine... Se 
plictiseşte dacă stau mai mult de o oră la pescuit. 

Hmmm. Remy se mişca destul de repede. Cu Kristen n-o 
terminase chiar de multă vreme, şi deja îi găsise o 
înlocuitoare. Înţelegeam situaţia. Remy nu arată deloc rău, e 
un tâmplar priceput şi nu are decât un copil... În plus, mama 
lui Hunter fiind moartă, nu existau probleme legate de 
custodie. Nu era o partidă prea rea în orăşelul Red Ditch. 

— Remy, acum sunt pe drum, i-am zis. Te sun eu mai 
târziu. Trebuie să-mi verific programul la serviciu. 

— Grozav, mersi mult, Sookie. Vorbim mai târziu. 

M-am întors în restaurant şi am observat că tocmai ni se 
servea mâncarea. 

— M-a sunat tatăl lui Hunter, l-am informat pe şeful meu, 
după ce a plecat chelnerul. Remy are o nouă iubită şi a vrut 
să ştie dacă pot să-l țin la mine pe Hunter în weekendul 
viitor. 

Am avut impresia că Sam era de părere că Remy încerca să 
profite de mine... dar în acelaşi timp nu se prea simţea în 
stare să-mi spună ce să fac. 

— Dacă-mi amintesc eu bine programul, tu lucrezi 
sâmbătă seară, mi-a atras el atenţia. 

Iar serile de sâmbătă erau cele în care aveam cele mai mari 
bacşişuri. 

Am clătinat aprobator din cap, atât către Sam, cât şi 
pentru mine însămi. Cât timp am mâncat, am discutat 
despre negocierile lui Terry cu un crescător de câini 
Catahoula din Ruston. Annie, cățeluşa lui Terry, fugise din 
curte ultima dată când intrase în călduri. Acum, Terry avea 
planificată o împerechere, şi discuţiile dintre cei doi 
ajunseseră aproape de stadiul prenupţial. În minte mi-a 


apărut o întrebare, dar nu prea ştiam cum s-o formulez 
pentru Sam. Până la urmă, curiozitatea a învins. 

— Ţi-aduci aminte de motanul Bob? l-am întrebat. 

— Sigur. Tipul pe care l-a transformat Amelia în motan, 
din greşeală. Prietena ei Octavia l-a transformat la loc. 

— Mda. Problema e că, atâta timp cât a fost motan, avea 
blana negru cu alb. Era un motan chiar drăguţ. Însă Amelia 
a găsit o pisică în pădure, cu pisoiaşi, iar unele pisicuţe erau 
tot aşa, negru cu alb, aşa că ea — OK, ştiu că sună ciudat — s- 
a enervat pe Bob, crezând că, ştii, a devenit tată. Într-un fel. 

— Aşa că întrebarea ta ar fi: e acesta un lucru obişnuit? a 
reformulat Sam, cu o expresie dezgustată. Noo, Sookie. Nu 
putem să facem aşa ceva, şi nici nu vrem. Nici unul dintre cei 
cu dublă-natură. Chiar dacă s-ar produce un act sexual, n-ar 
exista o sarcină. Eu cred că Amelia îl acuză pe nedrept pe 
Bob. Pe de altă parte, el nu are - n-a avut — chiar o dublă- 
natură. El a fost transformat complet, prin intermediul 
magiei, mi-a explicat Sam, ridicând din umeri. Părea extrem 
de stânjenit. 

— Scuze, i-am zis, încremenită de jenă. A fost o grosolănie 
din partea mea. 

— E o întrebare firească, presupun, a rostit Sam, cu 
îndoială. Dar să ştii că eu, când sunt în cealaltă piele a mea, 
nu fac cățeluşi. 

Acum, eram îngrozitor de ruşinată. 

— Te rog să mă scuzi, am insistat. 

Sam s-a destins când a văzut cât sunt de stânjenită şi m-a 
bătut uşurel pe umăr. 

— Nu-ţi face probleme, mi-a zis. Apoi m-a întrebat ce 
planuri aveam cu podul, dacă tot îl golisem, şi am discutat 
despre diverse banalități până am reînceput să ne simțim 
bine unul în compania celuilalt. 

L-am sunat din nou pe Remy când am ajuns pe autostrada 
interstatală. 

— Remy, în weekendul ăsta nu pot! Îmi pare foarte rău! 

Şi i-am explicat că trebuia să mă duc la muncă. 

— Nu-ţi face probleme, mi-a zis şi Remy, părând să 
primească refuzul meu cu destul calm. Nu fusese decât un 


gând. Ascultă, uite care-i treaba. Detest faptul că trebuie să- 
ți mai cer un serviciu. Dar Hunter trebuie să-şi viziteze 
grădinița săptămâna viitoare, e doar un obicei al şcolii, din 
fiecare an, astfel încât copiii să-şi formeze în minte o imagine 
a locului în care vor merge din toamnă. Se face turul sălilor 
de clasă, li se prezintă profesorii, se vizitează sala de mese şi 
băile. Hunter m-a întrebat dacă n-ai putea să vii cu noi. 

Am rămas cu gura căscată, bucurându-mă că Remy nu 
mă poate vedea. 

—E în timpul zilei, presupun, am zis. În ce zi a 
săptămânii? 

— Marţea viitoare, la două. 

Dacă nu eram în schimbul de prânz, puteam să mă duc. 

— Încă o dată, lasă-mă să-mi verific programul, dar cred c- 
o să pot, i-am zis. Te mai sun eu diseară. 

Am închis telefonul cu zgomot şi i-am povestit lui Sam 
despre noua solicitare a lui Remy. 

— Am impresia că a vrut să-ți ceară lucrul cel mai 
important la urmă, ca să aibă mai multe şanse să vii, şi-a dat 
cu părerea Sam. 

Am izbucnit în râs. 

— Nu m-am gândit la asta, până n-ai spus-o tu. Creierul 
meu funcționează pe o rețea mai directă decât al tău. Dar 
acum, dacă mă gândesc, mi se pare... deloc improbabil, am 
adăugat, ridicând din umeri. Nu că aş avea ceva împotrivă, 
totuşi. Vreau ca Hunter să fie fericit. Şi mi-am tot petrecut 
timpul cu el, deşi nu atât de mult pe cât aş fi vrut. 

Hunter semăna cu mine, fără să se vadă asta la suprafață: 
amândoi aveam puteri telepatice. Însă acesta era secretul 
nostru, fiindcă mă temeam ca Hunter să nu aibă probleme în 
cazul în care talentul său ar fi devenit cunoscut. Mie nu-mi 
îmbunătățise cu nimic viața. 

— Şi-atunci, de ce eşti îngrijorată? m-a întrebat Sam. 
Pentru că-mi dau seama că eşti. 

— Doar că... aş arăta ciudat. Lumea din Red Ditch ar 
crede că eu umblu cu Remy. Că sunt, într-un fel... aproape 
că o să fiu mama lui Hunter. 

Şi Remy tocmai mi-a zis că e cu o femeie pe nume Erin, iar 


ei s-ar putea să nu-i facă plăcere... 

Vocea mi s-a stins treptat. Vizita aceasta mi se părea o 
idee oarecum nereuşită. Dar, dacă îl face fericit pe Hunter, 
bănuiesc că ar trebui să mă duc. 

— Ai senzația aia, că eşti atrasă în ceva neplăcut? m-a 
întrebat Sam, cu un zâmbet strâmb. 

Era ziua noastră de discutat subiecte stânjenitoare. 

— Mda, am recunoscut. O am. Când am ajuns să mă 
implic în viața lui Hunter, nu mi-am imaginat vreodată că el 
chiar o să depindă de mine în vreo privință. N-am prea stat 
prin preajma copiilor. Remy are o strămătuşă şi un străunchi 
în Red Ditch. De-aia s-a şi mutat acolo, după nenorocirea cu 
Katrina. Aveau o casă goală, de închiriat. Însă unchiul şi 
mătuşa sunt prea bătrâni ca să vrea să țină un copil de 
vârsta lui Hunter mai mult de o oră, două, iar singura 
verişoară e prea ocupată ca să fie de cine ştie ce ajutor. 

— Hunter e un copil bun? 

— Da, aşa cred, am răspuns. Ştii ce e ciudat? Când a stat 
Hunter la mine, el şi cu Claude s-au înțeles de minune 
împreună. A fost o mare surpriză pentru mine. 

Sam şi-a întors privirea spre mine. 

— Dar tu n-ai vrea să-l laşi ore întregi cu Claude, nu-i 
aşa? 

— Nu, i-am răspuns, după câteva momente de gândire. 

Sam a făcut un semn de încuviințare, ca şi cum i-aş fi 
confirmat un lucru la care cugeta. 

— Pentru că, în definitiv, Claude e din neamul zânelor, 
nu? 

Pusese destulă interogaţie în tonul lui, încât să se asigure 
că eu o consideram o întrebare autentică. 

Vorbele sunau destul de neplăcut, rostite cu voce tare. Dar 
erau adevărate. 

— Da, pentru că e din neamul zânelor. Dar nu pentru că 
ar fi din altă rasă decât noi. 

Mă chinuiam să exprim ceea ce gândeam. 

— Zânele iubesc copiii. Dar nu au aceleaşi criterii ca 
majoritatea oamenilor. Zânele se comportă cum cred ele că i- 
ar face fericiți pe copii, sau că le-ar aduce vreun folos, nu 


cum ar proceda un adult creştin. 

Aveam impresia că eram meschină şi provincială 
recunoscând toate acestea, însă erau adevăratele mele 
sentimente. Simţeam nevoia să adaug tot felul de disculpări: 
nu că m-aş fi crezut eu o creştină prea grozavă, departe de 
mine asta! Nici că necreştinii ar fi fost oameni răi. Şi nici că 
vărul meu Claude ar fi fost capabil să-i facă vreun rău lui 
Hunter. Însă mă cunoşteam cu Sam de multă vreme, aşa că 
eram sigură că înțelegea toate astea. 

— Mă bucur că suntem pe aceeaşi lungime de undă, mi-a 
zis Sam, ceea ce m-a făcut să mă simt uşurată. Dar eram 
departe de a fi în largul meu. Poate că eram noi pe aceeaşi 
lungime de undă, dar nu mă bucuram prea tare că pot s-o 
recepționez. 

Primăvara se îndrepta spre vară, şi era o zi frumoasă. Am 
încercat să mă bucur de ea pe tot drumul spre est, către 
Monroe, însă succesul a fost parțial. 

Vărul meu Claude era proprietarul clubului de striptease 
Hooligans, amplasat lângă autostrada interstatală, dincolo de 
granițele oraşului Monroe. Cinci seri pe săptămână, oferea 
distracții caracteristice cluburilor de striptease. Lunea era 
închis. Însă joia era Seara Doamnelor, când îşi făcea 
numărul şi Claude. Desigur, nu era singurul bărbat din 
spectacol. Cel puțin alți trei stripperi evoluau, prin rotație, 
conform unui program stabilit, şi de obicei aveau şi un 
stripper invitat. Era un circuit al stripperilor, după cum mă 
informase vărul meu. 

— Ai fost vreodată să-l vezi în spectacol? m-a întrebat 
Sam, în timp ce oprea maşina în dreptul intrării din spate. 

Nu era primul care mă întreba aşa ceva. Începeam să cred 
că era ceva în neregulă cu mine, din moment ce nu simțisem 
nevoia să dau fuga în Monroe ca să privesc cum îşi aruncă 
masculii hainele jos de pe ei. 

— Nu. L-am văzut gol pe Claude. Dar n-am venit niciodată 
să-l văd făcându-şi meseria. Am auzit că e bun. 

— Umblă gol? La tine acasă? 

— Decenţa nu face parte din priorităţile lui Claude, i-am 
zis. 


Sam părea nemulțumit şi uluit, cu toate avertismentele lui 
de mai devreme referitoare la concepția neamului zânelor 
cum că rudenia nu era un impediment când era vorba de 
sex. 

— Dar Dermot? m-a întrebat. 

— Dermot? Nu cred că face striptease, am răspuns, 
dezorientată. 

— Nu, întrebam dacă umblă şi el gol prin casă. 

— Nu, am zis. Doar Claude. Ar fi fost cu adevărat grețos 
dac-ar fi făcut-o şi Dermot, de vreme ce seamănă atât de 
mult cu Jason. 

— Pur şi simplu, nu e bine, a bombănit Sam. Claude ar fi 
cazul să-şi țină pantalonii pe el. 

— M-am împăcat cu asta, am zis, uşoara țâfnă din vocea 
mea reamintindu-i lui Sam că nu el trebuia să-şi facă griji 
pentru această situaţie. 

Era zi lucrătoare, aşa că localul nu se deschidea decât la 
patru după-amiază. Nu mai fusesem niciodată până acum la 
Hooligans, însă mi se părea că arată la fel ca oricare alt mic 
club, retras într-o parcare de dimensiuni considerabile, cu o 
zugrăveală de un albastru-electric şi o firmă țipătoare de un 
roz şocant. Locurile în care se vinde alcool sau carne arată 
mereu cam trist la lumina zilei, nu vi se pare? Unica prăvălie 
apropiată de Hooligans, acum, că mă uitam mai bine, era 
una de băuturi alcoolice. 

Claude mă învățase ce să fac în eventualitatea că treceam 
vreodată pe-acolo. Semnalul secret era să bat de patru ori, la 
intervale egale. După ce am ciocănit, mi-am plimbat privirea 
pe câmp. Soarele se abătea asupra parcării doar ca un mic 
indiciu privind arşița care avea să urmeze. Sam se tot legăna, 
stingherit, de pe un picior pe altul. După câteva secunde, s-a 
deschis uşa. 

Zâmbind, am spus un „bună! instinctiv şi am dat să intru 
pe culoar. Am avut un şoc când mi-am dat seama că portarul 
nu era o ființă umană. Am încremenit instantaneu. 

Eu presupusesem că Dermot şi Claude erau singurii din 
neamul zânelor care rămăseseră în America vremurilor 
moderne, de când străbunicul meu le atrăsese pe toate 

celelalte în propria lor dimensiune, sau lume, sau cum i-or fi 
zicând, şi ferecase trecerea. Deşi ştiam şi că Niall şi Claude 
comunicau între ei cel puțin ocazional, fiindcă Niall îmi 
trimisese o scrisoare pe care o primisem din mâinile lui 
Claude. Însă refuzasem deliberat să-l bombardez cu 
întrebări. Experiențele cu rudele mele din neamul zânelor - şi 
nu numai cu rudele — fuseseră atât încântătoare, cât şi 
oribile... Însă, în final, aceste experienţe atârnaseră mult mai 
greu de partea oribilă a balanței. 

Portarul era la fel de uluit când m-a văzut, pe cât eram eu 
că-l vedeam pe el. Nu era din neamul zânelor... dar era o 
ființă supranaturală. Întâlnisem zâne care-şi piliseră dinţii ca 
să arate aşa cum arătau cei ai ființei acesteia, în mod 
natural: lungi de doi centimetri şi jumătate, ascuțiți, uşor 
curbați spre interior. Urechile portarului nu erau ascuțite, 
însă nu cred că vreo operație chirurgicală le-ar fi făcut să fie 
mai turtite şi mai rotunde decât urechile omeneşti. Impresia 
de extraterestru era atenuată de părul lui des şi frumos, 
bogat, castaniu, perfect neted, lung de aproape opt 
centimetri, pe tot capul. Nu arăta ca o coafură, ci ca blana 
unui animal. 

— Tu ce eşti? am întrebat amândoi, simultan. 

Ar fi fost amuzant... Într-un alt univers. 

— Ce s-a întâmplat? a întrebat Sam, din spatele meu, 
făcându-mă să tresar. Am intrat de-a binelea în club, Sam 
urmându-mă îndeaproape, şi am auzit uşa metalică 
zăngănind în urma noastră. După soarele acela orbitor, 
lungile tuburi fluorescente care luminau coridorul păreau de 
două ori mai palide. 

— Eu sunt Sookie, am zis, ca să sparg stânjenitoarea 
tăcere. 

— Şi ce eşti? m-a întrebat din nou creatura. Stăteam 
amândoi, jenaţi, pe coridorul îngust. 

S-a deschis o uşă şi s-a ivit capul lui Dermot. 

— Salut, Sookie, mi-a zis. Văd că ai făcut cunoştinţă cu 
Bellenos. 

A ieşit pe coridor şi abia atunci a observat expresia feței 
mele. 


— Ce, n-ai mai văzut un elf până acum? 

— Eu nu, mulțumesc pentru întrebare, a bombănit Sam. 
Şi, din moment ce era mult mai cunoscător decât mine în 
privința lumii supranaturalilor, mi-am dat seama că elfii 
trebuiau să fi fost foarte rari. 

Aveam o mulțime de întrebări referitoare la prezența lui 
Bellenos, dar nu eram sigură dacă aveam şi dreptul să le 
pun, mai ales după gafa de mai devreme cu Sam. 

— Scuze, Bellenos. Eu am cunoscut odată un semi-elf, cu 
dinţi ca ai tăi. În general, totuşi, cunosc numai zâne care-şi 
pilesc dinţii ca să arate aşa. Încântată să te cunosc, am zis, 
cu un uriaş efort. El e prietenul meu Sam. 

Sam i-a strâns mâna lui Bellenos. Cei doi aveau cam 
aceeaşi înălțime şi constituție, însă am observat că ochii 
oblici ai lui Bellenos erau de un căprui-închis, asortându-se 
cu pistruii de pe pielea lui lăptoasă. Aceşti ochi erau bizar de 
îndepărtați, sau poate că el avea fața mai lătăreaţă în zona 
pomețţilor decât ar fi fost normal? Elful i-a zâmbit lui Sam şi 
i-am zărit din nou dinții strălucitori. M-am cutremurat şi am 
privit în altă parte. 

Printr-o uşă deschisă, am zărit o garderobă spațioasă. Era 
o tejghea lungă, întinsă cât tot peretele, şi deasupra «ei, 
oglinzi viu luminate. Pe tejghea erau presărate cosmetice, 
pensule pentru machiaj, uscătoare de păr, ondulatoare şi 
aparate pentru îndreptarea părului, fragmente de costume, 
aparate de ras, o revistă, poate două, peruci, telefoane 
mobile... talmeş-balmeşul specific celor pentru care slujba 
depinde de înfăţişare. Câteva taburete înalte erau împrăştiate 
la întâmplare prin încăpere, şi peste tot se vedeau încălțări şi 
sacoşe. 

Ajungând mai departe, pe coridor, Dermot ne-a invitat: 

— Haideţi în birou. 

Am înaintat şi ne-am înghesuit într-o cameră mică. 
Oarecum spre dezamăgirea mea, exoticul şi superbul Claude 
avea un birou totalmente prozaic: îngrămădit, dezordonat şi 
lipsit de ferestre. Claude avea secretară — o femeie îmbrăcată 
într-un costum de damă protocolar marca JCPenney. Nici că 
se putea să arate mai nepotrivit într-un club de striptease. 


Dermot, care azi juca în mod evident rolul maestrului de 
ceremonii, a făcut prezentările: 

— Nella Jean, ea este draga noastră verişoară Sookie. 

Nella Jean era brunetă şi rotunjoară, iar ochii ei de 
ciocolată amăruie aproape că se asortau cu ai lui Bellenos, 
deşi dantura o avea liniştitor de normală. Micul ei cubicul era 
situat imediat lângă biroul lui Claude; de fapt, mi-am 
imaginat că fusese convertit dintr-un dulap pentru 
depozitare. După ce ne-a aruncat o privire de desconsiderare, 
mie şi lui Sam, Nella Jean a părut mai mult decât 
nerăbdătoare să se retragă în propriul ei spaţiu. Şi-a închis 
uşa biroului cu un aer ferm, ca şi cum ar fi ştiut că avem de 
gând să facem ceva de prost-gust şi ea n-ar vrea să aibă nicio 
legătură cu noi. 

La rândul lui, Bellenos a închis uşa biroului lui Claude, şi 
am rămas cu toţii într-o cămăruţă care ar fi fost aglomerată 
şi cu două persoane, darămite cu cinci. Auzeam muzica 
venind dinspre clubul propriu-zis (sau, mai degrabă, 
impropriu-zis), şi m-am întrebat ce s-o întâmpla acolo. Oare 
stripperii aveau repetiție? Şi ce părere aveau ei despre 
Bellenos? 

— Cărui fapt îi datorăm surprinzătoarea vizită? ne-a 
întrebat Claude. Nu că n-aş fi încântat să vă văd. 

Nu era încântat absolut deloc să mă vadă pe mine, deşi mă 
invitase, nu o dată, să trec pe la Hooligans. Era clar - după 
cât îl vedeam de îmbufnat - că nu crezuse niciodată c-aş veni 
să-l văd la club, în afară de cazul în care s-ar fi aflat pe 
scenă, dezbrăcându-se. Sigur, Claude e convins că toată 
lumea vrea să-l vadă cum îşi aruncă hainele de pe el, mi-am 
zis. Ce, nu se bucura să primească vizite, sau era ceva acolo 
din ce n-ar fi vrut să ştiu eu? 

— Trebuie să ne spui de ce se simte Sookie tot mai mult ca 
o zână, a rostit, abrupt, Sam. 

Cei trei bărbați provenind din neamul zânelor şi-au întors 
simultan capetele spre Sam. 

— De ce-ar trebui să-i spun aşa ceva? a întrebat Claude. Şi 
ce te privesc pe tine problemele noastre de familie? 

— Pentru că Sookie vrea să ştie de ce şi pentru că este 


prietena mea, a replicat Sam. Avea înfăţişarea aspră şi vocea 
monotonă. Ar trebui s-o înveți cum stau treburile cu sângele 
ei amestecat, în loc să trăieşti în casa ei şi să profiți de pe 
urma ei. 

Nu mai ştiam încotro să privesc. Habar n-avusesem că 
Sam nu era deloc de acord ca vărul şi străunchiul meu să 
stea la mine, şi chiar nu era necesar ca el să-şi exprime 
părerea. lar Claude şi Dermot nu profitau de pe urma mea, ci 
contribuiau la cumpărarea alimentelor şi făceau cu mare 
grijă curat în urma lor. Câteodată. E drept că factura mea la 
apă se umflase considerabil (şi-i spusesem eu câteva vorbe 
lui Claude pe această temă), însă nimic altceva nu mă costa 
bani. 

— De fapt, a continuat Sam, văzând că ei îi aruncă mai 
departe priviri feroce, în tăcere, voi staţi cu ea ca să vă 
asiguraţi că devine zână într-o măsură din ce în ce mai mare, 
nu-i aşa? Încurajaţi dezvoltarea acestei părți din ea. Nu ştiu 
cum procedaţi, dar ştiu că asta faceţi. Întrebarea mea este: o 
faceți doar pentru ca să vă simțţiți bine, de dragul companiei 
sau aveți în minte vreun plan cu Sookie? Un soi de complot 
secret de-al zânelor? 

Ultimele lui cuvinte au sunat mai degrabă ca un huruit 
rău-prevestitor, decât ca vocea normală a lui Sam. 

— Claude mi-e văr, iar Dermot, străunchi, am zis, 
instinctiv. Ei n-ar încerca să... 

Şi, necăjită, am lăsat gândul nerostit. Dacă învățasem ceva 
de-a lungul ultimilor câțiva ani, atunci fusese că nu trebuie 
să fac presupuneri prosteşti. 

Ideea că rudele tale nu vor să-ți facă rău era o 
presupunere prostească de gradul întâi. 

— Haideţi să vedeţi şi restul clubului, a rostit deodată 
Claude. Şi, până să ne gândim la cuvintele lui, ne-a şi împins 
afară din birou, pe coridor. A deschis uşa clubului propriu- 
zis, iar eu şi Sam am intrat. 

Bănuiesc că toate cluburile şi barurile arată, în esenţă, la 
fel: mese şi scaune, unele tentative de decor tematic, o 
tejghea ca la carte, o scenă cu bare pentru striptease şi un 
soi de cabină pentru sonorizare. Din aceste puncte de vedere, 


Hooligans nu făcea excepție. 

Însă toate creaturile care şi-au întors capetele spre noi 
când am intrat... toate erau supranaturale. Adevărul mi s-a 
revelat lent şi inevitabil, în timp ce le priveam chipurile, pe 
rând. Indiferent cât de umană le-ar fi fost înfăţişarea (şi mulți 
dintre ei puteau să ia „notă de trecere”), fiecare avea câte o 
urmă de sânge de zână, într-un fel sau în altul. O femeie 
frumoasă, cu un păr roşu ca flacăra, era parțial elf. Îşi pilise 
dantura. lar un mascul înalt şi subțire era ceva nemaiîntâlnit 
de mine vreodată. 

— Bun-venit, surioară, mi-a zis un... ceva blond şi scund. 
Nici în privința sexului nu puteam să fiu sigură. Eşti aici ca 
să ni te alături? m-a întrebat. 

M-am străduit să găsesc un răspuns. 

— N-aveam aşa ceva în plan, am răspuns. M-am întors pe 
culoar şi am lăsat uşa să se închidă după mine, după care 
m-am agăţat de brațul lui Claude. Ce naiba se petrece aici? l- 
am luat la rost. 

Văzându-l că nu-mi răspunde, m-am întors spre 
străunchiul meu. Dermot? 

— Sookie, scumpa noastră, a zis Dermot, după o clipă de 
tăcere. Diseară, când venim acasă, o să-ți povestim tot ce 
trebuie să ştii. 

— Dar el? am mai întrebat, arătându-l cu capul pe 
Bellenos. 

— El n-o să fie cu noi, mi-a zis Claude. Bellenos doarme 
aici, e paznicul nostru de noapte. 

Nu ai nevoie de paznic de noapte decât dacă te temi de un 
atac. 

Alte necazuri. 

O perspectivă pe care cu greu puteam s-o suport. 

OK, MAI FUSESEM FRAIERĂ şi în trecut. Nu fraieră în 
permanenţă, ci fraieră ocazional. Şi făcusem greşeli. Puteţi să 
fiți siguri că făcusem greşeli. 

Însă, pe parcursul drumului de întoarcere în Bon Temps, 
cu cel mai bun prieten al meu la volan, păstrând tăcerea de 
care aveam nevoie, m-am gândit intens. Simțeam cum îmi 
curg lacrimile. Am întors capul şi mi-am acoperit fața cu o 
batistă pe care am scos-o din geantă, nevrând ca Sam să mă 
compătimească. 

După ce mi-am revenit, i-am zis: 

— Am fost o fraieră. 

Spre cinstea lui, Sam s-a arătat uimit. 

— La ce te referi? m-a întrebat, ca să nu spună „Când?”. 

— Tu crezi că oamenii se pot schimba cu adevărat, Sam? 

A stat o clipă să-şi pună gândurile în ordine. 

— E o întrebare destul de importantă, Sookie. Oamenii pot 
să se transforme într-o anumită măsură, asta-i clar. 
Dependenţii pot să se arate îndeajuns de puternici ca să 
înceteze cu ceea ce-i face dependenți. Oamenii pot să se ducă 
la şedinţe de terapie psihologică şi să învețe cum să-şi 
corecteze comportamentul scăpat de sub control. Dar aici e 
vorba despre un sistem... exterior. O tehnică studiată de 
management, impusă asupra ordinii fireşti a lucrurilor, 
asupra a ceea ce este persoana în realitate: un dependent. 
Înțelegi ce vreau să spun? 

Am încuviințat. 

— Aşa că, în ansamblu, a continuat el, trebuie să spun nu, 
oamenii nu se schimbă, dar pot să înveţe cum să se comporte 
diferit. Aş vrea să cred că lucrurile stau altfel. Dacă ai vreun 
argument care să susțină că mă înşel, m-aş bucura să-l aud. 

A intrat pe poteca ce ducea spre casa mea şi am început să 
traversăm pădurea. 

— Copiii se schimbă pe măsură ce cresc şi se adaptează la 


societate şi la propriile lor condiţii de viață, am zis. Uneori, în 
bine; alteori, în rău. Şi eu cred că, dacă iubeşti pe cineva, faci 
un efort să-ți înfrângi deprinderile care-i displac, nu? Însă 
deprinderile sau înclinațiile astea nu dispar. Sam, ai 
dreptate. Astea sunt cazuri diferite, când o reacție este 
învățată, ca s-o înlocuieşti pe cea originală. 

Mi-a adresat o privire îngrijorată în timp ce manevra 
maşina în spatele casei. 

— Sookie, care-i problema? 

Am scuturat din cap. 

— Tare tâmpită sunt, i-am zis, fără să-l pot privi drept în 
ochi. Am coborât grăbită din camionetă. Ce faci, l-am 
întrebat, îţi iei liber toată ziua sau ne vedem mai târziu în 
bar? 

— Îmi iau liber. Ascultă, ai nevoie cumva să mai rămân pe- 
aici? Nu-mi dau seama bine ce anume-ţi provoacă 
îngrijorarea, dar ştii că putem să discutăm despre asta. 
Habar n-am ce se petrece la Hooligans, dar până catadicsesc 
zânele să ne explice... Sunt aici, dacă ai nevoie de mine. 

Oferta lui era sinceră, însă ştiam şi că-şi dorea să ajungă 
acasă, s-o sune pe Jannalynn şi să-şi facă planuri pentru 
diseară, astfel încât să-i poată da cadoul pe care se ostenise 
atâta să-l aleagă. 

— Nu, sunt bine, i-am răspuns pe un ton liniştitor, 
ridicându-mi spre el privirea zâmbitoare. Am un milion de 
treburi de făcut până voi veni la muncă şi o mulțime de 
lucruri la care să mă gândesc. 

Ca să mă exprim eufemistic. 

— Mersi pentru c-ai venit cu mine la Shreveport, Sookie, 
mi-a zis Sam. Dar cred că n-am făcut bine propunându-ţi să 
mergi să discuți cu rudele tale. Anunţă-mă dacă nu-ţi spun 
totul diseară. 

Am fluturat mâna în semn de rămas-bun, în timp ce se 
îndepărta în marşarier pe alee, spre Hummingbird Road, ca 
să se întoarcă la rulota lui dublă, aflată imediat dincolo de 
Merlotte's. Sam nu pleca niciodată în totalitate de la muncă... 
şi, în acelaşi timp, făcea o navetă extrem de scurtă. 

În timp ce descuiam uşa din spate, îmi făceam deja 


planuri. 

Aveam chef să fac un duş... nu, o baie. Era, de fapt, 
splendid să fiu singură, să-i ştiu pe Claude şi pe Dermot 
departe de casă. Eram plină de noile bănuieli, însă acesta era 
un sentiment întristător de familiar. M-am gândit dacă s-o 
sun pe Amelia, prietena mea vrăjitoare care se întorsese în 
New Orleans, la casa pe care şi-o reclădise şi la slujba pe 
care o primise înapoi, ca să-i cer câteva sfaturi în anumite 
privințe. Până la urmă, nu i-am mai dat telefon. Ar fi trebuit 
să-i explic atâtea! Perspectiva aceasta îmi sleia creierul şi-aşa 
că nu eram în stare să încep o conversație. Un e-mail ar fi 
fost mai bun. Aşa, puteam să le rezolv pe toate. 

Am pus în cadă şi uleiuri de baie şi m-am strecurat în apa 
fierbinte cu multă prudență, strâmbându-mă în timp ce mă 
cufundam. Partea din față a coapselor mă ustura încă. M-am 
ras pe picioare şi la subsuori. Dacă te aranjezi, te simți 
întotdeauna mai bine. După ce am ieşit din cadă - uleiurile 
de baie făcându-mi pielea la fel de alunecoasă ca a unui 
luptător -, mi-am vopsit unghiile de la picioare şi mi-am 
periat părul, uimită încă o dată de cât de scurt părea. Dar tot 
îmi trecea de omoplați - m-am consolat eu singură. 

Curată şi parfumată, mi-am pus pe mine echipamentul 
pentru  Merlotte's, regretând că trebuia să-mi ascund 
pedichiura sub şosete şi în tenişi. Încercam să nu gândesc, şi 
mă descurcam destul de bine. 

Aveam cam o jumătate de oră de pierdut, aşa că am aprins 
televizorul şi am apăsat pe butonul cu înregistrările digitale, 
ca să văd episodul de ieri din Jeopardy! Ajunseserăm să 
comutăm în fiecare seară televizorul pe această emisiune, 
deoarece clienții găseau o anume plăcere în ghicirea 
răspunsurilor. Jane Bodehouse, alcoolica noastră cu cele mai 
îndelungate state de serviciu, se dovedise expertă în filmele 
vechi, iar Terry Bellefleur sigur era specialist la întrebările 
din sport. Eu puteam să răspund la majoritatea întrebărilor 
despre scriitori, din moment ce citisem mult, iar Sam era 
destul de demn de încredere la capitolul istoria Americii după 
1900. Eu nu eram totdeauna în bar când se difuza 
emisiunea, aşa că începusem s-o înregistrez în fiecare zi. Îmi 


plăcea lumea fericită din Jeopardy! îmi plăcea să prind un 
Daily Doublel. ceea ce mi se întâmplase astăzi. Când s-a 
terminat emisiunea, venise vremea să plec. 

Îmi plăcea să conduc, îndreptându-mă spre schimbul de 
seară, cât timp afară era încă lumină. Am deschis radioul şi 
am început să cânt „Crazy” la unison cu Gnarls Barkley. 
Puteam să mă identific cu el. 

Jason a trecut pe lângă mine cu maşina, mergând în 
sensul opus, probabil spre casa iubitei lui. Michele Schubert 
încă rezista în relația cu el. Din moment ce Jason începuse, 
în sfârşit, să se maturizeze, era posibil ca ea să rămână 
permanent cu el... dacă va vrea. Cel mai important avantaj 
pentru Michele este că nu se lăsa fascinată de (aparent) 
puternicul apetit sexual din dormitor al lui Jason. Dacă era 
pierdută după el şi geloasă că nu-i acordă întreaga atenție, 
reuşea să se ascundă de minune. 

Jos pălăria în fața ei. l-am făcut semn cu mâna fratelui 
meu, iar el mi-a răspuns printr-un zâmbet. Arăta fericit şi 
netulburat. Îl invidiam pentru asta, din adâncul sufletului. 
Constatam plusuri importante în modul în care aborda Jason 
viața. 

Clientela de la Merlotte's era, din nou, puţină. Deloc 
surprinzător: un atentat cu bombă incendiară înseamnă o 
publicitate destul de proastă. Dacă Merlotte's n-ar mai putea 
să supraviețuiască? Dacă Vic's Redneck Roadhouse ar 
continua să-i fure clientela? Oamenilor le plăcea la Merlotte's 
pentru că era relativ liniştit, pentru că atmosfera era 
destinsă, pentru că mâncarea era bună (chiar dacă limitată 
ca opţiuni) şi băutura se servea cu generozitate. Sam fusese 
mereu un tip popular, până când şi vârcolacii îşi anunțaseră 
public existenţa. Oamenii care se împăcaseră cu vampirii, cu 
o acceptare precaută, păreau să-i considere pe cei cu dublă- 
natură ca pe picătura care umplea paharul, ca să mă exprim 
aşa. 


!Etapă a jocului în care un participant alege o anumită căsuţă de 
pe tabla de joc şi poate paria pe dezlegarea indiciului 
corespunzător. 


M-am dus în magazie să-mi iau un şorț curat şi apoi în 
biroul lui Sam, ca să-mi pun geanta în sertarul încăpător al 
mesei lui de lucru. Sigur că mi-ar fi plăcut să am şi eu un 
dulăpior. Aş fi putut să-mi ţin în el geanta şi schimburi de 
haine pentru serile în care aveam parte de catastrofe minore, 
ca de exemplu bere vărsată pe mine sau pete de muştar. 

O schimbam pe Holly, care urma să se mărite, în 
octombrie, cu cel mai bun prieten al lui Jason, Hoyt. Avea să 
fie a doua nuntă pentru Holly şi prima pentru Hoyt. Se 
hotărâseră să iasă cu toții din oraş şi, după ceremonia de la 
biserică, să organizeze o recepţie în sala bisericii. Ştiam mai 
multe decât aş fi vrut despre toate acestea. Deşi până la 
nuntă mai erau atâtea luni, Holly deja începuse să fie 
obsedată de detalii. Din moment ce prima ei căsătorie nu se 
încheiase decât la ofițerul stării civile, aceasta era (teoretic 
vorbind) ultima ei şansă de a-şi trăi visul. Îmi şi imaginam ce 
părere ar fi avut bunica mea despre rochia albă de mireasă a 
lui Holly care avea un băiețel deja la şcoală... dar, stai aşa, 
merge orice, numai să fie mireasa fericită. Albul obişnuia să 
simbolizeze puritatea feciorelnică a purtătoarei. Acum, nu 
însemna decât că mireasa îşi achiziționa o rochie scumpă şi 
inutilizabilă ulterior, pe care o va ține agățată în şifonier 
după ziua cea mare. 

I-am făcut semn cu mâna lui Holly, ca să-i atrag atenția. 
Tocmai vorbea cu noul predicator baptist din Calgary, fratele 
Carson. El mai venea din când în când pe-aici, dar niciodată 
nu comanda alcool. Văzându-mă, Holly a pus capăt 
conversației şi s-a îndreptat agale spre mine, să-mi spună ce 
se mai întâmplase la mesele noastre, adică nu mare lucru. 
M-a străbătut un frison când am văzut urma de pârjol din 
mijlocul podelei. O masă mai puţin de servit. 

— Bună, Sookie, mi-a zis Holly, oprindu-se din drumul ei 
spre camera din spate, de unde trebuia să-şi ia geanta. Vii la 
nuntă, nu? 

— Sigur, n-aş vrea s-o ratez. 

— Te-ar deranja să serveşti tu punciul? 

Era o onoare; nu atât de mare pe cât era cea de 
domnişoară de onoare, însă oricum una semnificativă. Nu mă 


aşteptasem niciodată la aşa ceva. 

— Bucuroasă, i-am răspuns, zâmbind. Dar mai vorbim 
când s-o apropia data. 

Holly a părut încântată. 

— OK, e bine. Ei, să sperăm c-or să-şi mai ia avânt 
afacerile pe-aici, ca să mai avem încă serviciu şi în 
septembrie. 

— A, ştii doar c-o să fie bine, i-am răspuns, însă eram 
departe de a fi convinsă că spuneam adevărul. 

Am rămas trează încă o jumătate de oră după ce am ajuns 
seara acasă, aşteptându-i pe Claude şi pe Dermot, însă ei nu 
şi-au făcut apariția, şi nici eu n-am avut chef să-i sun. 
Promiseseră să stea de vorbă cu mine, însă discuția care ar fi 
avut drept scop să mă pună la curent cu secretele 
ascendenței mele nu va avea loc astă-seară. Cu toate că aş fi 
vrut să aud unele răspunsuri, mi-am dat seama că amânarea 
mă bucura. Ziua fusese prea încărcată. Mi-am zis în sinea 
mea că eram supărată, şi am încercat să ascult dacă apar cei 
doi, dar n-am reuşit să mai rămân trează decât cinci minute. 

Când am ieşit din camera mea, a doua zi de dimineaţă, 
puțin după ora nouă, n-am observat niciunul dintre 
obişnuitele semne care să indice întoarcerea oaspeților mei. 
Baia de pe hol arăta exact la fel ca în ziua precedentă, nu 
erau vase în chiuveta din bucătărie, şi nicio lumină nu 
fusese lăsată aprinsă. Am ieşit pe veranda închisă din spatele 
casei. Nu, nici urmă de vreo maşină. 

Poate că fuseseră prea obosiţi ca să mai facă drumul cu 
automobilul până în Bon Temps sau poate că avuseseră 
noroc amândoi. Când venise Claude să locuiască la mine, îmi 
spusese că, dacă va face vreo cucerire, îşi va petrece noaptea 
în casa lui din Monroe, împreună cu norocosul ales. 
Presupuneam că şi Dermot ar fi făcut acelaşi lucru... cu toate 
că, dacă mă gândesc mai bine, pe Dermot nu-l văzusem 
niciodată cu cineva, fie bărbat, fie femeie. Mai presupusesem 
şi că Dermot ar alege femeile în detrimentul bărbaţilor pur şi 
simplu pentru că semăna cu Jason, care era întru totul atras 
de domniţe. Presupuneri. Prosteşti. 

Mi-am pregătit câteva ochiuri cu pâine prăjită şi fructe, şi 


cât timp am mâncat, am citit dintr-o carte de Nora Roberts, 
împrumutată de la bibliotecă. Mă simțeam mult mai în pielea 
mea decât în ultimele săptămâni. Cu excepția vizitei la 
Hooligans, cu o zi în urmă îmi petrecusem timpul pe cinste, 
iar băieții nu mi se perindau prin bucătărie, plângându-se că 
rămăsesem fără pâine integrală sau apă caldă (Claude), sau 
făcându-mi complimente exagerate când eu nu-mi doream 
altceva decât să citesc (Dermot). Era plăcut să constat că 
încă eram capabilă să-mi savurez singurătatea. 

Cântând de una singură, am făcut duş şi m-am aranjat... 
iar când am terminat, era deja vremea să plec pentru 
schimbul de prânz. Am aruncat o privire prin living, sătulă 
să-l văd că arată a magazie de vechituri. Atunci, mi-am 
amintit că a doua zi era vorba să vină negustorii de 
antichități. 

Barul era puţin mai populat decât cu o seară în urmă, 
constatare care mi-a sporit veselia. Oarecum spre mirarea 
mea, în spatele barului se afla Kennedy. Arăta la fel de 
dichisită şi de perfectă ca regina frumuseţii care fusese, cu 
toate că purta blugi strâmți şi o bluză fără mâneci, în dungi 
albe şi gri. Azi, se pare că eram două femei gătite. 

— Unde e Sam? am întrebat-o. Credeam că o să fie la 
muncă. 

— M-a sunat de dimineață şi mi-a zis că e încă în 
Shreveport, mi-a răspuns Kennedy, privindu-mă pieziş. 
Bănuiesc că aniversarea lui Jannalynn a decurs foarte bine. 
lar eu am nevoie să lucrez cât mai multe ore posibil, aşa că 
m-am bucurat să sar din pat şi să-mi fac vânt încoace. 

— Ce mai fac mama şi tatăl tău? m-am interesat. Te-au 
mai vizitat în ultima vreme? 

Kennedy mi-a răspuns cu un zâmbet amar. 

— Ei nu fac decât să lase totul să curgă, Sookie. Încă îşi 
doresc ca eu să fiu tot micuța regină a frumuseții şi să 
predau la şcoala de duminică; totuşi, mi-au trimis un cec 
barosan când am ieşit din închisoare. Sunt norocoasă că-i 
am. 

Mâinile i-au încremenit pe paharul pe care-l ştergea. 

— M-am tot întrebat, a zis, dar s-a răzgândit imediat. 


Am aşteptat-o să continue. Ştiam ce avea să urmeze. 

— M-am întrebat dacă nu cumva atentatorul o fi fost 
cineva din familia lui Casey, a zis apoi, foarte încet. Când l- 
am împuşcat pe Casey, n-am făcut decât să-mi salvez viața. 
Nu m-am gândit la familia lui sau la familia mea, la nimic 
altceva decât la propria-mi viață. 

Kennedy nu mai vorbise niciodată până acum despre asta 
şi o înțelegeam întru totul. 

— Cine s-ar fi gândit la altceva, decât să rămână în viață, 
Kennedy? am replicat, tot încet, dar cu ardoare. Nimeni în 
toate minţile n-ar fi procedat altfel. Nu cred ca Dumnezeu ar 
fi vrut să te laşi omorâtă în bătaie. 

Cu toate că nu eram deloc sigură cu privire la ce-ar fi vrut 
Dumnezeu. Probabil că voiam să spun: Cred c-ar fi fost 
tâmpenia naibii să te laşi omorâtă. 

— N-aş fi scăpat atât de uşor, dacă n-ar fi ieşit în față 
femeile celelalte, mi-a zis Kennedy. Familia lui, bănuiesc, ştia 
că el chiar obişnuieşte să lovească femeile... dar mă întreb 
dacă m-o considera şi acum vinovată. Poate, ştiind că sunt în 
bar, s-o fi hotărât careva dintre ei să mă omoare aici. 

— E cineva cu dublă-natură în familia lui? am întrebat-o. 

— Doamne, nu! a exclamat Kennedy, şocată. Sunt baptişti! 

M-am străduit să nu zâmbesc, dar nu m-am putut 
împiedica. În clipa următoare, Kennedy a început să râdă ea 
însăşi de ce spusese. 

— Acum, serios, a zis. Nu cred. Tu zici că persoana care a 
aruncat sticla incendiară era vârcolac? 

— Sau din altă specie cu dublă-natură. Mda, aşa cred, dar 
nu mai spune asta pe-aici. Sam şi-aşa resimte urmările. 

Kennedy a clătinat din cap în semn de deplină aprobare, 
după care m-a strigat un client, să-i aduc o sticlă cu sos 
picant, aşa că am avut altceva cu care să-mi ocup gândurile. 

Chelnerița care trebuia să mă schimbe a sunat să anunțe 
că are un cauciuc dezumflat, aşa că am mai rămas la 
Merlotte's două ore în plus. Kennedy, care stătea până la ora 
închiderii, mi-a făcut capul mare că sunt indispensabilă, 
până am uşuit-o cu un prosop. Şi-a lungit un pic gâtul când 
l-a văzut intrând pe Danny. Era clar că el se dusese acasă 


după serviciu ca să facă un duş şi să se bărbierească, şi, 
când s-a cățărat pe taburetul din fața barului, a privit-o pe 
Kennedy de parcă abia acum lumea lui ar fi fost întreagă. În 
schimb, a zis: 

— Dă-mi o bere, dar grăbeşte-te, femeie! 

— Vrei cumva să-ţi torn berea în cap, Danny? 

— Pentru mine, nu are importanță cum o primesc, a 
replicat el, după care şi-au zâmbit larg unul celuilalt. 

Imediat după lăsarea întunericului, telefonul meu a 
început să vibreze în buzunarul de la şorț. Cât de repede am 
putut, m-am dus în biroul lui Sam. Primisem un mesaj de la 
Eric. „Ne vedem mai târziu”, scria. Şi atât. Însă a fost de- 
ajuns ca să am pe față un zâmbet tot restul serii, iar când 
am ajuns acasă, am fost nespus de fericită să-l văd pe Eric 
stând pe veranda din față, chiar dacă-mi făcuse praf 
bucătăria. Şi avea cu el şi un prăjitor de pâine nou-nouţ, iar 
cutia era legată cu o fundă roşie. 

— Cărui fapt îi datorez onoarea? am întrebat, severă. Doar 
nu era să-i dau de înțeles lui Eric că aşteptasem cu 
nerăbdare vizita lui. Probabil că avea el o bănuială că aşa 
era, datorită legăturii de sânge dintre noi. 

— Nu ne-am prea distrat în ultimul timp, mi-a zis, 
întinzându-mi cutia. 

— În afară de când am stins eu un incendiu şi când ai 
atacat-o tu pe Pam? Mda, mi se pare o afirmaţie justă. Mersi 
pentru prăjitor, deşi nu l-aş cataloga drept distractiv. Ce ai în 
minte? 

— Am în minte o partidă spectaculoasă de sex, pentru mai 
târziu, fireşte, mi-a răspuns, ridicându-se şi venind spre 
mine. M-am gândit la o poziție pe care încă n-am încercat-o. 

Nefiind atât de flexibilă ca Eric, ultima dată când 
încercasem ceva cu adevărat aventuros, mă alesesem cu o 
durere de şold care mă ţinuse trei zile. Totuşi, eram dispusă 
să experimentez. 

— Şi înainte de spectaculoasa partidă de sex, ce ai de 
gând? 

— Trebuie să facem o vizită într-un nou club dansant, mi- 
a răspuns, însă în vocea lui am receptat o undă de 


îngrijorare. Aşa l-au numit, mi-a explicat, vrând să atragă 
tineri cu înfăţişarea plăcută. Ca a ta. 

— Şi unde e clubul ăsta? m-am interesat. Din moment ce 
stătusem atâtea ore în picioare, proiectul lui nu era dintre 
cele mai tentante. Dar chiar trecuse destul timp de când nu 
ne mai distraserăm, în cuplu... În public. 

— E între Bon Temps şi Shreveport, mi-a răspuns Eric, 
şovăind. Victor tocmai l-a deschis. 

— A! Şi ţi se pare un lucru inteligent să apari acolo? am 
replicat, dezamăgită. Programul făcut de Eric mi se părea 
acum absolut neatrăgător. 

Victor şi Eric erau angajați într-o luptă surdă. Victor 
Madden era reprezentantul pentru Louisiana al lui Felipe, 
Regele Nevadei, Arkansasului şi Louisianei. Felipe îşi avea 
reşedinţa în Las Vegas, iar noi (adică eu, Eric şi Pam) ne 
întrebam dacă nu cumva îi oferise un os atât de mare lui 
Victor, pur şi simplu ca să-l ştie pe acest tip ambițios cât mai 
departe de teritoriul lui cel mai bogat. În adâncul inimii, îmi 
doream ca Victor să moară. El îşi trimisese doi dintre acoliții 
de încredere, pe Bruno şi pe Corinna, să ne omoare, pe mine 
şi pe Pam, doar ca să-i slăbească puterile lui Eric, pe care 
Felipe îl păstrase, fiind cel mai eficient şerif din întregul stat. 

Însă eu şi Pam întorseserăm roata. Bruno şi Corinna erau 
acum două grămezi de pulbere pe marginea autostrăzii 
interstatale, şi nimeni nu putea dovedi că noi o făcuserăm. 

Victor  împrăştiase vorba că oferă o recompensă 
substanţială pentru oricine i-ar fi putut da vreo informaţie 
despre soarta acoliților săi, însă nimeni nu sărise cu ceva. 
Numai eu, Pam şi Eric ştiam ce se întâmplase. Victor nu prea 
avea cum să ne acuze fățiş, fiindcă asta ar fi însemnat să 
recunoască faptul că el îi trimisese să ne ucidă. Era în impas. 

Era posibil ca data viitoare Victor să trimită pe cineva mai 
precaut şi mai atent. Bruno şi Corinna fuseseră excesiv de 
încrezători în propriile forțe. 

— Nu e inteligent să mergem în clubul acela, dar n-avem 
de ales, mi-a răspuns Eric. Victor mi-a ordonat să-mi fac 
apariția acolo, împreună cu soția. Dacă nu merg cu tine, o 
să-şi închipuie că mi-e frică de el. 


M-am gândit la toate acestea în timp ce scotoceam prin 
şifonier, încercând să găsesc ceva care să dea bine într-un 
club dansant la modă. Eric se lungise pe pat, cu mâinile sub 
cap. 

— Uitasem, am ceva în maşină, a exclamat deodată şi s-a 
repezit ca un fulger afară pe uşă. În câteva clipe, era înapoi, 
aducând cu el o vestimentaţie pusă pe umeraş şi învelită 
într-o folie de plastic transparentă. 

— Ce-i cu asta? m-am mirat. Doar nu e ziua mea! 

— Nu mai au voie vampirii să le facă daruri iubitelor? 

Am fost nevoită să-i zâmbesc. 

— Păi da, au, am zis. 

Ador darurile.  Prăjitorul de pâine  însemnase o 
despăgubire. Aceasta, în schimb, era o surpriză. Am înlăturat 
cu grijă învelişul de plastic. Veşmântul de pe umeraş era o 
rochie. Probabil. 

— Asta e... asta e tot? am întrebat, ridicând-o la nivelul 
ochilor. Avea un guler negru în formă de U - un U mare, atât 
în față, cât şi în spate — restul fiind în nuanţa bronzului, 
strălucitor şi plisat, ca şi cum ar fi fost mai multe panglici 
late cusute laolaltă. În fine, nu chiar atât de multe. 
Vânzătoarea îi lăsase eticheta cu prețul pe ea. Am încercat s- 
o trec cu vederea, dar n-am reuşit, şi mi-a picat falca văzând- 
o. Puteam să-mi cumpăr şase, poate chiar zece rochii din 
Wal-Mart, sau trei din Dillard's, cu banii ăştia. 

— O să arăţi minunat, mi-a zis Eric, zâmbind şi arătându- 
şi colții. O să mă invidieze cu toții. 

Cine nu s-ar simți bine auzind aşa ceva? 

Am ieşit din baie şi m-am pomenit că noul meu amic, 
Immanuel, apăruse iar în casa mea. Îşi instalase un mic 
atelier de coafură şi machiaj pe măsuța mea de toaletă. Mi se 
părea foarte ciudat să văd încă un bărbat în dormitorul meu. 
Immanuel părea să fie într-o dispoziție mult mai veselă astă- 
seară. Până şi tunsoarea lui neobişnuită părea mai 
interesantă. În timp ce Eric îl urmărea cu o privire într-atât 
de atentă, încât dădea impresia că l-ar considera pe 
Immanuel un potenţial asasin, slăbănogul coafor mi-a tapat 
părul, mi l-a ondulat şi apoi m-a machiat. De când eram 


fetiță, împreună cu Tara, nu mă mai simțisem atât de bine în 
fața unei oglinzi. După ce şi-a terminat Immanuel treaba, 
arătam... strălucitoare şi încrezătoare. 

— Mulţumesc, i-am zis, întrebându-mă unde dispăruse 
adevărata Sookie. 

— Cu plăcere, mi-a răspuns Immanuel, cu toată 
seriozitatea. Ai un ten grozav. Îmi place să lucrez cu tine. 

Nimeni nu-mi mai spusese vreodată aşa ceva, şi singurul 
răspuns care mi-a venit în minte a fost: 

— Lasă-mi, te rog, o carte de vizită. 

Immanuel a scos una din buzunar şi a rezemat-o de o 
domnişoară din porțelan, atât de iubită de bunica. Alăturarea 
aceasta m-a întristat un pic. Avusesem un drum lung de 
bătut până să mă consolez în privința morții ei. 

— Ce mai face sora ta? l-am întrebat, dacă tot aveam 
gânduri triste. 

— Azi i-a mers foarte bine, mi-a răspuns Immanuel. 
Mulţumesc pentru întrebare. 

Deşi n-a privit spre Eric în timp ce mi-a răspuns, l-am 
observat pe Eric că-şi întoarce capul în altă parte, cu dinţii 
strânşi. Enervat. 

După ce şi-a strâns catrafusele, Immanuel a plecat, iar eu 
am găsit un sutien fără bretele şi un chilot tanga -— ceea ce 
detestam, dar cine ar vrea să i se vadă dungile chilotului pe 
sub o rochie ca asta? - şi am început să mă aranjez. Din 
fericire, aveam o pereche bună de pantofi negri cu toc. Ştiam 
că sandalele cu barete s-ar fi potrivit mai bine cu rochia, dar 
şi pantofii cu toc trebuiau să meargă. 

Eric a fost chiar foarte atent cât timp m-am îmbrăcat. 

— Cât e de fin, mi-a zis, plimbându-şi mâna pe piciorul 
meu, de jos în sus. 

— Hei, dacă mai faci asta, nu mai ajungem la club, şi toate 
pregătirile au fost de pomană! 

N-aveţi decât să spuneți că sunt penibilă, dar chiar îmi 
doream să mă vadă şi alții în afară de Eric, ca să-mi dau 
seama de efectul general exercitat de rochia nouă, coafura 
proaspătă şi machiajul de calitate. 

— Nu întru totul de pomană, a replicat el; totuşi, a început 


să se schimbe în hainele pentru petrecere. l-am împletit 
frumos părul şi i l-am legat cu o panglică neagră. Arăta ca un 
corsar scăpat în oraş. 

Ar fi trebuit să fim fericiți, entuziasmați de noua noastră 
ieşire împreună, să aşteptăm cu nerăbdare momentul în care 
vom dansa în club. Nu puteam să-mi dau seama ce gândea 
Eric în timp ce ne îndreptam spre maşina lui, însă ştiam că 
nu era deloc bucuros de ceea ce făceam sau de locul în care 
mergeam. 

Nici eu. 

M-am hotărât să mai domolesc agitația printr-o scurtă 
conversație lejeră. 

— Cum mai merg treburile cu vampirii cei noi? l-am 
întrebat. 

— Vin doar când e cazul şi-şi văd de ale lor, mi-a răspuns 
el, lipsit de entuziasm. 

Era vorba despre trei vampiri care ajunseseră pe teritoriul 
lui Eric după nenorocirea cu Katrina, şi-i ceruseră 
permisiunea să rămână în Districtul 5, deşi voiseră să se 
stabilească în Minden, nu chiar în Shreveport. 

— Ce nu e-n regulă cu ei? am vrut să ştiu. Nu pari prea 
entuziasmat de sporirea efectivului. 

M-am urcat pe locul meu, iar Eric a ocolit maşina. 

— Palomino se descurcă destul de bine, mi-a mărturisit, 
cam în silă, urcându-se la volan. În schimb, Rubio e un 
prost, iar Parker e slab. 

Nu-i cunoşteam pe cei trei îndeajuns de bine, cât să-i pun 
sub semnul întrebării afirmaţiile. Palomino, cunoscută doar 
sub acest nume, era o tânără şi atrăgătoare femeie-vampir, 
cu un colorit ciudat: tenul bronzat natural, însă părul de un 
blond pal. Rubio Hermosa era chipeş, însă - eram nevoită să- 
i dau dreptate lui Eric — era un tip şters, care niciodată nu 
avea prea multe de spus. Iar Parker era, după moarte, la fel 
de tocilar pe cât fusese în viaţă şi, deşi îmbunătățise sistemul 
informatic de la Fangtasia, părea că se teme şi de propria-i 
umbră. 

— Vrei să discutăm despre cearta dintre tine şi Pam? l-am 
întrebat, după ce mi-am încheiat centura de siguranţă. În 


locul obişnuitei sale Corvette, Eric îşi luase Lincolnul Town 
Car de la Fangtasia. Era incredibil de confortabil şi, dat fiind 
felul în care conducea el când era în Corvette, mă bucuram 
ori de câte ori ieşeam seara în Lincoln. 

— Nu, mi-a răspuns Eric. 

Dintr-odată, l-am văzut căzând pe gânduri, neliniştit. 

L-am aşteptat să detalieze. 

Voiam să aud mai multe. 

— Foarte bine, am zis, străduindu-mă din greu să recâştig 
senzația de plăcere pe care mi-o dădea faptul că ieşeam în 
oraş cu un bărbat superb. Oki-doki. Fie cum vrei. Dar sunt 
de părere că partida de sex va fi mai puțin încinsă, dacă eu 
îmi fac griji pentru tine şi Pam. 

Replica mea frivolă mi-a atras o privire întunecată. 

— Ştiu că Pam vrea să creeze un nou vampir, am zis. 
Înţeleg că e implicat aici şi elementul timp. 

— Immanuel ar fi trebuit să-şi țină gura, a comentat Eric. 

— E plăcut să mai existe şi cineva dispus să-mi ofere 
informaţii direct legate de persoanele la care ţin, i-am atras 
atenţia. 

Mai trebuia să-i şi desenez? 

— Sookie, Victor mi-a zis că n-am voie să-i acord lui Pam 
permisiunea de a-şi crea un vlăstar, a zis Eric, însă imediat 
şi-a închis gura, maxilarele pocnind ca o capcană de oţel. 

Aha! 

— Înţeleg că regii deţin controlul asupra reproducerii, am 
rostit, precaută. 

— Da. Controlul absolut. Dar înţelegi că Pam îmi face viața 
un iad din pricina asta, şi Victor la fel, nu? 

— Dar Victor nu e rege cu adevărat, nu-i aşa? Poate dacă 
te-ai duce direct la Felipe...? 

— De fiecare dată când trec peste Victor, găseşte câte o 
modalitate să mă pedepsească. 

Nu mai avea rost să continuăm discuţia. Eric era prins la 
mijloc în toată povestea. 

Aşa că, pe durata drumului spre clubul lui Victor, despre 
care Eric îmi spusese că se numeşte Vampire's Kiss, am 
vorbit despre vizita de a doua zi a negustorilor de antichități. 


Mai erau multe alte subiecte pe care mi-ar fi plăcut să le 
discutăm, însă ținând cont de poziția copleşitor de grea în 
care se găsea Eric, n-am vrut să-l împovărez şi cu problemele 
mele. Plus că aveam încă senzația că, deocamdată, nu ştiam 
totul despre situația lui Eric. 

— Eric, i-am zis, dându-mi seama că suna prea brusc şi 
cu prea multă insistență, tu nu-mi spui chiar tot despre 
afacerile tale, este? 

— Este, mi-a răspuns, fără vreo clipă de ezitare. Dar asta 
din mai multe motive, Sookie. Cel mai important ar fi că 
multe dintre ele nu ţi-ar produce decât griji, iar celelalte ar 
putea să te pună în primejdie. Cunoaşterea nu înseamnă 
întotdeauna putere. 

Buzele mi s-au crispat şi am refuzat să-l privesc. Reacţie 
copilărească, ştiu, dar nu-l credeam în totalitate. 

După o clipă de tăcere, a adăugat: 

— Mai e şi faptul că nu sunt obişnuit să le împărtăşesc 
oamenilor preocupările mele de zi cu zi şi mi-e greu să-mi 
încalc obiceiul după o mie de ani. 

Corect. Şi nici unul dintre secretele acestea nu-mi afecta 
viitorul. Corect. În mod clar, Eric a interpretat calmul meu 
încăpățânat ca pe o încuviințare obligatorie, fiindcă trăsese 
concluzia că momentul de tensiune trecuse. 

— Dar tu îmi spui tot, iubito, nu-i aşa? m-a întrebat, 
şăgalnic. 

L-am privit fix, fără să-i răspund. 

Eric nu se aşteptase la aşa ceva. 

— Nu-mi spui? m-a întrebat, şi n-am reuşit să descifrez 
chiar totul din vocea lui. Dezamăgire, îngrijorare, o undă de 
supărare... şi un val de excitație. Cam multe ca să încapă în 
două cuvinte, însă jur că toate astea se regăseau acolo. Asta 
ar fi o întorsătură neaşteptată, a murmurat el. Şi, cu toate 
astea, mai spunem că ne iubim. 

— Aşa spunem, l-am aprobat. Şi eu chiar te iubesc, însă 
încep să înțeleg că iubirea nu înseamnă să-i împărtăşeşti 
celuilalt atât de multe cât aş fi crezut. 

N-a avut nimic de comentat la asta. 

În drum spre noul club dansant am trecut pe lângă Vic's 


Redneck Roadhouse, şi chiar de pe autostrada interstatală 
am putut să văd că parcarea era plină ochi. 

— Rahat, am exclamat. Uite unde e toată clientela de la 
Merlotte's. Oare ce au ei şi noi nu avem? 

— Distracţie. Noutatea localului. Chelnerițe în pantalonaşi 
sexy şi bluze fără umeri, a început să-mi enumere Eric. 

— A, încetează, am zis, dezgustată. La atâtea necazuri care 
decurg din faptul că Sam e teriantrop şi toate celelalte 
chestii, nu ştiu cât timp o să mai reziste Merlotte's. 

Am simţit că Eric era încântat. 

— A, şi atunci tu n-ai mai avea serviciu, a replicat, cu falsă 
compătimire. Ai putea să lucrezi pentru mine, la Fangtasia. 

— Nu, mulțumesc, am replicat imediat. N-aş suporta să le 
văd pe adoratoarele colților făcându-şi apariția seară de 
seară, dorindu-şi mereu ce n-ar trebui să aibă. Pur şi simplu, 
mi se pare ceva trist şi nepotrivit. 

Eric mi-a aruncat o privire, deloc mulțumit de răspunsul 
meu rapid. 

— Aşa îmi câştig eu banii, Sookie, de pe urma viselor 
perverse şi a fanteziilor oamenilor. În majoritatea lor, sunt 
turişti care vin la Fangtasia o dată sau de două ori, după 
care se întorc în Minden sau în Emerson şi le povestesc 
vecinilor despre incursiunile lor în lumea sălbatică. Sau vin 
de la baza Forţelor Aeriene, ca să arate cât sunt de duri, 
fiindcă beau într-un bar de vampiri. 

— Înţeleg asta. Şi ştiu că dacă adoratoarele colţilor n-ar 
veni la Fangtasia, şi-ar găsi alt loc în care să se dea pe lângă 
vampiri. Dar nu cred că mi-ar plăcea o ambianţă ca asta în 
fiecare zi. 

Eram mândră de mine pentru că-mi venise în minte un 
termen ca „ambianță”. 

— Şi-atunci, ce-o să faci? Dacă Merlotte's s-ar închide? 

Era o întrebare bună, la care ar fi fost cazul să mă gândesc 
serios. 

— Aş încerca să-mi găsesc o altă slujbă de chelneriță, i-am 
răspuns, poate la Crawdad Diner. Bacşişul n-ar fi la fel de 
bun ca la bar, însă n-aş mai avea atâta bătaie de cap. Şi 
poate aş încerca să urmez nişte cursuri pe internet, ca să-mi 


fac rost de o diplomă. Ar fi drăguţ să-mi completez educația. 

A urmat un moment de tăcere. 

— N-ai pomenit nimic de străbunicul tău şi de legătura pe 
care-ai putea s-o reiei cu el, mi-a atras atenția Eric. Ar avea 
grijă să nu duci lipsă de nimic. 

— Nu sunt sigură că aş putea, am zis, surprinsă. Să iau 
legătura cu el, adică. Bănuiesc că ar şti Claude cum să fac. 
De fapt, sunt sigură că ştie. Dar Niall mi-a dat de înțeles 
foarte limpede că n-ar fi deloc bine să ținem legătura. 

A venit rândul meu să rămân pe gânduri câteva clipe. 

— Eric, tu crezi că există vreun motiv ascuns pentru care a 
venit Claude să stea la mine? 

— Evident că există; ca şi în cazul lui Dermot, a încuviințat 
Eric, fără pic de ezitare. Mă mir doar că întrebi. 

Nu pentru prima oară, mă simțeam nepregătită pentru 
sarcina de a înfrunta greutăţile propriei mele vieți. M-am 
luptat cu un val de autocompătimire, de amărăciune, în timp 
ce mă forțam să înțeleg cuvintele lui Eric. Bănuisem şi eu 
acelaşi lucru, desigur, şi tocmai acesta fusese motivul pentru 
care-l întrebasem pe Sam dacă lumea se poate schimba cu 
adevărat. Claude fusese totdeauna un maestru al egoismului, 
un prinț al dezinteresului. De ce s-ar fi schimbat? A, sigur, îi 
era dor să se afle în prezenţa altor zâne, mai ales acum, după 
ce-i muriseră surorile. Dar de ce-ar fi venit să locuiască 
împreună cu cineva care avea atât de puțin sânge de zână, ca 
mine (mai ales că fusesem indirect răspunzătoare de moartea 
lui Claudine), dacă n-ar fi avut şi altceva în minte? 

Mobilul lui Dermot era la fel de impenetrabil. Ar fi fost uşor 
să presupun că Dermot avea acelaşi caracter ca Jason, 
fiindcă semănau atât de mult pe dinafară, însă învățasem 
(din amarele mele experienţe) ce se-ntâmpla când mă bazam 
pe presupuneri. 

Dermot fusese timp îndelungat sub înrâurirea unui 
farmec, unul care-l transformase într-un nebun, dar chiar şi 
în timp ce fusese învăluit de ceața mentală a vrăjii, Dermot 
încercase să facă bine. Cel puţin, aşa îmi spusese mie, dar 
aveam dovezi prea vagi care să ateste că era adevărat. 

Încă meditam pe tema credulității mele, când am cotit pe 


un drum lateral, în pustietate. Se zărea strălucirea luminilor 
de la Vampire's Kiss, care, evident, era ținta noastră. 

— Nu te temi că lumea care se îndreaptă spre Shreveport, 
ca să meargă la Fangtasia, s-ar putea opri aici, dacă ar vedea 
clubul? l-am întrebat. 

— Ba da. 

Pusesem o întrebare stupidă, aşa că i-am acordat 
circumstanțe atenuante pentru faptul că fusese atât de 
concis. Eric sigur cugetase la consecinţele financiare, încă de 
când cumpărase Victor clădirea. Totuşi, nu mă simțeam 
pregătită să-i mai fac lui Eric şi alte concesii. Alcătuiam un 
cuplu, aşa că el trebuia ori să-şi împartă întreaga viață cu 
mine, ori să mă lase să-mi văd singură de grijile mele. Nu era 
uşor să fii legată cu lanțuri de Eric. l-am aruncat o privire, 
dându-mi seama cât de prostesc ar fi sunat în urechile 
oricăreia dintre adoratoarele colților de la Fangtasia. Eric era, 
în mod sigur, unul dintre cei mai frumoşi bărbați din câți 
văzusem vreodată. Era puternic, inteligent şi fantastic la pat. 

În clipa de faţă, o tăcere de gheață se aşternuse între mine 
şi acest bărbat puternic, inteligent şi apetisant, iar tăcerea 
aceasta s-a păstrat până când a parcat maşina. A fost greu 
să găsească un loc, ceea ce l-a enervat şi mai tare. Asta nu 
era greu de dedus. 

Din moment ce fusese convocat, regulile politeţii ar fi cerut 
ca lui Eric să i se rezerve un loc în fața intrării... sau să i se 
dea undă verde pentru uşa din spate. Mai era şi o inevitabilă 
dovadă vie a faptului că la Vampire's Kiss era atât de 
aglomerat, încât cu greu puteai să găseşti un loc de parcare. 

Aoleu! 

M-am străduit să-mi alung propriile griji. Aveam nevoie să 
mă concentrez asupra problemelor pe care ne pregăteam să 
le înfruntăm. Victor nu-l agrea pe Eric, nici nu avea încredere 
în el, iar sentimentele erau reciproce. De când Victor fusese 
pus să răspundă de Louisiana, poziția lui Eric, de unic 
bastion rămas din epoca reginei Sophie-Anne, devenise din 
ce în ce mai precară. lar eu eram destul de convinsă că 
reuşisem să-mi continui nevătămată viața doar datorită 
faptului că Eric mă trăsese pe sfoară, făcându-mă să mă 


căsătoresc cu el sub ochii vampirilor. 

Eric, cu buzele strânse, a ocolit maşina şi a venit să-mi 
deschidă portiera. Puteam să-mi dau seama că folosea 
această manevră ca pe o modalitate de a cerceta eventualele 
primejdii din parcare. Se postase astfel încât să se interpună 
între mine şi club, iar când mi-am scos picioarele afară din 
Town Car, m-a întrebat: 

— Cine e în parcare, iubito? 

M-am ridicat în picioare, închizând ochii ca să mă 
concentrez. Mi-am pus mâna peste a lui, rămasă pe 
marginea portierei. Prin aerul cald al nopţii, cu un vânt slab 
unduindu-mi părul, mi-am trimis în cercetare simțurile 
suplimentare. 

— O pereche care face sex într-o maşină, cu două rânduri 
mai încolo, i-am răspuns în şoaptă. Un bărbat care vomită 
după camioneta neagră din cealaltă parte a parcării. Două 
cupluri care tocmai sosesc, într-un Escalade. Un vampir 
lângă uşa clubului. Alt vampir, apropiindu-se repede. 

Atunci când vampirii intră în alarmă, nu e chip să te înşeli. 
Colţii lui Eric au țâşnit la iveală, întregul trup i s-a încordat, 
iar el s-a răsucit brusc, să privească în jur. 

— Stăpâne, s-a auzit atunci vocea lui Pam, care a apărut 
din umbra unui SUV impozant. 

Eric s-a destins şi, treptat, m-am destins şi eu. Indiferent 
ce motiv i-ar fi determinat pe cei doi să se încaiere la mine 
acasă, astă-seară era lăsat deoparte. 

— Am venit, aşa cum mi-ai poruncit, a murmurat Pam, iar 
vântul nopții, care se înteţise, i-a spulberat cuvintele. Chipul 
îi părea neobişnuit de întunecat. 

— Pam, vino la lumină, i-am zis. 

A venit, cu toate că, desigur, nu era obligată să mi se 
supună. 

Nuanţa aceea întunecată de sub pielea albă a lui Pam era 
rezultatul unei bătăi. Vampirii nu se învinețesc chiar la fel ca 
noi şi se vindecă repede... dar atunci când sunt loviți cu 
putere, mai poți să vezi semnele pentru puțin timp. 

— Ce ţi s-a întâmplat? a întrebat-o Eric. 

Vocea îi suna total seacă, lucru care ştiam că înseamnă 


ceva foarte rău. 

— Le-am spus paznicilor de la uşă că am nevoie să intru, 
ca să mă asigur că Victor ştie de sosirea voastră. Un pretext 
ca să verific dacă înăuntru am fi în siguranță. 

— Şi ei te-au împiedicat. 

— Da. 

Deodată, s-a iscat o pală de vânt, făcând să danseze aerul 
nopții prin parcarea urât mirositoare. Mi-a spulberat părul, 
suflându-mi-l peste față. Eric şi-l legase pe-al lui la ceafă, 
însă Pam a fost nevoită să şi-l prindă cu mâna. Eric îi dorea 
de luni de zile moartea lui Victor, şi-mi pare rău că trebuie să 
recunosc că şi eu simțeam acelaşi lucru. Nu doar îngrijorarea 
şi mânia lui Eric mi se transmiteau: eu însămi eram 
conştientă cât ni s-ar fi îmbunătățit viața dacă Victor 
dispărea. 

Mă schimbasem mult. În astfel de momente, eram atât de 
tristă, dar şi uşurată de faptul că mă puteam gândi la 
moartea lui Victor nu numai fără scrupule, ci şi cu un 
entuziasm pozitiv. Hotărârea mea de a rămâne în viaţă şi de 
a le asigura supraviețuirea celor la care țineam era mai 
puternică decât religia atât de prețuită de mine. 

— Trebuie să intrăm, altfel o să trimită pe cineva după noi, 
a rostit Eric în cele din urmă, şi ne-am îndreptat în tăcere 
spre uşa clubului. 

Nu ne mai lipsea decât o melodie agresivă pe fundal, ceva 
amenințător şi rece, cu multă percuție, ca să marcheze 
„Intrarea în capcană a vampirilor musafiri şi a însoțitoarei lor 
umane”. Totuşi, muzica din club nu se sincroniza cu mica 
noastră dramă: „Hips Dont Lie” nu e tocmai o muzică 
beligerantă. 

Am trecut pe lângă un bărbos care stropea cu furtunul 
pietrişul din apropierea intrării. Încă se vedeau pete 
întunecate de sânge. Pam a pufnit cu dispreţ. 

— Nu e al meu, a murmurat ea. 

Vampirul de serviciu la intrare era o brunetă vânjoasă, 
purtând un colier din piele cu ţinte şi o bustieră tot din piele, 
cu un tutu (jur pe Dumnezeu) şi cizme de motociclist. Numai 
fusta cu volănaşe părea străină de context. 


— Şerif Eric, a rostit ea, într-o engleză cu accent 
pronunțat. Eu sunt Ana Lyudmila. Vă doresc bun-venit la 
Vampire's Kiss. 

Pe Pam n-a învrednicit-o nici măcar cu o privire, iar pe 
mine, cu atât mai puţin. Mă aşteptam în destul de mare 
măsură să fiu ignorată, însă desconsiderarea pe care o arăta 
față de Pam era o insultă, mai ales după ce Pam avusese deja 
o ciocnire cu personalul clubului. Un astfel de comportament 
putea fi scânteia care să-i inflameze temperamentul lui Pam, 
ceea ce mi-am închipuit că era şi intenţia. Dacă Pam şi-ar fi 
ieşit din pepeni, noii vampiri ar fi avut un pretext legitim ca 
s-o omoare. În schimb, ţinta de pe spatele lui Eric 
presupunea eforturi mai mari. 

Fireşte, eu nici măcar nu intram în calculele lor, fiindcă 
nu-şi puteau închipui de ce ar fi capabilă o ființă umană 
împotriva puterii şi vitezei vampirilor. Şi, din moment ce nu 
eram Superwoman, era posibil ca ei să aibă dreptate. Nu 
ştiam sigur câți dintre vampiri aveau habar că nu sunt întru 
totul umană, sau măcar cât de mult le păsa de faptul că 
aveam în mine o părticică de zână. Doar nu-mi etalasem 
vreodată puterile de zână. Valoarea mea rezida în calitățile 
telepatice şi în legătura cu Niall. După ce Niall părăsise 
lumea aceasta în favoarea celei a zânelor, mă aşteptasem ca 
această valoare a mea să descrească proporțional. Totuşi, 
Niall se putea hotări să revină dintr-un moment în altul în 
lumea umană, iar eu eram soția lui Eric, după tipicul 
vampiresc. Aşa că, în cazul unui conflict fățiş, Niall ar fi fost 
de partea lui Eric. Cel puţin, aceasta era speranța mea cea 
mai mare. Cu zânele, cine poate şti? Venise timpul să mă 
afirm eu însămi. 

l-am pus mâna pe umăr lui Pam şi am bătut-o uşurel. 
Parcă atingeam o stâncă. Am zâmbit spre Ana Lyudmila. 

— Bună, am zis, voioasă ca o majoretă îndopată cu 
amfetamine. Eu sunt Sookie. Sunt măritată cu Eric. 
Bănuiesc că nu ştiai, nu? lar ea este Pam, vlăstarul lui Eric 
şi puternica lui mână dreaptă. Cred că nici asta nu ştiai, 
este? Fiindcă, altfel, faptul că nu ne-ai salutat aşa cum se 
cuvine ar fi pur şi simplu o grosolănie, am încheiat, radioasă. 


Cu o figură de parcă aş fi silit-o să înghită o broască vie, 
Ana Lyudmila a replicat: 

— Bun-venit, soție umană a lui Eric şi slăvită luptătoare 
Pam. Îmi cer scuze pentru neglijenţa de a nu vă fi întâmpinat 
corespunzător. 

Pam o fixa pe Ana Lyudmila cu o privire de parcă s-ar fi 
întrebat cât timp i-ar trebui ca să-i smulgă genele, una câte 
una. l-am tras un ghiont amical în umăr. 

— Nu-i nimic, Ana Lyudmila, i-am zis. Aici merge. 

Pam şi-a întors spre mine privirea aprigă şi tot ce-am 
putut să fac a fost să nu tresar. Şi, ca să sporească 
tensiunea, Eric imita perfect o uriaşă stâncă albă. l-am 
adresat o privire foarte încărcată de semnificaţii. 

Era imposibil ca Ana Lyudmila să fi bătut-o pe Pam. Nu 
avea suficientă vlagă pentru aşa ceva. În plus, arăta bine şi 
eram întru totul convinsă că, dacă s-ar fi atins vreun vampir 
de Pam, s-ar fi văzut limpede urmările. 

— Cred că stăpânul tău ne aşteaptă, a spus Eric, după 
câteva clipe. 

În tonul lui era o mustrare blândă. Avea grijă ca 
impresionantul lui autocontrol să iasă în evidenţă. 

Dacă Ana Lyudmila ar fi putut să se înroşească, sunt 
sigură că asta i s-ar fi întâmplat. 

— Da, desigur, a încuviinţat. Luis! Antonio! 

Doi bărbați tineri, bruneți şi musculoşi, s-au desprins din 
mulțime. Purtau pantaloni scurți şi cizme din piele. Atât. OK, 
lucrătorii de la Vampire's Kiss aveau o ţinută diferită. 
Presupuneam că Ana Lyudmila îşi urma propriile fantezii 
vestimentare, însă din câte se părea, toți vampirii de serviciu 
erau obligați să îmbrace costumațţii de oamenii peşterilor — 
sclavi sexuali. Cel puţin, aceasta bănuiam că era intenția. 

— Urmaţi-ne, vă rugăm, ne-a zis Luis, cel mai înalt dintre 
ei, într-o engleză cu accent puternic. 

Avea inele în sfârcuri, ceea ce nu mai văzusem până acum, 
şi fireşte că m-am pomenit ispitită să-l privesc mai 
îndeaproape. Dar, conform principiilor mele, era de prost- 
gust să te holbezi la cineva, oricât de ostentativ şi-ar fi etalat 
gusturile. 


Antonio nu reuşea să ascundă faptul că Pam îl 
impresionase, însă acesta nu l-ar fi împiedicat să ne omoare, 
dacă aşa i-ar fi ordonat Victor. l-am urmat pe înrobiții 
Gemeni Bobbseyl, traversând aglomeratul ring de dans. Dați- 
mi voie să precizez că pantalonii aceia scurți, din piele, erau 
de poveste, priviți din spate. lar imaginile cu Elvis care 
împodobeau pereții erau şi ele educative. Nu ţi se întâmplă 
prea des să nimereşti într-un club de vampiri cu tematică de 
sclavie în combinație cu Elvis şi casă de toleranță. 

La rândul ei, Pam admira decorul, însă nu cu obişnuitul ei 
amuzament sarcastic. În mintea ei păreau să se petreacă mai 
multe. 

— Ce-ţi mai fac cei trei prieteni? l-a întrebat ea pe Antonio. 
Cei care nu mi-au dat voie să intru. 

El i-a răspuns cu un zâmbet crispat, şi am avut senzația 
că vampirii răniți nu se numărau printre favoriţii lui. 

— Primesc sânge de la donatori, într-o cameră din spate, a 
răspuns el. Cred că lui Pearl i s-a vindecat braţul. 

În timp ce mergea în fața mea prin sala aceea zgomotoasă, 
Eric examina clubul privind aparent nepăsător. Pentru el, era 
important să pară în largul său, ca şi cum era convins că 
şeful lui nu-i dorea nicidecum răul. De asta puteam să-mi 
dau seama prin intermediul legăturii dintre noi. Din moment 
ce de mine nu-i păsa nimănui, eram liberă să privesc oriunde 
voiam... deşi speram că o fac cu un aer îndeajuns de 
indiferent. 

Erau cel puțin douăzeci de băutori de sânge în Vampire's 
Kiss, mai mulți decât adunase vreodată laolaltă Eric în 
Fangtasia. Dar mai erau şi mulți oameni. Habar n-aveam 
care putea să fie capacitatea clădirii, însă eram destul de 
convinsă că fusese depăşită. Eric şi-a întins în spate mâna 
rece, şi eu i-am prins-o. M-a tras înainte, m-a cuprins de 
umeri cu brațul stâng, iar Pam s-a apropiat din urmă. Eram 
în alertă de gradul patru, cod portocaliu, sau cine mai ştie ce 
era înainte de explozie, încordarea îl făcea pe Eric să vibreze 

ca o coardă de chitară abia ciupită. 

Şi atunci, am observat şi sursa. 

Victor stătea în fundul sălii, într-un fel de separeu pentru 
VIP-uri. Pe laturile acestuia se întindeau uriaşe banchete din 
catifea roşie, pătrățoase, iar în centru era obişnuita masă 
scundă, presărată cu poşete micuțe, pahare pe jumătate 
golite şi dolari. Victor era, categoric, punctul central al 
grupării, cu braţele petrecute pe după umerii tânărului şi 
tinerei care-l încadrau. Tabloul era imaginea vie a celor mai 
negre temeri ale oamenilor conservatori: vampirul corupt, 
seducându-i pe tinerii Americii, atrăgându-i către orgiile 
bisexualității şi hrănirii cu sânge. Mi-am plimbat privirea de 
la o făptură însuflețită la cealaltă. Cu toate că aveam în față 
un bărbat şi o femeie, cei doi aveau înfățişări uluitor de 
asemănătoare. Pătrunzându-le în gânduri, am descoperit 
degrabă că amândoi erau consumatori de droguri, aveau 
peste douăzeci şi unu de ani şi trecuseră prin experiențe 
sexuale. M-am simţit un pic întristată pentru ei, însă ştiam 
că eu eram răspunzătoare. Cu toate că încă nu-şi dădeau 
seama, pentru Victor nu erau decât posesiuni. Poziţia le era 
pe potriva vanității. 

Mai era o ființă umană în separeu, o tânără femeie care 
stătea singură. Era îmbrăcată într-o rochie albă cu fusta 
amplă, iar ochii ei căprui o fixau cu disperare pe Pam. 
Femeia era, în mod evident, îngrozită de compania în care se 
afla. Cu un minut în urmă, aş fi fost în stare să pariez că 
Pam nu s-ar fi putut simți mai furioasă şi mai nefericită 
decât era, însă m-aş fi înşelat. 

— Miriam, a şoptit ea. 

O, Iisuse, Păstor al Iudeii! Aceasta era femeia pe care voia 
Pam s-o transforme, femeia dorită ca vlăstar al ei. Probabil că 
Miriam era femeia cea mai bolnavă pe care am văzut-o 
vreodată în afara unui spital. Totuşi, îşi înfoiase părul şaten- 
deschis ca pentru petrecere, şi se machiase, deşi cosmeticele 
ieşeau în evidență pe un chip atât de palid, încât până şi 
buzele păreau albe. 

Pe chipul lui Eric nu se citea nimic, însă l-am simțit 
forțându-se, luptându-se să-şi mențină o înfăţişare 


impasibilă şi gândurile limpezi. 

Câteva puncte câştigate de Victor, pentru această 
surprinzătoare capcană. 

Luis şi Antonio, după ce ne-au condus, s-au postat la 
intrarea în separeul pentru VIP-uri. Nu ştiu dacă o făceau ca 
să ne ţină pe noi înăuntru sau să împiedice intrarea altora. 
Mai eram protejaţi şi de siluetele din carton înfățişându-l pe 
Elvis, cel puţin în mărime naturală. Nu mă impresionau. 
Cunoscusem originalul. 

Victor ne-a primit cu un zâmbet minunat, alb, cu dinții 
dezveliți, la fel de strălucitor ca al unei gazde de talk-show. 

— Eric, mă bucur că te văd în noul meu local! Îţi place 
decorul? a întrebat, făcând o mişcare unduitoare cu mâna, 
prin care cuprindea întregul club. 

Cu toate că Victor nu e un bărbat înalt, se vedea clar că 
era regele acestui castel şi că savurează fiecare clipă. 
Aplecându-se în față, şi-a luat paharul de pe măsuţa scundă. 

Până şi paharul era spectaculos: întunecat, cețos, înalt şi 
îngust. Se potrivea cu „decorul” care-l făcea pe Victor atât de 
mândru. Aş fi zis (dac-aş fi avut ocazia să-l descriu față de 
altcineva, ceea ce în momentul de față mi se părea destul de 
improbabil) că era de bordel din perioada timpurie: mult 
lemn de culoare închisă, tapet textil, piele şi catifea roşie. Mie 
mi se părea greoi şi împopoţonat; poate că aveam 
prejudecăți. Cei care se roteau pe ringul de dans dădeau 
impresia că le place la Vampire's Kiss, indiferent cum era 
decorat. Orchestra era alcătuită din vampiri, aşa că era 
grozavă. Cântau câte o piesă la modă, după care treceau la 
un rock mai melancolic. Şi, din moment ce era posibil ca 
instrumentiştii să fi cântat alături de Robert Johnson şi 
Memphis Minnie!. avuseseră la dispoziție destule decenii în 
care să exerseze. 

— Sunt uimit, a răspuns Eric, pe un ton complet lipsit de 
inflexiuni. 

— Scuză-mi proastele maniere! Te rog, stai jos, l-a invitat 

Victor. Însoţitorii mei sunt... Cum îţi zice, dulceaţă? a 
întrebat-o pe fată. 

— Mindy Simpson, a răspuns ea, cu un zâmbet cochet. lar 
el e soțul meu, Mark Simpson. 

Eric i-a salutat printr-o clipire iute din ochi. Eu şi Pam nici 
măcar nu fuseserăm incluse în jocul conversației, aşa că n- 
am fost nevoite să reacționăm în niciun fel. 

Pe tânăra palidă, Victor n-a mai prezentat-o. Era evident 
că păstrează atuul pentru final. 

— Văd că ai venit cu draga ta soție, a comentat Victor, în 
timp ce noi, cei proaspăt sosiți, ne pregăteam să ne aşezăm 
pe bancheta lungă, în dreapta lui Victor. Nu era atât de 
confortabilă pe cât sperasem, iar adâncimea pernelor nu era 
în armonie cu lungimea picioarelor mele. În decupajul în 
mărime naturală din dreapta mea, Elvis era îmbrăcat cu 
celebrul costum alb. Şic. 

— Mda, sunt aici, am răspuns, posomorâtă. 

— Şi cu faimosul tău secund, Pam Ravenscroft, a 
continuat Victor, ca şi cum ar fi vrut să precizeze identitățile 
pentru un microfon ascuns. 

L-am strâns de mână pe Eric. El nu putea să-mi citească 
gândurile, ceea ce (doar în momentul de față) mi se părea că 
e păcat. Se întâmplau aici o grămadă de lucruri despre care 
noi n-aveam habar. În ochii vampirilor, ca soție umană a lui 
Eric, treceam în destul de mare măsură ca o concubină de 
rangul întâi. Titlul de „soţie” îmi oferea un oarecare statut şi 
protecție, făcându-mă teoretic intangibilă pentru alți vampiri 
şi slujitorii lor. Nu eram tocmai mândră de faptul că eram un 
cetățean de mâna a doua, însă de îndată ce înțelesesem 
motivul pentru care Eric mă atrăsese prin vicleşug în această 
relație, începusem să mă împac, treptat, cu titlul. Acum, era 
vremea să-i ofer în schimb lui Eric puţin sprijin. 

— De cât timp s-a deschis Vampire's Kiss? l-am întrebat, 
jovială, pe detestabilul Victor. Aveam atâţia ani de experiență 
când venea vorba să par bucuroasă, fără să fiu în realitate, şi 
eram regina trăncănelii. 

— Nu mi-ai văzut toate anunţurile publicitare 
premergătoare? Numai de trei săptămâni, dar până acum a 


fost un mare succes, mi-a răspuns Victor, abia acordându-mi 
o privire în treacăt. Nu era deloc interesat de mine ca 
persoană, absolut deloc. Nici măcar din punct de vedere 
sexual. Cu alte cuvinte, absența mi-ar fi fost mai remarcată 
decât prezența. 

De vreme ce catadicsea să stea de vorbă cu mine, m-am 
gândit să profit de ocazie. 

— Vă petreceți mult timp aici? Mă surprinde că nu au 
nevoie de dumneavoastră mai des prin New Orleans. 

Tranc! Am aşteptat răspunsul său, cu un zâmbet 
netulburat. 

— Sophie-Anne a considerat nimerit să rămână permanent 
în New Orleans, însă eu văd guvernarea mai degrabă ca pe 
una itinerantă, mi-a replicat el, cu amabilitate. Îmi place să 
țin cu o mână fermă tot ce se întâmplă în Louisiana, mai ales 
de când am aflat că sunt un simplu regent, conducând statul 
în numele lui Felipe, dragul nostru rege. 

Zâmbetul i-a devenit de-a dreptul feroce. 

— Felicitările mele pentru numirea ca regent, a intervenit 
Eric, ca şi cum nimic n-ar fi fost mai de dorit. 

Multă prefăcătorie mai era prin clădirea asta! Foarte mulți 
curenți subterani în care puteai să te îneci, ceea ce era 
posibil să ni se întâmple şi nouă. 

— Eşti foarte amabil, a replicat Victor, cu cruzime. Da, 
Felipe a decretat că pot să mă intitulez regent. E ceva foarte 
neobişnuit pentru un rege să acumuleze atâtea teritorii, ca 
Felipe, şi el nu s-a grăbit să hotărască în privinţa a ce era de 
făcut. A decis să-şi păstreze toate titlurile pentru el. 

— Şi veți fi şi regentul Arkansasului? s-a interesat Pam. 
Auzindu-i vocea, Miriam Earnest a izbucnit în plâns. Reuşea 
să vorbească încet, atât cât poate o femeie, însă niciun plâns 
nu e perfect tăcut. Pam nici n-a privit în direcția ei. 

— Nu, a răspuns Victor, muşcând cuvântul. Red Rita a 
primit această onoare. 

N-aveam idee cine putea să fie această Red Rita, însă atât 
Eric, cât şi Pam au părut impresionați. 

— E o mare luptătoare, m-a informat Eric. O femeie- 
vampir puternică. E o bună alegere pentru reconstrucția 


Arkansasului. 

Grozav, poate c-ar fi bine să ne mutăm acolo. 

Cu toate că nu puteam să le citesc gândurile vampirilor, 
nici nu aveam nevoie. Nu trebuia decât să-i urmăreşti 
expresia feței lui Victor, ca să înţelegi că el îşi dorise - cu 
ardoare -— titlul de rege, că sperase să guverneze peste toate 
teritoriile lui Felipe. Dezamăgirea îl făcuse furios, iar acum îşi 
canaliza această furie împotriva lui Eric, ţinta cea mai 
importantă pe care o avea la îndemână. Faptul că-l tot 
provoca pe Eric şi se amesteca pe teritoriul lui nu-i mai 
ajungea lui Victor. 

Şi iată motivul pentru care se afla Miriam în club astă- 
seară. Am încercat să-i pătrund în minte. În timp ce 
tatonam, cu precauție, am întâlnit un soi de ceață albă. Era 
drogată, însă nu ştiam ce drog luase, şi nici dacă se drogase 
de bunăvoie sau constrânsă. 

— Da, sigur, l-am auzit pe Victor, şi vocea lui m-a smuls 
înapoi la realitatea prezentă. Cât timp rătăcisem prin mintea 
lui Miriam, vampirii rămăseseră la subiectul Red Rita. Până 
se stabileşte ea în vecinătate, a continuat el, m-am gândit că 
s-ar cuveni să reconstruim partea din Louisiana care se 
mărgineşte cu teritoriul ei. Am deschis localul oamenilor şi 
pe cel de-aici, a adăugat, parcă torcând ca un motan. 

— Sunteţi proprietar şi la Vic's Redneck Roadhouse, am 
rostit, amorțită. Sigur că da! Ar fi trebuit să-mi dau seama. 

Oare Victor aduna motive pentru ca eu să-i doresc 
moartea? Fireşte, rațiunile economice n-ar trebui să aibă 
nimic de-a face cu viața şi moartea, însă mult prea frecvent 
aceste două aspecte erau, categoric, înlănțuite. 

— Da, a confirmat Victor, zâmbindu-mi larg. Era vesel ca 
un Moş Crăciun dintr-un magazin universal. Ai fost pe- 
acolo? m-a întrebat, punându-şi la loc paharul pe masă. 

— Nu, am fost prea ocupată, am zis. 

— Dar am auzit că afacerile la Merlotte's s-au cam 
prăbuşit, aşa este? m-a întrebat Victor, încercând să afişeze 
o expresie de falsă preocupare față de mine, însă a renunțat. 
Sookie, dacă ai nevoie de un serviciu, îți pun eu o vorbă bună 
la managerul meu de la Redneck Roadhouse... doar dacă nu 


cumva ai prefera să lucrezi aici? Nu-i aşa că ar fi amuzant? 

Am fost nevoită să inspir adânc. A urmat o tăcere 
prelungită, în timpul căreia parcă totul stătea în balanţă. 

Cu o uimitoare stăpânire de sine, Eric şi-a ascuns furia în 
spatele unui zid, cel puţin temporar. 

— Sookie e foarte bine acolo unde lucrează acum, Victor, i- 
a zis. Dacă n-ar fi fost, ar fi venit să stea la mine şi, poate, să 
lucreze la Fangtasia. E o americancă modernă, care se 
întreține singură. 

Eric spusese toate acestea pe un ton de parcă s-ar fi 
mândrit cu independența mea, deşi ştiam că nu era cazul. El 
chiar nu putea să înțeleagă de ce mă încăpățânam să-mi 
păstrez slujba. 

— Dacă tot discutăm despre asociatele mele, a continuat 
Eric, mi-a spus Pam că ați pedepsit-o. Nu este normal ca 
secundul unui şerif să fie pedepsit. În mod cert, acest lucru 
intră în atribuţiile stăpânului său, a precizat, permițându-şi 
o uşoară notă de iritare în voce. 

— Nu erai aici, a protestat Victor, liniştit. Şi ea a 
manifestat o gravă lipsă de respect față de portarii mei, 
insistând că trebuie să intre înaintea ta, pentru o verificare a 
securităţii, ca şi cum am fi putut permite ca în club să existe 
vreo amenințare la adresa celui mai puternic şerif al nostru. 

— Aveai afaceri pe care să le discutăm? a schimbat vorba 
Eric. Nu că n-ar fi minunat să vedem ce-ai făcut aici. Cu 
toate acestea... 

Şi-a lăsat fraza în suspensie, ca şi cum ar fi vrut să 
demonstreze că era prea politicos ca să continue cu un: „Am 
alte treburi mai importante”. 

— Sigur, mulțumesc că mi-ai amintit, a răspuns Victor, 
după care s-a aplecat în față să-şi ia paharul fumuriu, cu 
picior, umplut între timp de un chelner, până la buză, cu un 
lichid roşu-închis. Îmi cer scuze, a spus apoi, încă nu v-am 
oferit nimic de băut. Vreți puţin sânge, Eric, Pam? 

Pam profitase de conversaţia lor ca să privească pe furiş 
spre Miriam, care părea pe cale să se prăbuşească. 

— Mulţumesc pentru ofertă, Victor, a început Eric, dar... 

— Ştiu că vrei să ciocneşti un pahar cu mine. Legea mă 


împiedică să-ți ofer de băut de la Mindy sau Mark, din 
moment ce nu sunt donatori autorizați, şi eu sunt întru totul 
partizanul respectării legilor, a adăugat, surâzând spre 
Mindy şi Mark, care i-au zâmbit la rândul lor. Sookie, cu ce 
te servesc? m-a întrebat apoi. 

Eric şi Pam erau obligați să accepte sângele sintetic oferit, 
însă eu, din moment ce nu eram decât o ființă umană, aveam 
voie să refuz în continuare. Nu mi-era sete. Dacă mi-ar fi 
oferit o friptură țărănească şi garnitură de pătlăgele prăjite, i- 
aş fi spus că nu mi-e foame. 

Luis i-a făcut semn unuia dintre chelneri, iar acesta a 
dispărut, reapărând repede cu sticlele de SângeAdevărat. Le 
ducea pe o tavă mare, împreună cu câteva pahare întunecate 
şi fanteziste, cu picior, ca al lui Victor. 

— Sunt sigur că sticlele nu vă par prea atrăgătoare din 
punct de vedere estetic, a comentat Victor. Pentru mine, sunt 
jignitoare. 

Ca toţi chelnerii, tipul care adusese băuturile era om, un 
bărbat chipeş cu un şort de piele (mai mic chiar şi decât 
pantalonii scurți purtați de Luis) şi cizme cu carâmb înalt. Pe 
un soi de rozetă prinsă de şort scria „Colton”. Avea ochii de 
un cenuşiu uluitor. În timp ce punea tava pe masă şi 
repartiza conținutul, avea în minte pe cineva numit Chic sau 
Chico... iar când mi-a întâlnit privirea, a gândit: Sânge de 
zână pe pahare. Nu-i lăsa pe vampiri să bea. 

L-am privit îndelung. Ştia cine sunt. Acum, ştiam şi eu 
ceva despre el. Aflase despre talentul meu, bine-cunoscut în 
comunitatea ființelor supranaturale, şi credea în el. 

Colton şi-a lăsat ochii în jos. 

Eric a răsucit capacul, a destupat sticla şi a ridicat-o ca să 
toarne conținutul în pahar. 

NU, i-am transmis. Noi nu comunicam telepatic, însă i-am 
trimis o undă de negaţie, rugându-mă s-o recepteze cum 
trebuia. 

— Eu n-am nimic împotriva ambalajelor americane, ca 
tine, a răspuns liniştit Eric, ducând sticla direct la gură. Pam 
i-a urmat exemplul. 

O umbră de iritare i-a traversat chipul lui Victor, atât de 


iute, încât poate aş fi crezut că-mi imaginez doar, dacă nu l- 
aş fi studiat cu atâta concentrare. Chelnerul cu ochi cenuşii 
s-a retras. 

— Ţi-ai mai văzut străbunicul în ultima vreme, Sookie? m- 
a întrebat Victor, pe un ton de parcă ar fi zis „le-am prins!”. 

Nu avea rost să mă prefac neştiutoare în privința 
legăturilor mele cu zânele. 

— Nu în ultimele două săptămâni, am răspuns, prudentă. 

— Dar ai în propria casă două persoane din neamul tău. 

Nu era o informaţie secretă, şi eram destul de convinsă că 
Heidi, noua femeie-vampir despre care-mi spusese Eric, îi 
dăduse vestea lui Victor. Heidi chiar nu avea de ales, acesta 
fiind un dezavantaj când aveai rude încă în viață în rândul 
oamenilor, pe care le mai şi iubeai. 

— Da, vărul şi străunchiul meu locuiesc cu mine pentru o 
perioadă, am confirmat, mândră de mine pentru că reuşisem 
să par aproape plictisită. 

— Mă întrebam dacă ai putea cumva să-mi oferi vreo 
lămurire în privința politicii actuale a zânelor, a continuat 
Victor, imperturbabil. Mindy Simpson, sâcâită de conversaţia 
aceasta în care nu era inclusă, s-a îmbufnat. Deloc înțelept 
din partea ei. 

— Nici gând. Eu mă ţin departe de politică, i-am spus lui 
Victor. 

— Serios? Chiar şi după greaua încercare prin care ai 
trecut? 

— Mda, chiar şi după greaua încercare prin care am 
trecut, am replicat, cu fermitate. Da, chiar îmi doream să 
discut despre răpirea şi schingiuirea mea... Ce să-ți spun, 
grozavă conversaţie la o petrecere! Pur şi simplu, i-am 
explicat, eu nu sunt un animal social. 

— Dar animal, da, a replicat Victor, insinuant. 

Pentru câteva momente, s-a aşternut o tăcere de gheaţă. 
Cu toate acestea, țineam morțiş ca, dacă Eric era să-şi 
găsească moartea încercând să-l ucidă pe vampirul din fața 
noastră, măcar să nu fie din cauza unei insulte la adresa 
mea. 

— Asta sunt, am zis, întorcându-i zâmbetul cu dobândă. 


Cu sânge cald şi suflare. Sunt capabilă chiar şi de alăptat. 
Tot tacâmul pentru mamifere. 

Victor a mijit ochii spre mine. Poate că mersesem cam 
departe. 

— Mai avem şi altceva de discutat, domnule regent? a 
intervenit Pam, ghicind corect faptul că Eric era prea înfuriat 
ca să mai poată vorbi. Aş rămâne bucuroasă, atât timp cât 
ați dori sau câtă vreme v-ar face plăcere să-mi ascultați 
vorbele, însă sunt de serviciu astă-seară la Fangtasia, iar 
stăpânul meu, Eric, are programată o întâlnire. În plus, după 
cum pare, prietena mea Miriam se simte foarte rău, aşa c-o 
s-o iau acasă cu mine, să doarmă până-i va mai trece. 

Victor o privi pe femeia palidă ca şi cum abia în clipa 
aceasta ar fi remarcat-o. 

— A, o cunoşti? a întrebat, pe un ton oarecare. Da, cred că 
mi-a pomenit cineva ceva. Eric, aceasta e femeia despre care 
mi-ai spus că ar vrea s-o transforme Pam? Îmi pare foarte 
rău că am fost nevoit să spun nu, deoarece, după 
presupunerile mele, e posibil să nu mai aibă mult de trăit. 

Pam nu s-a clintit. Nici cea mai mică tresărire. 

— Puteţi să plecaţi, a continuat Victor, exagerând cu 
atitudinea nonşalantă. Dacă tot v-am dat veştile despre 
regența mea şi mi-ați văzut frumosul club. A, mă gândesc să 
deschid un salon pentru tatuaje şi, poate, un cabinet de 
avocatură, deşi omul meu pentru postul acesta va trebui să 
studieze legile moderne. Şi-a obţinut licența în avocatură la 
Paris, prin secolul al nouăsprezecelea. 

Dintr-odată, zâmbetul indulgent al lui Victor a pierit cu 
desăvârşire. 

— Ştiţi că, în calitate de regent, am dreptul să-mi deschid 
afaceri pe teritoriul oricărui şerif, nu? Toate încasările din 
noile cluburi vor ajunge direct la mine. Sper că veniturile tale 
nu vor avea prea mult de suferit, Eric. 

— Nicidecum, a răspuns Eric. (Nu mi s-a părut că, în 
realitate, cuvântul ar fi avut vreo semnificaţie.) Suntem cu 
toții parte a moşiei voastre, stăpâne. 

Dacă vocea lui ar fi fost o haină, ar fi fâlfâit în vânt, atât 
era de uscată şi de seacă. 


Ne-am ridicat, mai mult sau mai puțin simultan, şi ne-am 
înclinat capetele spre Victor. El şi-a fluturat mâna în semn că 
suntem liberi, după care s-a aplecat s-o sărute pe Mindy 
Simpson. Mark s-a înghesuit de cealaltă parte a vampirului 
şi a început să-şi frece nasul de umărul lui. Pam s-a dus 
până la Miriam Earnest şi s-a aplecat spre ea, cuprinzând-o 
cu un braț şi ajutând-o să se ridice. Cum s-a văzut pe 
picioare, susținută de Pam, Miriam nu s-a mai concentrat la 
altceva decât cum să ajungă până la uşă. Oricât de 
încețoşată i-ar fi fost mintea, ochii îi țipau. 

Am părăsit clubul într-o tăcere mohorâtă (cel puţin, din 
punctul de vedere al conversațţiilor dintre noi; muzica, pur şi 
simplu, nu voia să ne lase), escortaţi de Luis şi de Antonio. 
Cei doi frați au trecut de vânjoasa Ana Lyudmila şi ne-au 
urmat până în parcare, fapt care m-a mirat. 

În timp ce treceam, în şir indian, de primul rând de 
maşini, Eric s-a întors cu fața spre ei. Deloc întâmplător, 
voluminoasa Escalade se interpunea între privirea Anei 
Lyudmila şi micul nostru grup. 

— Voi doi aveți ceva să-mi spuneți? i-a întrebat, foarte 
încet. Şi, ca şi cum ar fi înțeles dintr-odată că ieşise din 
Vampire's Kiss, Miriam a scos un icnet şi a început să 
plângă, iar Pam a cuprins-o în brațe. 

— N-a fost ideea noastră, domnule şerif, i-a răspuns 
Antonio, cel mai scund dintre ei doi. Muşchii săi abdominali, 
lucioşi, îi sclipeau în lumina din parcare. 

— Noi îi suntem credincioşi lui Felipe, adevăratul nostru 
rege, a continuat Luis; însă Victor nu e uşor de slujit. A fost o 
noapte neprielnică pentru noi, cea în care ne-au detaşat în 
Louisiana, ca să trecem în serviciul lui. După ce au dispărut 
Bruno şi Corinna, el n-a mai găsit pe altcineva care să le ia 
locul. Niciun locotenent puternic. Şi călătoreşte permanent, 
încercând să fie cu ochii pe oricare colțişor din Louisiana, a 
adăugat Luis, clătinând din cap. Suntem surmenaţi rău. El 
ar trebui să se stabilească în New Orleans şi să reclădească 
structurile vampirilor de-acolo. Nu să ne ţină în pantalonaşi 
din piele care abia ne acoperă fundurile şi să vă stoarcă de 
veniturile clubului dumneavoastră. 


Înjumătăţirea veniturilor disponibile nu înseamnă o 
politică economică bună, iar costurile de pornire au fost 
exagerate. 

— Dacă încercați să mă ispitiți să-l trădez pe noul meu 
stăpân, aflați că n-aţi nimerit la vampirul care trebuie, a 
replicat Eric, iar eu m-am silit să nu rămân cu gura căscată. 

Mi se păruse că a sosit Crăciunul în plină lună iunie, când 
începuseră Luis şi Antonio să-şi dezvăluie nemulțumirile, 
însă în mod evident gândirea mea nu fusese îndeajuns de 
ocolită... iarăşi. 

— Pantalonii scurți din piele sunt îmbietori, în comparație 
cu cei negri din material sintetic pe care sunt obligată să-i 
port eu, a intervenit Pam. 

O susținea pe Miriam, dar n-o privea, nici nu vorbea cu ea, 
ca şi cum ar fi vrut ca toți ceilalți să uite de prezenţa fetei. 

Lamentările cu privire la uniformă nu erau necaracteristice 
pentru ea, ci doar irelevante. Pam fusese totdeauna cât se 
poate de conştiincioasă cu îndatoririle ei. Antonio i-a adresat 
o privire încărcată de dezgustul aşteptărilor înşelate. 

— Ştiam că eşti foarte aprigă, a bombănit el, după care şi- 
a întors fața spre Eric. lar dumneavoastră, foarte cutezător. 

Cu aceasta, el şi Luis ne-au întors spatele şi au pornit cu 
paşi mari înapoi, spre club. 

Atunci, Pam şi Eric s-au pus în mişcare în cea mai mare 
viteză, de parcă am fi avut un termen limită pentru părăsirea 
proprietății lui Victor. 

Pam a luat-o pur şi simplu pe sus pe Miriam şi a gonit 
spre maşina lui Eric. El a deschis portiera din spate, iar Pam 
şi-a urcat prietena, apoi s-a strecurat lângă ea. Văzând că 
graba este tema serii, m-am cățărat pe scaunul din dreapta 
şoferului şi mi-am pus centura fără vreo vorbă. Întorcând 
capul, mi-am dat seama că Miriam leşinase încă din clipa în 
care se văzuse la adăpost. 

În timp ce automobilul ieşea din parcare, Pam a început să 
chicotească, iar Eric, să zâmbească larg. Eram prea uluită ca 
să-i pot întreba ce era atât de amuzant. 

— Victor, pur şi simplu, nu poate să se abțină, a comentat 
Pam. Atât circ cu sărmana mea Miriam! 


— După care neprețuita ofertă din partea gemenilor cu 
pantalonaşi din piele! 

— l-ai văzut fața lui Antonio? l-a întrebat Pam. Sinceră să 
fiu, nu m-am mai distrat în asemenea hal de când i-am 
arătat colții femeii care s-a plâns că nu-i place cu ce culoare 
mi-am zugrăvit casa! 

— Asta o să le dea o temă de gândire, a încuviințat Eric, 
după care a întors capul spre mine, cu colții sclipindu-i. Bun 
moment, mi-a zis. Nu pot să cred că ne-au crezut în stare să 
înghițim momeala! 

— Dar dacă Antonio şi Luis erau sinceri? am întrebat. 
Dacă Victor o fi luat din sângele lui Miriam şi o fi făcut-o să-i 
aparțină? am adăugat, răsucindu-mă pe scaun ca s-o privesc 
pe Pam. 

În ochii ei am zărit ceva ce semăna a milă, ca şi cum m-ar 
fi considerat o romantică incurabilă. 

— N-ar fi putut, mi-a răspuns. A adus-o într-un loc public, 
ea are multe rude umane, şi Victor ştie sigur că l-aş omori 
dacă ar face aşa ceva. 

— Nu şi dacă te-ar omori el pe tine, am precizat. Eric şi 
Pam dădeau impresia că nu privesc cu acelaşi respect ca 
mine tacticile mortale ale lui Victor. Păreau aproape 
nebuneşte de încrezuți. Şi de ce sunteți atât de siguri, am 
insistat, că Antonio şi Luis ar fi născocit totul doar ca să vă 
vadă cum reacționați? 

— Dac-au crezut în ce-au spus, înseamnă că vor mai 
încerca să ne abordeze, mi-a replicat Eric, fără menajamente. 
Nu au altă posibilitate, dacă au încercat să-l ajute pe Felipe, 
şi el i-a lăsat baltă. Bănuiesc că i-a lăsat. Ia spune-mi, iubito, 
care era problema cu băuturile? 

— Problema era că pusese să fie frecate paharele pe 
dinăuntru cu sânge de zână, i-am explicat. Chelnerul, tipul 
cu ochi cenuşii, mi-a dat pontul. 

În clipa aceea, zâmbetele au dispărut de parcă cineva ar fi 
apăsat pe un comutator. Am trăit un moment de satisfacție 
lipsită de plăcere. 

Sângele de zână, în stare pură, e otrăvitor pentru vampiri. 
Greu de spus ce-ar fi putut păți Pam sau Eric dac-ar fi băut 


din paharele acelea. Şi ar fi gâlgâit cât ar fi putut de repede, 
fiindcă mirosul era la fel de ademenitor ca al substanţei 
veritabile. 

În materie de tentativă de otrăvire, pot să spun că fusese 
una subtilă. 

— Nu cred că o astfel de cantitate ne-ar fi făcut să ne 
comportăm necontrolat, a comentat Pam. 

Totuşi, nu părea prea convinsă. Eric a înălțat din 
sprâncenele lui blonde. 

— A fost un experiment dictat de prevedere, a rostit el, 
gânditor. Era posibil ca noi să atacăm pe cineva din club sau 
chiar pe Sookie, din moment ce are filonul acela interesant 
de sânge de zână. În orice caz, ne-am fi făcut de râs în 
public. Poate chiar am fi fost arestați. Ai făcut o treabă 
excelentă că ne-ai oprit, Sookie. 

— Mai sunt şi eu bună la ceva, am zis, reprimându-mi 
tresărirea de teamă la gândul că Eric şi Pam ar fi putut sări 
asupra mea din cauza sângelui de zână. 

— Iar tu eşti soția lui Eric, a remarcat Pam, încetişor. 

Eric a privit-o fix în oglinda retrovizoare. 

Tăcerea aşternută era atât de grea, că n-aveam cum s-o 
înlătur. Ciondăneala asta secretă dintre Pam şi Eric era 
enervantă şi deranjantă. Şi acesta era eufemismul anului. 

— Ai ceva să-mi spui? am întrebat-o, înfricoşată de 
răspuns. 

Totuşi, orice era de preferat în fața neştiinței. 

— Eric a primit o scrisoare... a început Pam şi, până să-mi 
pot da seama că s-ar mişca, Eric se şi răsucise, întinsese 
mâna pe deasupra spătarului şi-o apucase de beregată. 

Şi, din moment ce el era la volan, am scos un scâncet de 
groază. 

— Priveşte în față, Eric! Nu începeți iar să vă bateți, am 
exclamat. Uitaţi care-i treaba, mai bine dați-i înainte şi 
povestiți-mi. 

Cu mâna dreaptă, Eric o strângea încă pe Pam atât de 
tare, încât dac-ar fi fost genul de ființă care să respire, ar fi 
sufocat-o. Cu stânga manevra volanul; în scurt timp, ne-am 
oprit pe marginea drumului. Nu vedeam să vină vreo maşină 


din sensul opus, şi nici din spate nu zăream vreo lumină de 
faruri. Nu-mi dădeam seama dacă izolarea în care ne aflam 
mă făcea să mă simt bine sau rău. Eric şi-a întors privirea 
spre vlăstarul său, cu ochii atât de strălucitori, încât practic 
aruncau scântei. 

— Pam, nu spui nimic, i-a atras atenția. E un ordin. 
Sookie, las-o cum a picat. 

Aş fi putut să-i zic câteva. Aş fi putut să-i spun: „Eu nu-ţi 
sunt vasală, şi zic ce am de zis”; sau: „Naiba să te ia, lasă-mă 
să cobor!” După care să-l sun pe fratele meu, să vină după 
mine. 

Totuşi, am rămas tăcută. 

Mi-e ruşine să recunosc că, în momentul acela, mi-era 
frică de Eric, de vampirul acesta disperat şi hotărât care o 
ataca pe cea mai bună prietenă a sa doar pentru că nu voia 
ca eu să aflu... ceva. Prin legătura pe care o aveam cu el, am 
recepționat un amestec confuz de emoţii negative: teamă, 
mânie, hotărâre neclintită, frustrare. 

— Du-mă acasă, i-am cerut. 

ŞI, ca un ecou sinistru, inerta Miriam a şoptit: 

— Du-mă acasă... 

După o aşteptare prelungită, Eric i-a dat drumul din 
strânsoare lui Pam, care s-a prăbuşit pe banchetă ca un sac 
cu orez. Apoi, a cuprins-o protector pe Miriam. În tăcerea 
aceea glacială, Eric m-a condus acasă. Nu s-a mai pomenit 
nimic despre partida de sex planificată după această seară de 
„distracție”. Eu mai degrabă aş fi făcut sex cu Luis şi cu 
Antonio. Sau cu Pam. Mi-am luat rămas-bun de la Pam şi 
Miriam şi m-am îndreptat spre casă fără să mai privesc 
înapoi. 

Bănuiesc că Eric, Pam şi Miriam s-au întors împreună în 
Shreveport, şi cred că la un moment dat el i-a permis lui Pam 
să vorbească din nou, dar nu ştiu precis. 

N-am putut să dorm după ce m-am spălat pe față şi mi-am 
atârnat frumoasa rochie pe umeraş. Speram c-o s-o pot 
îmbrăca pentru o seară mai plăcută, cândva, în viitor. Mă 
întrebam dacă Eric ar fi traversat seara cu tot atâta sânge 
rece dacă eu aş fi fost cea capturată şi drogată de Victor, şi 


lăsată pe bancheta aceea, astfel încât toată lumea să caşte 
gura la mine. 

Şi mă mai tulbura un lucru. lată ce l-aş fi întrebat pe Eric, 
dacă nu s-ar fi jucat de-a dictatorul. Aş fi zis: „De unde-o fi 
avut Victor sângele de zână?” 

Asta l-aş fi întrebat. 

M-AM TREZIT A DOUA ZI simțindu-mă în general destul 
de posacă, însă m-am înveselit când am văzut că Dermot şi 
Claude se întorseseră acasă cu o seară în urmă. Dovezile 
erau clare: cămaşa lui Claude era azvârlită pe spătarul unui 
scaun din bucătărie, iar pantofii lui Dermot se vedeau la 
picioarele scării. Plus că, după ce mi-am băut cafeaua şi mi- 
am făcut un duş, am ieşit din camera mea, într-un şort şi un 
tricou verde, şi i-am găsit pe cei doi aşteptându-mă în living. 

— Bună dimineața, băieţi, le-am zis. 

Până şi pentru auzul meu, salutul sunase prea arogant. 

— V-aţi adus aminte că azi era vorba să vină negustorii de 
antichităţi? Ar trebui să ajungă într-o oră, două. 

Îmi adunam forțele pentru discuția pe care trebuia s-o 
purtăm. 

— Bun, atunci camera asta n-o să mai arate ca un 
magazin de vechituri, a comentat Claude, în stilul lui 
fermecător. 

N-am făcut decât să încuviințez dând din cap. Astăzi, 
aveam de-a face cu Claude Nesuferitul, spre deosebire de 
Claude Suportabilul, care apărea mult mai rar. 

— Ţi-am promis c-o să stăm de vorbă, mi-a zis Dermot. 

— După care n-aţi mai venit acasă în seara aia, l-am 
completat, aşezându-mă pe un vechi balansoar coborât din 
pod. 

Nu mă simțeam pregătită în mod deosebit pentru această 
conversaţie, însă aşteptam cu nerăbdare anumite 
răspunsuri. 

— S-au întâmplat unele lucruri la club, a zis Claude, 
evaziv. 

— Mda. Lasă-mă să ghicesc: lipseşte o zână. 

Replica mea i-a făcut să-şi îndrepte spinările şi să-mi 
acorde atenție. 

— Ce? De unde ştii? m-a întrebat Dermot, care şi-a revenit 


primul. 

— A ajuns la Victor, le-am explicat, povestindu-le apoi ce 
se petrecuse cu o seară în urmă. 

— Nu-i de-ajuns că trebuie să ne ocupăm de problemele 
propriei noastre rase, s-a plâns Claude. Acum, mai suntem 
atraşi şi în războaiele afurisiților de vampiri! 

— Ba nu, l-am contrazis, simțind că mă aşteaptă o discuţie 
obositoare. Voi, ca grup, n-aţi fost deloc atraşi în războaiele 
vampirilor. Unul - sau una - dintre voi a fost obiectul unei 
răpiri, pentru un scop anume. E un cu totul alt scenariu. 
Daţi-mi voie să vă atrag atenţia că, în cel mai bun caz, zânei 
respective i s-a luat sânge, fiindcă de aşa ceva aveau nevoie 
vampirii, de sânge. Nu spun că zâna în cauză n-ar putea să fi 
scăpat cu viață, însă ştiţi în ce măsură îşi pierd controlul 
vampirii când e o zână prin preajmă, cu atât mai mult una 
care sângerează. 

— Are dreptate, i-a zis Dermot lui Claude. Cait sigur e 
moartă. E vreuna dintre zânele de la club rudă cu ea? 
Trebuie să ne interesăm dac-o fi avut vreo viziune după 
moarte. 

— O femeie, a murmurat Claude, al cărui chip arătos 
părea acum dăltuit în piatră. Una pe care nu ne-am fi permis 
s-o pierdem. Da, trebuie să aflăm. 

Pentru o secundă, am fost derutată, deoarece ştiam despre 
Claude că nu se gândeşte chiar atât la femei, date fiind 
condițiile vieţii sale personale. Abia apoi mi-am amintit că 
femeile din neamul zânelor erau din ce în ce mai rare. Nu 
ştiam care era situația cu celelalte neamuri, însă se pare că 
zânele începeau să fie tot mai puține. Nu că mi-ar fi lipsit 
preocuparea față de dispăruta Cait (deşi nu credeam că erau 
şanse nici cât negru sub unghie ca ea să mai fie în viaţă), 
însă aveam alte întrebări de pus, mai egoiste, şi nu voiam să 
mă las abătută de la subiect. Imediat după ce Dermot a 
sunat la Hooligans şi i-a cerut lui Bellenos să adune toate 
zânele şi să întrebe despre rudele lui Cait, am revenit pe 
propria-mi pistă. 

— Cât timp i-ați atribuit o ocupaţie lui Bellenos, voi aveţi 
ceva timp liber şi, din moment ce evaluatorii urmează să 


apară curând, eu chiar am nevoie să-mi răspundeţi la 
întrebări, am zis. 

Dermot şi Claude s-au privit reciproc. Dermot mi-a dat 
impresia că a pierdut la imaginara tragere la sorți, fiindcă a 
tras aer adânc în piept şi a început: 

— Ştii că atunci când, la voi, cineva dintre caucazieni se 
căsătoreşte cu cineva din rândul negrilor, uneori copilul se 
întâmplă să semene mai mult cu una dintre rase decât cu 
cealaltă, aparent aleator. Asemănarea aceasta poate să fie cu 
un părinte diferit, chiar şi între copiii aceluiaşi cuplu. 

— Da, am zis. Am auzit. 

— Când era Jason mic, străbunicul nostru Niall a venit să- 
l vadă. 

Eram uluită. 

— la stai, am zis, şi cuvintele s-au auzit ca un croncănit 
aspru. Niall zicea că n-a putut să vină în vizită din cauză că 
fiul lui semi-uman Fintan ne-ar fi ferit de el. Că, în realitate, 
Fintan ar fi fost bunicul nostru. 

— lată de ce v-a ferit Fintan de neamul zânelor. Nu voia ca 
tatăl lui să se amestece în viețile voastre, aşa cum se 
amestecase într-a lui. Însă Niall avea propriile metode şi, în 
orice caz, a aflat că scânteia esențială îl ocolise pe Jason. Aşa 
că a devenit... dezinteresat, mi-a explicat Claude. 

Am aşteptat să continue. 

— lată de ce a aşteptat atâția ani până să faceţi 
cunoştinţă. Putea să-l fi evitat pe Fintan, dar a presupus că 
şi tu eşti la fel ca Jason... atractivă pentru ființele umane şi 
supranaturale, dar în rest nimic altceva decât un om normal. 

— Dar pe urmă a auzit că nu erai, l-a completat Dermot. 

— A auzit? De unde? De la cine? 

Bunica mea ar fi fost mândră de mine. 

— De la Eric. Derulau câteva afaceri împreună, şi Niall s-a 
gândit să-l roage pe Eric să-l ţină la curent cu evenimentele 
din viața ta. Eric îi spunea din când în când lui Niall ce mai 
învârteai. Şi a venit o vreme când Eric s-a gândit că ai avea 
nevoie de protecția străbunicului tău şi, desigur, că te 
veştejeai. 

Ha? 


— Aşa că bunicul a trimis-o pe Claudine, iar când ea s-a 
neliniștit, crezând că n-ar mai putea să aibă grijă de tine, el 
s-a hotărât să te cunoască personal. Tot Eric a aranjat şi 
asta. S-a gândit, presupun, că-i va câştiga bunăvoința lui 
Niall, ca un soi de recompensă acordată găsitorului, a 
comentat Dermot, ridicând din umeri. Se pare că în cazul lui 
Eric a dat rezultate. Vampirii sunt extrem de profitori şi de 
egoişti. 

În minte mi-au răsărit brusc cuvintele „ciob” şi „oală 
spartă”. 

— Aşadar, am zis, Niall a apărut în viața mea şi mi s-a 
făcut cunoscut prin intermediul lui Eric. Iar asta a precipitat 
războiul zânelor, fiindcă zânele apelor nu-şi doreau şi alte 
contacte cu oamenii, cu atât mai puţin cu o persoană atât de 
neînsemnată, cu doar o optime de sânge de zână. 

Mersi, băieți. Adoram să aflu că întregul război fusese din 
vina mea. 

— Da, mi-a răspuns, chibzuit, Claude. E un rezumat 
corect. Şi aşa a urmat războiul, iar după numeroase morți, 
Niall s-a hotărât să ferece lumea zânelor, a concluzionat el, 
oftând din greu. Eu am rămas pe dinafară, şi Dermot, la fel. 

— Şi, apropo, eu nu mă veştejesc, le-am atras atenţia, cu o 
oarecare nuanţă tăioasă. Adică, vouă vă par veştejită? 

Ştiam că ignoram esențţialul, însă începeam să mă enervez. 
Sau, poate, să mă enervez şi mai tare. 

— Ai doar puţin sânge de zână, mi-a atras atenţia cu 
blândeţe Dermot, de parcă ar fi însemnat o reamintire 
zdrobitoare. Şi îmbătrâneşti. 

La aşa ceva n-aveam cum să-l contrazic. 

— Şi-atunci, de ce mă simt din ce în ce mai mult ca una 
de-a voastră, dacă am în mine doar un strop de zână? 

— Suma noastră este mai mare decât cea a părților, mi-a 
explicat Dermot. Eu sunt semi-uman, dar cu cât stau mai 
mult cu Claude, cu atât puterile mele magice sunt mai mari. 
Claude, cu toate că are sânge pur de zână, a stat în lumea 
umană atât de mult, încât a început să dea semne de 
slăbiciune. Acum e mai puternic. Tu nu ai decât o părticică 
de sânge de zână, dar cu cât stai mai mult cu noi, cu atât 


mai puternic devine acest element în ființa ta. 

— Aşa, cum ai umple o pompă? am întrebat, cu îndoială. 
Nu mă prind. 

— Aşa, cum... cum... cum ai spăla un veşmânt nou, roşu, 
împreună cu cele albe, a exclamat Dermot, triumfător, 
fiindcă tocmai asta făcuse el cu o săptămână în urmă. Toată 
lumea din casa noastră avea acum şosete roz. 

— Dar pentru Claude, asta n-ar însemna că devine mai 
puţin roşu? Adică, mai puţin zână? Dacă noi absorbim din 
puterile lui? 

— Nu, mi-a răspuns Claude, cu o oarecare satisfacție de 
sine. Sunt mai roşu decât eram. 

— Şi eu, l-a susținut Dermot, clătinând aprobator din cap. 

— Eu n-am observat vreo diferență în realitate, am 
insistat. 

— Nu te simți mai puternică decât erai? 

— Păi... mda. În anumite zile. 

Nu era ca şi cum ai bea sânge de vampir, care-ţi oferea o 
forță sporită pentru o perioadă nedeterminată de timp, dacă 
nu cumva te făcea să devii nebun de legat. Era, mai degrabă, 
o sporire a energiei. De fapt, mă simțeam... mai tânără. Şi, 
din moment ce aveam doar douăzeci şi ceva de ani, faptul 
acesta mi se părea descurajator. 

— Nu ţi-e dor să-l mai vezi pe Niall? m-a întrebat Claude. 

— Câteodată. 

În fiecare zi. 

— Nu te bucuri când dormim în pat cu tine? 

— Mda. Numai că, doar ca să ştiţi, mi se pare şi cam 
sinistru. 

— Oamenii, a comentat Claude către Dermot, cu un 
amestec de exasperare şi îngăduinţă în glas. 

Dermot i-a răspuns ridicând din umeri. În definitiv, era pe 
jumătate uman. 

— Şi totuşi ai ales să locuieşti aici, i-am atras atenția. 

— În fiecare zi mă întreb dacă n-am greşit. 

— Atunci de ce mai sunteţi voi doi aici, dacă vă dați atâta 
în vânt după Niall şi după lumea zânelor? Cum de ai primit 
tu scrisoarea lui Niall, pe care mi-ai dat-o acum o lună, cea 


în care-mi spunea că şi-a folosit toată influența ca să-i 
determine pe cei de la FBI să mă lase în pace? am întrebat, 
privindu-l sfidător şi bănuitor. Scrisoarea era cumva 
falsificată? 

— Nu, era autentică, a confirmat Dermot. Şi suntem aici 
pentru că amândoi ne iubim principele, dar ne şi temem de 
el. 

— OK, am acceptat, pregătindu-mă să schimb subiectul, 
fiindcă nu voiam să intru într-o controversă privitoare la 
sentimentele lor. De fapt, ce e un portal, mai precis? 

— E o parte mai subțire a membranei, mi-a răspuns 
Claude.  Văzându-mi privirea nedumerită, a dezvoltat 
explicaţia: Între lumea noastră - cea supranaturală - şi a 
voastră, există un fel de membrană magică. Într-o parte mai 
subțire a ei, membrana e permeabilă. Pe acolo poți avea 
acces la lumea zânelor. La fel şi în acele părți ale lumii 
voastre care, în mod normal, sunt invizibile pentru voi. 

— Hm? 

Claude era în pasă bună. 

— Portalurile rămân de obicei în aceeaşi zonă, deşi e 
posibil să se mute puţin. Noi le folosim ca să ajungem din 
lumea noastră într-a voastră. Pe locul portalului din pădurile 
tale, Niall a lăsat o deschizătură. Fanta aceea nu e îndeajuns 
de mare ca să poată trece unul dintre noi, pe picioare, însă 
prin ea se pot transfera obiecte. 

Ca o fantă de scrisori dintr-o uşă. 

— Vezi? Ce-a fost atât de greu? am întrebat. Vă mai trec 
prin minte şi alte informații sincere pe care să mi le dați? 

— Cum ar fi? 

— Cum ar fi motivul pentru care sunt atâtea zâne la 
Hooligans, pe post de stripperi şi bodyguarzi şi te-miri-ce. Şi 
nu toate sunt zâne. Nici măcar nu ştiu ce sunt. De ce-au 
ajuns să fie cu voi? 

— Pentru că n-au unde să se ducă, mi-a răspuns, simplu, 
Dermot. Toate au rămas închise aici. În unele cazuri, 
intenționat, cum a fost cu Claude, iar în altele, nu... cum a 
fost cu mine. 

— Aşadar, Niall a închis căile de acces în țara zânelor şi i-a 


lăsat pe unii pe dinafară? 

— Da. Voia să mențină înăuntru toate zânele care voiau 
să-i omoare pe oameni, şi s-a grăbit prea tare, a răspuns 
Claude. Dar am remarcat că Dermot, asupra căruia Niall 
aruncase o vrajă crudă, părea să se îndoiască de această 
explicație. 

— Înţeleg că Niall a avut motive întemeiate pentru care a 
lăsat zânele pe dinafară, am rostit, lent. Zicea că a învăţat, 
din experiență, că dacă zânele se amestecă printre oameni, 
întotdeauna apar necazuri. Nu voia ca zânele să se mai 
încrucişeze cu oamenii, pentru că cele mai multe zâne urăsc 
rezultatul: corciturile. 

M-am uitat la Dermot - în privirea mea se puteau citi 
scuzele pe care i le ceream - care a ridicat din umeri. Era 
obişnuit. 

— Niall n-a avut niciodată de gând să mă revadă. Dar voi 
doi sunteți chiar atât de nerăbdători să vă duceți în lumea 
zânelor şi să rămânețţi acolo? 

A urmat o pauză despre care se putea spune că era 
„semnificativă”. Era clar că Dermot şi Claude nu voiau să 
răspundă. Bine măcar că nu voiau să mintă. 

— Şi-atunci, explicaţi-mi de ce staţi cu mine şi ce vreți de 
la mine, am zis, sperând că la întrebarea aceasta voi primi 
răspuns. 

— Stăm cu tine pentru că am considerat prielnic să fim 
aproape de oricine din neamul nostru, mi-a zis Claude. Ne 
simțeam slăbiți, izolați de tărâmurile natale, şi habar n- 
aveam că au rămas atâtea zâne pe-aici. Ne-am mirat când şi 
celelalte zâne izolate în America de Nord au început să 
sosească la Hooligans, însă ne-am bucurat. Cum ţi-am spus, 
suntem mai puternici dacă stăm împreună. 

— Îmi spuneţi tot adevărul? am întrebat, ridicându-mă şi 
începând să mă plimb de colo-colo. Puteaţi să-mi fi spus 
toate astea şi mai înainte, dar n-aţi făcut-o. Dacă mințiți? 

Mi-am desfăcut larg brațele, cu palmele în sus. Ei bine? 

— Cum? a sărit Claude, ofensat. Ei bine, era timpul să-l 
servesc şi eu cu una dintre specialităţile lui. Zânele nu mint, 
a argumentat el. Toată lumea ştie. 


Mda. Sigur. E la mintea cocoşului. 

— Poate că nu mințiți, dar nu totdeauna spuneți tot 
adevărul, am precizat. E clar că asta aveţi în comun cu 
vampirii. Dacă mai sunt şi alte motive pentru care vă aflați 
aici? Poate vreți să staţi pe-aproape, să vedeţi cine mai vine 
prin portal. 

Dermot a țâşnit în picioare. 

Acum eram tustrei nervoşi, tustrei agitați. Aerul din 
încăpere era îmbâcsit de acuzații. 

— Eu vreau să mă întorc în lumea zânelor pentru că-mi 
doresc să-l mai văd o dată pe Niall, mi-a zis Claude, 
alegându-şi cuvintele. E bunicul meu. M-am săturat să tot 
primesc mesaje când şi când. Vreau să vizitez locurile 
noastre sfinte, unde pot să fiu aproape de spiritele surorilor 
mele. Vreau să trec dintr-o lume în cealaltă şi înapoi, aşa 
cum am dreptul. Aici e portalul cel mai apropiat. Tu eşti ruda 
noastră cea mai apropiată. Şi există ceva anume în casa asta. 
Deocamdată, aici e locul nostru. 

Dermot s-a apropiat de fereastra din față, privind afară, la 
dimineața călduroasă. Se vedeau fluturi, flori deschizându-se 
şi mult soare superb. Am simţit un val de intensă dorință de 
a fi afară, printre lucrurile pe care le înțelegeam, nu aici, 
înăuntru, angrenată în această bizară conversație cu rude pe 
care nu ne înțelegeam, în care nu aveam deplină încredere. 
Dacă interpretarea limbajului trupului poate fi considerată 
un etalon demn de încredere, aş zice că şi Dermot îmi 
împărtăşea sentimentele amestecate, de nefericire. 

— O să mă mai gândesc la ce mi-ai spus, i-am zis lui 
Claude şi l-am văzut pe Dermot relaxându-şi un pic umerii. 
Dar mai am şi altceva în minte, am continuat. V-am spus 
despre atacul din bar, cu sticla incendiară. 

Dermot s-a întors spre mine, rezemându-se de tocul 
ferestrei deschise. Deşi avea părul mai lung decât al fratelui 
meu şi o expresie mai (scuză-mă, Jason) inteligentă, mă 
înspăimânta să văd cât de mult semănau. Nu erau 
nicidecum identici, însă cu certitudine puteau fi confundați, 
cel puţin pentru o clipă. Însă la Dermot erau unele nuanţe 
întunecate pe care nu le văzusem la Jason. 


Ambii veri din neamul zânelor mi-au făcut semne de 
încuviințare când am adus vorba de sticla incendiară. Păreau 
interesați, dar neimplicați: o expresie pe care mă obişnuisem 
s-o remarc la vampiri. Lor chiar le păsa al naibii de puţin de 
ce li se întâmpla oamenilor pe care nu-i cunoşteau. Dacă l-ar 
fi citit vreodată pe John Donne!, i-ar fi dezaprobat ideea că 
nici un om nu e o insulă. Din punctul de vedere al zânelor, 
majoritatea oamenilor se aflau pe o insulă mare, care plutea 
în derivă pe o mare numită Mă-Doare-in-Cot. 

— Lumea vorbeşte în baruri, aşa că sunt sigură că 
vorbeşte şi prin cluburile de striptease. Vă rog să mă 
anunțați dacă auziți ceva despre cine ar fi făcut-o. E 
important pentru mine. Dacă le-aţi putea cere angajaţilor din 
Hooligans să asculte discuţiile despre atac, în mod sigur v-aş 
fi recunoscătoare. 

— Atât de rău îi merg afacerile lui Sam, Sookie? s-a 
interesat Dermot. 

— Da, i-am răspuns, nu întru totul surprinsă de această 
întorsătură a conversațţiei. lar noul bar de pe şosea ne tot 
răpeşte clientela. Nu ştiu dacă e de vină noutatea adusă de 
Vic's Redneck Roadhouse şi de Vampire's Kiss sau dacă 
oamenii se feresc din cauză că Sam e teriantrop, dar ce ştiu e 
că nu merge deloc bine pentru Merlotte's. 

Încercam să-mi dau seama cam cât mi-aş dori să le 
povestesc despre Victor şi despre cât de malefic era el, când 
deodată Claude a zis: 

— O să rămâi fără serviciu. 

După care a închis gura, ca şi cum remarca ar fi declanşat 
un întreg lanț de gânduri. 

Toată lumea părea viu interesată de ce-aş face eu dacă 
Merlotte's s-ar închide. 

— Sam ar rămâne fără mijloace de subzistență, le-am 
atras atenţia, în timp ce mă întorceam să plec spre bucătărie, 
ca să-mi mai iau o cană de cafea. Ceea ce e mult mai 
important decât serviciul meu. Eu pot să-mi găsesc de lucru 


1 Poet englez (1572-1631) considerat o figură proeminentă a poeziei 
metafizice. 


în altă parte. 

— Şi el ar putea să-şi deschidă un bar în altă parte, a 
replicat Claude, ridicând din umeri. 

— Ar fi nevoit să plece din Bon Temps, am ripostat, tăios. 

— Şi asta nu ţi-ar conveni, nu? 

Claude părea gânditor, într-un fel care mă stânjenea 
vizibil. 

— E cel mai bun prieten al meu, i-am zis. Ştii asta. 

Poate că era prima oară când o spuneam cu voce tare, dar 
cred că o ştiam de multă vreme. 

— A, apropo, dacă vreți să ştiţi ce i s-a întâmplat lui Cait, 
puteți încerca să luați legătura cu tipul cu ochi cenuşii care 
lucrează la Vampire's Kiss. Numele scris pe uniforma lui era 
Colton. 

Ştiam că în unele localuri ecusoanele cu nume se 
distribuiau la nimereală, fără să-i pese cuiva dacă se 
potriveau cu identitatea purtătorului. Dar, cel puţin, era un 
punct de pornire. Mi-am reluat drumul spre bucătărie. 

— Stai, a exclamat Dermot, atât de brusc, încât am întors 
capul spre el. Când vin cei cu antichitățile să-ți vadă 
vechiturile? 

— Ar trebui să ajungă în vreo două ore. 

— Podul e gol, mai mult sau mai puţin, a continuat 
Dermot. N-ai de gând să faci curat în el? 

— Cam asta mă gândeam să fac dimineaţă. 

— Vrei să te ajutăm? mi-a propus Dermot. 

Claude era vizibil îngrozit. I-a aruncat lui Dermot o privire 
feroce. 

Ne întorseserăm pe un teren mai familiar, iar eu, una, îi 
eram recunoscătoare pentru asta. Până când aveam ocazia 
să meditez la toate noile informații, nici măcar nu puteam să 
ghicesc ce întrebări se cuvenea să formulez. 

— Mersi, i-am răspuns. Ar fi grozav dac-ați putea să cărați 
până sus unul dintre tomberoanele alea mari. Pe urmă, după 
ce mătur şi adun toate mărunțişurile, puteţi să-l duceți jos la 
loc. 

Faptul că aveam rude cu puteri supraomeneşti se putea 
dovedi foarte folositor. 


M-am dus pe veranda din spate să-mi adun ustensilele 
pentru curățenie, iar în vreme ce mă chinuiam să urc, cu 
braţele încărcate, am văzut că uşa lui Claude era închisă. 
Precedenta mea chiriaşă, Amelia, transformase unul dintre 
dormitoarele de sus într-un mic şi drăguţ budoar, cu o 
măsuţță de toaletă ieftină (dar drăguță), un scrin şi un pat. 
Amelia folosise o altă cameră drept dormitor, mobilată cu 
două fotolii confortabile, un televizor şi un birou spațios, 
încăperea fiind acum goală. În ziua în care făcusem curat în 
pod, observasem că Dermot îşi instalase un pătuț în fostul 
living. 

Cât ai spune „peşte”, Dermot şi-a făcut apariția la uşa 
podului, ducând cu el tomberonul. Lăsându-l jos, şi-a rotit 
privirea înjur. 

— Am impresia că arăta mai bine când erau lucrurile 
familiei în el, a zis, şi am fost nevoită să-l aprob. 

La lumina zilei, revărsată prin geamurile murdare, podul 
părea trist şi sărăcăcios. 

— O să arate foarte bine când o să fie curat, am replicat cu 
hotărâre, şi m-am pus pe treabă cu mătura, înlăturând toate 
pânzele de păianjen, după care am atacat praful şi gunoaiele 
de pe scândurile duşumelei. Spre mirarea mea, Dermot a 
luat câteva cârpe şi soluţia pentru curățat geamuri şi a 
început să se ocupe de ferestre. 

Mi s-a părut că ar fi mai înțelept să nu comentez. După ce 
a terminat cu ferestrele, mi-a ţinut făraşul, să strâng în el 
gunoiul măturat. Terminând şi cu asta, am adus sus 
aspiratorul, să rezolv şi cu praful rămas, iar el mi-a zis: 

— Pereţii trebuie zugrăviți. 

Era ca şi cum ai spune că deşertul are nevoie de apă. 
Poate că fuseseră zugrăviți odată, însă totul se cojise sau se 
ştersese de mult, iar culoarea nedefinită rămasă pe pereți 
fusese râcâită sau pătată de numeroasele obiecte sprijinite de 
ei. 

— Păi, da. Răzuiți şi zugrăviți. Şi podeaua trebuie refăcută. 

Am bătut cu piciorul în scânduri. Înaintaşii mei fuseseră 
cuprinşi de frenezia zugrăvitului când i se adăugase casei şi 
al doilea nivel. 


— Pentru depozitare n-ai nevoie decât de o parte din 
spaţiu, a zis Dermot, dintr-odată. Presupunând că negustorii 
de antichități ar cumpăra piesele mai mari şi n-ar mai trebui 
să le aduci înapoi. 

— E adevărat, am zis. Dermot părea să aibă dreptate, însă 
nu înțelegeam ce urmăreşte. Despre ce tot vorbeşti? l-am 
întrebat, fățiş. 

Mi-a arătat spre locul în care panta acoperişului forma o 
suprafață naturală, cam de doi metri adâncime şi întinsă cât 
toată casa. 

— N-ar fi greu să-l împărți, să pui câteva uşi, mi-a zis 
străunchiul meu. 

Dermot se pricepea să pună uşi? Probabil că păream 
uluită, fiindcă mi-a explicat: 

— M-am uitat la emisiunile de pe HGTV!, la televizorul 
Ameliei. 

— A, am exclamat, căutând în minte o replică mai 
inteligentă. Încă mă simţeam în ceaţă. Păi, asta s-ar putea 
face, am zis. Dar nu cred că aş mai avea nevoie de alte 
camere. Vreau să spun, cine ar vrea să stea aici? 

— Nu e bine totdeauna să ai mai multe dormitoare? Aşa se 
spune la televizor. Şi eu aş putea să mă mut într-o astfel de 
cameră. Am putea folosi, eu şi Claude, camera cu televizorul 
ca pe un salon. Şi am putea să avem fiecare camera lui. 

M-am simţit umilită de faptul că nu-mi trecuse prin cap 
să-l întreb pe Dermot dacă nu-l deranja să împartă camera 
cu Claude. Era evident că-l deranja. Dormea pe un pat de 
campanie, în salonaşul acela mititel... Fusesem o gazdă 
proastă. L-am privit pe Dermot cu mai multă atenţie decât 
înainte. Vocea îi sunase... plină de speranță. Poate că, de 
fapt, chiriaşul meu era subevaluat. Mi-am dat seama că nu 
ştiam precis ce făcea Dermot la club. Luasem ca pe un fapt 
de la sine înțeles că Dermot ar merge cu Claude, când se 
ducea Claude în Monroe, însă niciodată nu fusesem 
îndeajuns de curioasă să întreb ce făcea Dermot când 


1 Home and Garden Television (Casa şi grădina), canal de 
televiziune din S.U.A. şi Canada. 


ajungea acolo. Dacă faptul că făcea parte din neamul zânelor 
era singurul element pe care-l avea în comun cu egocentricul 
de Claude? 

— Dacă tu crezi că ai timp de munca asta, aş cumpăra 
bucuroasă materialele, i-am zis, neştiind nici eu de unde-mi 
veneau cuvintele. De fapt, dac-ai putea să râcâi pereţii, să-i 
cureți şi să-i zugrăveşti, după care să faci împărțirea, sigur 
ți-aş fi recunoscătoare. Ți-aş plăti bucuroasă munca. Ei, ce- 
ar fi să mergem, când mai am o zi liberă, la depozitul de 
cherestea din Clarice? Dac-ai putea să-ți dai seama câtă 
cherestea şi câtă vopsea ne-ar trebui. 

Dermot s-a luminat la față ca un pom de Crăciun. 

— Pot să încerc, şi ştiu de unde să împrumut un şpaclu, 
mi-a zis. Ai încredere în mine că pot să fac treaba asta? 

— Am, i-am zis, neştiind dacă şi credeam cu adevărat 
acest lucru. Dar, în definitiv, podul n-ar fi putut să arate mai 
rău decât acum. Începeam să mă entuziasmez şi eu. Ar fi 
grozav să refacem încăperea asta, am exclamat. Trebuie să- 
mi spui cam cât crezi că ar fi tariful corect. 

— Nici nu mă gândesc, a replicat el. Tu mi-ai oferit 
găzduire şi încredere prin prezența ta. Măcar atât pot să fac 
şi eu pentru tine. 

N-aveam cum să-l contrazic pe Dermot, dacă punea 
problema astfel. Era ca atunci când eşti hotărât să nu 
accepți un cadou, iar eu am apreciat că era exact o astfel de 
situație. 

Fusese o dimineață plină de informaţii şi de surprize. În 
timp ce mă spălam pe mâini şi pe față, ca să scap de praful 
din pod, am auzit o maşină pe alee, apropiindu-se. Splendida 
emblemă, cu litere gotice, ocupa toată partea laterală a unei 
dube mari, albe. 

Din ea au coborât Brenda Hesterman şi asociatul ei. 
Asociatul era un bărbat mărunt şi îndesat, cu pantaloni 
milităreşti şi o bluză polo albastră, plus mocasini lustruiți. 
Părul grizonant era tuns scurt. 

Am ieşit pe veranda din față. 

— Bună, Sookie, mi-a strigat Brenda, ca şi cum am fi fost 
prietene vechi. Ți-l prezint pe Donald Callaway, 


coproprietarul magazinului. 

— Bună ziua, domnule Callaway, am zis, înclinând din 
cap. Vă rog să intrați. Pot să vă servesc cu ceva de băut? 

Amândoi m-au refuzat, în timp ce urcau treptele. Cum au 
ajuns înăuntru, au început să-şi rotească privirile prin 
încăperea ticsită, cu o prețuire pe care oaspeții mei din 
neamul zânelor n-o arătaseră. 

— Ador tavanul de lemn, a zis Brenda. Şi priveşte pereţii 
din scânduri! 

— E o casă veche, a încuviințat Donald Callaway. Vă 
felicit, domnişoară Stackhouse, pentru că locuiți într-un 
cămin istoric atât de încântător. 

M-am străduit să nu-mi arăt uluirea. Nu era o reacție de 
care aveam parte în mod normal. Cei mai mulți aveau 
tendința să mă compătimească pentru că locuiesc într-o 
clădire atât de demodată. Podelele nu erau tocmai drepte, iar 
ferestrele n-aveau dimensiunile standard. 

— Mulţumesc, am răspuns, cu îndoială. Ei bine, acestea 
sunt lucrurile care s-au aflat în pod. Vedeţi dacă e ceva care 
să vă placă. Şi dacă aveți nevoie de ceva, nu trebuie decât să 
mă strigați. 

Nu prea avea rost să mai pierd vremea pe-acolo; mi se 
părea chinuitor să-i privesc cum îşi văd de treabă. M-am dus 
în camera mea, să şterg praful şi să deretic, şi dacă tot eram 
acolo, am făcut curat prin vreo două sertare. În mod normal, 
aş fi dat drumul la radio, însă voiam să stau cu urechile 
ciulite pentru eventualitatea în care cei doi asociați ar fi avut 
întrebări de pus. Din când în când, îi auzeam discutând între 
ei cu voce joasă, şi m-am trezit că eram curioasă cu privire la 
ce aveau să hotărască. lar când l-am auzit pe Claude 
coborând pe scară, am considerat că era bine să ies şi să-mi 
iau la revedere de la ei. 

Brenda a rămas cu gura căscată când cei doi musafiri ai 
mei din neamul zânelor au trecut prin living. l-am făcut să-şi 
încetinească mersul îndeajuns cât să-i pot prezenta, fiindcă 
aşa cerea politețea. N-am fost câtuşi de puțin mirată când 
am constatat că Donald m-a văzut într-o cu totul altă lumină 
după ce mi-a cunoscut „verii”. 


Tocmai frecam prin baia de pe hol, când l-am auzit pe 
Donald scăpând o exclamațţie. M-am dus uşurel în living, 
încercând să-mi compun o expresie nepăsător-întrebătoare. 

El tocmai examina biroul bunicului meu, o piesă de 
mobilier foarte grea şi urâtă, care le provocase verilor mei 
numeroase înjurături şi multă transpiraţie atunci când o 
căraseră până în living. 

Omulețul stătea acum ghemuit în fața lui, cu capul vârât 
în golul pentru picioare. 

— Aveţi aici un compartiment secret, domnişoară 
Stackhouse, mi-a zis, lăsându-se puțin înapoi, pe vine. 
Veniţi, să vă arăt. 

M-am lăsat şi eu pe vine lângă el, resimţind entuziasmul 
stârnit firesc de o asemenea descoperire. Compartiment 
secret! Comoara piraţilor! Trucuri magice! Toate acestea 
declanşează fericita nerăbdare copilărească. 

La lumina lanternei lui Donald, am văzut că în fundul 
biroului, în acel spațiu în care-ţi ţii genunchii, era o tăblie în 
plus. Se vedeau şi două balamale minuscule, la o înălțime la 
care nu puteai să le atingi cu genunchii, montate astfel încât 
uşa secretă să se deschidă în sus. 

Dar cum se deschidea? 

— Acesta era misterul. 

După ce m-am săturat de privit, Donald mi-a propus: 

— Aş încerca eu cu briceagul, domnişoară Stackhouse, 
dacă nu aveți vreo obiecție. 

— Absolut niciuna, l-am asigurat. 

Şi-a scos briceagul — de dimensiuni practice — din buzunar, 
i-a desfăcut lama şi a strecurat-o cu precauţie în îmbinare. 
După cum m-am aşteptat, cam pe la mijlocul acesteia a 
întâlnit un fel de siguranţă, pe care a împins-o uşurel cu 
lama cuțitului, mai întâi dintr-o parte, apoi din cealaltă, însă 
fără rezultat. 

Pe urmă, a început să ciocănească tăblia peste tot. În 
ambele locuri în care se întâlneau laturile şi tăblia de sus, 
era o fâşie din lemn. Donald a apăsat şi a împins, şi tocmai 
mă pregăteam să-mi azvârl brațele în sus, exasperată, când 
s-a auzit un scârțâit ruginit şi uşa secretă s-a deschis. 


— Vă rog să faceți onorurile, m-a invitat Donald. Doar e 
biroul dumneavoastră. 

Era o remarcă atât rezonabilă, cât şi adevărată, aşa că, 
după ce el s-a retras, i-am luat locul. Am ridicat uşa şi am 
tinut-o în sus, iar Donald mi-a ţinut lanterna nemişcată, însă 
din moment ce corpul meu bloca o mare parte din fasciculul 
luminos, mi-a trebuit ceva timp până să extrag conținutul. 

Am apucat şi am tras uşurel, am pipăit marginile 
pachetului, după care l-am scos. M-am lăsat grăbită înapoi, 
pe vine, străduindu-mă să nu-mi imaginez cum arătam din 
locul în care se afla Donald. Cum m-am îndepărtat îndeajuns 
de birou, m-am ridicat şi m-am dus la fereastră, cu pachetul 
prăfuit în mâini. L-am examinat. 

Era un săculeț de catifea, cu şnur la gură. Materialul, 
cred, fusese odinioară roşu-burgund. Înăuntru era un plic, 
alb la origine, cam de 15x20, cu desene, şi după ce l-am 
netezit cu grijă, mi-am dat seama că în el fusese un tipar de 
rochie. Imediat, un puhoi de amintiri şi-a făcut apariţia, 
neinvitat. Mi-am adus aminte de cutia în care se ținuseră 
toate tiparele, ca şi revistele Vogue, Simplicity şi Butterick. 
Bunicii mele îi plăcuse mult să coasă, timp de mulți ani, 
până când un deget rupt de la mâna dreaptă nu se „aşezase” 
cum trebuia, şi bătrânei îi devenise din ce în ce mai greu să 
se descurce cu tiparele subțiri ca foita de mătase şi cu 
materialele. După desen, plicul acesta conţinuse tiparul unei 
rochii lungi până în pământ, cu pense în talie, iar cele trei 
manechine desenate aveau umerii lăsați după cerințele 
modei, fețe alungite şi părul scurt. Una dintre ele avea rochia 
lungă până la jumătatea gambei, alta, cât o rochie de 
mireasă, iar a treia arăta ca un costum pentru cadril. O 
rochie lungă extrem de versatilă! 

Desfăcând clapa plicului, am privit cu atenţie înăuntru, 
aşteptându-mă să văd familiara hârtie subțire maro pentru 
tipare, presărată cu misterioase indicaţii scrise cu cerneală 
neagră. În schimb, înăuntru se afla o scrisoare, caligrafiată 
pe o coală îngălbenită. Am recunoscut scrisul. 

Dintr-odată, mi-a venit să plâng, mai mult ca oricând. Am 
făcut ochii mari, astfel încât lacrimile să nu se reverse, şi am 


ieşit în mare grabă din living. Nu se putea să deschid plicul 
de față cu alți oameni în casă, aşa că l-am pus bine în 
sertarul noptierei, împreună cu săculețul, şi, după ce m-am 
şters bine la ochi, m-am întors în living. 

Cei doi negustori de antichități erau prea manierați ca să- 
mi pună întrebări, şi eu le-am adus câte o cafea, adăugând 
pe tavă lapte, zahăr şi câteva felii de chec, în semn de 
recunoştinţă. Şi de politeţe. Aşa cum mă învățase bunica 
mea... răposata mea bunică, al cărei scris de mână îl 
recunoscusem pe hârtia din interiorul plicului pentru tipare. 

PÂNĂ LA URMĂ, nu am ajuns sa deschid plicul decât a 
doua zi. 

Brenda şi Donald au terminat de examinat conținutul 
podului la o oră după ce am deschis compartimentul secret. 
Pe urmă, ne-am aşezat să discutăm ce-şi doreau ei din 
amestecătura mea de lucruri şi cam cât să-mi plătească 
pentru ele. La început, aveam de gând să spun un simplu 
„OK”, însă în numele familiei mele m-am simțit obligată să 
obţin pe ele cât mai mulți bani posibil. Spre nerăbdarea mea, 
discuția mi-a dat impresia că se prelungeşte la infinit. 

Cam care a fost tărăşenia: ei voiau patru piese mari de 
mobilier (inclusiv biroul), vreo două manechine, un mic scrin, 
câteva linguri şi două tabachere din corn. O parte din lenjerie 
era în bună stare, articolele părând aproape noi, cu toate că 
nu puteam să obțin cine ştie ce pe ele. Un scăunel pentru 
sugari (prea scund şi mic pentru femeile moderne) a fost 
adăugat pe listă, iar Donald şi-a dorit o cutie cu bijuterii 
false, din anii treizeci-patruzeci. Plapuma străbunicii mele, 
cu model roată-de-căruţă, valora în mod evident mult în ochii 
negustorilor, şi fiindcă nu fusese niciodată piesa mea 
preferată, am renunțat bucuroasă la ea. 

De fapt, chiar am fost mulțumită că obiectele acestea 
aveau să ajungă în case unde să fie apreciate, îngrijite şi 
îndrăgite, în loc să rămână depozitate în pod. 

Puteam să-mi dau seama că Donald ardea cu adevărat de 
nerăbdare să ia la mână cutia cea mare cu fotografii şi 
documente, care încă aştepta să-i acord atenţie, însă nici 
prin gând nu-mi trecea să-l las, până nu le examinam eu pe 
toate. I-am spus-o în termeni extrem de politicoşi, şi am mai 
căzut de acord şi asupra faptului că, dacă se vor mai 
descoperi compartimente secrete în oricare piesă de mobilier 
pe care le-o vindeam, eu voi avea întâietate la răscumpărarea 
conţinutului, în cazul în care acesta ar avea vreo valoare 


financiară. 

După ce au sunat la magazin să rezolve cu transportul şi 
mi-au scris un cec, negustorii au plecat cu vreo două dintre 
achizițiile mai mărunte. Păreau la fel de satisfăcuți ca mine 
de rezultatele zilei de muncă. 

După aproximativ o oră, a apărut pe alee un camion mare 
de la Splendide, în cabină fiind doi tineri vânjoşi. În alte trei 
sferturi de oră, mobilierul era ambalat şi încărcat în spate. 
După plecarea lor, venise vremea să mă pregătesc pentru 
serviciu. Cu destul regret, am amânat examinarea obiectelor 
din sertarul noptierei mele. 

Deşi eram nevoită să mă grăbesc, mi-am permis să 
savurez, pentru câteva momente - în timp ce mă machiam şi 
mă îmbrăcam cu uniforma - faptul că aveam casa doar 
pentru mine. Ajunsesem la concluzia că era destul de cald ca 
să-mi pot lua pantalonii scurți. 

Trecusem pe la Wal-Mart şi-mi cumpărasem două perechi 
noi, cu o săptămână în urmă. În onoarea inaugurării lor, m- 
am asigurat că am picioarele cât se poate de bine epilate. 
Bronzul deja mi se fixase. M-am privit în oglindă şi am fost 
mulțumită de imagine. 

Am ajuns la Merlotte's cam pe la cinci. Prima persoană pe 
care am văzut-o a fost chelnerița cea nouă, India. Ea are 
pielea ciocolatie şi mătăsoasă, părul împletit în codițe subțiri, 
lipite de cap, şi un inel în nas, şi este cea mai veselă ființă 
omenească pe care o cunoscusem în ultima vreme. Astăzi, m- 
a întâmpinat cu un zâmbet de parcă aş fi fost tocmai 
persoana pe care abia aştepta s-o vadă... ceea ce şi era 
adevărat, fără exagerare. Eu trebuia s-o înlocuiesc. 

— Ai grijă cu tipul ăla de la cinci, mi-a zis ea. Bea de 
stinge. Cre’ că s-o fi certat cu nevasta. 

Aş fi putut să-mi dau seama dacă era sau nu aşa după 
câteva clipe de „ascultat”. 

— Mersi, India. Altceva? 

— Perechea aia de la unşpe vrea ceaiul neîndulcit, cu 
multă lămâie. Mâncarea lor trebuie să fie gata în scurt timp, 
câte un burger şi murături prăjite. La el, cu puțin caşcaval. 

— Oki-doki. Să ai o seară bună. 


— Asta şi vreau. Mă duc la o întâlnire. 

— Cu cine? m-am interesat, din curiozitate pur prostească. 

— Cu Lola Rushton, mi-a răspuns. 

— Cred că am fost colegă de liceu cu Lola, am zis, după 
doar o fracțiune de secundă care indica faptul că preferința 
Indiei pentru femei era altceva decât o întâmplare cotidiană. 

— Ea îşi aminteşte de tine, mi-a confirmat India, râzând. 

Sigur că aşa era, din moment ce fusesem cea mai ciudată 
din mica mea clasă de liceu. 

— Toată lumea îşi aminteşte de mine ca Sookie Nebuna, i- 
am zis, încercând să las să mi se vadă în voce melancolia. 

—A fost îndrăgostită lulea de tine, o vreme, mi-a 
destăinuit India. 

Am simțit o plăcere neobişnuită. 

— Mă flatează să aflu, i-am răspuns, după care m-am 
grăbit să trec la muncă. 

Am făcut un scurt tur al meselor mele, ca să mă asigur că 
totul era în regulă, am servit burgerii şi murăturile prăjite, 
după care l-am urmărit, destinzându-mă, pe domnul Țâfnă şi 
Arțag, cum îşi dă pe gât ultimul pahar şi părăseşte barul. Nu 
era beat, dar era gata de bătaie, şi mi-a părut bine să-l văd 
plecând. N-aveam nevoie de necazuri. 

Nu era singurul țâfnos din Merlotte's. Sam completa astă- 
seară formularele pentru asigurări şi, deoarece detestă să 
completeze formulare, însă trebuie s-o facă mereu, nu era 
deloc bine-dispus. Hârțoagele erau stivuite pe bar şi, într-un 
moment de acalmie dintre două comenzi, am aruncat o 
privire peste ele. Dacă le citeam cu atenție şi fără grabă, nu 
mi-era greu să-mi dau seama despre ce era vorba, oricât de 
întortocheată ajungea să fie limba engleză în ele. M-am 
apucat să bifez căsuțe şi să completez spații punctate, după 
care am sunat la secția de poliție şi le-am zis celor de-acolo 
că aveam nevoie de o copie a procesului-verbal referitor la 
atacul cu sticla incendiară. Le-am dat numărul de fax al lui 
Sam, iar Kevin mi-a promis că o să mi-o transmită. 

Mi-am ridicat privirea şi l-am zărit pe patronul meu stând 
în fața mea, cu o expresie de deplină mirare pe chip. 

— Scuze! am exclamat instantaneu. Mi s-a părut că te 


stresează groaznic şi nu m-a deranjat să arunc un ochi. Ţi le 
dau înapoi. 

Şi, înşfăcând hârtiile, le-am repezit spre Sam. 

— Nu, s-a împotrivit el, bătând în retragere cu brațele 
ridicate în semn de capitulare. Nu, nu. Sook, mersi. Nici nu 
mi-a trecut prin cap să-ți cer ajutorul, a mărturisit el, 
lăsându-şi ochii în jos. Ai sunat la secția de poliție? 

— Mda, l-am prins pe Kevin Pryor. O să ne trimită 
procesul-verbal, ca să-l ataşăm. 

— Mersi, Sook, a repetat Sam, cu o față de parcă tocmai ar 
fi apărut Moş Crăciun în bar la el. 

— Pe mine nu mă deranjează formularele, i-am zis, 
zâmbind. Ele nu-mi întorc vorba. Tu mai bine verifică-le, să 
te asiguri că le-am completat corect. 

Sam m-a privit strălucind de bucurie, fără să se 
sinchisească să-şi lase ochii spre hârtii. 

— Bună treabă, dragă prietenă. 

— Nici o problemă. 

Îmi făcuse bine să am ceva care să mă ţină ocupată, ca să 
nu mă mai gândesc la obiectele neexaminate din sertarul 
noptierei mele. Am auzit deschizându-se uşa de la intrare şi 
am întors capul, bucuroasă că mai intrau clienți. Dar am fost 
nevoită să trudesc din greu ca să-mi păstrez bucuria pe chip 
când am văzut că sosise Jannalynn Hopper. 

Sam este ceea ce s-ar putea numi un aventurier în privința 
partenerelor, iar Jannalynn nu era prima femeie puternică 
(să nu spun înfricoşătoare) cu care se înhăita. Slăbănoagă şi 
scundă, Jannalynn avea un gust agresiv în privința modei şi 
o feroce plăcere în exercitarea misiunii de executor al haitei 
Dinte Lung, cu sediul în Shreveport. 

Astă-seară, Jannalynn purta un şort din denim, sandale 
cu şireturi încrucişate şi legate pe pulpă şi o bluză albastră 
unicat, fără mâneci, fără sutien pe dedesubt. Avea cerceii pe 
care i-i cumpărase Sam de la Splendide şi vreo şase lanţuri 
din argint, de lungimi şi cu medalioane diferite, sclipindu-i la 
gât. Părul ei scurt era acum platinat, țepos şi strălucitor. Era 
ca o oglindă captatoare, m-am gândit, amintindu-mi de un 
exemplar mic, viu colorat, dăruit de Jason, ca să-l atârn la 


fereastra din bucătărie. 

— Bună, iubitule, i-a zis lui Sam, în timp ce trecea pe 
lângă mine fără să mă învrednicească nici măcar cu o privire 
piezişă. L-a cuprins pe Sam într-o îmbrățişare feroce şi l-a 
sărutat insistent. 

El i-a răspuns la sărut, deşi puteam să-mi dau seama, 
după semnalele emise de creierul său, că era uşor jenat. 
Astfel de considerente n-o afectau defel pe Jannalynn, 
evident. M-am grăbit să mă întorc cu spatele şi să verific 
dacă sarea şi piperul erau în cantitățile cuvenite în 
recipientele de pe mese, deşi ştiam cât se poate de bine că 
totul era perfect. 

La drept vorbind, Jannalynn mi se păruse totdeauna 
stânjenitoare, aproape înfricoşătoare. Era foarte conştientă 
de prietenia dintre mine şi Sam, mai ales de când făcusem 
cunoştinţă cu familia lui Sam, la nunta fratelui său, când 
avuseseră cu toții impresia că eram iubita lui. Nu puteam s-o 
învinuiesc pentru că avea unele bănuieli: să fi fost în locul ei, 
m-aş fi simțit la fel. 

Jannalynn era o tânără bănuitoare atât din fire, cât şi din 
cauza profesiei. O parte din slujba ei însemna evaluarea 
pericolelor şi acționarea împotriva acestora, înainte ca ele să- 
i provoace vreo rană lui Alcide sau haitei. Ea mai administra 
şi Părul Câinelui, un mic bar care aproviziona în mod special 
haita Dinte Lung, ca şi pe ceilalți cu dublă-natură din 
regiunea Shreveport. Foarte multe responsabilități pentru 
cineva atât de tânăr ca Jannalynn, însă ea părea născută 
pentru astfel de provocări. 

Până să termin de făcut toate treburile care mi-au putut 
trece prin minte, Jannalynn şi Sam au purtat o conversaţie 
cu glas scăzut. Ea se cocoţase pe un taburet, cu picioarele ei 
musculoase încrucişate elegant, iar el stătea în poziția 
obişnuită, în spatele barului. Chipul lui Jannalynn era 
concentrat, la fel şi al lui: indiferent despre ce vorbeau, era 
ceva serios. M-am străduit să-mi mențin mintea total 
impenetrabilă. 

Clienţii făceau tot posibilul să nu caşte gura la tânăra 
vârcolac. Cealaltă chelneriță, Danielle, îi mai arunca din când 


în când câte o privire, şuşotind între timp cu iubitul ei, care 
venise să tragă de un pahar seara întreagă, doar ca s-o 
urmărească pe Danielle cum se plimbă printre mese. 

Oricare ar fi fost păcatele lui Jannalynn, nu puteai să 
conteşti faptul că era o prezență remarcabilă. Când era ea 
într-o cameră, trebuia să i se acorde atenție. (Mi-am zis că, 
măcar parțial, acest lucru se datora faptului că emitea 
semnale puternice cum că e al naibii de înspăimântătoare.) 

O pereche şi-a făcut intrarea şi a privit în jur, înainte de a 
se aşeza la o masă goală din sectorul meu. Feţele mi se 
păreau oarecum familiare. După câteva clipe, le-am şi 
recunoscut: erau Jack şi Lily Leeds, detectivi particulari pe 
undeva prin Arkansas. Ultima oară când îi văzusem, veniseră 
în Bon Temps să investigheze dispariţia lui Debbie Pelt, fiind 
angajați de părinții ei. Le răspunsesem la întrebări în ceea ce 
acum ştiam că reprezintă stilul zânelor: mă ținusem de litera 
adevărului, fără să-i respect şi spiritul. Eu însămi o 
împuşcasem pe Debbie Pelt în legitimă apărare şi nu-mi 
doream să merg la puşcărie pentru asta. 

Asta fusese cu mai bine de un an în urmă. Lily Bard Leeds 
era tot palidă, tăcută şi concentrată, iar soțul ei, tot atrăgător 
şi vivace. Ochii ei m-au depistat instantaneu şi mi-era 
imposibil să mă prefac că nu observ. Fără tragere de inimă, 
m-am dus spre masa lor, simțind cum zâmbetul îmi devine 
tot mai fragil cu fiecare pas. 

— Bine aţi revenit la Merlotte's, le-am zis, zâmbindu-le 
larg. Cu ce vă pot servi astă-seară? Am introdus în meniu 
murături prăjite, iar burgerii Lafayette sunt chiar buni. 

Lily a făcut o figură de parcă i-aş fi propus să mănânce 
viermi în foietaj, însă Jack mi-a dat impresia că regreta un 
pic. Nu s-ar fi dat înapoi de la murături, îmi dădeam seama. 

— Eu o să iau un hamburger Lafayette, cred, a zis Lily, 
fără entuziasm. Şi, când s-a întors spre însoțitorul ei, tricoul 
i s-a ridicat şi am zărit în treacăt o serie de vechi cicatrice 
rivalizând cu cele noi ale mele. 

Ei bine, noi două mereu am avut câte ceva în comun. 

— Hamburger şi pentru mine, a zis Jack. Şi dacă ai câteva 
clipe libere, am vrea să stăm de vorbă. 


Mi-a zâmbit, şi cicatricea lungă şi subțire de pe fața lui s-a 
curbat, în timp ce-şi înălța sprâncenele. Oare asta să fi fost 
seara mutilărilor? M-am întrebat dacă nu cumva geaca lui 
subțire, inutilă într-o zi atât de călduroasă, ascundea ceva 
încă şi mai rău. 

— Putem să stăm de vorbă. Mi-am închipuit că nu v-aţi 
întors la Merlotte's pentru bucătăria nemaipomenită, le-am 
zis, şi le-am luat şi comanda pentru băuturi înainte de a mă 
îndrepta spre ghişeul lui Antoine, căruia i-am predat notița. 

M-am întors la masa lor cu ceai rece şi o farfuriuţă cu felii 
de lămâie. Am privit în jur, ca să fiu sigură că nu are nimeni 
nevoie de mine, după care m-am aşezat față-n față cu Jack, 
cu Lily în stânga mea. Era drăguță, însă prea rezervată şi 
musculoasă, încât simțeam că dac-aş arunca în ea cu o 
monedă de zece cenți, ar fi ricoşat sigur. Până şi mintea îi 
era, într-un fel, ordonată şi strictă. 

— Despre ce să vorbim? i-am întrebat, deschizându-mi în 
acelaşi timp mintea către ei. 

Jack se gândea la Lily, având anumite griji cu privire la 
sănătatea ei... ba nu, a mamei ei... o recidivă a unui cancer 
de sân. Lily se gândea la mine, îşi scormonea creierii în 
privința mea, bănuindu-mă că aş fi o ucigaşă. 

Ceea ce mă durea. 

Dar era adevărat. 

— Sandra Pelt a ieşit din închisoare, m-a informat Jack 
Leeds şi, cu toate că auzisem cuvintele în creierul lui înainte 
de a fi rostite cu voce tare, n-am fost nevoită să mă prefac 
şocată. 

— A fost la închisoare? Aşadar, de-asta n-am mai văzut-o 
de când au murit ai ei! 

Bătrânii Pelt promiseseră c-o vor ţine sub control pe 
Sandra. După ce aflasem că muriseră, mă întrebasem când 
avea să se arate Sandra. Dacă n-o văzusem imediat, mă 
relaxasem. 

— Şi-mi spuneţi asta pentru că...? am izbutit să articulez. 

— Pentru că te urăşte de moarte, mi-a răspuns, calmă, 
Lily. Şi pentru că n-ai fost găsită vinovată de nici un tribunal 
pentru dispariția surorii ei. Nici măcar n-ai fost arestată. Şi 


nu cred că vei fi vreodată. E posibil chiar să fii nevinovată, 
deşi nu cred. Dar Sandra Pelt e doar nebună. Şi obsedată de 
tine. Cred că ar fi cazul să ai grijă. Foarte mare grijă. 

— De ce-a fost închisă? 

— Ultraj şi violenţă împotriva unuia dintre verii săi. Vărul 
acesta obținuse o parte de avere în testamentul părinților 
Sandrei, şi se pare că Sandra a considerat-o o problemă 
personală. 

Eram foarte, foarte îngrijorată. Sandra Pelt era o tânără 
depravată şi lipsită de moralitate. Ştiam sigur că nu împlinise 
încă douăzeci de ani, şi avusese nu doar o tentativă clară de 
a mă asasina. Nu mai avea cine s-o lecuiască şi, de aceea, 
starea ei mentală era şi mai dubioasă, potrivit detectivilor 
particulari. 

— Dar de ce-ați bătut drumul până aici ca să mă 
anunțați? i-am întrebat. Adică, vă sunt recunoscătoare, dar 
n-aveați vreo obligație... şi puteaţi să dați doar un telefon. 
Din câte ştiam, detectivii particulari lucrează pe bani. V-a 
plătit cineva ca să mă preveniți? 

— Executorul testamentar al familiei Pelt, mi-a răspuns 
Lily, după câteva clipe de ezitare. Avocatul lor, care locuieşte 
în New Orleans, este tutorele numit de tribunal pentru 
Sandra, până când va împlini douăzeci şi unu de ani. 

— Şi-l cheamă? 

Lily a scos o bucăţică de hârtie din buzunar. 

— E un soi de nume baltic, mi-a zis. Şi s-ar putea ca eu să 
nu-l pronunt corect. 

— Cataliades, am rostit, punând accentul pe a doua 
silabă, unde-i era locul. 

— Da, a confirmat Jack, surprins. El e. Mare mahăr. 

Am  încuviințat. Domnul Cataliades şi cu mine eram 
prieteni. În cea mai mare măsură, era un demon, însă cei doi 
Leeds nu păreau să cunoască amănuntul. De fapt, nu păreau 
să cunoască mai nimic despre lumea cealaltă, cea aflată 
dincolo de lumea omenească. 

— Aşadar, domnul Cataliades v-a trimis încoace ca să mă 
preveniți? El este executorul? 

— Mda. Urmează să lipsească de la birou pentru o vreme 


şi a vrut să se asigure că ştii că fata e în libertate. Părea să se 
simtă oarecum obligat față de tine. 

Am cântărit în minte informaţia. Nu ştiam decât o ocazie în 
care-i făcusem avocatului un mare serviciu. Îi ajutasem să 
scape din hotelul care tocmai se prăbuşea, în Rhodes. Îmi 
făcea plăcere să ştiu că exista măcar o persoană care a vorbit 
serios când a spus „ți rămân dator”. Mi se părea o ironie 
faptul că detectivii Leeds erau plătiți din averea familiei Pelt 
ca să mă prevină în privința ultimei reprezentante în viață a 
familiei Pelt; nu ironie de genul „ha!”, ci o ironie amară. 

— Nu vă supăraţi că întreb, dar cum de a luat legătura cu 
dumneavoastră? Adică, sunt sigură că există o mulțime de 
detectivi în New Orleans, de exemplu. Dumneavoastră tot în 
regiunea Little Rock aveți sediul, este? 

Lily a ridicat din umeri. 

— El ne-a sunat, mi-a răspuns ea. Ne-a întrebat dacă 
suntem liberi şi ne-a trimis cecul. Instrucţiunile sale au fost 
foarte precise. Noi amândoi, în bar, astăzi. De fapt... Până la 
minut, a adăugat, uitându-se la ceas. 

M-au privit aşteptând să le explic ciudățenia avocatului. 

Mă  străduiam cu furie să gândesc. Dacă domnul 
Cataliades îmi trimisese doi tipi tari la bar, instruindu-i să 
ajungă la un anumit moment, asta trebuia să fie deoarece el 
ştia că prezenţa lor avea să fie necesară şi dezirabilă. Şi când 
ai avea nevoie de doi hăndrălăi capabili? 

Când îți bat necazurile la uşă. 

Până să-mi dau seama, m-am ridicat şi m-am întors spre 
intrarea în bar. Fireşte, cei doi Leeds au privit încotro 
priveam eu, aşa că eram toți cu ochii pe uşă când au intrat 
necazurile pe ea. 

Au intrat patru tipi duri. Bunica mea ar fi spus că erau 
croiți pentru bătaie. Puteau la fel de bine să fi avut întipărite 
pe frunte cuvintele „Sunt mardeiaş şi mă mândresc cu asta”. 
Erau, categoric, sub influența a ceva, plini de ei, dând pe 
dinafară de agresivitate. Şi înarmați. 

După o clipă de cercetare prin minţile lor, am ştiut că se 
drogaseră cu sânge de vampir. Acesta era cel mai imprevizibil 
drog de pe piaţă... şi, în acelaşi timp, cel mai costisitor, 


fiindcă recoltarea lui era atât de periculoasă. Oamenii care 
beau sânge de vampir deveneau - pentru o perioadă de timp 
imposibil de determinat - incredibil de puternici şi incredibil 
de necruțători... şi, câteodată, nebuni de legat. 

Deşi era cu spatele spre nou-sosiți, Jannalynn mi-a dat 
impresia că i-a mirosit. S-a rotit pe scaunul ei şi s-a încordat, 
exact cum trage cineva de struna unui arc şi ţinteşte cu 
săgeata. Simţeam cum instinctul animalic adie dinspre ea. 
Ceva nestăpânit şi sălbatic umplea atmosfera, şi mi-am dat 
seama că acelaşi miros venea şi dinspre Sam. Jack şi Lily 
Leeds erau deja în picioare. Jack îşi ţinea mâna pe sub 
haină, şi ştiam că avea o armă acolo. Lily avea mâinile într-o 
postură ciudată, ca şi cum s-ar fi pregătit să gesticuleze, dar 
ar fi încremenit la jumătatea mişcării. 

— Haida-ha, mârlanilor! a exclamat cel mai înalt dintre ei, 
adresându-se tuturor celor din bar. Avea o barbă bogată şi 
un păr des, negru, însă dincolo de toate acestea am observat 
cât era de tânăr. Cred că nu putea să aibă mai mult de 
nouăsprezece ani. Am venit să ne distrăm cu voi, şopârlelor! 
a mai zis. 

— N-avem şopârle pe-aici, a replicat Sam, pe un ton egal şi 
calm. Sunteţi bine-veniți dacă vreţi să beți un pahar, dar pe 
urmă cred că ați face mai bine să plecați. Aici e un bar 
liniştit, pentru localnici, şi n-avem nevoie de neplăceri. 

— Neplăcerile sunt deja aici! s-a împăunat cel mai scund 
dintre ticăloşi. Era bărbierit la sânge, şi în chip de păr avea o 
claie ca de fân, lăsând să se vadă cicatricele de pe scalp. Lat 
în umeri şi grosolan. Cel de-al treilea puştan era slab şi avea 
tenul închis, fiind probabil de origine hispanică. Părul negru 
îi stătea lins pe spate, iar buzele erau ţuguiate senzual, 
impresie pe care încerca s-o contracareze printr-un rânjet 
batjocoritor. Al patrulea fusese afectat de sângele de vampir 
chiar mai grav decât ceilalți, şi nu putea să vorbească, din 
cauză că era pierdut în propria-i lume. Ochii îi zvâcneau 
dintr-o parte în alta, ca şi cum ar fi urmărit lucruri invizibile 
pentru noi ceilalți. Şi el era masiv. Am crezut că din partea 
lui va veni primul atac, şi mi-am închipuit că eram cel mai 
neînsemnat dintre combatanți, aşa că am început să mă 


furişez spre dreapta, plănuind să-l iau din flanc. 

— Putem să avem linişte aici, l-am auzit spunând pe Sam. 

Încă încerca, deşi înţelesese, ştiam sigur, că în niciun caz 
nu aveam să scăpăm de violențe. Doar câştiga timp, astfel 
încât toată lumea din barul Merlotte's să înțeleagă ce se 
petrece. 

Şi bine făcea. În câteva secunde, până şi cei mai înceţi 
dintre cei câțiva clienți se mutaseră cât mai departe posibil 
de locul acțiunii, excepţie făcând Danny Prideaux, care juca 
dart cu Andy Bellefleur, şi Andy însuşi. Danny chiar ţinea o 
săgeată în mână. Andy nu era în timpul serviciului, dar tot 
avea arma la el. Urmărindu-i privirea lui Jack Leeds, mi-am 
dat seama că înțelesese, ca şi mine, de unde aveau să vină 
problemele cele mai neplăcute. Mardeiaşul, ameţit, se legăna 
acum pe călcâie, înainte şi înapoi. 

Din moment ce Jack Leeds avea o armă, şi eu, nu, m-am 
retras tiptil, prudentă, nevrând să mă aflu în bătaia focului. 
Privirea rece a lui Lily mi-a urmărit mişcarea vagă, şi am 
văzut-o încuviințând aproape imperceptibil. Făcusem ceva 
rezonabil. 

— Noi nu vrem linişte, a mârâit Bărbosul-Şef. Noi o vrem 
pe blondă. 

Şi a arătat spre mine cu mâna stângă, în timp ce cu 
dreapta scotea la iveală un cuţit. Părea să aibă mai mult de o 
jumătate de metru lungime, deşi e posibil ca frica mea să fi 
jucat rolul de lupă. 

— O să ne ocupăm noi de ea, a anunțat Claie Blondă. 

— Şi, poate, pe urmă, de voi ceilalți, a adăugat Buze 
Tuguiate. 

Nebunul Ameţit n-a făcut decât să zâmbească. 

— N-aş prea crede, a zis Jack Leeds, scoțându-şi pistolul 
cu o mişcare lină. 

Poate c-ar fi făcut-o oricum, din instinct de autoapărare, 
însă a contribuit sigur şi faptul că soția lui, aflată chiar lângă 
mine, era tot blondă. El nu putea să fie pe deplin sigur că se 
referiseră la mine, la cealaltă porție de carne albă. 

— Nici eu n-aş prea crede, l-a susținut Andy Bellefleur. 
Brațul lui era neclintit ca o stâncă în timp ce-şi îndrepta 


propriul Sig Sauer spre tipul cu cuțitul. Laşi jos sulița aia, şi 
ne gândim noi ce-o să facem. 

Oricât de criță ar fi fost, cel puţin trei dintre bătăuşi mai 
aveau încă destulă minte cât să-şi dea seama că nu e prea 
indicat să înfrunte armele de foc. Am zărit o mulțime de 
tresăriri şi de mişcări rapide ale ochilor - se uitau pe furiş 
unul la altul. Totul a rămas în cumpănă. 

Din nefericire, Nebunul Ameţit a sărit calul şi s-a repezit 
spre Sam, aşa că de-acum acționam cu toţii prosteşte. Cu o 
iuțeală de vârcolac, Buze Ţuguiate şi-a scos propriul pistol, a 
țintit şi a tras. Nu ştiu pe cine-o fi vrut să nimerească, însă l- 
a atins în braț pe Jack Leeds, al cărui foc de ripostă s-a dus 
aiurea. 

S-o priveşti pe Lily Leeds însemna o veritabilă lecţie 
practică. A făcut rapid doi paşi, s-a rotit pe piciorul stâng, iar 
dreptul i-a plutit prin aer, izbindu-l pe Buze Țuguiate în cap 
cu puterea unei copite de catâr. Aproape înainte ca el să 
atingă podeaua, era deja deasupra lui, făcându-i arma să 
zboare în direcția barului şi rupându-i brațul cu o mişcare 
fluidă, aproape hipnotică. Auzindu-l cum urlă de durere, 
Javra Bărboasă şi Claie Blondă au rămas cu gurile căscate. 

Secunda aceasta de neatențţie a fost suficientă. Jannalynn 
a zburat de pe taburetul ei, descriind în aer un uluitor arc de 
cerc. A aterizat peste Nebunul Ameţit exact în timp ce Sam 
reuşea să-l placheze, şi cu toate urletele şi smuciturile şi 
încercările lui de a o azvârli de pe el, Jannalynn s-a tras 
puțin în spate, ca să-i poată repezi un pumn ca lumea în 
falcă. Am auzit desluşit osul trosnind, după care am văzut-o 
pe Jannalynn sărind în picioare şi trântindu-şi piciorul peste 
femurul lui. Alt trosnet. Sam, care îl ținea încă la podea, a 
fost nevoit să urle: „Gata!” 

În aceste câteva secunde, Andy Bellefleur s-a năpustit 
peste Javra Bărboasă, care se întorsese să-i arate spatele lui 
Andy când îl atacase Lily pe Buze ȚŢuguiate. Când 
haidamacul cel înalt a simțit ţeava pistolului în spinare, a 
înghețat. 

— Lasă jos cuțitul, i-a poruncit Andy, pe un ton de o 
seriozitate mortală. 


Claie Blondă şi-a tras brațul înapoi, pregătindu-şi lovitura 
de pumn. Danny Prideaux şi-a azvârlit mica săgeată. Aceasta 
l-a nimerit pe Claie Blondă în braț, făcându-l să ţipe ca un 
ceainic în clocot. Sam l-a abandonat pe Nebunul Ameţit şi i-a 
repezit blondului un pumn drept în coşul pieptului. Claie 
Blondă s-a prăbuşit ca un trunchi de copac retezat. 

Javra Bărboasă şi-a privit amicii, doborâți şi neputincioşi, 
după care şi-a lăsat cuțitul să cadă. Înţelept. 

În sfârşit. 

În mai puţin de două minute, totul se terminase. 

Mi-am smuls de pe mine şorțul imaculat şi i-am legat rana 
lui Jack Leeds, în timp ce Lily îi ţinea brațul ca să mă ajute, 
albă la față ca un vampir. Îşi dorea să-l omoare pe Buze 
Tuguiate în cel mai atroce mod posibil, fiindcă îşi iubea soțul 
cu o pasiune copleşitoare. Puterea sentimentelor ei aproape 
că m-a potopit. Oricât de glacială era Lily pe dinafară, pe 
dinăuntru era un Vezuviu. 

Cum a văzut că sângerarea lui Jack se domoleşte, s-a 
întors spre Buze Țuguiate, afişând încă pe chip un calm 
absolut. 

— O mişcare să faci măcar, şi-ţi frâng gâtul împutit, i-a 
zis, cu o voce fără inflexiuni. 

Tânărul bandit probabil că nici măcar n-a auzit-o de cât 
gemea şi se văicărea, însă tonul tot a ajuns până la el, 
determinându-l să se îndepărteze de ea. 

Andy deja vorbise cu dispecera de la 911. După câteva 
clipe, s-a auzit sirena, un sunet tulburător de familiar. În 
ritmul acesta, puteam foarte bine să oprim aici o ambulanţă, 
să rămână permanent în parcarea barului. 

Nebunul Ameţit se văita încet de durerea de la picior şi din 
falcă. Sam îi salvase viața. Jannalynn chiar gâfâia acum, 
într-atât de aproape fusese să se transforme, stârnită şi 
stimulată de violență. Oasele îi alunecaseră pe sub pielea 
feței, care părea acum lunguiaţă şi noduroasă. 

N-ar fi fost deloc bine să se transforme în lup înainte de 
apariția organelor legii. N-am încercat să rostesc motivul nici 
măcar pentru mine. 

— Hei, Jannalynn! am strigat-o. 


Privirea ei a întâlnit-o pe-a mea. Ochii îşi schimbau forma 
şi culoarea. Chipul micuţ începea să se schimonosească şi să 
se strâmbe fără încetare. 

— Trebuie să te opreşti, i-am zis. 

Peste tot, în jurul nostru, se auzeau urlete şi era agitaţie, 
şi atmosfera încărcată de frică... nu era deloc o atmosferă 
propice pentru un vârcolac tânăr. 

— Nu poţi să te transformi acum, i-am atras atenția, 
fixând-o în continuare cu privirea. N-am mai scos o vorbă 
până nu m-am asigurat că mă priveşte şi ea mai departe. 
Respiră odată cu mine, am îndemnat-o, şi ea s-a forțat să mă 
asculte. Treptat, ritmul respirației i-a încetinit, şi chiar şi mai 
lent, fața i-a revenit la trăsăturile normale. Trupul şi-a 
încetat neastâmpărul, iar ochii i-au redevenit căprui. 

— Foarte bine, a zis. 

Sam şi-a aşezat palmele pe umerii ei subțiri. Apoi, a 
îmbrățişat-o strâns. 

— Mersi, iubito, i-a zis. Mersi. Eşti cea mai tare. 

Însă în vocea lui am simţit un sunet imperceptibil de 
exasperare. 

— Nu era să te las cu fundu-n baltă, a replicat ea, 
izbucnind într-un râs răguşit. A fost o săritură bună, sau 
nu? Stai numai, să-i povestesc lui Alcide. 

— Eşti cea mai rapidă, a lăudat-o Sam, cu blândeţe. Eşti 
cea mai bună executoare de haită din câte-am cunoscut. 

Parcă i-ar fi spus că e mai sexy decât Heidi Klum, atât era 
de mândră. 

Şi atunci, au ajuns poliţiştii şi personalul ambulanței şi 
am fost nevoiţi să trecem încă o dată prin aceleaşi proceduri. 

Lily şi Jack Leeds au plecat spre spital. Ea le-a spus celor 
din personalul medical că poate să-l ducă în maşina ei şi, din 
ce gândea, mi-am dat seama că asigurarea lor n-ar fi acoperit 
întregul cost al transportului cu ambulanta. Dat fiind faptul 
că secția pentru urgențe era doar la câteva străzi distanţă, 
iar Jack putea să meargă şi să vorbească, i-am înţeles logica. 
Ei nu mai ajunseseră să-şi primească mâncarea, şi eu nu 
mai ajunsesem să le mulțumesc pentru avertisment şi pentru 
promptitudinea cu care-i îndepliniseră ordinele domnului 


Cataliades. M-am întrebat, mai mult ca oricând, cum de 
reuşise să-i trimită în bar cu atâta precizie privind 
momentul. 

Andy era - lucru scuzabil - mândru de rolul pe care-l 
jucase în cadrul incidentului şi se alesese cu câteva palme 
amicale pe spinare din partea camarazilor săi ofițeri. Toţi o 
priveau pe Jannalynn cu o încredere şi un respect cu greu 
camuflate. Toţi clienţii barului care încercaseră să nu stea în 
drum se dădeau acum peste cap ca să descrie formidabila 
lovitură de picior a lui Lily şi saltul de aplauze la scenă 
deschisă al lui Jannalynn asupra Nebunului Amețţit. 

Cumva, imaginea cu care rămăseseră poliţiştii era 
următoarea: cei patru străini şi-au declarat intenţiile de a o 
lua ostatică pe Lily şi, apoi, de a-l jefui pe Sam. Nu-mi 
dădeam seama precis cum devenise credibilă această 
impresie, dar m-am bucurat că ieşise aşa. Dacă oaspeţii 
barului au presupus că blonda în cauză ar fi fost Lily Leeds, 
era perfect din partea mea. În mod cert, ea e o femeie cu o 
înfăţişare uluitoare, şi era posibil ca străinii s-o fi urmărit 
sau să fi plănuit să jefuiască barul, iar pe Lily s-o ia ca 
bonus. 

Datorită acestei bine-venite neînțelegeri, am scăpat de 
întrebările suplimentare față de cele puse clienţilor. 

În marea ordine a lucrurilor, m-am gândit că era şi timpul 
să fac o pauză. 

DUMINICĂ DIMINEAȚĂ, m-am trezit neliniştită. 

Cu o seară înainte fusesem prea somnoroasă, când 
ajunsesem în sfârşit acasă, şi nu-mi mai arsese să mă 
gândesc prea mult la ce se întâmplase în bar. Însă, evident, 
subconştientul meu rumegase totul cât timp dormisem. Am 
deschis brusc pleoapele şi, cu toate că în dormitorul meu era 
linişte şi soare, mi s-a tăiat respirația. 

Am avut din nou sentimentul acela de panică: nu mă 
copleşise încă, dar era chiar după colț, atât din punct de 
vedere fizic, cât şi mental. Cunoaşteţi senzația? Când ai 
impresia că dintr-o clipă în alta inima o să-ți bubuie în piept, 
că respiraţia o să ți se accelereze şi că palmele vor începe să- 
ți transpire. 

Sandra Pelt îmi purta sâmbetele, şi eu nu ştiam nici unde 
se afla, nici ce punea la cale. 

Victor era croit pe Eric şi, prin extensie, pe mine. 

Eram convinsă că eu eram blonda pe care o ţintiseră cei 
patru bătăuşi, dar nu ştiam cine-i trimisese, nici ce-ar fi 
făcut dac-ar fi pus mâna pe mine, cu toate că aveam o 
senzație extrem de neplăcută în această privință. 

Eric şi Pam erau la cuțite, şi sigur cearta dintre ei mă 
implica pe mine, cumva. 

Şi aveam o întreagă listă de întrebări. În capul ei: de unde 
ştia domnul Cataliades că voi avea nevoie de ajutor exact în 
acel moment şi exact în acel loc? Şi cum de ştiuse să-i trimită 
pe detectivii particulari din Little Rock? Sigur, dacă fusese 
avocatul familiei Pelt trebuia să ştie că ei îi vor trimite pe Lily 
şi pe Jack Leeds să investigheze dispariția fiicei lor, Debbie. 
N-ar fi fost nevoit să le ofere prea multe informații celor doi 
Leeds, şi ar fi ştiut că ei se descurcă foarte bine într-o 
încăierare. 

Oare cei patru derbedei le vor mărturisi poliţiştilor motivul 
pentru care apăruseră în bar şi cine anume îi pusese să 
vină? Şi de unde luaseră sângele de vampir: şi aceasta ar fi 
fost o informaţie utilă. 


Şi ce mi-ar fi putut dezvălui despre trecutul meu ceea ce 
descoperisem în sertarul secret? 

— Frumoasă treabă, n-am ce zice, am rostit cu voce tare. 
Mi-am tras cearşaful peste cap şi am început să cercetez 
mental casa. Nu era nimeni, în afară de mine. Poate că 
Dermot şi Claude nu mai aveau nimic de spus, după marea 
lor dezvăluire. Se pare că rămăseseră în Monroe. Oftând, m- 
am ridicat în capul oaselor, lăsând cearşaful să cadă de pe 
mine. N-aveam cum să mă ascund de problemele mele. Cel 
mai bun lucru pe care puteam să-l fac era să-mi stabilesc 
prioritatea situaţiilor de criză şi să-mi dau seama ce 
informaţii puteam să adun despre fiecare. 

Cea mai importantă problemă era şi cea mai apropiată 
inimii mele. Iar rezolvarea, la îndemână. 

Am scos uşurel plicul pentru tipare şi săculețul ponosit de 
catifea din sertarul noptierei. În plus față de obiectele 
practice (o lanternă, lumânări şi chibrituri), sertarul conținea 
ciudate suveniruri din bizara mea viață. Astăzi însă, nu mă 
interesa nimic, în afara celor două noi şi prețioase articole. 
Le-am luat cu mine în bucătărie şi le-am lăsat, prudentă, pe 
blatul de lucru, cât mai departe de chiuvetă, în timp ce mi- 
am făcut cafeaua. 

Când lichidul a început să picure în cafetieră, a fost cât pe 
ce să deschid plicul. Totuşi, mi-am tras mâna înapoi. Mă 
înfricoşa. În schimb, am căutat în agenda telefonului. Îl 
încărcasem peste noapte, aşa că i-am scos micul cablu şi l- 
am înfăşurat cu grijă — orice întârziere era bine-venită - după 
care, în cele din urmă, trăgând aer adânc în piept, am tastat 
numărul domnului Cataliades. A sunat de trei ori. 

— Aici, Desmond Cataliades, s-a auzit vocea lui plină. 
Pentru moment, călătoresc şi nu sunt disponibil, dar dacă 
aveți amabilitatea să-mi lăsați un mesaj, poate că vă voi 
suna. Sau poate că nu. 

Ei bine, naiba să-l ia. M-am strâmbat la telefon, însă după 
semnalul sonor am înregistrat, supusă, un mesaj prudent, 
prin care speram să-i transmit nevoia urgentă de a discuta 
cu el. Apoi l-am bifat pe domnul Cataliades - Desmond, auzi! 
— pe lista mea mentală şi am trecut la a doua metodă de 


abordare a problemei numite Sandra Pelt. 

Sandra avea să mă urmărească până când ori muream cu, 
ori ea. Aveam un inamic personal, real şi veritabil. Îmi venea 
greu să cred că toți membrii unei familii aveau să se 
dovedească atât de ticăloşi (mai ales din moment ce atât 
Sandra, cât şi Debbie fuseseră adoptate), însă toți de-alde 
Pelt erau egoişti, încăpățânați şi ranchiunoşi. Fetele erau 
fructele pomului otrăvitor, presupun. Aveam nevoie să ştiu 
unde se află Sandra, şi cunoşteam pe cineva care poate era 
în măsură să mă ajute. 

— Alo? mi-a răspuns vocea vioaie a Ameliei. 

— Care mai e viața prin Big Easy!? am întrebat-o. 

— Sookie! Mamă, ce bine-mi pare că-ți aud vocea! Să ştii 
că, de fapt, îmi merge grozav. 

— Îmi spui şi mie de ce? 

— Săptămâna trecută m-am trezit cu Bob la uşă, mi-a 
răspuns ea. 

După ce mentorul Ameliei, Octavia, îl prefăcuse la loc pe 
Bob în sfrijitul mormon originar, Bob fusese într-atât de 
furios pe Amelia, încât o luase din loc ca... mă rog, ca un 
motan opărit. De îndată ce se readaptase la condiția umană, 
Bob plecase din Bon Temps ca să dea de urmele familiei sale, 
aflată în New Orleans în timpul nenorocirii generate de 
Katrina. Evident, se şi calmase în privința transformării lui în 
motan. 

— Şi i-a găsit pe-ai lui? 

— Ei bine, da! Şi-a găsit unchiul şi mătuşa, cei care l-au 
crescut. Şi-au luat un apartament în Natchez, suficient de 
mare pentru ei doi, şi Bob şi-a dat seama că nu putea să 
încapă în locuinţa lor, aşa că a mai dat ceva târcoale prin 
zonă să vadă ce s-a ales din ceilalți membri ai sfatului 
vrăjitoarelor, după care a pornit-o înapoi încoace. Şi-a găsit 
un post de frizer la trei străzi de unde lucrez eu! A venit în 


1Una dintre denumirile oraşului american New Orleans — există 
mai multe explicaţii, una dintre ele referindu-se la faptul că 
muzicienii începutului de secol XX îşi găseau relativ uşor de lucru 
aici. 


magazinul de magie şi s-a interesat de mine. 

Membrii sfatului vrăjitoarelor de care aparținea Amelia 
țineau un magazin de magie autentică, în Cartierul Francez. 

— M-am mirat când l-am văzut. Dar zău că m-am bucurat, 
a adăugat ea, practic torcând ca o pisică la ultima afirmație, 
şi mi-am dat seama că Bob intrase în cameră. Zice să te 
salut din partea lui, Sookie. 

— Salută-l şi tu din partea mea. Ascultă, Amelia, îmi pare 
rău că vă întrerup proaspătul vis de iubire, dar trebuie să-ţi 
cer un serviciu. 

— Zi! 

— Trebuie să aflu unde se află cineva. 

— N-ai carte de telefoane? 

— Ha-ha. Nu e chiar atât de simplu. Sandra Pelt a ieşit din 
închisoare şi m-a luat în vizor, literalmente. Barul a fost 
atacat cu o sticlă incendiară, iar ieri, patru tăntălăi drogați 
au venit să pună mâna pe mine, şi eu cred că Sandra ar 
putea să fie în spatele ambelor întâmplări. În definitiv, câți 
duşmani am eu? 

Am auzit-o pe Amelia răsuflând prelung. 

— Bine, nu-mi răspunde la asta, m-am grăbit să adaug. 
Aşadar, a dat greş de două ori, şi mă tem că în scurt timp ar 
fi posibil să mărească viteza şi să trimită pe cineva la mine 
acasă. Şi cum sunt singură, nu s-ar termina prea bine 
pentru mine. 

— De ce n-o fi început cu asta? 

— Mi-am dat seama până la urmă că e întrebarea pe care 
ar fi trebuit să mi-o pun încă de acum câteva zile. Tu crezi că 
dispozitivele tale magice de pază or mai fi active? 

— A... sigur. Ar trebui foarte bine să fie, mi-a răspuns ea, 
cu o mică nuanţă de încântare în glas. 

Era foarte mândră de abilităţile ei vrăjitoreşti, şi chiar era 
cazul să fie. 

— Sigur? Adică, gândeşte-te bine. Tu n-ai mai fost pe-aici 
de... Doamne, de aproape trei luni! 

Amelia îşi făcuse bagajele şi plecase în prima săptămână 
din martie. 

— E adevărat. Dar le-am consolidat înainte de plecare. 


— Şi funcționează chiar fără să fii tu aici, am insistat, 
vrând să fiu sigură că aşa era. 

Viața mea depindea de asta. 

— Vor funcţiona, pentru o vreme. În definitiv, lipseam din 
casă ore întregi în fiecare zi, şi o lăsam păzită. Dar va trebui, 
într-adevăr, să le reînnoiesc, fiindcă altfel se uzează. Ştii, am 
trei zile la rând liber de la muncă. Atunci cred c-o să vin să 
verific situația. 

— Ar fi o imensă uşurare pentru mine, deşi îmi pare rău că 
te pun pe drumuri. 

— Nu, nici o problemă. Poate c-o să facem o călătorie cu 
maşina, eu şi cu Bob. O să întreb câteva persoane din sfatul 
vrăjitoarelor cum procedează să găsească pe cine vor. Am 
putea să ne ocupăm de dispozitivele de pază şi să încercăm 
s-o găsim pe afurisita aia. 

— Crezi că Bob ar fi dispus să se întoarcă pe-aici? am 
întrebat-o. Bob îşi petrecuse cea mai mare parte a şederii în 
casa mea sub forma lui felină, aşa că aveam îndoieli. 

— N-am decât să-l întreb. Dacă nu-ți mai dau vreo veste 
între timp, să ştii că vin. 

— Mersi tare mult! 

Nu-mi dădusem seama cât de încordați îmi erau muşchii, 
până n-au început să se relaxeze. Amelia îmi promisese c-o 
să vină! 

M-am întrebat de ce nu mă simțeam în siguranţă cu cei 
doi veri ai mei din neamul zânelor în preajmă. Erau rudele 
mele şi, deşi mă simțeam bucuroasă şi destinsă când îi ştiam 
acasă, mai multă încredere aveam în Amelia. 

Sub aspect practic, nu puteam să ştiu niciodată când 
aveam să-i am sub acoperişul propriei case pe Claude şi pe 
Dermot. Ei îşi petreceau din ce în ce mai multe nopți în 
Monroe. 

Va trebui să-i instalez pe Amelia şi pe Bob în dormitorul 
aflat dincolo de coridor, față de al meu, din moment ce băieții 
ocupau etajul. Patul din fosta mea cameră era îngust, însă 
nici Bob, nici Amelia nu erau corpolenți. 

Toate acestea nu erau decât bătaie de cap. Mi-am turnat o 
cană de cafea şi am luat plicul şi săculețul. M-am aşezat la 


masa din bucătărie, cu ele în față. Am simțit un teribil 
impuls să desfac capacul coşului de gunoi şi să le arunc pe 
amândouă acolo, fără să le mai deschid şi fără să-mi mai 
însuşesc informațiile din ele. 

Însă aşa ceva nu se face. Trebuie să deschizi ceea ce-i 
făcut să fie deschis. 

Am deschis clapa şi am scuturat plicul. Mireasa cu fustele 
pline de volane m-a privit blajină în timp ce scrisoarea 
îngălbenită aluneca afară. Mi s-a părut cumva prăfuită, de 
parcă anii de şedere în pod ar fi impregnat microscopicele 
fisuri ale colii. Oftând, am închis ochii şi mi-am adunat 
puterile. Apoi, am despăturit hârtia şi mi-am coborât ochii pe 
scrisul de mână al bunicii mele. 

Vederea lui mi-a provocat o reacție neaşteptat de 
dureroasă: ascuțit şi înghesuit, cu o gramatică şi o 
punctuație deficitare, însă iată-l, era al lui Buni. Citisem 
Dumnezeu ştie câte lucruri scrisese ea în anii petrecuți 
împreună: liste de cumpărături, instrucțiuni, reţete, chiar şi 
câteva însemnări personale. Încă aveam ditamai pachetul în 
sertarul măsuţei de toaletă. 


Sookie, sunt foarte mândră de tine pentru că ţi-ai terminat 
liceul. Mi-aş fi dorit ca mama şi tatăl tău să fi fost aici, să te 
vadă cu boneta şi roba. 


Sookie, te rog să-ți strângi lucrurile din cameră. Nu pot să 
dau cu aspiratorul dacă nu văd podeaua. 


Sookie, vine Jason să te ia după antrenamentul de softball. 
Eu trebuie să mă duc la o întrunire la Garden Club. 


Eram sigură că scrisoarea aceasta avea să fie altceva. 
Şi aveam dreptate. Incepea în mod convențional. 


Dragă Sookie, 

Cred că o s-o găseşti tu, dacă e s-o găsească cineva. N-am 
unde s-o las altundeva, şi când o să te cred pregătită, o să-ți 
spun unde am pus-o. 


Lacrimile mi-au izvorât din ochi. Ea fusese asasinată 
înainte de a mă crede pregătită. Poate că n-aş fi fost pregătită 
niciodată. 


Ştii că l-am iubit pe bunicul tău mai mult decât orice. 


Eu crezusem că ştiam asta. Avuseseră o căsnicie solidă ca 
stânca... aşa presupusesem. Dovezile dădeau de înțeles că 
era posibil să nu fi fost cazul. 


Dar mi-am dorit atât de mult să am copii, atât de amarnic. 
Simțeam că, dac-o să am copii, viața mea ar fi perfectă. Nu mi- 
am dat seama că era o prostie să-i cer lui Dumnezeu o viață 
perfectă. Am fost ispitită mai presus de puterea mea de a 
rezista. Dumnezeu mi-a pedepsit lăcomia, aşa cred. 

El era atât de frumos! Dar am ştiut, de când l-am văzut, că 
nu era o persoană reală. Mai târziu, mi-a spus că era parțial 
om, însă niciodată n-am văzut în el prea multă omenie. Bunicul 
tău a plecat atunci în Baton Rouge, într-o lungă călătorie. Mai 
târziu, în acea dimineaţă, s-a iscat o furtună care a doborât un 
pin mare pe alee, blocând-o. Am încercat să tai trunchiul cu 
ferăstrăul, astfel încât bunicul tău să poată trece înapoi pe 
alee cu camioneta. M-am oprit la un moment dat şi m-am dus 
în curtea din spate, să văd dacă se uscaseră rufele de pe 
sârmă, şi atunci a ieşit el din pădure. Când m-a ajutat să mut 
copacul — mă rog, l-a mutat de unul singur — fireşte, i-am zis 
mulțumesc. Nu ştiu dacă ai aflat, dar când îi zici mulțumesc 
unuia dintre ei, îi rămâi obligată. Nu ştiu de ce, dar aşa este 
obiceiul. 


Claudine pomenise în treacăt de aşa ceva când o 
cunoscusem prima dată, însă cred că-mi spusese că era doar 
o chestiune de etichetă de-a zânelor. Atentă la manierele 
mele, avusesem grijă să nu-i mulțumesc niciodată în mod 
explicit lui Niall, nici măcar când făcuserăm schimb de 
cadouri de Crăciun. (Avusesem nevoie de ultima fărâmă de 
autocontrol ca să nu-i spun „Mulțumesc”. Spusesem: „A, te- 


ai gândit la mine! Ai ştiut c-o să-mi facă plăcere!”, după care- 
mi cususem bine buzele.) În schimb, cu Claude... fusesem 
atât de frecvent în preajma lui, încât ştiu că-i mulțumisem 
pentru că dusese gunoiul sau îmi dăduse sarea. Ce porcărie! 


În orice caz, l-am întrebat dacă vrea ceva de băut; îi era 
sete, iar eu eram atât de singură şi-mi doream un copil. 
Bunicul tău şi cu mine eram căsătoriţi de cinci ani pe-atunci, şi 
nu erau semne că ar veni vreun bebe. Îmi închipuiam că era 
ceva în neregulă, deşi n-am aflat decât mai târziu, când ne-a 
spus un doctor că oreionul făcuse ca... mă rog. Sărmanul de 
Mitchell! Nu era el de vină, ci boala. Eu nu i-am spus decât că 
era o minune că avem doi, şi nu cinci sau şase, cum sperase 
el. Niciodată nu m-a privit ciudat pentru asta, atât era de 
convins că nu fusesem cu un alt bărbat. Era ca şi cum aş fi 
călcat pe tăciuni aprinşi. Nu ajungea că o făcusem o dată: doi 
ani mai târziu, Fintan s-a întors şi am făcut-o din nou, şi 
acestea n-au fost singurele ocazii. Era foarte ciudat. Uneori, 
aveam impresia că-i simt mirosul! Mă întorceam, şi era 
Mitchell. 

Însă faptul că-i aveam pe tatăl tău şi pe Linda îmi atenua 
remuşcările. Îi iubeam atât de mult, şi sper că nu păcatul meu 
să le fi provocat moartea atât de timpurie. Bine măcar că Linda 
a avut-o pe Hadley, unde-o mai fi, iar Corbett v-a avut pe tine 
şi pe Jason. A fost o binecuvântare şi un privilegiu să vă văd 
crescând. Vă iubesc pe amândoi mai mult decât aş putea 
spune în cuvinte. 

Ei bine, scriu deja de mult timp. Te iubesc, draga mea. 
Acum, trebuie să-ți povestesc despre prietenul bunicului tău. 
Era un bărbat brunet, foarte mare, vorbea cu adevărat frumos. 
Zicea că era un fel de protector pentru voi, un fel de părinte 
spiritual, însă eu nu aveam atâta încredere în el, încât să mă 
las pe mâna lui. Nu părea să aibă frică de Dumnezeu. A trecut 
pe-aici după ce s-au născut Corbett şi Linda. După ce-ați 
apărut voi doi, am crezut că poate o să treacă iar. Cum era de 
aşteptat, s-a arătat brusc, o dată când mă îngrijeam de Jason, 
şi altă dată de tine, când erați amândoi în leagăn. V-a adus 
fiecăruia dintre voi câte un dar, zicea, însă dac-a fost aşa, 


oricum nu era unul pe care să-l pot pune într-un cont bancar, 
ceea ce ar fi fost de folos când aţi ajuns să staţi cu mine. 

Pe urmă, a mai trecut o dată, acum câțiva ani. Atunci mi-a 
dat chestia asta verde. Zicea că zânele îşi dăruiesc aşa ceva 
când se iubesc, şi Fintan i-l dăduse să mi-o aducă, dacă se 
întâmpla să moară Fintan înaintea mea. Conţinea un 
descântec magic, mi-a zis. N-o să ai nevoie niciodată s-o 
foloseşti, sper, aşa a zis. Dar dacă o să fie cazul, zicea să ţii 
minte că se poate folosi o singură dată, nu ca o lampă din 
poveşti, care-ţi îndeplineşte o grămadă de dorințe. Mi-a spus 
că se numeşte cluviel dor şi mi-a arătat cum se descântă. 

Aşadar, bănuiesc că Fintan a murit, deşi mi-a fost frică să-i 
pun tipului întrebări. Nu l-am mai văzut pe Fintan de când s- 
au născut tatăl tău şi Linda. I-a ținut pe amândoi în braţe, 
după care a plecat. Mi-a zis că n-o să se mai întoarcă 
niciodată, că era prea periculos pentru mine şi pentru copii, că 
duşmanii lui l-ar urmări până aici dacă ar tot veni în vizită, 
chiar şi deghizat. Cred că, poate, voia să spună că mai venise 
deghizat şi înainte, ceea ce m-a îngrijorat. Şi de ce să fi avut 
duşmani? Bănuiesc că zânele nu se înțeleg tot timpul între ele, 
exact ca şi oamenii. Drept să-ți spun, mă simțeam tot mai 
vinovată fată de bunicul tău, de fiecare dată când mă vedeam 
cu Fintan, aşa că, atunci când mi-a spus că pleacă pentru 
totdeauna, a însemnat, mai mult sau mai puţin, o uşurare 
pentru mine. Încă mă simt foarte vinovată, dar când mi-aduc 
aminte cum i-am crescut pe tatăl tău şi pe Linda, sunt fericită 
că i-am avut, iar să vă cresc pe tine şi pe Jason a fost o 
bucurie pentru mine. 

În orice caz, scrisoarea asta e acum a ta, din moment ce-ţi 
las ție casa şi cutia cluviel dor. Poate că pare incorect faptul că 
Jason n-a primit nimic magic, dar prietenul bunicului tău mi-a 
spus că Fintan v-a urmărit pe amândoi şi a hotărât că ţie 
trebuie să-ți aparțină. Sper că nu vei fi niciodată nevoită să ştii 
ceva din toate astea. M-am întrebat mereu dacă problema ta n- 
a apărut din cauză că ai un pic mai mult de zână în tine, dar, 
dacă mă gândesc mai bine, cum se face că Jason nu e la fel? 
Sau, pentru că veni vorba, tatăl tău ori Linda? Poate 
capacitatea ta de „a şti unele lucruri” s-a întâmplat să fie, şi 


atât. Aş fi vrut să te pot lecui de ea, ca să duci o viață 
normală, însă trebuie să primim ce ne dă Dumnezeu, iar tu te- 
ai descurcat foarte bine din acest punct de vedere. 

Te rog, ai grijă. Nădăjduiesc că nu eşti supărată pe mine şi 
că nu gândeşti rău despre mine. Toţi copiii lui Dumnezeu 
păcătuiesc. Bine măcar că păcatul meu v-a dat viață ţie, lui 
Jason şi lui Hadley. 


Adele Hale Stackhouse (Bunica) 


Erau atâtea lucruri la care să mă gândesc, că nici nu 
ştiam de unde să încep. 

Mă simțeam năucită, uluită, curioasă şi derutată, toate în 
acelaşi timp. Până să mă pot împiedica, mi-am luat şi 
cealaltă relicvă, punga de catifea roasă. l-am slăbit 
strânsoarea şnurului, care a început să mi se fărâmițeze 
între degete. Desfăcând-o de tot, am lăsat obiectul dur 
dinăuntru - darul din partea bunicului meu din neamul 
zânelor, numit cluviel dor — să-mi cadă în palmă. 

L-am adorat din prima clipă. 

Era de un catifelat verde-deschis, împodobit cu auriu. 
Semăna cu una dintre tabacherele acelea din magazinul de 
antichități, dar nimic din ce văzusem în Splendide nu era 
atât de frumos. Nu vedeam nicio închizătoare, nicio balama, 
nimic; nu s-a deschis când am apăsat uşor pe capac şi am 
încercat să-l răsucesc; şi totuşi, era în mod evident un capac, 
împodobit cu aur. Hmmm... Cutiuţa rotundă nu era încă 
pregătită să-şi dezvăluie secretul. 

Oki-doki. Poate că aveam nevoie să fac unele cercetări. Am 
pus obiectul deoparte şi am rămas cu palmele împreunate pe 
masă, privind în gol. Îmi simțeam capul supraaglomerat de 
gânduri. 

Evident, Buni fusese foarte emoţionată când scrisese 
epistola. Dacă „părintele nostru spiritual!” i-o fi dat lui Buni 
mai multe informații despre darul acesta, fie că ea omisese să 
le menţioneze, fie pur şi simplu nu-şi mai adusese aminte de 
altceva. M-am întrebat dac-o fi fost forțată să-şi aştearnă 
mărturisirea aceasta pe hârtie. Era clar că fusese scrisă după 


moartea mătuşii Linda, care se petrecuse când bunica 
trecuse de şaptezeci de ani. Prietenul bunicului meu 
natural... eram destul de convinsă că-l recunosc după 
descriere. În mod sigur, „părintele spiritual” era domnul 
Cataliades, demonul avocat. Ştiam ce preţ important trebuise 
să plătească ea atunci când recunoscuse - pe hârtie - că 
avusese relații sexuale cu altcineva decât soțul ei. Bunicul 
meu avusese o personalitate puternică, iar ea fusese o 
creştină plină de evlavie. O astfel de mărturisire trebuie că o 
torturase. 

Poate că ea s-o fi judecat pe sine însăşi, însă eu, după ce 
trecusem peste şocul de a-mi privi bunica în ipostaza de 
femeie, n-o judecam. Cine eram eu, ca să arunc cu piatra? 
Preotul îmi spusese că toate păcatele sunt egale în ochii lui 
Dumnezeu, însă nu-mi puteam stăpâni sentimentul că o 
persoană care molestează copii (de exemplu) păcătuieşte mai 
grav decât cineva care fentează impozitul pe venit sau decât o 
femeie singură, care întreține relaţii sexuale necuvenite, doar 
pentru că-şi doreşte să aibă copii. Probabil că nu aveam 
dreptate, fiindcă noi, de asemenea, nu trebuie să alegem 
căror reguli să ne supunem, însă aşa simțeam şi gata. 

Mi-am trimis gândurile acestea confuze într-un colțişor 
îndepărtat al minţii şi am luat din nou în mână cutia cluviel 
dor. Atingerea suprafeței netede îmi producea o plăcere pură, 
la fel ca fericirea resimțită când îmi îmbrățişam bunicul... dar 
de vreo două sute de ori mai mare. Cutia era cam de 
dimensiunile a două fursecuri Orea, puse unul peste altul. 
Mi-am mângâiat obrazul de ea şi mi-a venit să torc de 
plăcere. 

Oare trebuia deschisă cu un cuvânt magic? 

— Abracadabra, am zis. Vă rog, mulțumesc. 

Nu, nu mi-a mers, plus că m-am simțit ca o idioată. 

— Sesam, deschide-te, am şoptit. Ala-bala, portocala. 

Nu. 

Totuşi, gândul la magie mi-a dat o idee. l-am scris un e- 
mail Ameliei, însă era un mesaj greu de formulat. Ştiu că 
poşta electronică nu e întru totul sigură, însă în acelaşi timp 
nu aveam vreun motiv să cred că mi-ar putea considera 


cineva puținele mesaje ca având o cât de mică importanţă. I- 
am scris: „imi pare rău că sunt nevoită să te rog, dar în afară 
de cercetările acelea pentru mine, privitoare la legătura de 
sânge, ai putea să afli ceva despre un obiect de-al zânelor? 
Cu inițialele c.d.? Mai subtilă de-atât n-aveam cum să fiu. 

Apoi, m-am întors să admir cutia. Oare trebuia să fii zână 
pursânge ca s-o poți deschide? Nu, nu putea fi cazul. Fusese 
un dar pentru bunica mea, menit să fie folosit la mare 
ananghie, şi ea fusese sută la sută umană. 

Mi-am dorit să nu fi fost atât de departe, în pod, atunci 
când fusese atacată. Ori de câte ori îmi aminteam cum o 
găsisem, aruncată ca un stârv pe podeaua bucătăriei, 
scăldată în propriul ei sânge, simțeam greață şi, în acelaşi 
timp, furie. Poate că dac-ar fi avut timp să ia cutia cluuiel dor, 
ar fi reuşit să se salveze. 

lar gândul acesta mi-a pus capac. Am introdus la loc 
obiectul în săculețul de catifea, iar scrisoarea lui Buni, în 
plicul pentru tipare. Atâtea frământări îmi erau de-ajuns, 
pentru o vreme. 

Trebuia să ascund aceste obiecte. Din nefericire, 
precedenta lor ascunzătoare, excelentă, dispăruse, fiind 
acum într-un magazin din Shreveport. 

Poate c-ar trebui să-l sun pe Sam. El ar putea să pună 
scrisoarea şi săculețul în care se afla cutia cluviel dor în 
seiful de la Merlotte's. Dar, date fiind atacurile asupra 
barului, n-ar fi fost locul ideal pentru depozitarea unor 
lucruri pe care le prețuiam. Puteam să mă duc cu maşina 
până în Shreveport şi, folosind cheia, să pătrund în casa lui 
Eric şi să găsesc un loc bun acolo. De fapt, era extrem de 
posibil ca şi Eric să aibă un seif pe care să nu fi avut ocazia 
până acum să mi-l arate. Dar, după ce am mai rumegat-o în 
minte, nici aceasta nu mi s-a mai părut o idee prea bună. 

M-am întrebat dacă dorința mea de a păstra obiectele se 
datora simplului fapt că nu voiam să mă despart de cutie. Şi 
am ridicat din umeri. Indiferent de cum mi-ar fi apărut în 
minte această convingere, categoric casa mea mi se părea cel 
mai sigur loc, cel puţin deocamdată. Poate c-ar merge să pun 
cutia verde şi netedă în ascunzătoarea pentru vampiri din 


dulapul camerei mele de oaspeți... dar acolo nu era altceva 
decât o cutie goală, şi dacă avea nevoie Eric să-şi petreacă 
ziua acolo? 

După ce mi-am tot scormonit creierul, am pus plicul în 
cutia cu hârtiile neverificate aduse din pod. Acelea nu puteau 
să prezinte interes pentru nimeni, în afară de mine. Cutia 
cluviel dor era puţin mai greu de depozitat, cel puţin în parte 
din cauză că tot trebuia să mă împotrivesc tentaţiei de a o 
scoate iar din săculeț. Lupta aceasta cu mine însămi îmi 
dădea o senzaţie de Gollum!. 

— Sssscumpa mea, am murmurat. Oare Dermot şi Claude 
ar fi capabili să simtă proximitatea unui obiect atât de 
remarcabil? Nu, fireşte că nu. Fusese atâta timp în pod, şi ei 
nu-l descoperiseră. 

Dar dacă veniseră să locuiască la mine sperând că-l vor 
găsi? Dacă ştiau sau bănuiau că am un astfel de obiect? Sau 
(şi mai probabil) dacă stăteau aici deoarece proximitatea 
acestuia îi făcea fericiți? Deşi eram convinsă că teoria avea 
fisuri, n-am putut s-o înlătur. Nu sângele meu de zână îi 
atrăgea, ci prezența cutiei cluviel dor. 

Acum, ai devenit paranoică, m-am mustrat cu asprime, şi 
am riscat încă o privire fugară spre verdele catifelat al cutiei 
netede. Aceasta, mi-am zis, semăna cu o pudrieră în 
miniatură. Şi, odată cu ideea aceasta, mi-a venit în minte şi 
ascunzătoarea ideală. Am scos obiectul din săculeț şi l-am 
strecurat în sertarul cu obiecte de machiaj de la măsuța mea 
de toaletă. Apoi am deschis cutia cu pudră şi am presărat 
doar un pic peste strălucirea verdelui catifelat, adăugând şi 
un fir de păr din perie. Ha! Am fost încântată de rezultat. Pe 
urmă, m-am gândit să ascund săculețul pe cale de 
dezintegrare în sertarul de ciorapi şi panglici. Rațiunea îmi 
spunea că obiectul acela prăpădit nu era decât un săculeț 
putred, însă sentimentele susțineau că era ceva important, 
din moment ce fusese atins de bunica şi de bunicul meu. 

Atâtea gânduri mi se învârteau prin minte, încât le-am pus 


Personaj din Stăpânul inelelor, de J.R.R. Tolkien, care, sub 
influența Inelului, îşi dezvoltă un fel de dublă personalitate. 


lacătul pentru restul zilei. După ce m-am ocupat un pic de 
treburile gospodăreşti, am urmărit transmisiunea din 
campionatul universitar de softball, pe ESPN. Îmi place 
softballul, jucasem şi eu în liceu. Îmi place să le văd pe 
tinerele acelea puternice din toată America, îmi place să le 
văd luptându-se din răsputeri să câştige partida, cu toată 
energia, fără să economisească un dram. Şi, în timp ce 
urmăream meciul, mi-am dat seama că mai cunoşteam două 
alte tinere femei care se potriveau descrierii: Sandra Pelt şi 
Jannalynn Hopper. Existau nişte învățăminte legate de acest 
lucru, dar nu-mi dădeam seama care erau acestea. 

AM AUZIT CÂND CEI DOI COLOCATARI ai mei au intrat în 
casă, duminică seara, nu foarte târziu. Clubul Hooligans nu 
era deschis duminica, şi am încercat să nu mă întreb ce 
făcuseră toată ziua. Încă dormeau luni dimineață, când îmi 
făceam cafeaua. M-am mişcat prin casă făcând cât mai puțin 
zgomot posibil, m-am îmbrăcat şi mi-am verificat e-mailul. 
Amelia era în drum spre mine, din câte îmi scrisese, 
adăugând cifrat că avea ceva important să-mi spună. Chiar 
m-am întrebat dacă aflase ceva despre c.d. 

Tara expediase un mesaj de grup, ataşând o fotografie cu 
pântecul ei enorm, şi mi-am amintit că petrecerea cu daruri 
pentru copilul care avea să vină pe lume, pe care promisesem 
c-o dau pentru ea, era programată în weekendul următor. 
Aoleu! După un moment de panică, am reuşit să mă calmez. 
Invitaţiile fuseseră trimise, îi cumpărasem cadoul şi 
planificasem meniul. Eram cât se poate de pregătită, cu 
excepția agitaţiei de ultim moment privind curăţenia. 

Astăzi lucram în primul schimb. În timp ce mă machiam, 
am scos cutia cluviel dor şi mi-am lipit-o de piept. Atingerea 
ei mi se părea importantă, o făcea să fie esențială. Pielea mea 
a încălzit-o repede. Indiferent ce-o fi fost în inima acelei cutii 
netede, verde-pal, mi-a dat impresia că era ceva vital. M-am 
simțit mai însuflețită, în acelaşi timp. Inspirând adânc, 
tremurând, am pus-o la loc în sertar, presărând-o din nou cu 
pudră, să pară că se afla acolo dintotdeauna. Am închis 
sertarul cu un sentiment asemănător regretului. 

Astăzi, o simțeam pe bunica foarte aproape de mine. M-am 
gândit la ea pe durata drumului cu maşina spre serviciu, în 
timp ce mă pregăteam pentru muncă şi în unele momente 
disparate, în timp ce duceam şi aduceam de toate. Andy 
Bellefleur mânca de prânz împreună cu şeriful Dearborn. Am 
rămas un pic surprinsă de faptul că Andy mai voia să stea la 
masă în Merlotte's, după invazia care avusese loc cu două 


zile în urmă. 

Însă noul meu detectiv preferat părea destul de bucuros să 
se afle aici, să glumească cu şeful lui şi să mănânce o salată 
dietetică. Zilele acestea, Andy arăta mai suplu şi mai tânăr. 
Căsnicia şi iminenta paternitate îi prindeau bine. L-am 
întrebat cum se mai simțea Halleigh. 

— Tot zice că are o burtă enormă, dar nu e aşa, mi-a 
răspuns Andy, zâmbind. Se bucură, cred, că s-a terminat 
şcoala. Pregăteşte perdelele pentru camera copilului. 

Halleigh era profesoară la şcoala elementară. 

— Domnişoara Caroline ar fi fost foarte mândră, am zis. 
Bunica lui Andy, Caroline Bellefleur, murise cu doar câteva 
săptămâni în urmă. 

— Mă bucur că a aflat înainte de a muri, a încuviinţat el. 
Hei, ştiai că şi soră-mea e însărcinată? 

M-am străduit să nu par prea uimită. Andy şi Portia 
avuseseră parte de o nuntă dublă în grădina bunicii lor, şi 
deşi nu era o surpriză să aflu că soția lui Andy era 
însărcinată, nu ştiu de ce, dar Portia, sora lui mai mare, nu 
mi se păruse niciodată ca fiind o persoană care să devină 
mamă. l-am zis lui Andy că mă bucur, ceea ce şi era 
adevărat. 

— Îi spui tu lui Bill? m-a întrebat Andy, cu o oarecare 
sfială. Încă mă simt cam ciudat când e să-l sun. 

Vecinul şi fostul meu iubit, Bill Compton, din întâmplare 
vampir, le destăinuise în sfârşit celor din familia Bellefleur că 
le era strămoş, cu puţin înainte de moartea domnişoarei 
Caroline. Domnişoara Caroline reacționase splendid la 
aflarea uluitoarei veşti, însă lui Andy îi venise puţin mai 
greu, atât din cauza mândriei, cât şi a faptului că nu se 
dădea în vânt după morții-vii. Portia, de fapt, chiar ieşise de 
câteva ori cu Bill, înainte ca el să-şi dea seama de relația 
care-i lega: stânjenitor, hm? Portia şi soțul ei îşi înghițiseră 
reținerile privitoare la nou-dobânditul lor strămoş în viață, şi 
mă surprinsese demnitatea pe care o manifestaseră în 
acceptarea lui Bill. 

— Îmi face întotdeauna plăcere să transmit veşti bune, dar 
el s-ar bucura să le afle de la tine. 


— Am... hm, am auzit că are o prietenă-vampir, aşa e? 

M-am străduit să par veselă. 

— Mda, e pe-aici de vreo câteva săptămâni, am zis. N-am 
prea vorbit cu el despre asta. 

Mai bine zis, deloc. 

— Ai cunoscut-o? 

— Mda, pare drăguță. 

Realitatea este că eu  fusesem răspunzătoare de 
reîntâlnirea lor, însă nu era un amănunt pe care mi-aş fi 
dorit să-l fac public. 

— Dacă-l văd, îi transmit din partea ta, Andy. Cred că va 
dori să ştie când se va naşte copilul. Apropo, ai aflat ce-o să 
aveți, tu şi cu Halleigh? 

— Fată, mi-a răspuns, cu un zâmbet larg cum nu mai 
văzusem. O s-o botezăm Caroline Compton Bellefleur. 

— O, Andy! Ce frumos! 

Eram ridicol de încântată, fiindcă ştiam că aşa avea să fie 
şi Bill. 

Andy părea jenat. Mi-am dat seama că s-a simțit uşurat 
când a început să sune telefonul său mobil. 

— Bună, iubito, a răspuns, fiindcă văzuse numărul pe 
ecran înainte de a deschide clapeta telefonului. Care-i 
treaba? 

A ascultat puţin, zâmbind. 

— Bine, îți aduc un milkshake, i-a răspuns. Vin repede. 

Bud tocmai se întorcea la masă; Andy a aruncat o privire 
spre nota de plată şi a trântit pe masă o bancnotă de zece 
dolari. 

— Partea mea, a zis. Păstrează restul. Bud, trebuie să fug 
acasă. Halleigh are nevoie să-i pun galeria pentru perdele în 
camera copilului, şi moare după un milkshake cu caramel. 
Nu lipsesc mai mult de zece minute, a adăugat, zâmbindu-ne 
cu gura până la urechi, după care dus a fost. 

Bud s-a aşezat pe scaunul lui şi şi-a scos, fără grabă, banii 
din portofelul lui ponosit. 

— Halleigh o să aibă un copil, Portia o să aibă un copil, iar 
Tara o să aibă doi, din câte-am auzit. Sookie, ar fi cazul să 
faci şi tu unu” mic, mi-a zis, luând o sorbitură. Bun ceaiul cu 


gheaţă, a adăugat, punând cu zgomot pe masă paharul gol. 

— Nu e musai să am şi eu un copil, doar pentru că au 
alții, am protestat. O să am şi eu, când o să fiu pregătită. 

— Păi, n-o să ai, câtă vreme umbli cu mortu’ ăla, mi-a dat 
replica, fără menajamente. Ce crezi c-ar fi zis bunicuța ta? 

I-am luat banii, m-am răsucit pe călcâie şi am plecat. Am 
rugat-o pe Danielle să-i ducă ea restul lui Bud. Nu mai voiam 
să vorbesc cu el. 

O prostie, ştiu. Ar fi trebuit să am obrazul mai gros. lar 
Bud nu spusese altceva decât adevărul. Sigur, vorbea din 
perspectiva celui care consideră că toate femeile tinere vor să 
aibă copii, şi-mi atrăgea atenţia că merg pe calea greşită. De 
parcă eu n-aş fi ştiut! Chiar, ce ar fi spus Buni? 

Cu câteva zile în urmă, aş fi dat răspunsul fără cea mai 
mică ezitare. Acum, nu mai eram atât de sigură. Erau atât de 
multe lucruri pe care nu le ştiusem despre ea! Totuşi, ipoteza 
cea mai probabilă era că mi-ar fi spus să-mi urmez 
imboldurile inimii. lar eu îl iubeam pe Eric. În timp ce luam 
un coş cu burgeri şi-l duceam la masa lui Maxine 
Fortenberry (lua prânzul cu Elmer Claire Vaudry), m-am 
pomenit că aştept cu nerăbdare momentul acela de după 
lăsarea întunericului, când el avea să se trezească. Aşteptam 
revederea cu un soi de disperare. Aveam nevoie de liniştea 
oferită de prezența lui, de siguranța faptului că şi el mă 
iubeşte, de legătura pasională resimțită când ne atingeam 
unul pe celălalt. 

În timp ce stăteam la ghişeu să primesc mâncarea pentru 
o comandă, l-am urmărit pe Sam, care umplea o halbă. M- 
am întrebat dacă simțea şi el față de Jannalynn ceea ce 
simțeam eu față de Eric. Era cu ea de mai multă vreme decât 
fusese cu oricare alta de când îl cunoşteam. Poate-mi 
închipuiam că era ceva mai serios, fiindcă el îşi aranja serile 
libere astfel încât să poată fi mai des cu ea, lucru pe care nu- 
l mai făcuse altă dată. Mi-a zâmbit când mi-a întâlnit 
privirea. Clar, îmi făcea plăcere să-l văd fericit. 

Cu toate că Jannalynn nu era suficient de bună pentru el. 

Gata să mă plesnesc cu palma peste gură. Mă simțeam la 
fel de vinovată ca şi când aş fi spus-o cu voce tare. Relația 


dintre ei nu era treaba mea, mi-am amintit mie însămi, cu 
asprime. Însă o voce mai moale din interior mi-a atras atenţia 
că Sam era prietenul meu şi că Jannalynn era prea 
nemiloasă şi violentă ca să-l poată face fericit pe termen lung. 

Jannalynn omorâse, dar şi eu o făcusem. Poate că o 
consideram violentă din cauză că, uneori, părea să-i facă 
plăcere să ucidă. Ideea că aveam o inimă ca a lui Jannalynn 
- în definitiv, câtor persoane le doream moartea? 

— Îmi provoca depresii. Oare nu se putea să mi se mai 
însenineze ziua? 

Ca întotdeauna, un astfel de gând era fatidic pentru mine. 

Sandra Pelt şi-a făcut apariţia, intrând cu paşi apăsați în 
bar. Trecuse multă vreme de când n-o mai văzusem... şi 
ultima dată încercase, de asemenea, să mă omoare. Pe 
atunci, era adolescentă, iar acum îmi închipuiam că încă nu 
împlinise douăzeci de ani; totuşi, arăta ca având mai mulți, 
după trup părea mai matură şi avea o coafură zburlită, 
destul de drăguță, care contrasta în chip ciudat cu rânjetul 
fioros. Avea un aer furios. Deşi trupul zvelt îi era înveşmântat 
cum se cuvine, în jeanşi şi tricou fără mâneci, cu o cămaşă 
descheiată fâlfâind pe deasupra, puteai să-i citeşti nebunia 
pe față. Îi plăcea să provoace pagube. Imposibil să-i pătrunzi 
în minte şi să nu vezi asta. Mişcările îi erau smucite din 
cauza încordării, iar privirea i se plimba de la o persoană la 
alta, până s-a oprit asupra mea. Ochii i s-au luminat ca 
artificiile de 4 Iulie. Puteam să-i citesc direct în creier, şi 
astfel am aflat că avea un pistol îndesat la spate, în 
pantaloni. 

— Hopa, am zis, cât am putut de încet. 

— Ce mai trebuie să fac? a zbierat Sandra. 

Conversaţiile din bar s-au stins treptat. Cu coada ochiului, 
l-am zărit pe Sam aplecându-se sub tejghea. N-avea cum să 
reacționeze la timp. 

— Am încercat să-ți dau foc, dar focul s-a stins, a 
continuat ea, tot la volum maxim. Le-am dat javrelor ălora 
droguri şi sex pe gratis, i-am trimis să te înhațe, dar au 
rasolit-o. Am încercat la tine acasă, dar farmecele nu m-au 
lăsat să intru. Am încercat şi iar am încercat să te omor, dar 


tu pur şi simplu nu mori! 

Aproape că-mi venea să-mi cer scuze. 

În acelaşi timp, era bine că Bud Dearborn auzise toate 
astea. Însă el era cu faţa spre Sandra, între ei fiind o masă, şi 
ştiam c-ar fi fost mult mai bine dacă s-ar fi aflat în spatele ei. 
Sam a început să se mişte spre stânga, dar portița batantă 
era în dreapta lui, şi nu-mi puteam închipui cum să ajungă 
dincolo de bar, în spatele ei, înainte ca Sandra să încerce să 
mă omoare. Totuşi, planul lui Sam era altul. Cât timp Sandra 
era cu ochii pe mine, el i-a azvârlit bâta de lemn lui Terry 
Bellefleur, care juca darts cu un alt veteran. Terry era puțin 
cam nebun câteodată, şi îngrozitor de speriat, însă mie îmi 
plăcuse dintotdeauna şi mă înțelesesem bine cu el. Terry a 
pus mâna pe bâtă şi m-am bucurat de faptul că tonomatul 
cânta, fiindcă acoperea toate aceste mici zgomote. 

De fapt, tonomatul cânta vechea baladă a lui Whitney 
Houston, „| Will Always Love You”, ceea ce, zău, era oarecum 
nostim. 

— De ce trebuie să-i trimiți mereu pe alții să-ți facă 
treburile? am întrebat-o, ca să acopăr zgomotul înaintării 
precaute a lui Terry. Eşti cumva laşă? Crezi că o femeie nu e 
în stare să se descurce cum trebuie? 

Poate că nu era o idee prea bună s-o tachinez pe Sandra, 
fiindcă şi-a dus mâna la spate cu o viteză demnă de un 
teriantrop, după care a scos la iveală arma, ţintind spre 
mine, iar apoi i-am văzut degetele încordate, într-o clipă care 
părea să se prelungească parcă la nesfârşit. Pe urmă, am 
zărit bâta avântându-se şi nimerind, şi pe Sandra 
prăbuşindu-se ca o marionetă căreia i s-au retezat sforile, 
după care... sânge peste tot. 

Şi atunci, pe Terry l-a apucat nebunia. S-a lăsat pe vine, 
urlând şi lăsând să-i cadă bâta din mână, de parcă l-ar fi ars. 
Indiferent ce i-ar fi spus ceilalți (cea mai populară replică 
fiind „TACI, TERRY!”), el continua să urle. 

Niciodată n-aş fi crezut c-o s-ajung să stau în fund pe 
podea, ținându-l în braţe pe Terry Bellefleur, legănându-l ca 
pe un prunc şi murmurându-i cuvinte liniştitoare. Dar iată 
că asta făceam, din moment ce starea lui părea să se 


înrăutățească dacă se apropia de el oricine altcineva. Până şi 
cei de pe ambulanţă au devenit agitați când a început Terry 
să tipe la ei. Stătea ghemuit pe călcâie, plin de sânge, după 
ce o luaseră pe Sandra şi o duseseră la spitalul din Clarice. 

Îi eram îndatorată lui Terry, care fusese mereu bun cu 
mine, chiar şi când trecea prin crizele lui urâte. Venise să 
curețe resturile atunci când incendiatorul îmi distrusese 
bucătăria. Îmi oferise unul dintre căţeluşii lui. Acum, îşi 
afectase mintea şi-aşa fragilă, ca să mă salveze. În timp ce-l 
legănam şi-l băteam uşurel cu palma pe spate, iar el plângea, 
îi ascultam şuvoiul neîntrerupt de cuvinte, iar puţinii clienți 
rămaşi în Merlotte's făceau tot posibilul să se menţină la o 
depărtare cuviincioasă. 

— Am făcut ce mi-a spus el, omul strălucitor, turuia Terry. 
Am stat cu ochii pe Sookie şi am încercat s-o feresc de rele, 
nimeni nu trebuie să-i facă rău lui Sookie, am încercat s-o 
păzesc, şi uite că azi intră cățeaua aia, şi eu ştiam că voia s-o 
omoare pe Sook, ştiam, niciodată n-aş fi vrut să fac să curgă 
sânge, în viața mea, dar nu puteam s-o las să-i facă rău fetei 
ăsteia. Nu puteam, şi n-aş fi vrut să mai omor pe cineva câte 
zile mai am, niciodată n-am vrut. 

— N-a murit, Terry, i-am zis, sărutându-l pe creştet. N-ai 
omorât pe nimeni. 

— Sam mi-a dat bâta, a continuat Terry, părând ceva mai 
lucid. 

— Sigur, pentru că el nu putea să iasă la timp de după 
bar. Mulţumesc foarte mult, Terry, tu mi-ai fost totdeauna 
prieten. Dumnezeu să te binecuvânteze pentru că mi-ai 
salvat viața! 

— Sookie! Tu ştiai că ei vor să am grijă de tine? Au venit în 
rulota mea, noaptea, luni de zile la rând, blondul ăla mare şi 
pe urmă omul strălucitor. Voiau să ştie mereu ce faci. 

— Sigur, am răspuns, dar în gând mi-am zis: Ce? 

— Voiau să ştie ce faci, cu cine umbli, cine te urăşte şi 
cine te iubeşte... 

— E bine, l-am asigurat. Ai făcut bine că le-ai spus. 

Era vorba despre Eric şi despre străbunicul meu, am 
bănuit. L-au ales pe infirm, pe cel mai lesne de convins. 


Ştiusem că Eric avea pe cineva care să stea cu ochii pe mine 
cât timp fusesem cu Bill, dar şi mai târziu, când eram 
singură. Bănuisem că străbunicul meu avea o sursă de 
informații, la rândul lui. Fie că obținuse numele de la Eric, 
fie că-l descoperise pe cont propriu pe Terry, era tipic pentru 
Niall să se folosească de unealta aflată cel mai la îndemână, 
indiferent dacă unealta aceasta s-ar fi putut strica în timpul 
folosirii. 

— Într-o noapte, m-am întâlnit cu Elvis în pădurea ta, mi- 
a zis Terry. 

Unul dintre asistenții de pe ambulanţă îi făcuse o injecție 
şi am avut impresia că începea să-şi facă efectul. 

— Atunci, a continuat el, am ştiut că sunt țăcănit. Îmi 
spunea cât de mult îi plac pisicile. Iar eu i-am spus că îmi 
plac câinii. 

Vampirul cunoscut altădată sub numele de Elvis nu 
suportase prea bine tranziția, din cauză că organismul îi era 
saturat de droguri când fusese adus la morga din Memphis 
de un fan împătimit. Bubba, aşa cum prefera să i se spună 
acum, avea o preferință pentru sângele felinelor, spre norocul 
lui Annie, cățeluşa atât de iubită a lui Terry, din rasa 
Catahoula. 

— Ne-am înțeles foarte bine, povestea Terry mai departe, 
însă vocea îi devenea din ce în ce mai tărăgănată şi era tot 
mai somnoros. Acum cred c-ar fi mai bine să plec spre casă. 

— Te ducem în spate, în rulota lui Sam, i-am zis eu. Acolo 
o să te trezeşti. 

Nu mi-aş fi dorit ca Terry să se trezească şi să intre în 
panică. Dumnezeule, nu! 

Poliţiştii mi-au luat declaraţia, într-un chip cam sumar, şi 
existau cel puţin trei martori care o auziseră pe Sandra 
afirmând că ea fusese autoarea atentatului cu sticla 
incendiară asupra barului. 

Evident, am rămas în bar până mult mai târziu decât 
plănuisem, aşa că de-acum era deja întuneric. Ştiam că Eric 
era afară şi mă aştepta; îmi doream mai mult decât orice să 
mă pot ridica, să-i plasez altcuiva problema lui Terry, însă 
pur şi simplu nu puteam. Ceea ce făcuse Terry pentru mine 


îi alterase şi mai mult sănătatea mintală, şi eu n-aveam cum 
să mă revanşez față de el. Nu mă deranja că mă urmărise — 
bine, că mă spionase - pentru Eric, înainte ca Eric să-mi 
devină iubit, şi nici pentru străbunicul meu. Nu-mi făcuse 
niciun rău. Din moment ce-l cunoşteam pe Terry, îmi 
dădeam seama că fusese supus unor presiuni, într-un fel sau 
în altul. 

Împreună cu Sam, l-am ajutat pe Terry să se pună pe 
picioare, după care am hotărât să-l ducem pe coridor, la 
ieşirea din spate a barului, traversând apoi parcarea 
angajaţilor până la rulota lui Sam. 

— Mi-au promis că n-o să i se-ntâmple nimic cățeluşei 
mele, a murmurat Terry. Şi mi-au promis că visele mele o să 
înceteze. 

— Şi s-au ţinut de promisiune? l-am întrebat şi eu, tot în 
şoaptă. 

— Da, mi-a răspuns, recunoscător. Gata cu visele, iar 
cățeluşa e cu mine. 

Nu mi se părea că ar fi cerut prea mult. Ar fi trebuit să fiu 
mai supărată pe Terry, însă nu-mi puteam aduna suficientă 
energie emoțională pentru aşa ceva. Eram total istovită. 

Eric aştepta la umbra copacilor. Rămăsese deoparte, astfel 
încât prezența lui să nu-l agite pe Terry. Cum chipul lui Sam 
devenise brusc rigid, mi-am dat seama că era conştient de 
faptul că Eric se afla acolo, însă n-a spus nimic. 

L-am instalat pe Terry pe canapeaua lui Sam, iar după ce 
l-am văzut plutind pe aripile somnului, l-am îmbrățişat pe 


şeful meu. 
— Mersi, i-am zis. 
— Pentru ce? 


— Pentru că i-ai dat bâta lui Terry. 

Sam a făcut un pas înapoi. 

— A fost tot ce mi-a putut trece prin minte. N-aveam cum 
să ies de după bar fără să-i atrag ei atenția. Trebuia să fie 
luată prin surprindere, altfel se termina totul. 

— Chiar atât e de puternică? 

— Mda, mi-a răspuns el. Şi e convinsă că lumea ei ar fi 
mai bună dacă n-ai exista tu, aşa se pare. Fanaticii sunt 


greu de biruit. Mereu apar alții. 

— Te gândeşti la cei care vor ca Merlotte's să se închidă? 

— Poate că da, a mărturisit Sam, cu un zâmbet amar. Nu 
pot să cred că se-ntâmplă aşa ceva în ţara noastră, şi doar 
sunt veteran. Născut şi crescut în S.U.A. 

— Mă simt vinovată, Sam. Unele lucruri s-au întâmplat 
din cauza mea. Atentatul cu sticla incendiară... Sandra n-ar 
fi făcut aşa ceva, dacă n-aş fi fost eu aici. Şi bătaia... Poate c- 
ar trebui să mă laşi să plec. Pot să lucrez şi în altă parte, să 
ştii. 

— Vrei tu să pleci? 

Nu puteam să-i descifrez expresia feței, dar cel puțin îmi 
dădeam seama că nu era una de uşurare. 

— Nu, sigur că nu. 

— Atunci, înseamnă că ai o slujbă. Noi doi suntem 
inseparabili. 

Mi-a zâmbit, şi deşi ochii nu i s-au luminat ca de obicei 
când zâmbea, sigur credea ce spusese. Chiar dacă era 
teriantrop şi avea o minte încâlcită, măcar de-atâta puteam 
să-mi dau şi eu seama. 

— Mersi, Sam. Acum trebuie să văd ce vrea jumătatea mea 
mai bună. 

— Indiferent ce-ar fi Eric pentru tine, Sook, nu e jumătatea 
ta mai bună. 

Am şovăit puţin, cu mâna pe clanța uşii, nevenindu-mi în 
minte vreo replică la aşa ceva. Aşa că am plecat, şi gata. 

Eric mă aştepta, dar nu răbdător. Mi-a cuprins obrajii 
între palmele lui mari şi m-a examinat în lumina crudă a 
becurilor de securitate din colțurile clădirii. India a ieşit prin 
spate, ne-a privit cu uimire, după care s-a suit în maşina ei 
şi a plecat. Sam a rămas în rulotă. 

— Vreau să te muţi la mine, mi-a zis Eric. Poţi să stai într- 
o cameră de la etaj, dacă vrei. În cea pe care-o folosim de 
obicei. Nu trebuie să rămâi cu mine după ce se-ntunecă. Dar 
nu vreau să fii singură. Nu vreau să-ți mai simt frica iarăşi. 
Mă înnebuneşte să ştiu că eşti atacată de cineva, iar eu nu 
sunt de față. 

Ne obişnuiserăm să facem dragoste în camera cea mai 


spațioasă, de la etaj. (Trezirea în încăperea lipsită de ferestre 
de la parter îmi dădea fiori de spaimă.) Acum, Eric îmi oferea 
camera aceea ca dormitor permanent. Ştiam că pentru el 
însemna mult, foarte mult. Iar pentru mine, enorm. Însă o 
hotărâre atât de importantă nu putea fi luată într-un 
moment în care nu eram eu însămi, iar astă-seară nu eram 
eu însămi. 

— E cazul să stăm de vorbă, i-am zis. Ai timp? 

— Astă-seară, îmi fac, mi-a răspuns. Rudele tale din 
neamul zânelor sunt acasă la tine? 

Mi-am luat telefonul mobil şi l-am sunat pe Claude. Când 
mi-a răspuns, am auzit pe fundal zgomotele de la Hooligans. 

— Am vrut doar să văd unde eşti, înainte să pornesc cu 
Eric spre casă, l-am informat. 

— În noaptea asta rămânem la club, mi-a răspuns Claude. 
Distracţie plăcută cu straşnicul tău vampir, verişoară. 

Eric m-a urmat până acasă. Venise cu maşina, fiindcă la 
scurt timp după ce aflase că eram în pericol, aflase şi că 
pericolul trecuse şi că deci îşi putea permite să sosească 
astfel. 

Mi-am turnat un pahar de vin - ceva neobişnuit pentru 
mine - şi am încălzit la microunde puţin sânge îmbuteliat, 
pentru Eric. Ne-am instalat în living. Mi-am ridicat picioarele 
pe canapea şi m-am răsucit, rezemându-mă cu spinarea de 
brațul acesteia, ca să fiu cu fața spre el. S-a întors spre mine, 
la celălalt capăt. 

— Eric, ştiu că nu inviți prea uşor lumea să locuiască în 
casa ta. Aşa că vreau să ştii cât de... mişcată şi de flatată 
sunt de invitația ta. 

Din prima clipă, mi-am dat seama că spusesem ce nu 
trebuia. Sunase mult prea impersonal. 

Eric m-a privit cu ochii mijiți. 

— A, nu e nimic, mi-a răspuns, rece. 

— Nu m-am exprimat cum trebuia, am zis, după care am 
tras aer adânc în piept. Uite ce e, am continuat, te iubesc. 
Mă... entuziasmează faptul că vrei să locuim împreună. 

L-am văzut destinzându-se un pic. 

— Dar, am reluat, înainte să mă hotărăsc în privința asta, 


trebuie să lămurim unele lucruri. 

— Ce lucruri? 

— Tu te-ai însurat cu mine ca să mă aperi. L-ai tocmit pe 
Terry Bellefleur să mă spioneze şi l-ai presat atunci când n-a 
putut să accepte, ca să-l faci să se supună. 

— Asta s-a întâmplat înainte să te cunosc, Sookie, mi-a 
atras atenția Eric. 

— Mda, am înțeles. Însă e vorba de natura presiunii pe 
care ai exercitat-o asupra unui om cu o sănătate mintală atât 
de şubredă. De felul în care m-ai făcut să mă mărit cu tine, 
fără să ştiu ce fac. 

— Altminteri, n-ai fi făcut-o, a precizat Eric, ca de obicei, 
practic şi la obiect. 

— Ai dreptate, n-aş fi făcut-o, am recunoscut, încercând 
să-i zâmbesc, cu toate că nu mi-era uşor. lar Terry nu ţi-ar fi 
spus anumite lucruri despre mine, dacă i-ai fi oferit doar 
bani. Ştiu că tu o consideri o modalitate inteligentă de a-ţi 
derula afacerile şi sunt convinsă că o mulțime de oameni te- 
ar aproba. 

Eric încerca să urmărească firul gândirii mele, însă îmi 
dădeam seama că nu pricepea nimic. Am continuat să 
înaintez contra vântului. 

— Împărtăşim amândoi legătura asta. Sunt convinsă că 
uneori ai prefera să nu ştiu ce simți. Ai mai vrea să locuiesc 
cu tine, dacă n-ar fi legătura dintre noi? Dacă n-ai mai simți 
de fiecare dată când sunt în pericol? Sau supărată? Sau 
înfricoşată? 

— Ce ciudat să spui aşa ceva, iubito, a remarcat Eric, 
luând o înghiţitură din paharul pe care l-a aşezat apoi la loc 
pe vechea măsuţă. Ce vrei să spui, că dacă n-aş şti că ai 
nevoie de mine, n-aş mai avea eu nevoie de tine? 

Oare asta spuneam? 

— Nu cred. Ceea ce vreau eu să spun e că poate n-ai vrea 
să stai cu mine, dacă n-ai şti că alții vor să mă atace. 

Era acelaşi lucru? Mamă, Doamne, detestam astfel de 
conversații. Nu c-aş mai fi purtat vreuna asemănătoare 
înainte. 

— Şi ce deosebire ar fi? a replicat, cu destul de multă 


nerăbdare în voce. Dacă te vreau cu mine, înseamnă că te 
vreau pe tine. Circumstanţele nu au importanţă. 

— Totuşi, au importanţă. lar noi doi suntem atât de 
diferiți. 

— Ce? 

— Păi, sunt atâtea lucruri pe care tu le consideri ca fiind 
de la sine înțelese, în timp ce eu, nu. 

Eric şi-a dat ochii peste cap. Tipic pentru bărbați. 

— Cum ar fi? 

Am bâjbâit prin minte după un exemplu. 

— Ei bine, cum ar fi că Appius avea relații sexuale cu 
Alexei. Pentru tine nu era mare scofală, cu toate că Alexei 
avea treisprezece ani. 

Creatorul lui Eric, Appius Livius Ocella, devenise vampir în 
vremea când romanii domneau peste cea mai mare parte din 
lume. 

— Sookie, asta a fost ceea ce s-ar numi un fapt consumat 
cu mult înainte ca eu să ştiu de existența unui frate al meu. 
Pe vremea lui Ocella, se considera, practic, că eşti adult când 
aveai treisprezece ani. Ba chiar se căsătoreau la o astfel de 
vârstă. Ocella n-a înțeles niciodată unele dintre schimbările 
din societate, petrecute de-a lungul secolelor. Iar Alexei şi 
Ocella sunt acum morți amândoi, a continuat el, ridicând din 
umeri. Mai exista şi cealaltă față a monedei, ştii? Alexei 
profita de tinerețea lui, de înfăţişarea lui copilăroasă, 
dezarmându-i pe toți vampirii şi oamenii din preajma lui. 
Până şi lui Pam nu i-a venit să-l doboare, deşi îl ştia cât de 
distructiv era, de dement. Iar ea e cel mai nemilos vampir din 
câți cunosc. El ne secătuia pe toți, absorbindu-ne voința şi 
puterea, pentru că în adâncul său simțea o mare nevoie s-o 
facă. 

Şi, cu această neaşteptată afirmaţie poetică, Eric a 
încheiat discuția despre Alexei şi Ocella. Chipul îi era 
împietrit. Mi-am amintit de subiectul principal: diferențele 
ireconciliabile dintre noi. 

— Dar faptul că tu o să trăieşti mai mult decât mine cu... 
să zic, o veşnicie? 

— Am putea rezolva problema destul de uşor. 


N-am făcut decât să mă holbez la el. 

— Ce e? m-a întrebat Eric, cu o uimire aproape autentică. 
Tu nu vrei să trăieşti veşnic? Cu mine? 

— Nu ştiu, i-am răspuns, în cele din urmă. Încercam să-mi 
imaginez cum ar fi fost. Noapte, pentru totdeauna. 
Nesfârşită. Dar cu Eric! 

— Ştii, Eric, i-am zis, nu pot... 

După care am tăcut mâlc. Cât pe-aci să rostesc o insultă 
de neiertat. Ştiam că simte valul de îndoială venit dinspre 
mine. 

Aproape că spusesem: „Nu pot să-mi imaginez cum ai mai 
rămâne cu mine după ce-aş îmbătrâni”. 

Cu toate că mai erau câteva subiecte pe care sperasem să 
le discutăm în acest rar tete-â-tete, simțeam că discuţia se 
clatină pe marginea Canionului Dezastrelor. Poate că spre 
norocul meu, s-a auzit o bătaie în uşa din spate. Auzisem 
maşina venind, însă atenția îmi fusese într-atât de 
concentrată asupra însoțitorului meu, încât nu înregistrasem 
cu adevărat semnificația zgomotului. 

Amelia Broadway şi Bob Jessup erau la uşa din spate. 
Amelia arăta la fel ca totdeauna: sănătoasă, cu chipul 
proaspăt, cu părul şaten, scurt, înfoiat, tenul curat şi ochii 
limpezi. Bob, nu cu mult mai înalt şi la fel de suplu, era un 
bărbat slab, semănând oarecum cu un misionar mormon 
sexy. Ochelarii lui cu rame negre izbuteau să-i dea un aer 
retro, nu unul de tocilar. Purta jeanşi, o cămaşă în carouri 
alb cu negru şi mocasini cu ciucuraşi. Fusese un motan 
foarte drăguţ, însă ca bărbat nu mi se părea atrăgător... sau, 
mai degrabă, numai din când în când. 

I-am primit bucuroasă. Mă simțeam grozav văzând-o pe 
Amelia, şi uşurată că discuţia mea cu Eric fusese întreruptă. 
Într-adevăr, trebuia să vorbim despre viitorul nostru, însă 
aveam sinistra senzaţie că să ducem la sfârşit această 
conversație ne-ar fi făcut nefericiți pe amândoi. Amânarea ei 
probabil că n-ar fi schimbat deznodământul, însă atât eu, cât 
şi Eric eram sătui până-n gât de problemele noastre. 

— Intraţi! i-am invitat. E şi Eric aici şi o să se bucure să vă 
vadă pe amândoi. 


Desigur, nu era aşa. Eric era complet indiferent cu privire 
la posibilitatea de a o revedea vreodată în viață - în lunga, 
foarte lunga lui viață - pe Amelia, iar Bob nici măcar nu 
apărea pe radarul lui. 

Totuşi, Eric le-a zâmbit (deşi nu prea larg) şi le-a spus cât 
de mult se bucura că ei veniseră să mă viziteze... cu toate că 
în tonul lui era şi o nuanţă întrebătoare, din moment ce nu 
cunoştea motivul sosirii lor. Oricât de prelungită ar fi fost 
vreo discuție între mine şi Eric, se pare că niciodată nu 
izbuteam să acoperim multe subiecte. 

Cu un uriaş efort, Amelia s-a stăpânit să nu se încrunte. 
Nu se număra printre fanii vikingului. Şi era o 
transmițătoare extrem de clară, aşa că am receptat acest 
lucru cu aceeaşi intensitate cu care ar fi spus-o urlând din 
toți rărunchii. Bob l-a examinat precaut pe Eric şi, de îndată 
ce i-am explicat Ameliei situația cu dormitorul (evident, ea 
presupusese că-i voi găzdui la etaj), Bob a şi dispărut în 
camera aflată vizavi de a mea, cu bagajele lor. După câteva 
minute de fâțâială pe-acolo, s-a strecurat în baia de pe hol. 
Cât timp fusese motan, Bob căpătase talentul să se piardă în 
peisaj. 

— Eric, a zis Amelia, întinzându-se fără să-şi dea seama. 
Cum mai merg treburile la Fangtasia? Cum e noua 
conducere? 

N-avea de unde să ştie că atinsese un punct nevralgic. Şi 
când Eric şi-a mijit ochii — el credea, bănuiesc, că ea o 
spusese intenționat, ca să-l scoată din pepeni —, Amelia şi-a 
coborât privirea spre propriile degete de la picioare, pe care şi 
le-a atins cu palmele. M-am întrebat dacă şi el putea să facă 
asta, după care atenția mi s-a întors brusc la situația 
prezentă. 

— Treburile merg bine, a răspuns Eric. Victor a deschis 
câteva cluburi noi prin apropiere. 

Amelia a înțeles imediat că era vorba despre o evoluţie 
nedorită a lucrurilor, însă a fost îndeajuns de inteligentă 
încât să nu comenteze. Sinceră să fiu, parcă eram în aceeaşi 
cameră cu cineva care-şi striga în gura mare cele mai intime 
gânduri. 


— Victor e tipul zâmbăreţ care a fost acolo, în curte, în 
noaptea preluării, nu? a zis ea, îndreptându-se de spate şi 
rotindu-şi gâtul într-o parte şi-n cealaltă. 

— Da, a confirmat Eric, zâmbind strâmb, sardonic. Tipul 
zâmbăreț. 

— Ia spune, Sook, acum ce necazuri mai ai? m-a întrebat 
Amelia, fiind evident că aprecia că dăduse dovadă de 
suficientă politețe față de Eric. 

Era pregătită să facă față oricărei probleme pe care i-aş fi 
descris-o. 

— Da, a zis şi Eric, adresându-mi o privire dură. Acum ce 
necazuri mai ai? 

— Voiam doar ca Amelia să-mi întărească la loc 
dispozitivele de pază din jurul casei, am răspuns, pe un ton 
oarecare. Dacă tot s-au întâmplat atâtea la Merlotte's, m-am 
simțit oarecum nesigură. 

— Aşa că m-a chemat pe mine, a subliniat Amelia. 

Eric şi-a plimbat privirea de la mine la Amelia şi înapoi. 
Părea total nemulțumit. 

— Dar acum, dacă javra aia a fost prinsă, Sookie, pericolul 
a fost înlăturat, nu? 

— Ce? s-a mirat Amelia. Era rândul ei să-şi plimbe privirea 
de la unul la celălalt. Ce s-a întâmplat astă-seară, Sookie? 

I-am povestit pe scurt. 

— Totuşi, eu oricum m-aş simți mai bine dacă te-ai 
asigura că dispozitivele sunt la locul lor. 

— E unul dintre motivele pentru care am venit, Sookie, a 
răspuns Amelia. 

Şi, nu ştiu din ce cauză, i-a zâmbit larg lui Eric. 

Atunci, s-a strecurat înăuntru şi Bob, ocupându-şi locul 
alături de Amelia, dar puţin mai în spatele ei. 

— Nu erau pisoii mei, mi-a zis, făcându-l pe Eric să 
rămână cu gura căscată. Rar mi se-ntâmpla să-l văd cuprins 
de o uimire autentică. Nu puteam decât să-mi stăpânesc 
râsul. Vreau să spun, a continuat Bob, vârcolacii nu se pot 
reproduce în forma de animal în care se prefac. Aşa că nu 
cred să fi fost pisoii mei. Mai ales din moment ce — gândeşte- 
te, doar! 


— Eu n-am fost motan decât prin intermediul magiei, nu 
genetic. 

— Iubitule, a intervenit Amelia, am mai discutat pe tema 
asta. Nu trebuie să te simți jenat. Ce-ai făcut a fost un lucru 
cât se poate de natural. Recunosc că am cam strâmbat din 
nas, dar, ştii... oricum, totul a fost din vina mea. 

— Nu-ţi face probleme în privința asta, Bob. Sam a vorbit 
deja în apărarea ta, am zis, zâmbindu-i lui Bob, care mi s-a 
părut că se linişteşte. 

Eric a preferat să nu ia în seamă schimbul acesta de 
replici. 

— Sookie, eu trebuie să mă întorc la Fangtasia. 

În ritmul acesta, niciodată n-o să putem să ne spunem tot 
ce-ar trebui. 

— OK, Eric. Transmite-i salutări lui Pam, dacă ați 
reînceput să vorbiți. 

— Ea îți este o prietenă mai bună decât crezi, a replicat 
Eric, întunecat. 

Nu ştiam cum să reacţionez la asta, iar el mi-a întors 
spatele atât de repede, încât nici nu l-am mai putut vedea. L- 
am auzit cum trânteşte portiera, afară, după care porneşte 
pe alee. Ori de câte ori aş fi văzut această imagine, tot mi se 
părea uluitor cât de iute se pot mişca vampirii. 

Speram că voi avea ocazia să stau mai mult de vorbă cu 
Amelia astă-seară, însă ei preferau să se retragă, după tot 
drumul lor cu maşina. Plecaseră din New Orleans după o zi 
plină de muncă, Amelia la magazinul de articole magice, iar 
Bob, la Frizerul Vesel. După vreo cincisprezece minute de du- 
te-vino între baie, bucătărie şi automobil, s-a lăsat tăcerea în 
camera lor de dincolo de culoar. Îmi descălțasem pantofii, 
aşa că am lipăit cu tălpile goale până în bucătărie, să încui. 

Tocmai scoteam un suspin de uşurare, ca de sfârşitul zilei, 
când am auzit o foarte uşoară bătaie în uşa din spate. Am 
sărit în sus ca o broscuţă. Cine-ar putea să vină la ora asta 
din noapte? Mi-am plimbat privirea cu multă precauţie de-a 
lungul verandei din spate. 

Era Bill. Nu-l mai văzusem de când sosise „sora” lui, 
Judith. Am cântărit problema pentru o clipă în minte, după 


care m-am hotărât să mă strecor afară, ca să vorbesc cu el. 
Bill însemna multe pentru mine: mi-era vecin, prieten, cel 
dintâi iubit. Nu mi-era frică de el. 

— Sookie, mi-a zis, cu vocea lui calmă şi lină, relaxantă ca 
un masaj. Ai oaspeţi? 

— Pe Amelia şi pe Bob, i-am explicat. Tocmai au sosit din 
New Orleans. Zânele nu vin în noaptea asta. În ultima vreme, 
rămân în Monroe, în majoritatea nopților. 

— Să rămânem afară, ca să nu-ţi trezim prietenii? 

Era o noutate pentru mine faptul că discuţia dintre noi 
avea să dureze atât de mult. După toate aparențele, Bill nu 
trecuse pe la mine doar ca să împrumute o cană cu sânge. 
Mi-am fluturat mâna spre mobilierul de pe peluză, şi ne-am 
aşezat pe scaunele deja amplasate astfel încât să îndemne la 
conversație. Noaptea caldă, cu nenumăratele ei mici zgomote, 
ne învăluia ca o ceață. Becurile de securitate împrăştiau prin 
curtea din spatele casei ciudate desene de întuneric şi 
lumină. 

Când tăcerea s-a prelungit îndeajuns cât să-mi dau seama 
că mi-era somn, l-am întrebat: 

— Cum mai merg treburile pe la tine, pe-acasă, Bill? 
Judith mai stă şi-acum cu tine? 

— M-am vindecat total de otrăvirea cu argint, mi-a 
răspuns. 

— Am... hm, am observat că arăţi bine, i-am zis. Tenul lui 
îşi recăpătase limpezimea palidă, şi până şi părul îi arăta mai 
lucios. Mult mai bine, am adăugat. Prin urmare, sângele lui 
Judith şi-a făcut efectul. 

— Da. Dar acum... 

Şi-a abătut privirea spre pădurea învăluită în noapte. 
Hopa! 

— Ea vrea să rămână în continuare cu tine? 

— Da, mi-a răspuns, părând uşurat că nu fusese nevoit s- 
o spună el. Da, vrea. 

— Eu credeam c-o admiri pentru că seamănă atât de mult 
cu prima ta soție. Judith mi-a spus că de-aia a transformat-o 
nebuna de Lorena, ca să te țină legat de ea. Adică, scuză-mă 
că aduc vorba despre subiecte neplăcute. 


— E adevărat. Judith chiar seamănă cu prima mea soție, 
din multe puncte de vedere. Are aceeaşi formă a feței, vocea 
foarte asemănătoare cu a soției mele. Şi Judith a avut parte 
de o creştere nobilă, la fel ca soția mea. 

— Prin urmare, aş fi anticipat că asta te-ar face fericit 
alături de Judith, am zis. 

— Dar nu e aşa, a replicat el. Părea întristat, şi privea în 
continuare spre copaci, având grijă să mă evite. Şi, în 
realitate, acesta e motivul pentru care n-am chemat-o pe 
Judith când mi-am dat seama cât sunt de bolnav. A trebuit 
să mă despart de ea, ultima oară când am fost împreună, din 
cauza obsesiei ei copleşitoare față de mine. 

— A, am exclamat, cu un firicel de voce. 

— Totuşi, tu ai făcut ce trebuia, Sookie. Ea a venit la mine 
şi mi-a oferit de bunăvoie sângele ei. Din moment ce tu ai 
invitat-o fără ştiinţa mea, măcar nu mă simt vinovat de 
faptul că m-aş folosi de ea. Greşeala mea e că am lăsat-o să 
rămână după... după ce m-am vindecat. 

— Şi de ce-ai făcut-o? 

— Am sperat că, într-un fel, sentimentele mele față de ea 
ar fi putut să se schimbe, că aş putea să simt o dragoste 
adevărată pentru ea. Asta m-ar fi eliberat de... 

Dar vocea i s-a stins. Fraza putea să se încheie cu: „iubirea 
față de tine”. Sau, poate, cu: „datoria față de ea, pentru că m- 
a vindecat”. 

Mă simțeam un pic mai bine acum, ştiind că se bucura de 
însănătoşirea lui, chiar cu prețul de a fi nevoit să se împace 
cu prezența lui Judith. Şi înțelegeam cât de stânjenitor şi de 
neplăcut era să te trezeşti pe cap cu un oaspete care te 
adoră, dar tu nu-i împărtăşeşti sentimentele. Şi pe el cine îl 
adusese oare aici? Păi, eu. Fireşte, nu cunoscusem nimic din 
trecutul lor sentimental. Necăjită din cauza stării lui Bill, 
raționasem că o persoană cu aceeaşi ascendență de sânge ca 
el l-ar putea vindeca, după care descoperisem că exista o 
astfel de persoană şi-i dădusem de urmă. Mai departe, 
presupusesem că Bill n-o făcuse personal din cine ştie ce 
mândrie  perversă, sau poate chiar dintr-o depresie 
sinucigaşă. Îi subestimasem lui Bill dorinţa de a trăi. 


— Ce-ai de gând să faci în legătură cu Judith? l-am 
întrebat, neliniştită, temându-mă să aud răspunsul. 

— El nu trebuie să facă nimic, s-a auzit o voce liniştită, 
dintre copaci. 

M-am ridicat de pe scaunul meu ca şi cum tocmai ar fi 
trimis cineva câțiva volți prin el, iar reacţia lui Bill a fost la fel 
de puternică: a întors capul şi a făcut ochii mari. Atât, numai 
că, în cazul unui vampir, înseamnă o mare surprindere. 

— Judith! am rostit. 

A ieşit din liziera pădurii, apropiindu-se destul cât s-o pot 
recunoaşte. Luminile de securitate din spatele casei nu 
băteau până acolo — abia îmi dădeam seama că era ea. 

— Îmi frângi inima mereu, Bill, a zis ea. 

M-am îndepărtat încet de scaun. Poate reuşeam să mă 
furişez înapoi în casă. Poate izbuteam să evit participarea ca 
martor ocular la o nouă scenă dramatică... pentru că, sinceră 
să fiu, avusesem o zi plină ochi de aşa ceva. 

— Nu, rămâi, domnişoară Stackhouse, m-a oprit Judith. 
Era o femeie scundă şi rotunjoară, cu un chip dulce şi un 
păr abundent, însă se comporta de parcă ar fi avut un metru 
optzeci înălțime. 

Fir-ar să fie... 

— E clar că voi doi aveţi de discutat, a sosit replica mea 
fricoasă. 

— Orice conversație cu Bill pe tema dragostei trebuie să te 
includă şi pe dumneata, a insistat ea. 

A...spanac! Nu voiam să fiu prezentă la aşa ceva. Mi-am 
coborât privirea în pământ. 

— Judith, încetează, i-a cerut Bill, cu o voce la fel de calmă 
ca totdeauna. Eu am venit să vorbesc cu prietena mea, pe 
care n-am mai văzut-o de săptămâni. 

— V-am auzit conversaţia, a replicat, simplu, Judith. Te- 
am urmărit până aici, cu scopul precis de a asculta ce 
anume ai să-i spui. Ştiu că nu faci dragoste cu femeia 
aceasta. Ştiu că ea îi aparţine altuia. Şi mai ştiu că tu o 
doreşti mai mult decât m-ai dorit vreodată pe mine. Eu nu 
voi face sex cu un bărbat căruia îi este milă de mine. Mă 
preţuiesc mai mult de-atât. O să încetez să te iubesc, chiar 


dac-aş avea nevoie de întreaga mea existență pentru asta. 
Dacă mai rămâi aici câteva clipe, eu mă întorc la tine acasă 
şi-mi strâng lucrurile, după care nu mă mai vezi. 

Am rămas impresionată. Fusese un discurs al naibii de 
bine ticluit, şi speram că ea credea fiecare cuvințel. Şi, chiar 
în timp ce gândeam astfel, Judith a dispărut — vâjj! —, iar 
Bill şi cu mine am rămas singuri. 

Dintr-odată, l-am văzut în fața mea, cuprinzându-mă cu 
braţele lui reci. Nu mi s-a părut o trădare față de Eric, dacă-l 
lăsam să mă îmbrăţişeze pentru câteva clipe. 

— Ai făcut dragoste cu ea? l-am întrebat, încercând să am 
un ton neutru. 

— Ea m-a salvat. Mi-a dat impresia că asta aşteaptă. Şi am 
simţit că asta trebuia să fac, mi-a răspuns el. 

Ca şi cum i-ar fi împrumutat lui Judith o batistă, văzând-o 
că a strănutat. Chiar nu-mi trecea prin cap ce-aş putea să 
mai spun. Bărbaţii! Vii sau morți, tot o apă şi-un pământ 
erau. 

Am făcut un pas înapoi, şi el şi-a lăsat imediat brațele să-i 
cadă pe lângă corp. 

— Tu chiar mă iubeşti cu adevărat? l-am întrebat, fie din 
nebunie, fie din pură curiozitate. Sau e doar pentru că am 
trecut amândoi prin atâtea, încât îţi închipui că aşa trebuie? 

Mi-a zâmbit. 

— Numai tu ai putea să spui una ca asta. Te iubesc. Sunt 
de părere că eşti frumoasă şi bună şi inimoasă, dar tot ştii 
să-ți porți singură de grijă. Ai în tine multă înțelegere şi 
compasiune, dar nu eşti o pradă uşoară. Şi, dacă e să 
coborâm cu vreo câteva trepte, până la nivelul carnal, ai o 
pereche de sâni care ar câştiga marele premiu la 
Campionatul de Sâni Miss America, dac-ar exista aşa ceva. 

— lată un neobişnuit buchet de complimente, am zis, 
stăpânindu-mi cu greu zâmbetul. 

— Tu eşti o femeie neobişnuită. 

— Noapte bună, Bill, i-am zis. 

Dar tocmai atunci mi-a sunat telefonul mobil. Am sărit în 
sus până la tavan. Uitasem că-l aveam în buzunar. Când am 
privit ecranul, am văzut că era un număr local necunoscut. 


Niciun apel, la ora asta, nu putea să fie de bine. Am ridicat 
un deget, rugându-l pe Bill să mai aştepte puţin, şi am 
răspuns cu un „Alo?” prudent. 

— Sookie, am auzit vocea şerifului Dearborn. M-am gândit 
că ar trebui să ştii: Sandra Pelt a evadat din spital. S-a 
strecurat pe fereastră în timp ce Kenya vorbea cu doctorița 
Tonnesen. Nu vreau să-ți faci griji. Dacă ai nevoie să-ți 
trimitem o maşină de patrulare acasă, aşa o să facem. Ai pe 
cineva cu tine? 

Am fost într-atât de şocată, încât pentru o clipă n-am 
putut să-i răspund. Pe urmă, i-am zis: 

— Da, am pe cineva cu mine. 

Ochii negri ai lui Bill mă priveau acum cu toată 
seriozitatea. Făcând un pas înainte, mi-a pus o mână pe 
umăr. 

— Vrei să-ți trimit o maşină de patrulare? Nu cred că 
nebuna aia o să plece în căutarea ta. Mai degrabă o să-şi 
caute o vizuină şi-o să aştepte până-şi revine. Dar mi s-a 
părut potrivit să te anunț, chiar şi în toiul nopții. 

— Categoric ai făcut ce trebuia, domnule şerif. Nu cred să 
mai am nevoie de alt ajutor pe-aici. Am prieteni acasă. 
Prieteni buni, am zis, întâlnindu-i privirea lui Bill. 

Totuşi, Dearborn mi-a mai repetat aceste lucruri de mai 
multe ori, până când a trebuit să închid şi să mă gândesc la 
implicaţii. Crezusem că un capitol al necazurilor mele se 
închisese, însă mă înşelasem. Cât timp i-am dat explicațiile 
necesare lui Bill, oboseala manifestată mai devreme a 
început să mă învăluie ca o pătură cenugşie. Până să termin 
de răspuns la întrebările lui, abia mai eram în stare să leg 
două vorbe. 

— Nu-ţi face probleme, mi-a zis Bill. Du-te la culcare. Stau 
eu de pază în noaptea asta. Deja m-am hrănit şi n-am altă 
treabă. Oricum, nu mi se părea o noapte potrivită pentru 
muncă. 

Bill crease şi întreținea un CD numit Anuarul Vampirilor, 
care nu era altceva decât un catalog al tuturor vampirilor „în 
viață”. Se bucura de mare căutare, nu doar printre morții-vii, 
ci şi în rândul omenirii, mai ales al grupărilor specializate în 


marketing. Cu toate acestea, versiunea comercializată pentru 
publicul larg se limita la vampirii care-şi dăduseră acordul ca 
să fie incluşi, adică o listă mult mai scurtă. Existau încă 
vampiri care nu voiau să fie cunoscuți ca vampiri, oricât de 
ciudat mi s-ar fi părut mie. Era lesne să uiţi, în societatea 
saturată de vampiri din ziua de azi, că mai existau şi rețineri 
din partea celor care nu voiau să fie cunoscuţi de publicul 
larg, vampiri care preferau să doarmă sub pământ sau în 
clădiri abandonate, decât în case sau apartamente. 

Şi de ce mă gândeam eu la toate astea... Ei bine, pentru că 
era mai bine decât să mă gândesc la Sandra Pelt. 

— Mersi, Bill, i-am răspuns, recunoscătoare. Dar te previn, 
e ticăloasă la puterea n. 

— Doar m-ai văzut în luptă, mi-a zis. 

— Mda. Dar tu n-o cunoşti. E de o viclenie absolută şi nu 
obişnuieşte să dea avertismente. 

— Sunt cu câțiva paşi înaintea ei, din moment ce ştiu asta. 

Hm? 

— OK, am bâiguit, plecând, mergând mai mult sau mai 
puţin drept. Noapte bună, Bill. 

— Noapte bună, Sookie, mi-a răspuns, liniştit, încuie uşile. 

Le-am încuiat, după care m-am dus în camera mea, mi-am 
pus cămaşa de noapte şi imediat am fost în pat, sub pătura 
aceea cenuşie. 

ŞCOLILE SUNT TOTDEAUNA, mai mult sau mai puţin, la 
fel, nu? Mereu mirosul acela: un amestec de cretă, mâncare 
pentru prânz, ceară pentru podele, cărți. Ecouri ale vocilor 
copiilor, glasuri mai puternice ale profesorilor. Obiectele de 
„artă” de pe pereţi şi decoraţiunile de pe uşile fiecărei săli. 
Nici grădinița din Red Ditch nu era altfel. 

Îl tineam pe Hunter de mână, iar Remy ne urma 
îndeaproape. Ori de câte ori îl vedeam pe Hunter, mi se părea 
că seamănă din ce în ce mai mult cu verişoara mea Hadley, 
răposata lui mamă. Avea ochii şi părul ei, închise la culoare, 
iar fața începea să-şi piardă rotunjimea prunciei şi să devină 
tot mai ovală, ca a ei. 

Biata Hadley! Avusese o viață grea, în cea mai mare parte 
din propria vină. În cele din urmă, îşi găsise adevărata 
dragoste, apoi devenise vampir, dar fusese ucisă din pricina 
geloziei. Viața lui Hadley fusese încărcată de evenimente, dar 
scurtă. lată de ce venisem să-i țin locul şi, pentru o clipă, m- 
am întrebat ce-ar fi gândit ea despre asta. Trebuia să fi fost 
rolul ei, să-şi ducă fiul la prima lui şcoală, grădinița pe care 
avea s-o frecventeze din toamnă. Scopul vizitei era de a-i 
ajuta pe viitorii elevi să se mai familiarizeze puţin cu ideea de 
şcoală, cu aspectul sălilor, al băncilor şi al profesorilor. 

Unii dintre micuţii care se plimbau prin clădire priveau în 
jur curioşi, nu temători. Unii erau tăcuțţi, cu ochii mari. Aşa 
ar fi arătat „nepotul” meu Hunter în ochii altora... Însă în 
mintea mea îl auzeam sporovăind. Hunter e telepat, la fel ca 
mine. Acesta era secretul pe care-l păzeam cu cea mai mare 
stricteţe. Voiam ca Hunter să crească, pe cât posibil, la fel ca 
un copil normal. Cu cât ar fi ştiut mai mulți supranaturali 
despre Hunter, cu atât mai mare ar fi fost probabilitatea să-l 
înhațe cineva, fiindcă telepaţii sunt folositori. Sigur s-ar fi 
găsit cineva îndeajuns de nemilos încât să treacă la o acţiune 


atât de îngrozitoare. Nu cred că Remy, tatăl lui, să se fi 
gândit vreodată la aşa ceva, până acum. Remy îşi făcea griji 
cu privire la felul în care avea să fie acceptat Hunter de 
oamenii din jur. Şi asta era o problemă importantă. Copiii pot 
să fie de o cruzime incredibilă, dacă te simt că eşti altfel 
decât ei. Iar eu o ştiam mult prea bine. 

E destul de evident când două persoane poartă o 
conversație mentală, când cunoşti indiciile. Feţele lor îşi 
schimbă expresia când se privesc reciproc, în mare măsură 
ca atunci când discuția s-ar desfăşura cu voce tare. Aşa că îl 
priveam pe copil cât mai puțin posibil şi-mi menţineam un 
zâmbet imperturbabil. Hunter era prea mic ca să ştie cum să 
mascheze comunicarea dintre noi, motiv pentru care trebuia 
să mă ocup eu de asta. 

Oare toți copiii ăştia încap într-o sală? m-a întrebat el. 

— Cu voce tare, i-am amintit, încet. Nu, veţi fi împărțiți pe 
grupe, după care vei sta toată ziua cu cei din grupa ta, 
Hunter. 

Nu ştiam despre grădinița din Red Ditch dacă avea acelaşi 
orar ca şcolile pentru cei mai mari, însă eram sigură că, 
oricum, programul trecea de ora prânzului. 

— Tatăl tău te va aduce dimineața, am continuat, şi după- 
amiaza va veni cineva să te ia. 

Cine? m-am întrebat, amintindu-mi abia apoi că Hunter 
putea să-mi audă gândurile. 

— Tatăl tău va rezolva problema asta, i-am zis. Uite. Aici e 
Sala Focii. Vezi fotografia aia mare, cu foca? lar cea de colo e 
Sala Poneilor. 

— E vreun ponei înăuntru? m-a întrebat Hunter, optimist. 

— Nu cred, dar pun pariu că sunt o mulțime de fotografii 
cu ponei. 

Toate uşile fuseseră lăsate deschise, iar educatoarele erau 
înăuntru, zâmbindu-le copiilor şi părinților, făcând tot 
posibilul să se arate primitoare şi cordiale. Unele, desigur, 
trebuiau să depună mai multe strădanii decât altele. 

Educatoarea din Sala Poneilor, doamna Gristede, era o 
femeie destul de drăguță, sau cel puțin aşa mi s-a părut, la o 
examinare în grabă. Hunter mi-a făcut un semn de 


încuviințare. 

Ne-am aventurat în Sala Căţeluşilor şi am făcut cunoştinţă 
cu domnişoara O'Fallon. Ne-am întors pe coridor după doar 
trei minute. 

— Sala Căţeluşilor, nu, i-am zis lui Remy, vorbind foarte 
încet. Ai dreptul să alegi, aşa e? 

— Mda, aşa e. O singură dată. Pot să numesc o sală în 
care nu vreau nicidecum să fie trimis copilul meu, mi-a 
răspuns el. Cei mai mulți se folosesc de opţiunea asta în 
eventualitatea în care educatoarea e foarte apropiată de 
familie, cum ar fi o rudă, sau dacă între familii există vreo 
gâlceavă. 

— Nu vreau în Sala Căţelugşilor, a intervenit Hunter, care 
părea speriat. 

Domnişoara O'Fallon părea drăguță pe dinafară, însă era 
putredă pe dinăuntru. 

— Care-i problema? s-a interesat Remy, pe un ton 
confidențial. 

— Îţi spun mai târziu, am murmurat. Hai să mergem să 
mai vedem şi altceva. 

Urmaţi ca o umbră de Remy, am vizitat şi celelalte trei săli 
de clasă. Toate celelalte educatoare păreau să fie în regulă, 
cu toate că doamna Boyle mi-a dat impresia că e cam 
surmenată. Gândurile îi erau repezite şi aveau o tentă de 
nerăbdare, iar zâmbetul îi părea un pic cam fragil. Nu i-am 
spus nimic lui Remy. Dacă nu avea dreptul să refuze decât o 
educatoare, atunci domnişoara O'Fallon era cea mai 
periculoasă. 

Ne-am întors în clasa doamnei Gristede, fiindcă lui Hunter 
îi plăceau, evident, poneii. Mai erau doi părinți acolo, ambii 
conducându-şi fetiţele. L-am strâns uşor de mână pe Hunter, 
ca să-i amintesc regulile. El şi-a ridicat privirea spre mine şi 
i-am făcut un semn aprobator, încercând să-l încurajez. S-a 
desprins de mâna mea şi a pornit spre spaţiul pentru lectură, 
alegând o carte şi începând să-i răsfoiască paginile. 

— Îţi place să citeşti, Hunter? l-a întrebat doamna 
Gristede. 

— Îmi plac cărţile. Încă nu ştiu să citesc, i-a răspuns 


Hunter, punând cartea la locul ei, iar eu l-am mângâiat — 
mental - pe spate. A zâmbit în sinea lui şi a luat altă carte, 
de data aceasta una despre câini de dr. Seussl. 

— Îmi dau seama că lui Hunter i s-a citit, a zis 
educatoarea, zâmbindu-ne, mie şi lui Remy. 

Atunci, Remy a făcut prezentările. 

— Eu sunt tatăl lui Hunter, şi ea e verişoara lui, a zis, 
înclinându-şi capul spre mine. Sookie îi ține locul mamei lui 
Hunter, fiindcă ea a murit. 

Doamna Gristede a absorbit informația. 

— Ei bine, mă bucur să vă cunosc pe amândoi, a zis. 
Hunter pare să fie un băieţel inteligent. 

Am observat că fetele se apropie de el. Erau prietene de 
multă vreme, puteam să-mi dau seama, iar părinţii lor 
mergeau împreună la biserică. Mi-am însemnat în minte să-l 
sfătuiesc pe Remy să-şi aleagă o biserică şi să înceapă s-o 
frecventeze. Hunter urma să aibă nevoie de tot sprijinul 
posibil. Fetele au început, la rândul lor, să-şi aleagă nişte 
cărți. Hunter i-a zâmbit celei care purta bonetă cu moț de 
culoare închisă, adresându-i acea privire piezişă cu care 
copiii timizi obişnuiesc să-şi evalueze posibilii colegi de clasă. 

— Asta îmi place, a zis ea, arătând spre Where the Wild 
Things Are2. 

— N-am citit-o, a răspuns, cu îndoială în glas, Hunter. I se 
părea puţin cam înspăimântătoare. 

— Tu te joci cu blocuri pentru construit? l-a întrebat fetița 
cu coadă şaten-deschis. 

— Mda, i-a răspuns Hunter, îndreptându-se spre spațiul 
pentru joacă destinat construcției, după cum am tras eu 
concluzia, fiindcă era plin de blocuri şi de puzzle-uri de toate 
dimensiunile. Într-un minut, tustrei construiau ceva care, în 
mințile lor, avea să le ia o viață până să termine. 

Remy zâmbea. Spera că aşa se va desfăşura fiecare zi. 
Evident, nu avea dreptate. Chiar şi acum, Hunter arunca 


1 Theodor Seuss Geisel, autor de cărți pentru copii şi caricaturist 
american. 
2 Carte pentru copii, scrisă de Maurice Sendak. 


priviri bănuitoare spre fata cu codiță, fiindcă ea se enerva 
văzând că bruneta îi înhaţă toate blocurile cu literele 
alfabetului. 

Ceilalți părinți mă priveau cu o oarecare curiozitate, iar 
una dintre mame m-a întrebat: 

— Nu locuiţi aici? 

— Nu, i-am răspuns. Locuiesc în Bon Temps. Numai că 
Hunter a vrut să-l însoțesc azi, şi e verişorul meu preferat. 

Aproape că-mi venea să-l numesc „nepot”, din cauză că el 
îmi spunea „tanti Sookie”. 

— Remy, i s-a adresat aceeaşi femeie. Dumneata eşti 
strănepotul lui Hank Savoy, nu? 

Remy i-a răspuns clătinând afirmativ din cap. 

— Mda, am venit aici după nenorocirea cu Katrina, şi aici 
am rămas, a zis el, ridicând din umeri. N-aveai ce să faci, 
după ce Katrina a răpit totul. Mare pacoste. 

A urmat o serie de clătinat din cap şi am simțit un val de 
compasiune  rostogolindu-se peste Remy. Poate că 
bunăvoința aceasta se va extinde şi asupra lui Hunter. 

Cât timp legau ei prieteniile, m-am strecurat înapoi spre 
uşa domnişoarei O'Fallon. 

Tânăra femeie le zâmbea celor doi copii care rătăceau prin 
sala ei de clasă, împodobită în culori vii. O pereche de părinți 
stătea chiar în spatele propriului copil. Poate că simţiseră şi 
ei unda de pericol sau poate că era doar instinctul protector. 

M-am apropiat uşor de domnişoara O'Fallon şi am deschis 
gura, pregătindu-mă să vorbesc. l-aş fi spus: „Păstrează-ţi 
fanteziile pentru dumneata. Nici măcar prin gând să nu-ţi 
treacă astfel de lucruri cât timp eşti în aceeaşi încăpere cu 
copiii.” Totuşi, m-am răzgândit. Şi-ar fi dat seama că venisem 
cu Hunter. Oare el ar fi devenit o ţintă pentru imaginația ei 
malefică, dac-aş fi ameninţat-o? Nu puteam să fiu mereu 
acolo, ca să-l apăr. N-aveam cum s-o împiedic. Nu-mi trecea 
prin minte vreo cale de a o scoate din ecuație. Ea nu 
comisese încă vreo faptă rea sub aspectul moralității sau din 
punctul de vedere al legii... Încă. Şi-atunci, ce dacă-şi 
imagina cum le lipeşte gurile copiilor cu bandă adezivă? N-o 
şi făcuse. Oare nu avem toți fantezii legate de fapte 


îngrozitoare pe care nu le-am făcut? se întreba în sinea ei, 
fiindcă răspunsul o făcea să simtă că era încă... o persoană 
OK. N-avea habar că eu puteam să-i citesc gândurile. 

Dar eram eu mai bună decât domnişoara O'Fallon? 
Întrebarea aceasta cumplită mi-a străbătut mintea mult mai 
repede decât ţi-ar lua s-o transcrii. M-am gândit: Mda, nu 
sunt atât de înfricoşătoare, pentru că nu mă ocup de copii. Cei 
cărora aş vrea să le fac rău sunt adulţi, şi ei înşişi ucigaşi. Dar 
asta nu mă făcea să fiu mai bună... În schimb, o făcea pe 
O'Fallon mult mai rea. 

O fixasem cu privirea îndeajuns cât s-o bag în sperieți. 

— Vreți să mă întrebaţi ceva legat de programă? s-a 
interesat până la urmă, cu un pic de țâfnă în voce. 

— De ce v-aţi făcut educatoare? am întrebat-o. 

— M-am gândit că ar fi minunat să-i învăţ pe micuţi 
primele noţiuni de care au nevoie pentru a se descurca în 
lume, mi-a răspuns, ca şi cum ar fi apăsat pe butonul unui 
aparat de înregistrare. Voia să spună: Am avut o educatoare 
care mă tortura când n-o vedea nimeni, şi-mi plac cei mici şi 
neajutorați. 

— Hmmm, am mormăit. Ceilalți vizitatori ieşiseră din 
clasă, lăsându-ne singure. Ai nevoie de terapie psihologică, i- 
am zis, repede şi cu glas scăzut. Dacă te comporți aşa cum 
vezi în minte, o să te urăşti singură. Şi-o să le distrugi şi 
viețile altora, exact la fel cum ţi-a fost distrusă a ta. N-o lăsa 
să te înfrângă. Caută ajutor. 

A căscat gura la mine. 

— Nu ştiu... Ce Dumnezeu... 

— Vorbesc foarte serios, am zis, răspunzându-i următoarei 
întrebări nerostite. Vorbesc foarte serios. 

— Aşa o să fac, a rostit ea, de parcă vorbele i-ar fi fost 
smulse de pe buze. Jur că aşa o să fac. 

— Ai face bine, am zis, fixând-o şi mai intens cu privirea. 
Pe urmă, am ieşit din Sala Căţeluşilor. 

Poate c-o înspăimântasem suficient sau o zguduisem 
suficient, încât chiar avea să facă tot ceea ce promisese. În 
caz contrar, ei bine, va trebui să-mi vină în minte o altă 
tactică. 


— Mi-am terminat treaba aici, Lăcustă, mi-am zis mie 
însămi, atrăgându-mi o privire agitată din partea unui tată 
foarte tânăr. l-am zâmbit şi, după o clipă de ezitare, mi-a 
răspuns la zâmbet. M-am întors la Remy şi la Hunter şi ne- 
am încheiat turul grădiniței fără vreun alt incident. Hunter 
mi-a adresat o privire întrebătoare, una extrem de neliniştită, 
şi i-am făcut un semn de încuviințare. M-am ocupat de ea, i- 
am zis în gând, sperând că aşa şi era. 

Era, într-adevăr, prea devreme pentru cină, însă Remy a 
propus să mergem la Dairy Queen şi să-l tratăm pe Hunter 
cu o înghețată, iar eu am fost de acord. După expediţia lui 
şcolară, Hunter era pe jumătate neliniştit, pe jumătate 
entuziasmat. Am încercat să-l calmez cu o mică discuţie de 
la... minte la minte. Poți să mă duci tu la şcoală în prima zi, 
tanti Sookie? m-a întrebat, şi am fost nevoită să mă oţelesc 
pentru răspuns. 

Nu, Hunter, asta e treaba tatălui tău, i-am zis. Dar, când va 
veni ziua aceea, să mă suni după ce ajungi acasă şi să-mi 
povesteşti totul despre ea, bine? 

Hunter mi-a adresat o privire expresivă, cu ochii măriți. 
Dar mi-e frică. 

Eu i-am răspuns cu o privire sceptică. Poate că vei fi 
emoţionat, dar şi toți ceilalți se vor simti la fel. Asta e şansa ta 
să-ți faci prieteni, aşa că ţine minte să-ți păstrezi gura închisă, 
până când ţi se va aşeza totul cum trebuie în minte. 

Dar dacă lor n-o să le placă de mine? 

Nu! am exclamat, vrând să fiu întru totul clară. Ei n-o să te 
înțeleagă. E o foarte mare diferenţă. 

Ție-ţi place de mine? 

— Pramatie mică, doar ştii că-mi place de tine, i-am zis, 
zâmbindu-i şi netezindu-i părul pe spate. l-am aruncat o 
privire lui Remy, care stătea la rând să ne comande câte o 
înghețată Blizzard. El mi-a făcut un semn cu mâna şi s-a 
strâmbat la Hunter. Remy depunea un uriaş efort ca să ia 
toate astea cât mai lejer. Se maturiza în rolul lui de tată al 
unui copil de excepție. 

Mi-am imaginat că ar putea ajunge să se destindă peste 
vreo doisprezece ani, cu aproximaţie, plus-minus câțiva. 


Ştii că tatăl tău te iubeşte, şi ştii că vrea pentru tine tot ce e 
mai bun, am zis. 

El vrea să fiu ca toţi ceilalți copii, mi-a replicat Hunter, pe 
jumătate trist, pe jumătate nemulțumit. 

El vrea să fii fericit. Şi ştie că, cu cât ti-ar cunoaşte mai 
multă lume harul, cu atât ar scădea şansele ca tu să fii fericit. 
Ştiu că nu e corect să-ţi spun că trebuie să ţii un secret. Dar e 
singurul secret pe care trebuie să-l ţii. Dacă vorbeşte cineva cu 
tine despre asta, îi spui tatălui tău sau mie. Dacă ți se pare 
cineva mai ciudat, îi spui tatălui tău. Dacă încearcă cineva să 
te molesteze, spui. 

Acum, nu făcusem decât să-l sperii. Şi totuşi, el a înghițit 
în sec şi-a răspuns: Ştiu ce înseamnă să molestezi. 

Tu eşti un băiat inteligent şi-o să ai o mulțime de prieteni. E 
doar un lucru pe care ei nu trebuie să-l ştie despre tine. 

Din cauză că e ceva rău? Pe chipul lui Hunter se citeau 
încordarea şi disperarea. 

Pe naiba, nu! am replicat, ofensată. Nu-i nimic rău la tine, 
amice. Dar ştii bine că noi suntem altfel, şi lumea nu înțelege 
totdeauna ce e altfel. 

Gata cu predica. l-am depus un pupic pe obraz. 

— Hunter, du-te să ne aduci câteva şerveţele, am rostit în 
chip firesc, în timp ce Remy ridica tava din plastic cu 
comanda noastră. Eu aveam o Blizzard cu fulgi de ciocolată, 
şi mi-a lăsat gura apă până ne-am împărțit şervețelele şi am 
început să ne înfigem lingurițele în cupele noastre cu 
păcătoase bunătăți. 

O tânără femeie, cu părul negru lung până la umeri, a 
intrat în restaurant, ne-a văzut şi ne-a făcut un semn 
nesigur cu mâna. 

— Ia uite, băiete, e Erin, a zis Remy. 

— Bună, Erin! a exclamat Hunter, răspunzându-i 
entuziast la salut, fluturându-şi mâna ca un mic metronom. 

Erin s-a apropiat, încă părând neconvinsă că ar fi bine- 
venită. 

— Bună, a zis, plimbându-şi privirea peste toți cei din 
jurul mesei. Domnule Hunter, mă bucur să vă văd în după- 
amiaza aceasta minunată! 


Hunter s-a luminat la față. Îi plăcea să i se spună 
„domnule Hunter”. Erin avea nişte obraji rotunzi, drăgălaşi, 
iar ochii migdalați erau de un căprui-închis, făcându-i să 
pară adânci. 

— Ea este mătuşa mea Sookie! m-a prezentat Hunter, cu 
mândrie. 

— Sookie, ea este Erin, a zis şi Remy. Puteam să-mi dau 
seama, după gândurile lui, că-i plăcea destul de mult de 
tânăra femeie. 

— Erin, am auzit multe despre tine, i-am zis. Îmi face 
plăcere să leg numele de un chip. Hunter a vrut să-l însoțesc 
în turul grădiniței. 

— Cum a fost? a întrebat Erin, cu un interes neprefăcut. 

Hunter a început să-i povestească toate amănuntele, iar 
Remy a sărit în picioare ca să-i tragă un scaun lui Erin. 

Pe urmă, ne-am simțit bine împreună. Hunter părea să 
țină cu adevărat la Erin, iar Erin îi împărtăşea sentimentele. 
Erin mai era şi destul de interesată de tatăl lui Hunter, iar 
Remy era pe cale să fie înnebunit după ea. Una peste alta, nu 
era un moment prea rău pentru citirea gândurilor, mi-am 
închipuit. 

— Domnişoară Erin, a zis Hunter, tanti Sookie zice că nu 
poate să vină cu mine în prima zi de şcoală. Ai vrea să vii? 

Erin s-a arătat uimită, dar şi încântată, în acelaşi timp. 

— Dacă tatăl tău e de acord, şi eu pot să mă învoiesc de la 
serviciu, a răspuns, având grijă să introducă anumite 
condiții, pentru eventualitatea în care Remy ar fi avut vreo 
obiecție... sau dacă n-ar mai fi fost împreună şi la sfârşitul 
lui august. Eşti foarte drăguţ că mă inviţi, a adăugat. 

Când Remy a plecat să-l ducă pe Hunter la toaletă, eu şi 
Erin am rămas singure, privindu-ne curioase. 

— De câtă vreme eşti cu Remy? m-am interesat. 

Întrebarea mi se părea suficient de prudentă. 

— Doar de o lună, mi-a răspuns. Îmi place de Remy şi cred 
că ar putea să fie ceva între noi, dar e prea devreme ca să 
ştiu sigur. Nu vreau ca Hunter să devină dependent de mine, 
pentru eventualitatea în care n-ar merge relația. Plus că... 

A avut un lung minut de ezitare. 


— Din câte am înţeles, Kristen Duchesne e de părere că ar 
fi ceva în neregulă cu Hunter. Le-a spus-o tuturor. Dar eu 
chiar ţin la băieţelul ăsta. 

Semnul de întrebare i se citea limpede în ochi. 

— E altfel, i-am zis, dar nu e nimic în neregulă cu el. Nu 
are vreo boală mintală, nu are vreo incapacitate de a învăţa, 
şi nici nu e posedat de diavol, am enumerat, zâmbind uşor 
spre sfârşitul frazei. 

— N-am văzut niciodată astfel de semne, m-a aprobat, 
zâmbind la rândul ei. Totuşi, nu cred că am înţeles totul. 

N-aveam de gând să-i destăinuiesc secretul lui Hunter. 

— El are nevoie de o dragoste şi de o atenție mai speciale, 
i-am zis. Practic, n-a avut mamă niciodată, şi sunt convinsă 
că l-ar ajuta dacă ar avea o prezenţă stabilă în viață, 
îndeplinind rolul acesta. 

— lar acea prezență nu vei fi tu, a replicat, pe un ton pe 
jumătate întrebător. 

— Nu, am răspuns, bucuroasă că am ocazia să lămuresc 
situația. Nu voi fi eu. Consider că Remy e un tip drăguţ, dar 
eu sunt cu altcineva, am precizat, luând încă o linguriţă de 
înghețată cu ciocolată. 

Erin şi-a coborât privirea spre paharul ei cu Pepsi, 
preocupată de propriile gânduri. Fireşte, gândeam şi eu la fel, 
odată cu ea. Ea niciodată n-o agrease pe Kristen şi nu avea o 
părere prea bună despre capacităţile ei intelectuale. Îi plăcea 
din ce în ce mai mult de Remy. Şi-l iubea pe Hunter. 

— OK, a rostit, ajungând la o concluzie proprie, în sinea ei. 
OK. 

Şi-a ridicat privirea spre mine şi mi-a făcut un semn de 
încuviințare. l-am răspuns întocmai. Se pare că ajunseserăm 
la o înţelegere. Când s-au întors bărbații de la toaletă, mi-am 
luat rămas-bun de la ei. 

— A, ia stai... Remy, poţi să vii cu mine un minut până 
afară, dacă pe Erin n-o deranjează să-i țină companie lui 
Hunter? 

— Cu mare plăcere, a zis ea. L-am mai îmbrățişat o dată 
pe Hunter, bătându-l uşor pe spate şi zâmbindu-i, după care 
am pornit spre uşă. 


Remy m-a urmat, cu o expresie de nelinişte pe față. S-a 
oprit la mică distanţă de uşă. 

— Ştii că Hadley mi-a lăsat mie restul proprietăţii ei, i-am 
zis. 

Era un gând care mă împovăra. 

— Mi-a spus avocatul. 

Chipul lui Remy nu trăda nimic, dar evident că aveam eu 
alte metode. Era întru totul calm. 

— Nu eşti supărat? 

— Nu. Nu vreau nimic de-al lui Hadley. 

— Totuşi, pentru Hunter... pentru studiile lui. Nu sunt 
bani mulți, dar ar fi câteva bijuterii valoroase, aş putea să le 
vând. 

— I-am deschis un cont pentru studii, mi-a zis Remy. Una 
dintre strămătuşile mele zice c-o să-i lase lui tot ce are; ea n- 
a avut copii. Hadley m-a făcut să trec prin infern, şi nici 
măcar nu i-a păsat de Hunter, ca să-şi facă planuri pentru 
el. Nu vreau nimic de la ea. 

— Cinstiți să fim, ea nu se aştepta să moară atât de 
tânără... De fapt, nu se aştepta să moară vreodată, am zis. 
Credința mea este că nu l-a trecut pe Hunter în testament 
pentru că nu voia să ştie nimeni de existenţa lui, ca nu 
cumva să-l caute cineva şi să-l ia ostatic, s-o oblige să se 
poarte bine. 

— Sper să fie aşa, a zis Remy. Adică, sper că s-a gândit la 
binele lui. Dar să primesc bani de la ea, ştiind în ce s-a 
transformat şi cum i-a câştigat... asta mi-ar face greață. 

— Bine, am acceptat eu. Dacă te mai gândeşti şi-ţi schimbi 
părerea, sună-mă până mâine-seară! Nu se ştie când mă 
apucă frenezia cheltuielii sau când îmi vine să joc bijuteriile 
alea la cazinou. 

Mi-a răspuns cu un zâmbet vag. 

— Eşti o femeie cumsecade, mi-a zis, după care s-a întors 
la iubita şi la fiul lui. 

Am pornit spre casă, cu o conştiinţă curată şi cu inima 
mai plină de bucurie. 

Lucrasem jumătate din schimbul meu astăzi (Holly îmi 
preluase cealaltă jumătate, pe lângă tura ei), aşa că eram 


liberă. Mi-am propus să mai meditez puțin la scrisoarea lui 
Buni, la vizita domnului Cataliades, din vremea când eu şi 
fratele meu eram prunci, la cutia magică, la amăgirile 
exercitate asupra lui Buni de amantul ei... Pentru că, eram 
sigură, când lui Buni i se păruse că-i simte mirosul lui 
Fintan, deşi îl vedea pe soțul ei, de fapt îl vedea pe Fintan 
deghizat. Era ceva greu de înghițit. 

Când am ajuns, Amelia şi Bob erau ocupați să 
răspândească farmece. Dădeau ocol casei din sensuri opuse, 
declamând şi tămâind ca preoții unei biserici catolice. 

Uneori, îmi dădeam seama că mă avantaja să locuiesc la 
țară. 

Nevrând să le tulbur concentrarea, am pornit să rătăcesc 
prin pădure. M-am întrebat unde putea să fie portalul şi dacă 
eram în stare să-l recunosc. „O parte mai subțire”, spusese 
Dermot. Aş putea eu să disting o parte mai subțire? Cel 
puţin, cunoşteam direcţia, la modul general, aşa că m-am 
îndreptat spre est. 

Era o după-amiază călduroasă, aşa că am început să 
transpir încă din clipa în care am pătruns în pădure. Soarele 
se strecura printre crengi, desenând mii de modele, iar 
păsările şi insectele scoteau acele mii de sunete care fac ca 
pădurea să fie oricum, numai tăcută nu. Nu mai era mult 
până să se aştearnă inserarea, când lumina devine 
fragmentată şi piezişă, făcându-te să păşeşti cu nesiguranţă. 
Atunci, păsările aveau să tacă, vietățile nopţii urmând să le 
ia locul. 

Mi-am căutat drumul prin hăţțişuri, gândindu-mă la 
noaptea care trecuse. M-am întrebat dacă Judith îşi făcuse 
bagajul şi plecase, aşa cum afirmase că va face. M-am 
întrebat dacă Bill se simțea singur acum, fără ea. 
Presupuneam că nimeni şi nimic nu s-a ivit în curtea din 
spatele casei în noaptea care trecuse, iar eu dormisem 
liniştită până dimineaţă. 

Pe urmă, nu mi-a mai rămas decât să mă întreb cam când 
va mai încerca Sandra Pelt să mă omoare. Tocmai când 
începeam să presupun că nu avusesem o idee prea bună 
aventurându-mă de una singură prin pădure, am ajuns într- 


un mic luminiş, cam la patru sute de metri sau chiar mai 
puţin, uşor spre sud-est față de ieşirea din spate a casei 
mele. 

Eram destul de convinsă că aici era partea mai liberă a 
pădurii, luminişul acesta mititel. În primul rând, nu avea de 
ce să fie acolo un luminiş. Ierburile sălbatice creşteau din 
abundență, însă nu existau tufişuri, nimic mai înalt de 
nivelul pulpei. Nu se întindeau cârcei pe deasupra acestui 
spațiu, nici nu atârnau crengi peste el. 

Până să ies dintre copaci, am examinat cu foarte mare 
atenţie solul. Ultimul lucru care mi-ar mai fi lipsit era să cad 
în cine ştie ce soi de capcană întinsă de zâne. Totuşi, nu 
vedeam nimic ieşit din comun, afară, poate, de... un uşor 
tremurat al aerului. Drept în centrul luminişului. Locul acela 
neobişnuit - cel puțin, dacă-l vedeam eu cum trebuie — 
plutea cam pe la nivelul genunchilor mei. Avea forma unui 
cerc mic şi neregulat, poate de patruzeci de centimetri 
diametru. Şi, exact în locul acela, aerul părea distorsionat, ca 
o iluzie optică provocată de arşiță. Oare să fie, într-adevăr, 
fierbinte? m-am întrebat. 

Am îngenunchiat printre buruieni, cam la o lungime de 
braț de locul în care tremura aerul. Apoi, am smuls un fir 
lung de iarbă şi, extrem de emoţionată, am împuns cu el 
spațiul distorsionat. 

I-am dat drumul, şi firul a dispărut, făcându-mă să-mi 
trag brusc degetele înapoi şi să scot un mic scâncet de 
surprindere. 

Demonstrasem ceva. Nu ştiam precis ce anume. Dacă mă 
îndoisem de spusele lui Claude, aveam acum dovada că 
fuseseră adevărate. Cu foarte mare precauție, m-am apropiat 
de peticul acela tremurător. 

— Bună, Niall, am zis. Dacă mă auzi, dacă eşti acolo. Mi-e 
dor de tine. 

Evident, n-am primit niciun răspuns. 

— Am multe necazuri, dar presupun că şi tu ai, am 
continuat, nevrând să par plângăcioasă. Nu ştiu ce loc ar 
putea să ocupe zânele în lumea noastră. Oare umblaţi 
printre noi, dar sunteți invizibili? Sau aveţi o întreagă lume a 


voastră, separată, ca Atlantida? 

Era o conversație destul de superficială şi într-un singur 
sens. 

— În fine, acum trebuie să pornesc spre casă, până nu se 
întunecă. Dacă ai nevoie de mine, vino. Mi-e dor de tine, i-am 
repetat. 

Nici acum nu s-a întâmplat nimic. 

Simțindu-mă încântată de faptul că descoperisem partea 
mai liberă a pădurii, dar în acelaşi timp dezamăgită pentru 
că nu obţinusem vreun rezultat, m-am întors spre casă, prin 
pădure. Bob şi Amelia îşi terminaseră treburile magice prin 
curte, şi Bob aprinsese focul pentru grătar. El şi Amelia 
voiau să facă fripturi. Cu toate că mâncasem înghețată cu 
Remy şi cu Hunter, nu puteam să refuz o friptură la grătar, 
presărată cu amestecul secret de mirodenii al lui Bob. Amelia 
tăia cartofi şi-i învelea în folie, ca să-i pună pe grătar. Am fost 
cât se poate de încântată şi m-am oferit să coc un dovleac. 

Totul dădea impresia că în casă era mai multă fericire. Şi 
mai multă siguranță. 

Cât timp am mâncat, Amelia ne-a istorisit întâmplări 
nostime de la ea de la serviciu, de la magazinul de magie, iar 
Bob s-a dezmorțit îndeajuns cât să-şi imite unii colegi mai 
ciudați de la salonul de coafură unisex în care lucra. Frizerița 
pe care-o înlocuise Bob fusese extrem de descurajată de 
complicațiile apărute în viața ei după Katrina, aşa că îşi 
încărcase bunurile în maşină şi plecase la Miami. Bob 
obținuse postul fiindcă fusese cea dintâi persoană cu 
calificare intrată pe uşă după ce ieşise precedenta. Ca 
răspuns la întrebarea mea, dacă totul fusese doar o pură 
coincidență, Bob nu făcuse decât să zâmbească. Din când în 
când, zăream fulgerător ce anume o fascina pe Amelia la 
Bob, care altfel arăta ca un vânzător ambulant de 
enciclopedii, sfrijit şi cu părul roşu. l-am povestit despre 
Immanuel şi despre tunsoarea mea în regim de urgenţă, iar 
el a apreciat că Immanuel făcuse o treabă minunată. 

— Şi... s-a terminat lucrarea cu dispozitivele de pază? am 
întrebat, îngrijorată, dar străduindu-mă să dau impresia că 
schimbasem subiectul într-o doară. 


— Să ştii că da, mi-a răspuns Amelia, mândră, în timp ce- 
şi mai tăia o bucată de friptură. Acum sunt şi mai bune ca 
înainte. Nici măcar un dragon n-ar putea să treacă prin ele. 
Nimeni dintre cei care-ar vrea să-ți facă rău n-ar putea. 

— Atunci, dacă ar fi un dragon prietenos... am zis, într-o 
tentativă de glumă, însă ea s-a făcut că mă pocneşte cu 
furculița. 

— Aşa ceva nu există, din câte-am auzit. Evident, eu n-am 
văzut niciunul. 

— Evident, am aprobat-o, neştiind dacă era cazul să fiu 
curioasă sau numai uşurată. 

— Amelia are o surpriză pentru tine, m-a înştiințat Bob. 

— Da? am zis, vrând să par mai destinsă decât eram de 
fapt. 

— Am găsit leacul, mi-a zis ea pe jumătate cu mândrie, pe 
jumătate cu sfială. Adică, tu mi-ai cerut, când am plecat. Am 
tot căutat o cale să rup legătura de sânge. Şi am găsit-o. 

— Cum? am întrebat, străduindu-mă să-mi ascund 
fâstâceala. 

— Mai întâi, am întrebat-o pe Octavia. Ea nu ştia, fiindcă 
nu s-a specializat în magia vampirică, dar le-a trimis emailuri 
unor prietene mai vechi de-ale ei, din alte adunări ale 
vrăjitoarelor, iar ele au cercetat. A fost nevoie de timp; am 
nimerit pe câteva drumuri înfundate, dar până la urmă am 
ajuns să descopăr un farmec care să nu se soldeze cu 
moartea vreunuia dintre... legați. 

— Sunt năucită, am zis, ceea ce era şi adevărat. 

— Vrei să-l oficiez în seara asta? 

— Cum... chiar acum? 

— Da, după cină, a confirmat Amelia, arătând ceva mai 
puțin bucuroasă, din cauză că nu obținuse reacția 
anticipată. Bob îşi tot plimba privirea de la Amelia la mine şi 
înapoi, dând impresia la rândul lui că avea dubii. 
Presupusese că voi fi încântată şi exuberantă, însă nu vedea 
la mine astfel de reacții. 

— Nu ştiu, am zis, lăsând jos furculița. Lui Eric nu i-ar 
face rău? 

— De parcă ar putea ceva să-i facă rău unui vampir atât 


de vechi, a replicat ea. Nu, serios, Sook, de ce-ţi faci atâtea 
griji pentru el... 

— Pentru că-l iubesc, am răspuns, şi amândoi s-au holbat 
la mine. 

— Pe bune? m-a întrebat Amelia, cu o voce firavă. 

— Ţi-am spus doar, înainte să pleci, Amelia. 

— Cred că n-am vrut să te cred. Eşti sigură că vei simți 
acelaşi lucru şi după ce va dispărea legătura? 

— Asta vreau să aflu şi eu. 

— Trebuie să afli, a încuviințat ea. Şi ai nevoie să te 
eliberezi de el. 

Soarele tocmai apusese şi l-am simțit pe Eric trezindu-se. 
Prezența lui mă însoțea ca o umbră: familiară, enervantă, 
liniştitoare, inoportună. Toate laolaltă. 

— Dacă eşti pregătită, fă-o acum, i-am zis. Până nu-mi 
pierd tot curajul. 

— Este, de fapt, un moment potrivit al zilei pentru aşa 
ceva, mi-a zis. Apusul. Sfârşitul zilei. Sfârşiturile, în general. 
Pare logic. 

Amelia s-a grăbit să plece spre camera ei, de unde s-a 
întors după câteva minute cu un plic şi trei borcane mici: 
borcane de gem, pe un suport cromat, într-un fel ca o 
chelneriță dintr-un birt, punând masa pentru micul dejun. 
Borcanele erau pe jumătate pline cu amestecuri de ierburi. 
Ea purta acum un şorț. Am observat că avea, într-un 
buzunar, câteva obiecte. 

— Foarte bine, a zis, înmânându-i plicul lui Bob, care a 
scos o foaie din el şi s-a uitat pe ea la repezeală, 
încruntându-şi uşor fruntea îngustă. 

— Afară, în curte, a propus el, aşa că am ieşit tustrei din 
bucătărie şi, traversând veranda din spate, am coborât în 
grădină, simțind din nou miros de friptură când am trecut pe 
lângă vechiul meu grătar. Amelia m-a postat într-un loc, pe 
Bob în altul, după care a aşezat şi borcănelele. Atât eu, cât şi 
Bob aveam câte unul în spate, pe pământ, iar al treilea era 
pe locul ei. Alcătuiam un triunghi. N-am întrebat nimic. 
Oricum, probabil că nici n-aş fi crezut răspunsurile. 

Amelia mi-a întins o cutie cu chibrituri şi i-a dat şi lui Bob 


una. O a treia a păstrat-o pentru ea. 

— Când vă spun eu, dați foc la plante. Pe urmă, ocoliți 
borcanul de trei ori, în sensul invers acelor de ceasornic. 
După al treilea tur, vă opriţi fiecare la locul vostru. Pe urmă, 
o să spunem câteva cuvinte... Bob, le ştii pe de rost? Foaia o 
să-i trebuiască lui Sookie. 

Bob a recitit cuvintele, a făcut un semn de încuviințare şi 
mi-a înmânat hârtia. Abia puteam să descifrez scrisul la 
lumina becurilor de securitate, fiindcă seara ne învăluia tot 
mai mult, cum soarele apusese. 

— Gata? a întrebat Amelia, cu glas tăios. 

În lumina amurgului, părea mai bătrână şi mai glacială. 

Am încuviințat fără vorbe, întrebându-mă dacă eram într- 
adevăr gata. 

— Da, a răspuns Bob. 

— Atunci, întoarceţți-vă şi aprindeţi focurile, a ordonat 
Amelia, şi eu m-am conformat cu mişcări de robot. 

Eram speriată de moarte, fără să ştiu de ce. Doar asta 
trebuia să fac. Am aprins bățul de chibrit şi l-am lăsat să 
cadă în borcan. Plantele au luat foc, împrăştiind un miros 
iute, după care tustrei am fost din nou în picioare, începând 
să ne deplasăm în sensul invers acelor de ceasornic. 

Oare nu era o faptă rea, pentru un creştin? Probabil că da. 
Pe de altă parte, nu-mi trecuse niciodată prin minte să-l 
întreb pe pastorul metodist dacă nu cunoaşte cumva un 
ritual prin care să desfacă o legătură de sânge dintre o femeie 
şi un vampir. 

După ce am dat trei ocoluri şi ne-am oprit la locurile 
noastre, Amelia a scos din buzunarul şorțului un ghem de 
lână roşie. Apucând de capătul unui fir, i-a întins ghemul lui 
Bob. El a măsurat o bucată, apoi mi-a întins mie ghemul. Am 
procedat aidoma şi i-am restituit ghemul Ameliei, fiindcă aşa 
părea să fie planul. Ţineam lâna cu o mână şi hârtia cu 
cealaltă. Mai complicat decât crezusem. Amelia mai avea şi o 
foarfecă, pe care o scosese tot din buzunar. 

Pe urmă, Amelia, care intonase ceva tot timpul, a arătat 
spre mine, apoi spre Bob, îndemnându-ne s-o susţinem. M- 
am zgâit la foaia de hârtie, mi-am găsit drumul printre 


cuvintele fără sens pentru mine, şi deodată totul s-a 
terminat. 

Am rămas în tăcere, până când flăcările din micile borcane 
s-au stins, iar întunericul nopții a devenit şi mai apăsător. 

— Taie, mi-a cerut Amelia, întinzându-mi foarfeca. Şi 
gândeşte-te că asta vrei. 

Simțindu-mă un pic ridicolă şi mult mai mult înfricoşată, 
dar convinsă că aveam nevoie să fac asta, am tăiat firul roşu 
de lână. 

Şi l-am pierdut pe Eric. 

El nu mai era acolo. 

Amelia a înfăşurat firul tăiat şi mi l-a dat mie. Spre 
surprinderea mea, zâmbea: avea o înfăţişare aprigă şi 
triumfătoare. Am luat maşinal bucata de lână din mâna ei, 
încordându-mi toate simțurile în căutarea lui Eric. Nimic. 

M-a cuprins un val de panică. Dar nu era doar panică pur 
şi simplu: se amestecase în ea şi o doză de uşurare, după 
cum mă şi aşteptam. Dar şi mâhnire. Ştiam că, de îndată ce 
aveam să aflu că el e bine, că n-a fost rănit, puteam să mă 
relaxez şi să mă bucur din plin de reuşita farmecelor. 

Am auzit telefonul sunând în casă şi m-am repezit spre 
intrarea din spate. 

— Eşti acolo? m-a întrebat el. Eşti acasă, eşti bine? 

— Eric, am zis, suspinând sfâşietor. Of, cât mă bucur că 
n-ai pățit nimic! Aşa este, nu? 

— Ce-ai făcut? 

— Amelia a descoperit o metodă prin care să rupă 
legătura. 

A urmat o tăcere prelungită. Altădată, aş fi ştiut dacă Eric 
era îngrijorat, furios sau doar rămăsese pe gânduri. Acum, 
nu puteam decât să ghicesc. În cele din urmă, s-a hotărât să 
vorbească. 

— Sookie, căsătoria îți oferă o oarecare protecţie, însă 
legătura este cea importantă. 

— Ce? 

— Ai auzit ce-am spus. Sunt foarte supărat pe tine. 

Şi vorbea serios. 

— Vino încoace, i-am propus. 


— Nu. Dac-o văd pe Amelia, îi rup gâtul. 

Şi acum vorbea serios. 

— Dintotdeauna a vrut să te descotorosească de mine. 

— Dar..., am început, fără să ştiu cum să continui replica. 

— Ne vedem când o să-mi recapăt stăpânirea de sine, mi-a 
zis. 

Şi a închis. 

AR FI TREBUIT SĂ PREVĂD ASTA, mi-am zis pentru a 
zecea sau a douăzecea oară. Mă avântasem în ceva pentru 
care ar fi trebuit să fiu pregătită. Cel puţin, ar fi trebuit să-l 
sun pe Eric şi să-l previn asupra a ceea ce era pe cale să se- 
ntâmple. Însă mă temusem c-o să mă facă să mă răzgândesc, 
şi trebuia să ştiu care erau adevăratele mele sentimente față 
de el. 

În momentul acesta, adevăratul sentiment al lui Eric față 
de mine era furia. Era supărat rău. Pe de-o parte, nu-l 
învinovățeam pentru asta. Era vorba că suntem doi 
îndrăgostiți, şi asta însemna că ar fi trebuit să ne sfătuim 
între noi, este? Pe de alta, puteam să număr, fără să-mi 
folosesc toate degetele, situaţiile în care Eric se sfătuise cu 
mine. (Degetele de la o singură mână.) Aşa că, în altfel de 
momente, chiar îl învinovățeam pentru o asemenea reacție. 
Fireşte că nu m-ar fi lăsat, şi n-aş fi ştiut niciodată un lucru 
pe care ar fi trebuit să-l ştiu. 

Aşadar, ţțopăiam - în gând - de pe un picior pe celălalt 
când trebuia să concluzionez dacă făcusem ce trebuia sau 
nu. 

Însă eram necăjită şi neliniştită fără încetare, indiferent pe 
care picior stăteam în momentul respectiv. 

Bob şi Amelia s-au consultat în dormitorul lor, iar din 
aceasta a rezultat hotărârea de a mai rămâne încă o zi „ca să 
vedem ce se-ntâmplă”. Puteam să-mi dau seama că Amelia 
era îngrijorată. Era de părere că ar fi trebuit să inoculeze 
ideea ceva mai lent, înainte de a mă încuraja să mă avânt. 
Părerea lui Bob era că amândouă fuseserăm proaste, însă 
avea suficientă minte să n-o exprime. Cu toate acestea, nu se 
putea împiedica să n-o gândească şi, deşi nu era un 
transmițător atât de clar ca Amelia, tot puteam să-l aud. 

M-am dus la muncă a doua zi, însă am fost atât de 
distrată şi de necăjită, iar clientela era atât de rară, încât 


Sam mi-a zis să plec mai devreme acasă. India m-a bătut pe 
umăr cu amabilitate şi mi-a zis s-o iau încet, lucru pe care-l 
înțelegeam cu dificultate. 

În acea seară, Eric a sosit la o oră după apusul soarelui. A 
venit cu maşina, aşa că am fost preveniți. Sperasem că va 
veni şi fusesem destul de sigură că între timp se va calma 
îndeajuns. Imediat după masa de seară, îi întrebasem pe 
Amelia şi pe Bob dacă nu le-ar plăcea să meargă la un film în 
Clarice. 

— Eşti sigură c-o să fii bine? s-a interesat Amelia. Pentru 
că suntem gata să stăm cu tine, dacă tu crezi că încă e 
furios. 

Dacă mai devreme fusese încântată, acum era clar că nu 
mai era. 

— Nu ştiu cum se simte, i-am răspuns, iar gândul acesta 
m-a cam ameţit. Dar cred c-o să vină astă-seară, am 
continuat. Probabil c-ar ieşi mai bine dacă nu v-ar găsi aici, 
ca să se înfurie şi mai tare. 

Bob s-a zbârlit puţin la această remarcă, însă Amelia a 
încuviințat, înțelegătoare. 

— Sper că mă consideri prietenă, mi-a zis, şi de data 
aceasta nu reuşisem să-i anticipez gândul. Adică, mi-a 
explicat ea, m-am gândit că ai dat-o în bară, dar nu asta a 
fost intenția mea. Am vrut doar să te eliberez. 

— Înţeleg, şi încă te consider una dintre prietenele mele 
cele mai bune, i-am zis, pe un ton cât de liniştitor am putut. 

Dacă eram atât de slabă de înger, încât să ascult de 
impulsurile Ameliei, era problema mea în definitiv. 

Stăteam singură, pe veranda din față, în acea dispoziție 
posacă în care ţi-aduci aminte de toate greşelile comise şi de 
niciuna dintre deciziile bune, când am văzut farurile maşinii 
lui Eric înaintând pe alee. 

Nu m-am aşteptat să aibă vreo clipă de ezitare după ce 
cobora din maşină. 

— Mai eşti supărat? l-am întrebat, străduindu-mă să nu 
mă pufnească plânsul. Boceala ar fi însemnat laşitate, aşa că 
mi-am făcut curaj. 

— Mă mai iubeşti? m-a întrebat, la rândul lui. 


— Tu, primul. 

Copilăresc. 

— Nu sunt supărat, mi-a răspuns. Cel puţin, nu acum. Cel 
puţin, nu în clipa asta. Ar fi trebuit să te încurajez să găseşti 
o cale de a rupe legătura, şi realitatea este că avem un ritual 
pentru aşa ceva. Trebuia să ţi-l propun. Mi-era teamă că, 
fără legătura asta, ne-am îndepărta unul de altul, fie pentru 
că n-ai vrea să te laşi târâtă în necazurile mele, fie pentru că 
Victor ti-ar descoperi vulnerabilitatea. Dacă s-ar hotărî să nu 
ia în seamă căsătoria noastră şi n-ar exista legătura dintre 
noi, n-aş putea să ştiu când eşti în pericol. 

— Ar fi trebuit să te întreb ce gândeşti sau măcar să te 
previn cu privire la ce intenționam să facem, i-am răspuns, 
după care am tras aer adânc în piept. Şi află că te iubesc, 
numai din propria voinţă. 

Şi iată-l sus, pe verandă, alături de mine, luându-mă în 
braţe, sărutându-mă pe buze, pe gât, pe umeri. Mă ridicase 
suficient de sus, încât gura lui să-mi poată găsi pieptul, prin 
tricou şi prin sutien. 

Am scos un mic țipăt şi mi-am legănat picioarele până 
când am reuşit să-l înlănțui cu ele. M-am frecat de el cât de 
tare am putut. Eric adora sexul animalic. 

— O să-ţi rup hainele de pe tine, m-a ameninţat el. 

— OK. 

Şi s-a ținut de cuvânt. 

După vreo câteva minute excitante, a adăugat: 

— Le rup şi pe-ale mele. 

— Sigur, am mormăit, înainte de a-i muşca lobul urechii. A 
scos un mârâit. Cu Eric, nu puteai să te aştepţi la un 
comportament civilizat în materie de sex. 

Alte zgomote de sfâşiat, după care n-a mai rămas nimic 
între noi doi. El era înăuntrul meu, adânc înăuntrul meu; s-a 
dat înapoi, împleticindu-se şi aterizând pe leagănul de pe 
verandă, care a început să se balanseze la-ntâmplare. După 
ce a trecut momentul de surprindere, am început să profităm 
de mişcările lui. Am continuat, şi-am tot continuat, până am 
simţit tensiunea sporită, senzația de aproape-gata a 
iminentei eliberări. 


— Dă-i tare, l-am îmboldit, cu insistenţă. Hai, hai, hai... 

— Aşa... e... de... ajuns... de... tare? 

I-am răspuns printr-un țipăt ascuţit, lăsându-mi capul să 
cadă pe spate. 

— Haide, Eric, i-am zis, în timp ce urmările şocului încă 
vibrau prin mine. Haide! Şi m-am mişcat mai repede decât 
mi-aş fi imaginat că sunt capabilă. 

— Sookie! a icnit el, împingându-se încă o dată cu o 
enormă forță, urmând un sunet pe care l-aş fi putut 
interpreta ca fiind provocat de o durere primară, dacă n-aş fi 
ştiut despre ce era vorba. 

A fost magnific, a fost epuizant şi a fost întru totul 
excepțional. 

Am mai rămas în leagăn timp de cel puţin o jumătate de 
oră, să ne revenim, să ne răcorim, îmbrățişați. Eram atât de 
fericită şi de relaxată, încât nu voiam să fac nici cea mai mică 
mişcare, însă fireşte că aveam nevoie să intru ca să mă spăl 
şi să îmbrac haine care să nu fie rupte din cusături. Eric nu- 
şi smulsese decât nasturele de la jeanşi, şi putea să şi-i țină 
cu cureaua, pe care izbutise să şi-o descheie înainte de a 
trece la etapa sfâşierilor. Fermoarul încă funcționa. 

Cât timp m-am aranjat, el şi-a încălzit puțin sânge, iar mie 
mi-a pregătit un pahar de ceai rece şi o pungă cu gheaţă. Mi- 
a aplicat gheața cu mâna lui, când m-am întins pe canapea. 
Am făcut bine că am rupt legătura, mi-am zis în gând. Şi era o 
uşurare să nu ştiu ce gândea Eric, deşi în acelaşi timp mă 
temeam că era ceva în neregulă cu uşurarea aceasta a mea. 

Timp de câteva minute, am discutat mărunțişuri. El mi-a 
pieptănat părul, îngrozitor de încurcat, iar eu l-am pieptănat 
pe-al lui. (Maimuţele se caută între ele după cristale de sare, 
cred. Noi ne făceam toaleta reciproc.) După ce i-am făcut 
părul să arate neted şi lucios, el mi-a ridicat picioarele în 
poala lui şi a început să-şi plimbe mâna pe ele, de la tivul 
pantalonilor scurți şi până la degete, încă o dată, şi încă o 
dată. 

— Şi a zis ceva Victor? m-am interesat. Nu ardeam de 
nerăbdare să redeschid conversaţia despre ceea ce făcusem, 
chiar dacă întâlnirea noastră debutase cu o călăreală. 


— Despre legătură, nu, ceea ce înseamnă că încă nu ştie. 
Altfel, s-ar fi aruncat imediat pe telefon, mi-a răspuns Eric, 
rezemându-şi capul de spătarul canapelei, cu ochii albaştri 
pe jumătate închişi. Relaxare post-coitală. 

O altă veste care-mi dădea o senzație de uşurare. 

— Miriam ce mai face? Şi-a revenit? 

— Şi-a revenit de pe urma drogurilor date de Victor, dar 
organismul îi e tot mai bolnav. Pam e mai aproape ca oricând 
de pragul disperării. 

— Relaţia dintre ele a evoluat mai cu încetineală? Pentru 
că eu habar n-am avut de ea, până când nu mi-a spus 
Immanuel. 

— Nu se întâmplă des ca Pam să țină la cineva aşa cum 
ține la Miriam, mi-a zis el, întorcând încet capul şi 
întâlnindu-mi privirea. Eu n-am aflat decât când mi-a cerut 
liber de la club, ca s-o poată vizita pe Miriam la spital. Şi i-a 
dat fetei şi sânge, acesta fiind singurul motiv pentru care 
Miriam a rezistat atât de mult timp. 

— Sângele de vampir nu poate s-o vindece? 

— Sângele nostru e bun pentru vindecarea rănilor 
deschise, mi-a explicat Eric. În cazul bolilor, poate să ofere 
alinare, dar rareori înseamnă un leac. 

— Oare de ce? 

Eric a ridicat din umeri. 

— Sunt convins că vreunul dintre savanții voştri ar avea o 
teorie, dar eu n-am. Şi, din moment ce unii oameni o iau 
razna când beau din sângele nostru, riscurile sunt 
considerabile. Mă simțeam mai mulțumit în vremea când 
proprietățile sângelui nostru erau un secret, dar presupun că 
nu se mai putea păstra multă vreme tăcerea. Pe Victor în 
mod sigur nu-l preocupă dacă Miriam mai trăieşte sau nu, şi 
nici faptul că Pam n-a mai cerut până acum să creeze un 
vampir. După toți anii aceştia de muncă, merită şi Pam să i 
se acorde dreptul. 

— Victor nu cumva nu-i permite lui Pam s-o transforme pe 
Miriam, doar dintr-o pură îndărătnicie? 

Eric mi-a răspuns printr-o încuviințare din cap. 

— Are o scuză tâmpită, cum că ar fi destui vampiri în zona 


în care sunt eu şerif, când în realitate efectivul meu e destul 
de redus. Adevărul e că Victor ar vrea să ne blocheze prin 
orice metode şi oricât timp ar putea, sperând că aş comite o 
faptă îndeajuns de nesăbuită, încât să justifice revocarea 
mea din postul de şerif sau chiar uciderea mea. 

— Sunt sigură că Felipe n-ar permite aşa ceva. 

Eric m-a săltat în poală, lipindu-mă de pieptul lui rece. 
Cămaşa încă îi era descheiată. 

— Felipe ar judeca în favoarea lui Pam, dac-ar fi aici, dar 
sunt sigur că preferă să se țină departe de situație, pe cât 
posibil. Aşa aş proceda şi eu. Şi a instalat-o pe Red Rita în 
Arkansas, dar ea n-a guvernat niciodată; ştie că Victor s-a 
îmbufnat din cauză că a fost numit regent în Louisiana, şi nu 
rege; iar în ce-l priveşte, el e ocupat prin Las Vegas, unde 
conduce o echipă scheletică, din moment ce a trebuit să-şi 
trimită oameni în ambele noastre noi state. Consolidarea 
unui imperiu atât de imens nu s-a mai făcut de atâția ani... 
iar ultima oară, populaţia nu însemna decât o mică parte din 
ceea ce este acum. 

— Prin urmare, Felipe controlează încă întru totul Nevada? 

— Da. Deocamdată. 

— Sună oarecum amenințător. 

— Când conducătorii se rarefiază, se adună rechinii, să 
vadă dacă nu cumva pot să ia o îmbucătură. 

Neplăcută imagine mentală. 

— Care rechini? Cineva cunoscut? 

Eric şi-a abătut privirea. 

— Doi alți monarhi, din Zeus. Regina din Oklahoma, în 
primul rând. Şi regele Arizonei. 

Vampirii împărțiseră America în patru teritorii, fiecare 
primindu-şi numele după vechile religii. Pretenţios, hm? Eu 
locuiam pe teritoriul Amun, în regatul Louisiana. 

— Mi-aş fi dorit să fii doar un vampir oarecare, i-am zis, 
din senin. Mi-ar fi plăcut să nu fii şerif sau aşa ceva. 

— Adică ţi-ai fi dorit să fiu ca Bill. 

Aoleu! 

— Nu, pentru că nici el nu e un oarecare, m-am răstit. 
Întreţine o întreagă bază de date şi a învăţat tot ce trebuie 


despre computere. Într-un fel, s-a reinventat. Cred că voiam 
să spun c-aş fi preferat să fii ca... Maxwell. 

Maxwell era om de afaceri. Se îmbrăca în costum. Îşi 
îndeplinea îndatoririle de la club fără entuziasm, şi-şi scotea 
colții fără efectul dramatic pentru care veneau turiştii. Era 
plictisitor, şi parcă avea un băț în fund, deşi din când în 
când aveam impresia că viața lui personală avea ceva exotic 
în ea. Totuşi, nu mă interesa să aflu mai multe pe tema asta. 

Eric m-a privit, dându-şi ochii peste cap. 

— Normal, semăn mult cu Maxwell. Dă-mi voie să-ncep să 
car după mine un calculator de buzunar şi să-i pun pe alții 
să doarmă cu chestii de genul „rentă variabilă” sau despre ce 
naiba o mai vorbi el. 

— Am înțeles ideea, domnule Subtilitate, am zis. Punga cu 
gheaţă îşi făcuse tot efectul posibil, aşa că am luat-o de pe 
mine şi am pus-o pe masă. 

Aceasta era conversaţia cea mai relaxată pe care o 
purtaserăm vreodată noi doi. 

— Vezi, nu-i aşa că e mai plăcut? am întrebat, încercând 
să-l determin pe Eric să recunoască faptul că făcusem ce 
trebuia, chiar dacă nu procedasem corect. 

— Da, foarte plăcut. Până când te înhaţă Victor, te 
secătuieşte de sânge şi pe urmă zice: „Dar, Eric, ea nu mai 
era legată de tine, aşa că n-am crezut c-ai mai vrea-o!” După 
care te transformă împotriva voinţei tale, şi eu sunt obligat să 
te văd suferind pentru că eşti legată de el pentru tot restul 
vieții tale. Şi al vieții mele. 

— Într-adevăr, ştii cum să faci o fată să se simtă specială, 
am comentat. 

— Te iubesc, mi-a zis, pe un ton de parcă şi-ar fi amintit o 
realitate dureroasă. lar situația asta cu Pam trebuie să se 
sfârşească. Dacă fata asta, Miriam, moare, Pam poate se 
hotărăşte să plece, iar eu n-o să fiu capabil s-o opresc. De 
fapt, nici n-ar trebui. Cu toate că e foarte utilă. 

— ii la ea, am remarcat. Haide, Eric. O iubeşti. E copilul 
tău. 

— Da, ţin foarte mult la Pam, a recunoscut el. Am făcut o 
alegere excelentă. Tu ai fost cealaltă alegere excelentă a mea. 


— E unul dintre cele mai drăguțe lucruri care mi s-au 
spus vreodată, am mărturisit, cu un glas doar puţin 
sugrumat. 

— Nu plânge! m-a avertizat el, fluturându-şi palmele prin 
fața mea, ca şi cum ar fi vrut să-mi gonească lacrimile. 

Mi-am înghițit nodul mare din gât. 

— Şi ai vreun plan referitor la Victor? m-am interesat, 
tamponându-mi ochii cu poalele cămăşii lui. Mi s-a părut că 
se întunecă la față. Mă rog, că se întunecă şi mai tare. 

— Ori de câte ori îmi fac câte un plan, mă ciocnesc de un 
obstacol atât de mare, încât sunt nevoit să renunţ. Victor e 
foarte priceput în privința autoapărării. Poate că voi fi obligat 
să-l atac fățiş. Şi, dacă-l ucid, dacă înving, atunci trebuie să 
înfrunt judecata. 

M-am cutremurat. 

— Eric, dacă e să te lupți cu Victor de unul singur, cu 
mâinile goale, într-o cameră goală, care crezi că ar fi 
deznodământul? 

— E foarte puternic, mi-a răspuns Eric. 

Şi altceva n-a mai zis. 

— Ar putea să iasă câştigător? am insistat, încercând să 
exprim cu voce tare ideea. 

— Da, a zis Eric, întâlnindu-mi privirea. lar pe urmă, ce s- 
ar întâmpla cu tine şi cu Pam... 

— Eu nu încerc să sar peste realitatea faptului că tu ai 
pieri, ceea ce ar reprezenta amănuntul cel mai important 
pentru mine din întregul scenariu, am zis. Dar mă întreb de 
ce-ar avea el atâta grijă să ne facă rău, mie şi lui Pam, pe 
urmă. Care-ar fi rostul? 

— Rostul ar fi lecţia pe care le-ar da-o altor vampiri dispuşi 
să încerce să-l răstoarne, mi-a explicat Eric, concentrându-şi 
privirea asupra policioarei căminului, ticsită de fotografii ale 
familiei Stackhouse. Nu voia să mă privească în față în timp 
ce-mi vorbea: Heidi mi-a povestit, a continuat el, că în urmă 
cu doi ani, când Victor încă era doar şerif în Nevada, în 
Reno... un vampir nou, pe nume Chico, i-a întors vorba. 
Tatăl lui Chico murise, dar mama lui trăia încă, şi de fapt 
chiar se recăsătorise şi avea alți copii. Victor pusese să fie 


răpită. Ca să-i corijeze manierele lui Chico, i-a retezat limba 
maică-sii chiar sub ochii lui. Şi l-a pus pe Chico s-o 
mănânce. 

Era ceva atât de tulburător, încât mi-a venit greu să 
conştientizez ce auzisem. 

— Vampirii nu mănâncă, am zis. Ce...? 

— Chico a fost cuprins de un rău violent, şi adevărul e că a 
şi vomitat sânge, mi-a zis Eric, tot fără să mă privească. A 
ajuns prea slăbit ca să se mai poată mişca. În timp ce el 
zăcea pe podea, maică-sa sângera de moarte. N-a putut să se 
târască până la ea, ca să-i dea sângele salvator. 

— Heidi ţi-a spus povestea de bunăvoie? 

— Da. O întrebasem de ce a fost atât de încântată că au 
trimis-o în Districtul 5. 

Heidi, o femeie-vampir specializată ca detectiv, intrase în 
echipa lui Eric grație lui Victor. Desigur, avea rolul de a-l 
spiona pe Eric, iar pentru că acest fapt nu era un secret, 
nimeni nu părea deranjat. N-o cunoşteam prea bine pe Heidi, 
dar ştiam că are un copil viu, în Reno, dependent de droguri, 
aşa că nu mă surprindea prea tare faptul că pusese la inimă 
lecţia lui Victor. O astfel de învățătură i-ar fi provocat, într- 
adevăr, oricărui vampir cu rude în viață sau care ţinea la 
câteva ființe omeneşti, frica față de Victor. Însă în acelaşi 
timp, l-ar fi detestat şi i-ar fi dorit pieirea... tocmai acesta 
fiind aspectul la care nu se gândise Victor, presupun, când îi 
dăduse lecţia respectivă. 

— Victor ori are vederea scurtă, ori e super încrezut, am 
concluzionat cu voce tare, iar Eric m-a aprobat cu o înclinare 
a capului. 

— Poate ambele, a zis. 

— Cum te-ai simţit când ai auzit povestea? l-am întrebat. 

— N-am... n-am vrut să ți se-ntâmple aşa ceva ţie, mi-a 
răspuns, cu o privire nedumerită. De fapt, tu ce cauţi, 
Sookie? Ce răspuns aştepţi de la mine? 

Deşi ştiam că e zadarnic - deşi ştiam că bat la o uşă 
închisă - căutam o reacție de repulsie morală. Căutam o 
afirmație de genul „Eu n-aş fi niciodată atât de crud față de o 
femeie şi de fiul ei”. 


În acelaşi timp, îmi doream ca un vampir în vârstă de un 
mileniu să fie necăjit de moartea unei femei necunoscute lui 
- o moarte pe care n-ar fi putut s-o împiedice — şi ştiam că 
era nebunesc, nepotrivit şi imoral faptul că eu însămi 
ticluiam uciderea lui Victor. Completa lui dispariţie era lucrul 
după care tânjeam. Nu mă îndoiam că, dac-ar fi sunat Pam 
să ne anunțe că lui Victor i-ar fi căzut în cap un seif, aş fi 
țopăit de bucurie. 

— Nimic, am zis. Las-o baltă. 

Eric mi-a adresat o privire întunecată. Nu putea să 
sesizeze profunzimile nefericirii mele; nu acum, când legătura 
fusese tăiată. Însă era clar că mă cunoştea îndeajuns cât să- 
şi dea seama că nu eram mulțumită. M-am silit să mă întorc 
la subiect. 

— Ştii cu cine ar trebui să vorbeşti, i-am zis. Ți-aminteşti 
de seara când am mers la Vampire's Kiss şi de chelnerul care 
m-a informat despre sângele de zână, doar cu o privire şi un 
gând? 

Eric mi-a făcut un semn de încuviințare. 

— Detest gândul că l-aş putea implica şi mai mult. Dar nu 
văd să avem altă posibilitate. Trebuie să ne descurcăm cu ce 
avem la dispoziție, altfel suntem doborâți. 

— Uneori mă uimeşti de-a dreptul, a comentat Eric. 

Uneori — şi nu totdeauna în sensul bun - mă uimeam şi pe 
mine însămi. 

Am plecat cu maşina, împreună cu Eric, spre Vampire's 
Kiss. Parcarea era aglomerată, dar poate nu la fel ca la vizita 
noastră precedentă. Ne-am oprit în spatele clădirii. În cazul 
în care Victor ar fi fost în club astă-seară, n-avea motive să 
verifice parcarea personalului, şi nici să-şi aducă aminte care 
maşină era a mea. Cât timp am aşteptat, am primit un SMS 
de la Amelia, care mă anunţa că ajunseseră înapoi acasă şi 
mă întreba ce fac. 

„Sunt bine”, i-am răspuns. „Suntem bine. C & D sunt 
acolo?” 

„Da”, a venit mesajul ei. „Adulmecă veranda, nu ştiu de ce. 
Zânele astea! Ai cheile?” 

I-am scris că le am, dar fără să fiu convinsă că mai ajung 


acasă în noaptea asta. Eram puțin mai aproape de 
Shreveport decât de Bon Temps, şi trebuia să-l duc pe Eric la 
el acasă sau să-l las să zboare. Însă maşina lui... A, bine, 
tocmai de-asta avea el mereu un om pe timpul zilei. 

— Ai reuşit să-i găseşti înlocuitor lui Bobby? m-am 
interesat. Detestam faptul că atingeam un subiect dureros, 
dar voiam să ştiu. 

— Da, mi-a răspuns Eric. Am angajat un om alaltăieri. A 
venit cu recomandări înalte. 

— Din partea cui? 

A urmat o tăcere. Mi-am întors privirea spre iubițelul meu, 
pradă unei curiozități spontane. Pe viața mea, nu puteam să- 
mi dau seama de ce-ar fi fost o întrebare atât de critică. 

— Din partea lui Bubba, a zis, până la urmă. 

Ştiam că sunt cât se poate de zâmbitoare. 

— S-a întors! Unde locuieşte? 

— Deocamdată, la mine, mi-a răspuns Eric. Când m-a 
întrebat de Bobby, am fost nevoit să-i spun ce s-a petrecut. 
În noaptea următoare, Bubba mi l-a adus pe omul acela. 
Bănuiesc că e capabil să înveţe. 

— Nu pari prea entuziasmat. 

— E vârcolac, mi-a destăinuit Eric, şi imediat i-am înțeles 
atitudinea. Vârcolacii şi vampirii chiar nu se împacă între ei. 
Ai zice că, fiind cele mai numeroase grupări de ființe 
supranaturale, ar putea să alcătuiască o alianță, dar nu era 
cazul. Sunt capabili să colaboreze într-un proiect reciproc 
avantajos, pentru o scurtă perioadă de timp, însă pe urmă 
revin la neîncredere şi antipatie. 

— Povesteşte-mi despre el, i-am cerut. Despre asistentul 
tău, adică. 

Nu aveam altceva de făcut, şi în ultima vreme nu prea 
găsiserăm timp pentru discuții la modul general. 

— E negru, mi-a răspuns Eric, ca şi cum m-ar fi informat 
că are ochii căprui. Eric îşi amintea, în imagini vii, de primul 
bărbat de culoare pe care-l văzuse... acum câteva secole. 
Vârcolac solitar, neafiliat. Alcide i-a bătut deja apropouri să 
intre în haita Dinte Lung, dar nu cred să fie interesat, iar 
acum, fireşte, dacă a primit postul de la mine, nici ei n-o să 


mai fie atât de nerăbdători să-l racoleze. 

— Şi ăsta e tipul pe care ţi l-ai angajat? Un vârcolac, în 
care nu ai încredere, şi mai trebuie să-l şi pregăteşti? Unul 
care i-ar călca pe coadă automat pe Alcide şi haita Dinte 
Lung? 

— Are o calitate ieşită din comun, mi-a zis Eric. 

— Bun! Şi care-ar fi asta? 

— Ştie să-şi țină gura. Şi-l urăşte pe Victor, a adăugat 
Eric. 

Asta era cu totul şi cu totul altceva. 

— De ce? m-am interesat. Presupun că are un motiv 
întemeiat. 

— Încă nu ştiu care ar fi. 

— Dar eşti sigur că nu pune la cale cine ştie ce joc dublu? 
Că Victor, inteligent cum e, n-a intuit c-o să angajezi o 
persoană care să-l urască, aşa că l-a pus la punct pe 
individul ăsta şi ţi l-a trimis pachet? 

— Sunt sigur, mi-a răspuns Eric. Dar vreau ca tu să stai 
un pic cu el mâine. 

— Dacă reuşesc să şi dorm puţin, am replicat, căscând 
atât de puternic, că mi-au trosnit fălcile. Era trecut de două 
dimineața şi aveam semne că barul se pregăteşte pentru 
închidere, însă multe dintre maşinile angajaţilor îşi aşteptau 
încă proprietarii. A, Eric, uite-l! am exclamat. 

Cu greu îl recunoscusem pe chelnerul pe nume Colton, 
fiindcă purta pantaloni kaki trei sferturi, şlapi şi un tricou 
verde, cu un model pe care nu reuşeam să-l disting. Parcă-mi 
era dor de şortul de data trecută. Am pornit maşina când şi-a 
pornit-o şi Colton pe-a lui, iar după ce a ieşit din parcare, am 
aşteptat un moment, din discreţie, apoi l-am urmat. A cotit la 
dreapta pe drumul de acces, îndreptându-se spre vest, în 
direcția Shreveport. Cu toate acestea, n-a ajuns prea departe. 
La Haughton, a ieşit de pe autostrada interstatală. 

— Cam batem la ochi, am remarcat. 

— Trebuie să stăm de vorbă cu el, a zis Eric. 

— Atunci, renunțăm la discreție, hm? 

— Da, mi-a răspuns Eric. 

Nu părea bucuros, dar nu prea aveam de ales. 


Maşina lui Colton, un Dodge Charger care văzuse şi zile 
mai bune, a virat pe o alee îngustă a unui drum la fel de 
îngust. S-a oprit în fața unei rulote de dimensiuni 
apreciabile. Colton a coborât şi a rămas în picioare lângă 
automobil. Îşi ţinea mâna pe lângă corp, şi eram destul de 
convinsă că în mâna aceea avea o armă. 

— Lasă-mă să cobor eu prima, am zis, în timp ce opream 
lângă individ. 

Şi, până ca Eric să poată protesta, am deschis portiera şi 
am strigat: 

— Colton! Sunt Sookie Stackhouse. Mă cunoşti! Acum o să 
cobor, nu sunt înarmată. 

— Fără mişcări bruşte, mi-a zis. În vocea lui se simţea 
prudenţă, şi nu puteam să i-o iau în nume de rău. 

— Ca să ştii doar: Eric Northman e cu mine, dar 
deocamdată stă în maşină. 

— Bine. 

Ridicându-mi braţele spre cer, am coborât din maşină, 
astfel încât el să mă poată vedea bine. Becul din față al 
rulotei era singura sursă de lumină, dar Colton m-a cercetat 
temeinic. În timp ce încerca să mă percheziţioneze din ochi, 
uşa rulotei s-a deschis şi o femeie a ieşit pe veranda ataşată 
locuinţei. 

— Colton, ce se-ntâmplă? a întrebat, cu o voce nazală şi 
un accent foarte „country”. 

— Avem musafiri. Nu-ţi face probleme, a răspuns el, 
automat. 

— Ea cine e? 

— Femeia aceea, Stackhouse. 

— Sookie? 

După voce, părea uluită. 

— Mda, am confirmat. Te cunosc? Nu te văd prea bine. 

— Sunt Audrina Loomis, mi-a răspuns. Ți-aduci aminte? 
Am fost cuplată cu fratele tău o vreme, în liceu. 

Ca de altfel jumătate dintre fetele din Bon Temps, aşa că 
amănuntul acesta nu mă ajuta prea mult să-mi dau seama 
cine era. 

— E ceva vreme de-atunci, am rostit, prudentă. 


— Tot burlac e şi-acum? 

— Mda, am zis. A, apropo, poate să coboare şi iubitul meu 
acum? Din moment ce suntem între cunoscuți. 

— El cine e? 

— Îl cheamă Eric şi e vampir. 

— Super. Perfect, hai să vedem! 

Audrina părea să fie ceva mai puţin precaută decât Colton. 
Dar, pe de altă parte, Colton fusese cel care mă prevenise 
referitor la sângele de zână. 

Eric a coborât din maşină; a urmat un moment de tăcere 
deplină, Audrina fiind fascinată de splendoarea lui. 

— Ei, OK, a rostit ea, dregându-şi glasul de parcă şi-ar fi 
simțit dintr-odată gâtul uscat. N-aţi vrea să intrați şi să ne 
spuneți ce căutați pe-aici? 

— Crezi că e bine? a întrebat-o Colton. 

— El ar fi putut să ne omoare de vreo şase ori până acum, 
a remarcat ea. 

Audrina nu era atât de fraieră pe cât părea. 

Când am ajuns toți în rulotă, eu şi Eric aşezându-ne pe o 
canapea acoperită cu o veche cuvertură cu ciucuri, lipsită de 
vreo câteva arcuri prin punctele esențiale, am reuşit s-o văd 
ca lumea pe Audrina. Avea rădăcinile părului de culoare 
închisă. Pletele, lungi până la umăr, erau de un blond 
platinat. Purta o cămaşă de noapte care la origine nu fusese 
destinată dormitului. Era roşie şi aproape transparentă. Îl 
aşteptase pe Colton şi cu alte gânduri, nu doar pentru o 
simplă conversație. 

Acum, că nu-mi mai distrăgeau atenţia şortul de piele şi 
ochii lui formidabili, Colton îmi părea mai degrabă un om 
obişnuit. Unii bărbați nu pot, pur şi simplu, să emane 
atracție sexuală, decât dacă-şi scot hainele de pe ei, iar 
Colton făcea parte din această categorie. Cu toate acestea, 
ochii îi erau categoric neobişnuiți şi, în clipa de față, ei îmi 
administrau, practic, un tratament laser, deşi nu într-un fel 
sexy. 

— Sânge nu avem, a zis Audrina. Scuze. 

În schimb, mie nu mi-a oferit nimic de băut. O făcea 
intenționat, aflam asta din mintea ei. Nu voia să pară, sub 


nici un aspect, o întâlnire de conveniență. OK. 

— Eu şi Eric vrem să aflăm motivul pentru care ne-ai 
avertizat, i-am zis lui Colton. Şi mai voiam să ştiu de ce mă 
dusesem cu gândul la el când îmi povestise Eric despre Chico 
şi mama lui. 

— Am auzit vorbindu-se despre tine, mi-a răspuns el. De 
la Heidi. 

— Eşti prieten cu Heidi? a intervenit Eric. I se adresa lui 
Colton, însă n-a uitat să-i expedieze Audrinei unul dintre cele 
mai frumoase zâmbete din arsenalul lui. 

— Mda, a răspuns Colton. Am lucrat pentru Felipe, într-un 
club din Reno. De-acolo o ştiu pe Heidi. 

— Te-ai mutat din Reno pentru o slujbă mai prost plătită 
în Louisiana? m-am mirat. Nu mi se părea logic. 

— Audrina era de-acolo şi a vrut să-ncerce revenirea la 
viață, aici, ne-a explicat Colton. Bunica ei locuieşte într-o 
rulotă de pe strada asta; are o sănătate destul de şubredă. 
Audrina lucrează pe timpul zilei la Vic's Redneck Roadhouse, 
pe post de contabilă. Iar eu muncesc seara la Vampire's Kiss. 
Şi, într-adevăr, viața e mult mai costisitoare aici. Dar ai 
dreptate, mai e şi altceva, a mărturisit, aruncând o privire 
spre iubita lui. 

— Am venit cu un motiv, a precizat Audrina. Colton e frate 
cu Chico. 

Atât eu, cât şi Eric am avut nevoie de câteva secunde până 
să înțelegem ce ni se spusese. 

— Aşadar, a fost şi mama ta, i-am zis tânărului, îmi pare 
foarte rău. 

Cu toate că nu mai auzisem până acum povestea, numele 
era suficient ca să mi se întipărească în minte. 

— Mda, a fost şi mama mea, a confirmat Colton, privindu- 
ne complet inexpresiv. Fratele meu Chico e un ticălos care n- 
a stat pe gânduri când a fost să devină vampir. Şi-a dăruit 
viața, exact cum un ticălos mai mărunt şi-ar face un tatuaj. 
„Ce mişto, hai s-o facem!” Şi a continuat să fie un ticălos, 
mâncând rahat la Victor, fără să priceapă nimic. Fără să 
priceapă nimic, a repetat Colton, cuprinzându-şi capul între 
palme şi clătinându-l într-o parte şi-n cealaltă. Până în 


noaptea aceea. Atunci, a priceput. Dar mama noastră era 
deja moartă. Iar Chico şi-ar fi dorit să moară şi el, numai că 
n-o să se poată niciodată. 

— Şi cum se face că Victor nu ştie cine eşti, cum de nu te 
bănuieşte? 

— Chico a avut alt tată, aşa că are alt nume de familie, mi- 
a explicat Audrine, dându-i răgaz lui Colton să-şi revină. Şi 
Chico nu era genul care să țină de familie. N-a stat în casa 
părintească decât până la zece ani. Pe mama lui o suna doar 
la câteva săptămâni, şi nu voia niciodată să-i viziteze. Totuşi, 
a fost destul ca să-i dea lui Victor strălucita idee de a-i aminti 
lui Chico de faptul că nu semnase un contract cu California 
Angels. 

— Mai degrabă cu Hell's Angels, a comentat Colton, 
îndreptându-şi spinarea. 

Dacă o astfel de comparație l-a deranjat pe Eric, n-a lăsat 
să se vadă. Eram convinsă că auzise altele şi mai rele. 

— Aşa că, mulțumită angajatei lui Victor, a început Eric, ai 
ştiut cine e Sookie a mea. Şi ai ştiut cum s-o avertizezi când 
a vrut Victor să ne otrăvească. 

Colton părea supărat. N-ar fi trebuit, şi-a zis în sinea lui. 

— Da, ai făcut ce trebuia, am zis şi eu, poate puţin cam cu 
țâfnă. Oameni suntem şi noi. 

— Sunteţi, a aprobat Eric, descifrându-i expresia lui 
Colton cu aceeaşi precizie cu care-i citeam eu gândurile. În 
schimb, eu şi Pam nu suntem. Colton, vreau să-ți mulțumesc 
pentru faptul că ne-ai prevenit şi vreau să te răsplătesc. Ce- 
aş putea să fac pentru tine? 

— Să-l ucizi pe Victor, a răspuns imediat Colton. 

— Interesant. Exact ce voiam şi eu să fac, a comentat Eric. 

CA DECLARAȚIE SPECTACULOASĂ, replica lui Eric a avut 
un impact important. l-am văzut, atât pe Audrina, cât şi pe 
Colton, încordându-se. Însă eu mai văzusem filmul ăsta. 
Umflându-mi exasperată obrajii, mi-am întors privirea în altă 
parte. 

— Te-ai plictisit, iubito? m-a întrebat Eric, cu o voce care 
le-ar fi dat țurțurilor o lecţie despre ce înseamnă înghețat. 

— Tot repetăm asta de luni de zile, am zis. 

Poate că era o uşoară exagerare, dar nu mai mult. 

— Şi n-am făcut decât să discutăm verzi şi uscate, am 
adăugat. Dacă e să facem o chestie adevărată, atunci hai s-o 
facem... nu să pălăvrăgim până murim! Crezi că el nu ştie că 
îl ai pe listă? Crezi că nu ne-aşteaptă să încercăm? (După 
toate aparențele, acesta era un discurs pe care-l ținusem în 
secret chiar şi față de mine însămi, de mult prea multă 
vreme.) Tu crezi că nu face toate porcăriile astea față de tine 
şi de Pam ca să vă provoace, ca să aibă o justificare pentru 
doborârea voastră? Pentru el, e o situație câştigătoare, 
oricum ar fi! 

Eric m-a privit de parcă m-aş fi prefăcut deodată în capră. 
Audrina şi Colton rămăseseră cu gurile căscate. 

Eric a dat să spună ceva, dar şi-a închis gura la loc. Habar 
n-aveam dac-ar fi vrut să urle la mine sau să plece fără o 
vorbă. 

— Şi-atunci, care ar fi soluţia ta? m-a întrebat, pe un ton 
liniştit şi egal. Ai un plan sau ce? 

— Hai să ne întâlnim mâine-seară cu Pam, am propus. 
Trebuie să participe şi ea la discuție. 

În acelaşi timp, propunerea îmi dădea răgaz să mă gândesc 
la ceva care să nu mă facă de ruşine. 

— Foarte bine, a zis el. Colton, Audrina, sunteți siguri 
amândoi că vreți să vă asumaţi riscul? 

— Fără îndoială, i-a răspuns Colton. Audie, iubito, tu nu e 


nevoie să te amesteci. 

— Prea târziu, amice! a pufnit Audrina. Toată lumea de la 
serviciu ştie că trăiesc cu tine. Dacă tu te răscoli, sunt ca şi 
moartă. Singura mea şansă e să particip, ca s-o putem face 
cum trebuie. 

Îmi plac femeile cu spirit practic. Am privit-o pe dinafară şi 
am cercetat-o şi pe dinăuntru. Am găsit doar sinceritate. 
Totuşi, aş fi fost naivă să nu observ că, pentru Audrina, 
extrem de practic ar fi fost să se ducă la Victor şi să ne 
toarne. Ar fi fost soluția cea mai practică dintre toate. 

— De unde ştim că n-o să puneţi mâna pe telefon în clipa 
în care o să ne vedeți ieşiţi din rulotă? am întrebat, ajungând 
la concluzia că pot să mă exprim fără menajamente. 

— De unde ştim că n-o să faceți voi asta? a ripostat 
Audrina. Colton v-a făcut un mare serviciu dându-vă de ştire 
despre sângele de zână. A crezut în ce i-a spus Heidi despre 
tine. Şi eu cred că-ți doreşti să faci asta la fel de mult ca şi 
noi. 

— „Supraviețuitoare” e al doilea prenume al meu, am zis. 
Ne vedem diseară la mine acasă, am adăugat, după care le- 
am scris indicaţiile necesare pe o veche listă de cumpărături. 
Din moment ce casa mea e izolată şi păzită, măcar am fi 
preveniți dacă i-ar urmări cineva pe Eric şi Pam sau pe 
Colton şi Audrina. 

Fusese o noapte destul de lungă şi căscam de-mi trosneau 
fălcile. L-am lăsat pe Eric să conducă până la Shreveport, 
fiindcă eram mai aproape de casa lui decât de a mea. Eram 
prea somnoroasă (şi îndurerată), încât să se mai poată pune 
problema vreunei partide de sex, în afară de cazul în care lui 
Eric i s-ar fi trezit brusc interesul pentru necrofilie. A 
izbucnit în râs când i-am spus-o. 

— Nu, îmi place să te am vie, şi caldă, şi fremătătoare, mi- 
a zis, sărutându-mă pe gât în locul lui preferat, cel care-mi 
dădea totdeauna fiori. Şi cred c-aş fi în stare să te trezesc 
suficient, a adăugat. 

O astfel de dovadă de încredere mi s-a părut atrăgătoare, 
dar tot nu credeam c-aş fi capabilă să-mi adun energia 
necesară. Am căscat din nou, şi el m-a privit, râzând. 


— O s-o caut pe Pam şi o s-o pun la curent. Ar trebui s-o 
întreb şi despre prietena ei, Miriam. Mâine-dimineaţă, 
Sookie, când te trezeşti, te duci acasă. Îi las un bilet lui 
Mustapha să-i spun despre maşină. 

— Cui? 

— Noul meu angajat pe timp de zi se numeşte Mustapha 
Khan. 

— Serios? 

Eric mi-a răspuns printr-un semn de încuviințare. 

— Are mult tupeu, mi-a zis. Te previn. 

— OK. Cred c-o să iau dormitorul de sus, dacă tot trebuie 
să mă şi trezesc, am zis. Eram în pragul celui mai spaţios 
dormitor de la parter, cel în care voia Eric să mă mut. Cel 
folosit de Eric fusese odinioară o cameră deschisă, pentru 
jocuri. Eric adusese constructori care să închidă peretele şi 
se protejase cu uşă masivă, cu dublă încuietoare, în direcția 
scării. Asta îmi dădea o uşoară senzație de claustrofobie, la 
gândul de a-mi petrece noaptea acolo, deşi rămăsesem de 
câteva ori în ea, când ştiam că pot să dorm până târziu. În 
schimb, dormitorul de la etaj avea transperante şi draperii 
groase, ca să-l facă impenetrabil la lumină pentru oaspeţii 
vampiri, însă eu lăsam transperantele ridicate şi camera era 
acceptabilă. 

Ca urmare a catastrofalei vizite a creatorului lui Eric, 
Appius, şi a „fiului” acestuia, Alexei, îmi închipuiam că văd 
încă sânge peste tot, când ajungeam în casa lui Eric, ba chiar 
îi şi simțeam mirosul. Totuşi, un decorator care beneficiase 
de un important buget înlocuise covoarele şi zugrăvise din 
nou. Acum, era greu să-ți dai seama că se petrecuseră acolo 
întâmplări atât de violente, iar prin casă plutea un miros 
asemănător celui de plăcinte cu pecan. Mireasma aceasta 
familiară acoperea uşorul iz de uscăciune specific vampirilor, 
deloc dezagreabil. 

Am încuiat uşa dormitorului după ce a plecat Eric (pe 
principiul nu se ştie niciodată) şi am făcut un duş rapid. 
Aveam acolo o cămaşă de noapte, una mai drăguță decât 
tricoul cu Tweety în care dormeam de obicei. În timp ce mă 
relaxam pe excelenta saltea de pe pat, am avut impresia că-i 


aud vocea lui Pam, dinspre living. Am bâjbâit prin sertarul 
noptierei, mi-am găsit acolo ceasul şi cutia cu Kleenex şi mi 
le-am aşezat la îndemână. 

A fost ultimul lucru pe care mi l-am mai amintit, câteva 
ore. l-am visat pe Eric, pe Pam şi pe Amelia: erau într-o casă 
în flăcări, şi eu trebuia să-i trag afară, ca să nu fie mistuiți. 
N-aveam nevoie de un psihiatru ca să-mi dau seama de unde 
venea. Doar atât mă întrebam, de ce-o plasasem şi pe Amelia 
în casă. Dacă visele ar fi semănat mai mult cu realitatea, 
poate că însăşi Amelia ar fi declanşat incendiul, prin cine ştie 
ce accident ciudat. 

Pe la opt dimineața, am ieşit împleticindu-mă din casă, 
după ce dormisem, poate, vreo cinci ore. Nu mi se păruseră 
destule. M-am oprit la Hardee's şi-am comandat o cafea şi-un 
sendviş cu cârnaţi. Pe urmă, ziua mi s-a mai înseninat. 
Puțin. 

În afara unei camionete nou-nouţe parcate în față, alături 
de maşina lui Eric, casa mea părea adormită şi normală, în 
lumina caldă a soarelui de dimineață. Era o zi orbitor de 
senină. Florile îmbobocite în jurul treptelor de la intrare îşi 
ridicau fețele spre razele matinale. Mi-am dus maşina în 
spatele casei, întrebându-mă ce oaspeți aveam şi în ce paturi 
dormeau. 

Maşinile Ameliei şi a lui Claude erau parcate pe suprafața 
acoperită cu pietriş de lângă intrarea din spate, lăsându-mi 
loc doar cât să mă strecor şi eu cu a mea. Mi s-a părut foarte 
ciudat să intru în casa mea, când deja era atâta lume 
înăuntru. Nimeni nu se auzea deocamdată foindu-se, spre 
liniştea mea. Am pus cafeaua la fiert şi m-am dus în camera 
mea, să-mi schimb veşmintele. 

În patul meu era cineva. 

— Pardon? am zis. 

Alcide Herveaux s-a ridicat în capul oaselor. Era gol până 
la brâu. În rest, n-am putut să văd din cauza cearşafului. 

— Mi se pare al naibii de ciudat, am zis, călare pe coama 
unui val crescând de furie. Aştept o explicație. 

Alcide a renunțat la zâmbet, care oricum reprezenta 
expresia cea mai nepotrivită pentru cineva aflat în patul meu 


fără să-mi fi cerut permisiunea în prealabil. Acum arăta 
serios şi stânjenit, ceea ce mi se părea mult mai adecvat. 

— Ţi-ai rupt legătura cu Eric, mi-a zis şeful haitei din 
Shreveport. Nu m-am sincronizat în niciuna dintre situațiile 
în care am fi putut ajunge împreună. De data asta, nu vreau 
să mai ratez şansa. 

Mă privea fără să clipească, aşteptându-mi reacția. 

M-am prăbuşit pe bătrânul fotoliu dintr-un colț. Noaptea, 
obişnuiam deseori să-mi azvârl hainele pe el. Aşa făcuse şi 
Alcide. Chiar speram ca posteriorul meu să-i boțească în 
asemenea hal cămaşa, încât să nu mai poată fi călcată 
vreodată. 

— Şi, cine te-a lăsat să intri? l-am întrebat. Probabil că 
avusese bune intenții cu privire la mine, dacă dispozitivele 
magice de pază îi permiseseră accesul; cel puţin, aşa 
înțelesesem de la Amelia. Totuşi, în clipa de față nu-mi mai 
păsa de asta. 

— Vărul tău din neamul zânelor. El ce hram poartă, mai 
precis? 

— E stripper, i-am zis, simplificând la maximum, în 
fierbințeala momentului. Nu mi-am dat seama că era o veste 
atât de importantă, până nu i-am văzut fața lui Alcide. Şi, ce, 
l-am luat la rost apoi, te-ai hotărât pur şi simplu să înnoptezi 
aici şi să mă seduci când apar pe uşă? Când mă întorc după 
ce mi-am petrecut noaptea acasă la iubitul meu? După ce- 
am avut cu el o partidă de sex care ar putea să intre în 
Guiness Book of Records? 

Of, Doamne, asta de unde-mi mai ieşise? 

Alcide râdea deja. Părea să nu se mai poată stăpâni. M-am 
destins, fiindcă oricât de întortocheate ar fi fost minţile 
vârcolacilor, tot puteam să-mi dau seama că râdea şi de sine 
însuşi. 

— Nici mie nu mi s-a părut o idee prea grozavă, mi-a 
răspuns, cu franchețe. Dar Jannalynn a fost de părere că ar 
fi ca un fel de scurtătură şi că te-am putea atrage în haita 
noastră. 

Ha! Asta explica foarte multe. 

— Ai făcut asta la sfatul lui Jannalynn? Dar Jannalynn nu 


voia decât să mă pună într-o situație jenantă, am replicat. 

— Serios? Dar ce-ar putea să aibă împotriva ta? Adică, de 
ce-ar vrea să facă una ca asta? Mai ales când trebuia să-şi fi 
dat seama că mă pune şi pe mine într-o situație jenantă. 

El fiindu-i şef, şi aşa mai departe, în destul de mare 
măsură, centrul universului pentru Jannalynn. Înţelegeam la 
ce se referă şi-i aprobam afirmația privitoare la Jannalynn. 
Totuşi, după părerea mea, Alcide nu era suficient de jenat. 
Eram convinsă că spera ca, văzându-l în patul meu, boțit şi 
chipeş, aş putea să mă răzgândesc. Dar aspectul atrăgător 
nu însemna totul pentru mine. M-am întrebat când s-o fi 
prefăcut Alcide în genul de tip care să fi crezut într-o astfel de 
posibilitate. 

— Ea umblă de ceva vreme cu Sam, i-am zis. Ştiai asta, 
nu? Am fost cu Sam la o nuntă în familie şi cred că 
Jannalynn s-ar fi aşteptat să meargă ea. 

— Aşadar, Sam nu e chiar atât de nebun după Jannalynn, 
pe cât e ea după el? 

Am ridicat o mână şi-am răsucit-o în semn de aşa şi-aşa. 

— Îi place foarte mult de ea. Numai că e mai matur şi mai 
prudent. 

Dar de ce stăteam noi în dormitorul meu să discutăm 
despre asta? 

— Bine, Alcide, acum nu crezi c-ai putea să te îmbraci şi 
să te duci acasă? 

Am aruncat o privire spre ceasul de la mână. Eric îmi 
lăsase un bilet în care mă informa că Mustapha Khan are 
ordin să fie la mine la zece, adică doar peste o oră. Şi, din 
moment ce era un lup singuratic, nu cred că-şi dorea o 
întâlnire între patru ochi cu Alcide. 

— Eu tot m-aş bucura dacă te-ai hotări să mi te alături, a 
replicat, părând atât sincer, cât şi autoironie. 

— Mi se pare întotdeauna drăguţ să fiu prevenită. Iar tu 
eşti foarte mişto, evident, am adăugat, străduindu-mă să nu 
dau impresia că m-aş fi răzgândit. Dar eu merg mai departe 
cu Eric, fie cu legătură, fie fără. Plus că tu te-ai apucat să mă 
curtezi într-un mod complet nepotrivit, mulțumită lui 
Jannalynn. Şi, în definitiv, cine ţi-a spus că nu mai suntem 


legați? 

Alcide s-a strecurat jos din pat şi a întins mâna după 
haine. M-am ridicat şi i le-am dat, păstrându-mi privirea la 
nivelul ochilor lui. Avea totuşi ceva pe el, ca un soi de 
monokini. Sau bikini masculin? În timp ce-şi punea cămaşa, 
mi-a răspuns: 

— Prietena ta, Amelia. A venit aseară cu iubitul ei la Părul 
Câinelui, să bea ceva. Eram destul de sigur că o cunosc, aşa 
că am intrat în vorbă cu ei. Când mi-a auzit numele, şi-a dat 
deja seama că suntem prieteni. A devenit destul de 
vorbăreaţă. 

Obiceiul de a destăinui prea multe reprezenta unul dintre 
cusururile Ameliei. Începea să mă bântuie o neagră bănuială. 

— Amelia ştia c-o să faci chestia asta? l-am întrebat, 
făcând semn cu mâna spre patul mototolit. 

— l-am urmărit, pe ea şi pe iubitul ei, până aici, mi-a 
răspuns Alcide, ceea ce nu însemna tocmai o negare. S-au 
consultat cu vărul tău... cu stripperul. Claude, nu? Lui i s-a 
părut o idee cu adevărat grozavă ca eu să te aştept aici. De 
fapt, cred că i-ar fi plăcut să ni se alăture, pentru doar 
cincizeci de cenți. 

Alcide s-a oprit în timp ce-şi trăgea fermoarul, ridicând o 
sprânceană. Eu am încercat să nu-mi dau dezgustul pe față. 

— Claude ăsta! Ce poznaş! am rostit, cu un zâmbet feroce. 
În viaţa mea nu mă simţisem mai puţin amuzată. Alcide, am 
continuat, cred că Jannalynn a vrut să facă o glumă 
straşnică pe socoteala mea. Cred că Amelia ar trebui să 
păstreze tăcerea asupra problemelor mele, iar Claude voia 
doar să vadă ce se-ntâmplă. E genul lui. În plus, tu arăţi 
foarte bine. Femeile vârcolac stau pe tine ca muştele, mare 
şef de haită ce eşti! am glumit, izbindu-l cu pumnul în 
umărul musculos, într-un gest - mai mult sau mai puțin— 
jucăuş, şi l-am văzut tresărind, doar un pic. Poate că eram 
într-adevăr mai puternică atunci când rudele mele zâne mi se 
aflau în preajmă. 

— Atunci, mă întorc în Shreveport, a zis Alcide. Totuşi, 
trece-mă în carneţelul tău pentru bal, Sookie. Încă-mi doresc 
să-mi dai o şansă, a adăugat, dăruindu-mi un zâmbet mare 


şi alb. 

— Încă nu ţi-ai găsit un şaman pentru haită? 

Tocmai îşi încheia cureaua şi i-au încremenit degetele pe 
ea. 

— Tu crezi că de-asta te vreau? 

— Cred că ar putea să aibă o oarecare legătură, i-am 
răspuns, pe un ton sec. Existența unui şaman într-o haită 
era cam demodată pentru epoca modernă, însă haita Dinte 
Lung îşi căuta unul. Alcide mă convinsese să iau unul dintre 
drogurile folosite de şamani pentru amplificarea viziunilor, şi 
fusese ceva atât profund înfricoşător, cât şi ciudat de dătător 
de autoritate. Nu-mi doream să mai fac vreodată aşa ceva. 
Prea mult îmi plăcuse. 

— Într-adevăr, avem nevoie de un şaman, a recunoscut 
Alcide. Şi tu te-ai descurcat de minune în noaptea aia. Ai 
aptitudini evidente pentru o astfel de misiune. (Credulitatea 
şi slaba judecată probabil că erau premise obligatorii.) Dar 
greşeşti crezând că ar fi singurul motiv pentru care mi-ar 
plăcea să avem o relație. 

— Mă bucur să aud asta, fiindcă altminteri n-aş avea o 
părere prea bună despre tine, i-am zis. Schimbul acesta de 
replici trântea definitiv uşa în nas bunăvoinței mele. Dă-mi 
voie să accentuez din nou, i-am zis, că nu-mi place felul în 
care ai procedat şi nu mă dau în vânt după felul în care te-ai 
schimbat de când ai devenit şef de haită. 

Alcide a fost cuprins de o uimire neprefăcută. 

— A trebuit să mă schimb, mi-a zis. Nu-mi dau seama 
precis ce vrei să spui. 

— Eşti mult prea obişnuit să fii regele tuturor, i-am 
explicat. Dar nu e locul meu să te judec sau să-ţi spun că ar 
trebui să te schimbi, doar pentru că asta e părerea mea. 
Dumnezeu ştie că am trecut eu însămi printr-o mulțime de 
schimbări şi sunt convinsă că unele dintre ele nu mi-au făcut 
vreun bine în privința caracterului. 

— Nici măcar nu-ți place de mine, a remarcat. Vocea îi era 
aproape necăjită, dar cu o tentă de neîncredere care-mi 
întărea sentimentul. 

— Nu prea, acum. 


— Atunci, înseamnă că m-am făcut de râs. 

Acum, era un pic cam supărat. Ei, bun venit în club! 

— Atacul prin surprindere nu găseşte calea spre inima 
mea. Sau spre oricare altă parte a mea. 

Alcide a plecat fără vreo altă vorbă. Nu mă ascultase, până 
când nu-i repetasem acelaşi lucru în mai multe moduri 
diferite. Oare aceasta să fi fost cheia? Să-i spun fiecare lucru 
de câte trei ori? 

I-am urmărit cu privirea camioneta îndepărtându-se pe 
drum, ca să fiu sigură că a plecat într-adevăr. Mi-am verificat 
din nou ceasul. Încă nu era nici nouă şi jumătate. Mi-am 
schimbat aşternuturile de pe pat cu viteza fulgerului, 
îndesându-le pe cele vechi în maşina de spălat, pe care am 
pus-o imediat în funcțiune. (Nici nu puteam să-mi imaginez 
reacția lui Eric dacă s-ar urca în pat cu mine şi s-ar pomeni 
că miroase a Alcide Herveaux.) Am preferat să-mi folosesc 
minutele rămase până la sosirea lui Mustapha Khan pentru 
un mult necesar dereticat, în loc să-i trezesc pe Amelia şi pe 
Claude şi să mă iau de ei. În timp ce-mi periam părul şi-l 
legam într-o coadă la spate, am auzit o motocicletă 
apropiindu-se pe alee. 

Mustapha Khan, punctualul vârcolac singuratic. Avea un 
mic pasager în ataş. L-am privit prin fereastra din față în 
timp ce descăleca de pe Harley şi se apropia în salturi să 
bată la uşa din faţă. Însoţitorul lui a rămas în motocicletă. 

Am deschis uşa şi mi-am ridicat privirea spre el. Khan 
avea cam un metru şi optzeci, părul tuns foarte scurt, parcă 
avea craniul acoperit cu muşchi de pământ. Purta ochelari 
cu lentile fumurii, căutându-şi o înfăţişare de „Blade, 
presupun. Era ca partea aurie a unui fursec cu ciocolată. 
Când şi-a scos ochelarii, am remarcat că ochii lui chiar 
puteau fi luaţi drept fulgi de ciocolată neagră. Şi era unicul 
lucru care putea să pară, măcar de departe, dulce la el. Am 
inspirat adânc, simțind un miros de ceva sălbatic. Mi-am 
auzit rudele zâne coborând scara în spatele meu. 

— Domnul Khan? am rostit, politicoasă. Vă rog, intrați. Eu 
sunt Sookie Stackhouse, iar ei doi sunt Dermot şi Claude. 

După expresia lacomă a lui Claude, mi-am dat seama că 


nu eram singura care se dusese cu gândul la fulgii de 
ciocolată. Dermot, în schimb, părea doar prudent. 

Mustapha Khan le-a aruncat o singură privire, după care 
i-a eliminat din cauză, ceea ce demonstra că nu era atât de 
inteligent pe cât ar fi trebuit. Sau poate că doar nu-i socotea 
semnificativi pentru misiunea lui. 

— Am venit să iau maşina lui Eric, mi-a zis. 

— Nu vreţi să intrați pentru un minut? Am făcut cafea. 

— A, ce bine, a mormăit Dermot, pornind în direcţia 
bucătăriei. L-am auzit vorbind cu cineva şi am dedus că 
Amelia şi/sau Bob bântuiau prin zonă. Bine. Chiar voiam să 
schimb o vorbă cu amica mea Amelia. 

— Eu nu beau cafea, m-a informat Mustapha. Nu folosesc 
niciun fel de stimulente. 

— Atunci, poate, un pahar cu apă? 

— Nu, aş prefera să plec înapoi spre Shreveport. Am o listă 
lungă de lucruri de făcut pentru înaltul şi Puternicul Domn 
Mort-Viu. 

— Cum de-aţi primit postul, dacă aveţi o părere atât de 
proastă despre Eric? 

— Nu e rău, pentru un vampir, a apreciat Mustapha, cam 
în silă. Şi Bubba e un tip OK. Restul? 

Şi-a sfârşit replica printr-un scuipat. Subtil, dar i-am 
recepționat mesajul. 

— Cine vă e amicul? m-am interesat, făcând semn cu 
capul spre Harley. 

— Vrei să ştii cam multe, a zis. 

— Mda, am confirmat, privindu-l drept în față, fără să dau 
înapoi. 

— Vino încoace puţin, Warren, a strigat Mustapha, şi 
omulețul a sărit jos din Harley, apropiindu-se. 

Până la urmă, s-a dovedit că Warren era cam de un metru 
şaptezeci, palid şi pistruiat, şi cu câțiva dinți lipsă. Numai că, 
atunci când şi-a scos ochelarii de motociclist, i-am zărit ochii 
limpezi şi privirea neabătută, şi nu i-am observat urme de 
colți pe gât. 

— Doamnă, m-a salutat, politicos. 

M-am prezentat din nou. Interesant că Mustapha avea un 


prieten adevărat, unul despre care nu voia să ştie nimeni (în 
fine, nu eu). Cât timp am schimbat comentarii despre vreme 
cu Warren, musculosul vârcolac şi-a înfrânat cu mare 
greutate nerăbdarea. Claude a şters-o uşurel, neinteresat de 
Warren şi pierzându-şi speranțele privitoare la interesantul 
Mustapha. 

— Warren, dumneata de cât timp eşti în Shreveport? 

— O, Doamne, dar sunt acolo de când mă ştiu, mi-a 
răspuns Warren. Afar’ de când am fost în armată. Sigur, în 
armată am fost cincisprezece ani. 

Era uşor să aflu amănunte despre Warren, însă Eric voia 
să descopăr mai multe despre Mustapha. lar până acum, 
acest Blade în devenire nu se arăta cooperant. Să stai în prag 
nu era un loc propice pentru o conversație destinsă. Ei, în 
fine. 

— Şi, dumneata şi Mustapha vă cunoaşteţi de ceva vreme? 

— Nu s-au terminat cele douăzeci de întrebări? m-a luat 
peste picior Mustapha. 

L-am atins pe braț, ceea ce a fost ca şi cum aş fi atins o 
creangă de stejar. 

— Keshawn Johnson, am rostit, gânditoare, după un pic 
de scotoceală prin mintea lui. De ce ţi-ai schimbat numele? 

A înțepenit, rânjind. 

— M-am reinventat, mi-a răspuns. Nu sunt sclavul unor 
deprinderi rele, cum a fost numitul Keshawn. Eu sunt 
Mustapha şi sunt propriul meu stăpân. Îmi aparţin mie 
însumi. 

— Bine-bine, am zis, făcând tot posibilul ca tonul meu să 
fie agreabil. Mi-a făcut plăcere să te cunosc, Mustapha. Vă 
doresc, dumitale şi lui Warren, un drum liniştit înapoi spre 
Shreveport. 

Mai mult de-atât nu puteam să aflu azi. Dacă Mustapha 
Khan avea să fie pentru o vreme în preajma lui Eric, treptat 
puteam să efectuez suficiente incursiuni fugare prin mintea 
lui, ca să pun piesele cap la cap. Lucru destul de neobişnuit, 
mă simțeam mai în largul meu cu privire la Mustapha după 
ce-l cunoscusem pe Warren. Eram sigură că Warren trecuse 
prin vremuri foarte grele şi poate făptuise lucruri foarte 


grave, însă consideram că, în adâncul sufletului, era un tip 
de încredere. 

Bănuiam că putea să fie acelaşi lucru şi în cazul lui 
Mustapha. 

Eram dispusă să aştept şi să mă conving. 

Lui Bubba îi plăcea de el, dar asta nu însemna neapărat 
cine ştie ce recomandare. În definitiv, Bubba se hrănea cu 
sânge de pisică. 

M-am întors de la uşă, încordându-mă pentru următoarea 
serie de probleme. Ajunsă în bucătărie, i-am găsit pe Claude 
şi pe Dermot gătind. Dermot descoperise în frigider un tub de 
pesmețţi Pillsbury, izbutise să deschidă cutia şi să-i aşeze 
într-o tavă pentru copt. Cuptorul fusese chiar preîncălzit. 
Claude prăjea ouă, ceea ce era de-a dreptul uimitor. Amelia 
scotea farfurii din bufet, iar Bob aşternea masa. 

Îmi părea rău că trebuia să întrerup o scenă atât de 
domestică. 

— Amelia, am zis. Ea se concentra suspect de intens 
asupra farfuriilor. Şi-a ridicat capul brusc, de parcă m-ar fi 
auzit armând o puşcă de vânătoare. l-am întâlnit privirea. 
Vinovată, vinovată şi iar vinovată. Claude, am rostit pe un 
ton şi mai tăios, iar el mi-a aruncat o privire peste umăr, 
zâmbindu-mi. La el, nici urmă de vinovăţie. Dermot şi Bob 
păreau doar resemnați. Amelia, am continuat, ai vorbit cu un 
vârcolac despre problemele mele. Şi nu cu un vârcolac 
oarecare, ci cu şeful haitei din Shreveport. Şi sunt convinsă 
că ai făcut-o intenționat. 

Amelia s-a înroşit toată. 

— Sookie, am presupus că, legătura fiind ruptă, poate ai 
vrea să ştie şi altcineva despre asta, şi tu ai tot vorbit despre 
Alcide, aşa că, atunci când l-am cunoscut, m-am gândit... 

— Te-ai dus acolo cu intenție, ca să-i dai de ştire, am 
replicat, necruțătoare. Altminteri, de ce-ai fi ales barul ăla, şi 
nu altul? 

Bob părea că se pregăteşte să spună ceva, aşa că am 
ridicat arătătorul şi l-am îndreptat spre el. S-a tras înapoi. 

— Mi-ai spus că vă ducețţi la un film, în Clarice. Nu într-un 
bar de vârcolaci, din direcția opusă. 


Încheindu-mi socotelile cu Amelia, m-am întors spre 
celălalt făptaş. 

— Claude, am zis din nou, şi i-am văzut spinarea 
înțepenind, deşi continua să prăjească ouăle. Ai lăsat pe 
cineva să intre în casă, în casa mea, şi i-ai permit să se suie 
în patul meu. Este de neiertat. De ce mi-ai face tu mie una ca 
asta? 

Claude a ridicat cu grijă tigaia de pe ochi, stingându-l apoi. 

— Părea un tip simpatic, mi-a zis, şi m-am gândit că ţi-ar 
plăcea să faci dragoste, măcar o dată, cu cineva dotat cu 
puls. 

De fapt, parcă simțeam cum plesneşte ceva din mine. 

— OK, am rostit, pe un ton egal. Ascultaţi. Eu mă duc în 
camera mea. Voi vă mâncaţi ce-ați pregătit, după care vă 
faceți bagajele şi plecați. Toţi. 

Amelia a început să plângă, dar nu eram dispusă deloc să- 
mi îndulcesc spiritul războinic. Eram cuprinsă de o furie 
regească. Mi-am îndreptat privirea spre ceasul de pe perete. 

— Peste trei sferturi de oră, vreau să văd casa goală. 

M-am dus în camera mea, închizând uşa cu o minunată 
lipsă de zgomot. M-am întins pe pat cu o carte în mână şi am 
încercat să citesc. După câteva minute, s-a auzit o bătaie în 
uşă. N-am luat-o în seamă. Trebuia să-mi păstrez hotărârea. 
Cei care stăteau în casa mea făcuseră lucruri despre care 
ştiau al naibii de bine că nu trebuiau să le facă, şi aveau 
nevoie să afle că eu nu voi tolera astfel de intruziuni, oricât 
de bine intenționate erau (în cazul Ameliei) sau pur şi simplu 
răutăcioase (în cazul lui Claude). Mi-am îngropat chipul între 
palme. Mi-era greu să-mi păstrez indignarea la o asemenea 
cotă, mai ales că nu eram obişnuită cu aşa ceva... dar ştiam 
că aş face foarte rău să cedez în fața impulsului laş de a 
deschide uşa brusc şi a le permite tuturor să rămână. 

Când am încercat să mă închipui procedând astfel, mi s-a 
părut un gest atât de greşit şi de rău, încât chiar mi-am dorit 
să-i văd ieşiţi din casa mea. 

Fusesem atât de bucuroasă la vederea Ameliei! Fusesem 
atât de încântată că ea se repezise tocmai din New Orleans ca 
să-mi restabilească protecția magică! Şi mă uimise într-atât 


faptul că ea chiar găsise o cale de a rupe legătura, încât mă 
lăsasem atrasă orbeşte într-o astfel de întreprindere. Ar fi 
trebuit să-l sun pe Eric mai întâi, să-l previn. N-aveam scuze 
pentru faptul c-o făcusem atât de brusc, decât că sigur m-ar 
fi convins el să renunţ. Era o faptă la fel de jalnică precum 
atunci când mă lăsasem convinsă să iau drogul acela cu 
ocazia întrunirii haitei lui Alcide. 

Pentru aceste două hotărâri eram vinovată. Erau greşeli pe 
care le comisesem. 

Însă imboldul acesta al Ameliei, de a-mi manipula viaţa 
amoroasă, fusese şi el unul nepotrivit. Eram femeie adultă şi- 
mi câştigasem dreptul de a lua propriile decizii cu privire la 
persoana cu care voiam să fiu. Aş fi vrut să rămân prietenă 
pentru totdeauna cu Amelia, însă nu şi dacă ea încerca să 
manipuleze evenimentele, transformându-mi viața într-una 
care să-i placă ei mai mult. 

lar Claude făcuse o glumă tipică pentru Claude, un truc 
viclean şi răutăcios. Nici asta nu-mi plăcea. Nu, nu, el 
trebuia să plece. 

După ce-au trecut cele trei sferturi de oră şi am ieşit din 
camera mea, am rămas un pic mirată constatând că ei chiar 
făcuseră ce le cerusem. Oaspeţii mei dispăruseră... cu 
excepţia lui Dermot. 

Străunchiul meu stătea pe treptele din spatele casei, cu 
sacul lui umflat de sport alături. Nu încerca să atragă 
nicicum atenția asupra lui, şi bănuiesc că ar fi stat acolo 
până când aş fi deschis eu uşa din spate, ca să plec la 
muncă, dacă întâmplarea n-ar fi făcut să ies pe veranda din 
spate ca să duc la uscat aşternuturile scoase din maşina de 
spălat. 

— Ce cauţi aici? l-am întrebat, pe tonul cel mai neutru 
posibil. 

— Îmi pare rău, mi-a răspuns, cuvinte care lipsiseră 
dureros până acum. 

Cu toate că nodul din mine s-a mai slăbit la auzul acestor 
cuvinte magice, nu m-am lăsat total biruită. 

— De ce l-ai lăsat pe Claude să-mi facă una ca asta? i-am 
reproşat. 


Ţineam uşa deschisă, obligându-l să se întoarcă, astfel 
încât să putem vorbi. S-a ridicat în picioare şi s-a întors cu 
fața spre mine. 

— Eu n-am fost de părere că ce face este corect. N-am 
crezut că ţi l-ai putea dori pe Alcide, când pari să fii legată de 
vampir, şi nu mi s-a părut că deznodământul e unul bun, 
nici pentru tine, nici pentru oricare dintre ei. Însă Claude e 
încăpățânat şi îndărătnic, iar eu n-am avut energia necesară 
ca să mă împotrivesc. 

— De ce nu? 

Întrebarea mi se părea că bate la ochi, însă pe Dermot a 
părut să-l surprindă. Şi-a îndepărtat privirea spre flori, spre 
tufişuri şi spre gazon. 

După o pauză meditativă, străunchiul meu mi-a răspuns: 

— Nu prea mi-a mai păsat de nimic după ce m-a fermecat 
Niall. În fine, după ce tu şi Claude aţi destrămat farmecul, 
mai exact. Nu păream să-mi găsesc vreun scop sau un lucru 
pe care să-l fac tot restul vieţii. Claude are un scop. Şi, chiar 
să nu-l fi avut, cred că tot ar fi fost mulțumit. Claude e foarte 
uman ca fire. 

Deodată, a părut îngrozit, poate dându-şi seama că, în 
dispoziția mea de curățenie generală, aş fi considerat că 
opinia lui constituie un bun motiv de a-i cere să spele putina 
după ceilalți. 

— Şi care ar fi scopul lui Claude? am întrebat, fiindcă 
părea un subiect destul de interesant. Nu că n-aş vrea să 
discut mai multe despre tine, chiar vreau, însă mi se pare 
destul de interesantă ideea asta despre Claude, cum că ar 
urmări ceva. 

Asta, ca să nu spun alarmantă. 

— Mi-am trădat deja un prieten, a replicat el. După câteva 
clipe, mi-am dat seama că la mine se referea. Nu vreau să-mi 
mai trădez încă unul. 

Acum, eram chiar şi mai îngrijorată cu privire la planurile 
lui Claude. Şi totuşi, subiectul acesta trebuia să mai aştepte. 

— Dar de ce crezi că simți inerția asta? l-am întrebat, 
întorcându-mă la tema aflată mai la îndemână. 

— Pentru că nu am niciun fel de apartenență. De când a 


avut grijă Niall să mă lase afară din țara zânelor... de când 
am dat târcoale nebuniei atât de mult timp... nu mă mai simt 
ca făcând parte din clanul cerului, iar clanul apelor nu m-ar 
fi primi nici chiar dacă m-aş fi aliat cu ei. Cât timp am fost 
sub influența blestemului, s-a grăbit să adauge. Dar eu nu 
sunt om, şi nici nu mă simt ca unul dintre voi. N-aş putea să 
trec drept om mai mult de câteva minute. Celelalte zâne de la 
Hooligans, adunătura aceea... ei nu sunt uniți decât 
ocazional, a adăugat Dermot, scuturându-şi părul auriu. 
Deşi îl avea mai lung decât Jason, până la umeri, 
acoperindu-i urechile, nu mi se păruse niciodată atât de 
asemănător cu fratele meu. Nu mă mai simt ca făcând parte 
din neamul zânelor, mi-a mărturisit apoi. Mă simt... 

— Ca un străin într-o țară străină, l-am completat. 

— Poate că da, a zis, ridicând din umeri. 

— Mai vrei şi-acum să lucrezi la pod? 

A expirat lent, prelung, şi m-a privit pieziş. 

— Da, foarte mult. Aş putea... să mă ocup de asta? 

Am intrat în casă, mi-am luat cheile de la maşină şi 
rezerva secretă de bani. Buni crezuse mult în păstrarea unei 
rezerve secrete. Ai mei stătuseră ascunşi în buzunarul 
interior, cu fermoar, al gecii impermeabile din fundul 
şifonierului. 

— Poţi să iei maşina mea şi să te duci până în Clarice, la 
depozitul de materiale, i-am zis. Ia. Ştii să conduci, nu? 

— O, da, mi-a răspuns, plimbându-şi nerăbdător privirea 
de la chei la bani. Da, am chiar şi permis de conducere. 

— Cum de-ai făcut rost? l-am întrebat, descumpănită. 

— M-am dus la biroul autorităţilor, într-o zi, când Claude 
era ocupat, mi-a destăinuit el. Am reuşit să-i fac să creadă că 
au în fața ochilor documentele potrivite. Aveam destule 
puteri magice pentru aşa ceva. Să răspund la întrebările 
testului mi-a fost uşor. Îl urmărisem pe Claude cum 
procedează, aşa că proba de traseu cu ofițerul de poliție n-a 
fost prea grea nici ea. 

M-a făcut să mă întreb dacă nu cumva mulți dintre şoferii 
de pe şosele n-or fi procedat la fel. Asta ar fi explicat destule. 

— OK. Te rog, ai grijă, Dermot. A, te pricepi la bani? 


— Da, m-a învățat secretara lui Claude. Ştiu să-i număr. 
Ştiu şi ce sunt monedele. 

Ce băiat mare eşti tu, m-am gândit, dar ar fi fost o răutate 
din partea mea s-o şi spun cu voce tare. El chiar se adaptase 
uluitor de repede pentru o zână aflată în pragul nebuniei din 
cauza unui farmec. 

— OK, am repetat. Distracţie plăcută, ai grijă să nu-mi 
cheltuieşti toți banii, şi întoarce-te într-o oră, pentru că 
trebuie să plec la muncă. Sam mi-a zis că pot întârzia astăzi, 
dar nu vreau să exagerez. 

— N-o să regrețţi, nepoată, mi-a zis Dermot. A deschis uşa 
bucătăriei, şi-a azvârlit sacul de sport înapoi în casă, a 
coborât în salturi treptele şi s-a suit în maşina mea, privind 
cu atenție tabloul de bord. 

— Sper să nu, am zis pentru mine însămi, în timp ce-l 
vedeam legându-şi centura de siguranță şi pornind (încet, 
slavă Domnului). Sper, sincer, să nu. 

Oaspeţii mei nu se simțiseră obligaţi să spele vasele înainte 
de plecare. N-aş fi putut spune că m-ar fi surprins. M-am 
pus pe treabă, după care am şters şi blatul de lucru. 
Bucătăria imaculată mă făcea să simt că înregistram 
progrese. 

În timp ce împătuream cearşafurile, scoase calde din 
uscător, mi-am spus mie însămi că procedasem cum trebuia. 
Mi-ar fi plăcut să pot spune că nu cred acelaşi lucru şi 
referitor la Amelia: tot regretam, dar de fiecare dată trăgeam 
concluzia că făcusem ce era drept să fac. 

Dermot s-a întors într-o oră. Era mai bucuros şi mai 
însuflețit decât îl văzusem vreodată. Nu-mi dădusem seama 
cât de deprimat fusese, până acum când l-am observat 
luminându-se datorită faptului că avea şi el un scop. 
Închiriase o maşină pentru şlefuit, cumpărase vopsea şi 
învelişuri din plastic, bandă albastră şi rindele, pensule şi 
trafalete şi o tavă pentru vopsele. Am fost nevoită să-i 
amintesc că trebuie să mănânce şi el ceva înainte de a-şi 
începe munca, dar şi că eu trebuia să plec la serviciu în 
viitorul nu prea îndepărtat. 

Pe urmă, era şi întâlnirea la vârf de la mine de-acasă. 


— Dermot, ai vreun prieten cu care să-ți petreci timpul 
diseară? l-am întrebat, prudentă. După ce ies eu de la 
serviciu, o să vină pe-aici Eric, Pam şi doi oameni. E un soi 
de comitet al planificării, şi avem ceva de lucru. Ştii cum 
merg treburile între voi şi vampiri. 

— Nu trebuie să merg undeva cu alții, mi-a răspuns 
Dermot, surprins. Pot să stau în pădure. E un loc fericit 
pentru mine. Cerul nopții e la fel de bun ca al zilei, cel puţin 
în ce mă priveşte. 

M-am gândit la Bubba. 

— E posibil ca Eric să-şi fi postat un vampir prin pădure, 
ca să supravegheze casa pe timpul nopții, i-am explicat. Aşa 
că n-ai putea să-ți alegi altă pădure, ceva mai departe de- 
aici? 

Mă simțeam groaznic punându-i atâtea oprelişti, însă el 
era cel care voia să rămână. 

— Cred că da, mi-a răspuns pe un ton despre care 
ghiceam că se străduia să-l facă tolerant şi calm. Iubesc casa 
asta, a adăugat. E ceva uimitor de familiar în ea. 

Şi, văzându-l cum zâmbeşte în timp ce mângâia cu privirea 
bătrâna casă, am fost convinsă mai mult ca oricând de faptul 
că mai degrabă prezența nevăzută a cutiei magice era motivul 
pentru care cele două zâne, rude ale mele, veniseră să 
locuiască la mine, decât firicelul meu de sânge de zână. Eram 
dispusă să accept faptul că, în ce-l privea, Claude credea că 
sângele meu de zână ar fi exercitat atracția. Deşi ştiam că are 
şi o latură mai sentimentală, eram sigură şi că, dacă şi-ar fi 
dat seama că dețin un valoros artefact de-al zânelor, unul 
care-i putea împlini cea mai arzătoare dorință — să-i permită 
trecerea în lumea zânelor - ar fi întors casa pe dos în 
căutarea acestuia. Din instinct, simțeam că nu mi-ar fi 
plăcut să stau între Claude şi cutia magică. Şi, deşi simțeam 
ceva mai călduros şi mai autentic la Dermot, nu aveam de 
gând să-l aleg drept confident. 

— Mă bucur că eşti fericit aici, i-am zis străunchiului meu. 
Şi-ţi doresc noroc în proiectul cu podul. 

De fapt, eu n-aveam nevoie de încă un dormitor acolo, sus, 
dacă tot plecase Claude, dar luasem instantaneu hotărârea 


să-l păstrez pe Dermot pentru sarcina aceasta. 

— Dacă eşti amabil să mă scuzi, mă duc să mă pregătesc 
pentru serviciu. Tu poți să raşchetezi podeaua. 

Îmi spusese că de la aşa ceva ar fi vrut să pornească. 
Habar n-aveam dacă era în ordinea corectă sau nu, însă 
eram mulțumită s-o las în seama lui. În definitiv, dacă mă 
gândeam la starea podului, înainte ca el şi Claude să mă 
ajute să fac curat, orice treabă ar fi făcut el însemna o 
îmbunătățire. Am verificat, ca să fiu sigură că Dermot 
foloseşte o mască pentru față cât timp raşchetează. Măcar 
atât ştiam şi eu, din ce văzusem la reparațiile casei. 

Jason a trecut în pauza lui pentru prânz, în timp ce mă 
machiam. Am ieşit din cameră la timp cât să-l văd 
examinând cu privirea întreaga pradă adusă de Dermot din 
depozitul de materiale. 

— Ce faci aici? l-am auzit întrebându-şi „aproape- 
geamănu/”. În mod evident, Jason avea sentimente 
amestecate față de Dermot, însă remarcasem că e mult mai 
relaxat în prezența străunchiului nostru atunci când nu era 
şi Claude prin preajmă. Interesant. Au urcat, tropăind 
împreună pe trepte, să vadă podul gol, Dermot vorbind tot 
timpul. 

Deşi eram serios în întârziere, le-am pregătit lui Jason şi 
lui Dermot câteva sendvişuri, aşezând platoul pe masa din 
bucătărie, alături de două cutii de coca-cola şi două pahare 
cu gheață, după care mi-am îmbrăcat grăbită uniforma de la 
Merlotte's. Când m-am întors, i-am găsit la masă, purtând o 
conversație însuflețită. Nu dormisem suficient, fusesem 
obligată să-mi alung musafirii din casă şi nu ajunsesem prea 
departe cu Mustapha, nici cu amicul lui. Şi totuşi, imaginea 
lui Jason şi Dermot, trăncănind despre tencuială, spray-uri 
pentru vopsit şi ferestre din termopan, mă făcea să simt că 
lumea începea să se aşeze pe făgaşul ei normal. 

FIINDCĂ BARUL MERLOTTE'S era aproape gol, întârzierea 
mea n-a constituit o problemă. În realitate, Sam era atât de 
preocupat, încât am fost convinsă că nici nu observase. 
Neatenţia lui m-a făcut să mă simt un pic mai bine. M-am 
întrebat dacă Jannalynn i-o fi servit lui Sam vreun soi de 
poveste ca să-şi acopere răutatea, pentru eventualitatea că 
m-aş fi plâns față de el că ea îmi strecurase alt bărbat în pat. 
Sam nu părea să aibă habar că Jannalynn făcuse tot 
posibilul să mă pună într-o situație jenantă, sfătuindu-şi 
şeful să se joace de-a v-aţi ascunselea prin aşternuturile 
mele. 

Cu toate că-mi venea uşor să fiu supărată pe Jannalynn, 
fiindcă nu-mi plăcea de ea, când mă gândeam mai bine, îmi 
dădeam seama că Alcide trebuia să ştie că nu e cazul să 
urmeze un sfat atât de prost. lar dacă el făcuse prostia să 
dea crezare ideii lui Jannalynn, ea fusese răutăcioasă 
gândindu-se la aşa ceva, de la bun început. Acum înțelegeam 
că eram adversare. Era ziua revelaţiilor neplăcute pentru 
mine. 

Sam era absorbit de verificarea registrelor contabile. Când 
am dedus din gândurile lui că încerca să-şi dea seama cum 
ar putea să plătească factura distribuitorului nostru de bere, 
am ajuns la concluzia că, pe ziua de azi, el avea mai multe 
probleme decât putea duce. Nu mai avea nevoie să afle şi că 
iubita lui mă pusese într-o situație jenantă. 

Cu cât mă gândeam mai mult, cu atât îmi dădeam seama 
că totul era între mine şi Jannalynn, oricât aş fi fost de 
ispitită să-l informez pe Sam despre adevăratul caracter al 
iubitei lui. M-am simțit o persoană mai inteligentă şi mai 
bună după ce am luat această hotărâre, şi tot timpul cât am 
fost în tură am servit mâncare şi băuturi împreună cu un 
zâmbet şi o vorbă bună. Ca urmare, m-am ales cu bacşişuri 
destul de bune. 


Am lucrat până târziu ca să-mi recuperez întârzierea, şi a 
fost bine, pentru că şi Holly a întârziat la tura ei. Era trecut 
de şase când am intrat în biroul lui Sam, ca să-mi iau 
geanta. Sam stătea trântit pe masa de lucru, arătând destul 
de deprimat. 

— Vrei să vorbim despre ceva? l-am întrebat. 

— Cu tine? Îmi închipui că ştii deja tot ce gândesc, mi-a 
răspuns, dar nu ca şi cum asta l-ar fi deranjat. Barul e în 
găleată, Sook. E cea mai rea perioadă din câte am avut 
vreodată. 

Nu-mi trecea prin minte nimic de spus, care să nu sune 
total searbăd sau practic neadevărat. Ceva se-ntâmplă de 
fiecare dată. Mereu întunericul pare mai de nepătruns înaintea 
zorilor. Când Dumnezeu închide o uşă, deschide o fereastră. 
Totul se întâmplă cu un motiv. Ceea ce nu ne omoară ne face 
mai puternici. Până la urmă, n-am făcut decât să mă aplec şi 
să-l sărut pe obraz. 

— Mă suni dacă ai nevoie de mine, i-am zis, şi am pornit 
spre maşină cu un sentiment de tulburare. Mi-am pus la 
treabă subconştientul, ca să găsesc o cale de a-l ajuta pe 
Sam. 

Iubesc vara, însă uneori detestam să plec de la serviciu pe 
lumină. Cu toate că muncisem până mai târziu, iar acum 
plecam spre casă, soarele dogorea încă, şi aşa avea să fie 
timp de încă o oră, poate şi jumătate. Chiar şi după lăsarea 
întunericului, când aveau să vină Eric şi Pam la mine, tot 
trebuia să-l aşteptăm pe Colton să iasă de la muncă. 

Urcându-mă în maşină, am remarcat că exista o 
posibilitate să se întunece mai devreme decât de obicei. O 
masă amenințătoare de nori negri clocotea spre apus... nori 
cu adevărat negri, deplasându-se cu iuțeală. Ziua nu avea să 
se sfârşească la fel de frumos şi de strălucitor precum 
începuse. Chiar mi-o aminteam pe bunica spunând: „În 
fiecare viață trebuie să cadă şi puțină ploaie.” Oare vorbele ei 
or fi fost profetice? 

Nu mi-e frică de furtună. Jason avusese odată un căţel 
care se repezea sus, să se ascundă sub patul fratelui meu, de 
fiecare dată când auzea zgomotul tunetului. Am zâmbit la 


această amintire. Bunica mea nu era de acord cu câinii în 
casă, însă nu fusese capabilă să-l scoată afară pe Rocky. El 
mereu găsea o cale când se înrăutățea vremea, deşi căile 
acestea aveau mai puțin de-a face cu istețimea cățelului, cât 
cu inima duioasă a lui Jason. lată un lucru bun la fratele 
meu: mereu fusese blând cu animalele. Iar acum e şi el un 
animal, m-am gândit. Cel puțin o dată pe lună. Nu ştiam ce să 
cred despre asta. Când mi-am ridicat privirea spre cer, am 
văzut că norii ajunseseră mai aproape, aşa că trebuia să 
ajung mai repede acasă şi să mă asigur că oaspeţii mei 
lăsaseră, la plecare, toate ferestrele închise. 

Cu toată neliniştea mea, după ce mi-am privit indicatorul 
rezervorului, mi-am dat seama că trebuie să fac plinul. Cât 
timp aşteptam ca pompa să-şi facă treaba, am ieşit de sub 
copertina de la Grabbit Twik, să privesc încă o dată cerul. 
Arăta rău-prevestitor, şi m-am întrebat dacă nu cumva ne 
pândea o tornadă. Mi-a părut rău că nu ascultasem Weather 
Channel de dimineață. 

Vântul s-a întețit, şi fărâme de gunoaie au biciuit spațiul 
parcării. Atmosfera era într-atât de încărcată şi de umedă, 
încât pavajul mirosea. Când s-a oprit pompa din funcţiune, 
m-am bucurat că pot s-o agăț la locul ei şi să mă urc în 
maşină. Am zărit-o trecând pe Tara, iar ea a privit spre mine 
şi m-a salutat cu mâna. M-am gândit la petrecerea pentru 
copilul pe care avea să-l aducă pe lume, ca şi la apropiata 
naştere, cu un uşor sentiment de vinovăţie. Deşi pusesem 
totul la punct pentru petrecere, nu mă gândisem la ea toată 
săptămâna, şi nu mai erau decât două zile! Nu cumva ar fi 
fost cazul să mă concentrez mai mult la evenimentul acesta 
social, decât la un complot pentru crimă? 

Era un moment în care viața mea mi se părea... complexă. 
Câteva picături de ploaie mi-au împroşcat parbrizul în timp 
ce ieşeam din parcarea benzinăriei. Speram să am lapte 
suficient pentru micul dejun, fiindcă sigur nu verificasem 
înainte de a pleca de-acasă. Dar sânge îmbuteliat aveam, ca 
să le ofer vampirilor? Pentru orice eventualitate, m-am oprit 
la Piggly Wiggly şi am cumpărat câteva sticle. Şi ceva lapte. Şi 
puţină şuncă. Nu-mi mai făcusem un sendviş cu şuncă de o 


veşnicie, şi Terry Bellefleur îmi adusese câteva roşii timpurii 
proaspete. 

Mi-am aruncat plasele de cumpărături pe scaunul din 
dreapta mea şi am sărit repede după ele, fiindcă ploaia 
începuse brusc să se repeadă cu putere. Spatele tricoului îmi 
era leoarcă, iar coada îmi târna, îmbibată de apă, pe gât. Am 
întins mâna spre bancheta din spate şi mi-am luat umbrela 
lângă mine. Era cea veche, pe care bunica mea o folosea ca 
să se adăpostească de soare când venea să mă vadă jucând 
softball, iar când i-am privit dungile decolorate, negre, verzi 
şi cireşii, am simțit cum mi se întinde un zâmbet pe față. 

Am condus spre casă încet şi cu prudență. Picăturile de 
ploaie răpăiau pe capotă şi ricoşau din carosabil ca nişte mici 
ciocane pneumatice. Farurile mele păreau cu greu capabile 
să străpungă ploaia şi semiintunericul. Am aruncat o privire 
spre ceasul de pe bord. Era deja trecut de şapte. Fireşte că 
aveam timp berechet până la întrunirea Comitetului pentru 
Asasinarea lui Victor, însă ar fi însemnat o uşurare fie şi 
simplul fapt că ajungeam acasă. M-am gândit la sprintul pe 
care trebuia să-l fac de la maşină până în casă. Dacă Dermot 
o fi plecat deja, înseamnă că a lăsat încuiată uşa verandei 
din spate. Aveam să fiu total expusă la ploaie până bâjbâiam 
cu cheile şi cu cele două sacoşe grele, cu sânge şi lapte. Nu 
pentru prima oară, nici pentru ultima, m-am gândit să-mi 
cheltuiesc economiile - banii moşteniți de la Claudine şi 
suma ceva mai mică rămasă de la Hadley (Remy nu mă 
sunase, aşa că puteam presupune că într-adevăr nu voia 
banii) — cu ridicarea lângă casă a unui şopron pentru maşini. 

Tocmai mă gândeam cum aş amplasa o astfel de 
construcție şi mă întrebam cât timp mi-ar lua până s-o 
clădesc, când am ajuns în spatele casei. Bietul Dermot! 
Cerându-i să plece astă-seară, îl condamnasem la o perioadă 
nefericită, în umezeală, prin pădure. Cel puţin, aşa credeam 
eu, c-o va considera nefericită. Zânele aveau alte criterii 
decât noi. l-aş fi împrumutat maşina, iar el ar fi putut să se 
ducă până la Jason, eventual. 

M-am zgâit prin parbriz, sperând să văd vreo lumină în 
bucătărie, care să-mi semnaleze prezența lui Dermot. 


Însă uşa verandei din spate atârna, deschisă, deasupra 
treptelor. Nu puteam să văd îndeajuns de bine prin 
penumbră, ca să-mi dau seama dacă şi uşa casei era cumva 
deschisă. 

Prima mea reacție a fost de indignare. Ce neglijență din 
partea lui Dermot, mi-am zis. Poate c-ar fi trebuit să-i cer şi lui 
să plece. Dar pe urmă m-am gândit mai bine. Dermot nu 
fusese niciodată atât de neglijent, şi nu aveam vreun motiv 
să cred că ar fi devenit tocmai azi. În loc să mă simt iritată, 
poate ar trebui să fiu îngrijorată. 

Poate că trebuia să ascult de clopoţelul de alarmă care-mi 
răsuna în cap. 

Ştiţi care-ar fi un lucru inteligent? Să dau în marşarier şi 
să dispar naibii de-aici. Mi-am desprins privirea de la rău- 
prevestitoarea uşă deschisă. Ca electrizată, am cuplat brusc 
în marşarier şi am dat înapoi. Intrând în viteză, am răsucit 
volanul, ca să mă năpustesc ca o rachetă înapoi pe alee. 

Dinspre pădure, un trunchi de copac tânăr, dar 
voluminos, s-a prăbuşit peste pietriş, iar eu am călcat frâna. 

Ştiu să recunosc o capcană când o văd. 

Am oprit motorul şi-am împins cu putere portiera. În timp 
ce mă străduiam să cobor, o siluetă a ieşit din ascunzişul 
copacilor, îndreptându-se în fugă spre mine. Singura armă la 
îndemână era litra de lapte, în recipientul său din plastic, 
aşa că am înhățat toartele plasei şi am avântat-o în sus. Spre 
uimirea mea, mi-am nimerit ținta, şi laptele a ţâşnit peste 
tot. Lucru absurd, m-a fulgerat furia pentru o astfel de 
risipă, după care iată-mă repezindu-mă spre copaci, cu 
tălpile alunecându-mi pe iarba udă. Slavă Domnului că 
purtam tenişi. Am alergat ca să-mi salvez viața. Chiar dacă-l 
doborâsem, nu avea să rămână jos, şi poate că nu era doar 
unul singur. Eram sigură că am zărit, cu coada ochiului, un 
fulger mişcător. 

Nu ştiam dacă atacatorii intenționau să mă omoare, însă 
nici să mă invite la o partidă de Monopoly nu voiau. 

În câteva secunde, eram leoarcă de ploaie şi de apa pe care 
o stârnisem din tufişuri în timp ce mă repezeam, poticnindu- 
mă, prin pădure. Dacă scăpăm cu viață din asta, am jurat, 


aveam să-mi reiau alergările pe pista de la şcoală, fiindcă 
respirația îmi râcâia ca un fierăstrău plămânii. Verdeaţa era 
densă; cârceii şerpuiau pretutindeni. N-am căzut, dar nu era 
decât o chestiune de timp. 

Mă străduiam din răsputeri să gândesc - ar fi fost bine să 
pot - dar păream să fiu posedată de o mentalitate de iepure. 
Fugi şi ascunde-te, fugi şi ascunde-te. Dacă era să fiu răpită 
de vârcolaci, atunci totul se terminase, fiindcă ei puteau să- 
mi dea de urmă prin pădure într-o clipită, chiar şi fiind în 
forma lor umană, chiar dacă vremea era posibil să-i 
încetinească. 

Vampiri nu puteau să fie, pentru că soarele nu apusese. 

Zânele ar fi procedat cu mai multă subtilitate. 

Prin urmare, erau oameni. M-am repezit pe lângă marginea 
cimitirului, fiindcă aş fi fost prea uşor de depistat în câmp 
deschis. 

Am auzit zgomot prin pădure, în urma mea, şi m-am 
îndreptat spre singurul alt sanctuar care mi-ar fi putut oferi 
o bună ascunzătoare. Casa lui Bill. N-aveam timp destul ca 
să mă cațăr într-un copac. Aveam impresia că sărisem afară 
din maşină acum o oră. Geanta mea, telefonul! De ce nu mi- 
oi fi înhățat măcar telefonul? Parcă-mi şi vedeam geanta 
stând pe scaunul automobilului. Mama mă-sii! 

Acum alergam la deal, aşa că mă apropiam. M-am oprit 
lângă uriaşul stejar bătrân, cam la zece metri de veranda din 
față, privind cu atenţie în jurul ei. lată casa lui Bill, 
întunecată şi tăcută sub rafalele ploii. Când se stabilise 
Judith acolo, lăsasem într-o zi copia mea după cheia lui Bill 
în cutia poştală. Aşa mi se păruse corect. Însă în aceeaşi 
noapte el îmi lăsase un mesaj pe robotul telefonic, 
spunându-mi unde ţinea cheia de rezervă. Nu mai 
discutaserăm pe urmă pe tema aceasta. 

Am ţâşnit sus pe verandă, am găsit cheia lipită cu bandă 
adezivă sub brațul scaunului din lemn şi am descuiat uşa de 
la intrare. Îmi tremurau mâinile în asemenea hal, încât mă 
mir că n-am scăpat cheia şi am nimerit încuietoarea de la 
prima încercare. Tocmai mă pregăteam să păşesc înăuntru, 
când mi-a venit un gând: urmele paşilor. Lăsam urme de tălpi 


ude oriunde aş fi mers prin casă. Asta însemna că-mi 
semnalizez poziția ca o firmă cu neoane albastre de la K- 
Mart. Ghemuindu-mă după parapetul verandei, mi-am scos 
hainele şi încălțările şi le-am aruncat în spatele tufelor 
groase de azalee care înconjurau casa. Mi-am stors coada. M- 
am scuturat energic ca o cățeluşă, ca să scap de cât mai 
multă apă cu putință. Apoi, am păşit în penumbra tăcută a 
bătrânei case Compton. Deşi nu aveam vreme să cuget la aşa 
ceva, m-am simţit categoric bizar să stau goală în hol. 

Mi-am coborât privirea spre picioare. O baltă de apă. Am 
frecat-o cu talpa şi am făcut un pas mare, până pe covorul 
ros care ducea din hol spre bucătăria din spate. N-am 
aruncat nici măcar o privire spre living (încăpere pe care Bill 
o numea uneori salon), nici nu m-am aventurat în sufragerie. 

Bill nu-mi spusese niciodată precis unde dormea pe timp 
de zi. Înţelesesem că o astfel de informaţie constituie un 
uriaş secret pentru vampiri. Dar eram de o agerime 
rezonabilă, şi avusesem destul timp la dispoziţie ca să deduc 
câtă vreme am fost împreună. Deşi eram convinsă că nu avea 
doar o singură ascunzătoare, una dintre ele se afla undeva 
lângă cămară, în bucătărie. El remodelase bucătăria şi 
instalase o cadă cu jacuzzi, creând mai degrabă un soi de 
suprafață pentru spa, decât pentru gătit — ceea ce lui nu-i 
trebuia -— însă lăsase neatinsă o mică încăpere separată. Nu 
ştiu dacă fusese o cămară sau odaia valetului. Aşa că am 
deschis uşa proaspăt oblonită şi am intrat, închizând-o după 
mine. Acum, pe rafturile neobişnuit de înalte nu se aflau 
decât vreo câteva baxuri de sticle cu sânge şi o şurubelniţă. 
Am ciocănit în podea, în pereţi. În panica mea şi cu tot 
zgomotul furtunii de-afară, n-am putut să sesizez vreo 
diferență de sunet. 

— Bill, lasă-mă să intru. Oriunde-ai fi, lasă-mă să intru! 
am zis, ca un personaj dintr-o sinistră poveste cu fantome. 

N-am auzit nimic, fireşte, deşi am ascultat preț de câteva 
secunde într-o desăvârşită  nemişcare. Nu ne mai 
împărțiserăm sângele de destul timp, şi era încă ziuă, chiar 
dacă nu pentru multă vreme. 

Porcăria naibii, mi-am zis. Dar tocmai atunci am descoperit 


o crestătură subțire în podea, exact lângă pragul uşii. Privind 
cu mare atenție, am remarcat că dunga aceea subțire se 
continua pe laturi. N-aveam timp s-o examinez mai 
îndeaproape. Cu inima bubuindu-mi în piept, din pur 
instinct şi din pură disperare, am înfipt şurubelnița în 
crestătură şi am ridicat, folosind-o drept pârghie. A apărut o 
gaură, şi am plonjat în ea, lăsând să se închidă chepengul în 
urma mea. Mi-am dat seama că rafturile erau atât de înalte, 
ca să permită ridicarea chepengului până sus. Nu ştiam 
unde erau ascunse balamalele, şi nici nu-mi păsa. 

Pentru un lung, foarte lung moment, n-am făcut decât să 
zac grămadă, goală, pe pământul bătătorit, gâfâind, 
străduindu-mă să-mi revin în fire. Nu mă mişcasem atât de 
repede, atât de îndelungat, de când... de când fugisem ultima 
oară de cineva care voise să mă omoare. 

M-am gândit: ar fi cazul să-mi schimb modul de viaţă. Nu 
era prima oară când gândeam astfel, nu era prima oară când 
mă hotărâm să-mi găsesc un mod de viață mai sigur. 

Dar nu era ocazia potrivită pentru o meditație profundă. 
Era momentul să mă rog ca, oricine ar fi stat să doboare 
copaci peste aleea mea, respectivul „oricine” să nu mă 
găsească aici, în casă, goală-puşcă şi lipsită de apărare, 
ascunzându-mă într-o văgăună împreună cu... Dar unde o fi 
Bill? Desigur, era întuneric beznă cu chepengul lăsat, şi din 
moment ce în casă nu rămăsese nici măcar o lumină 
aprinsă, nimic nu putea pătrunde prin contururile 
deschizăturii, din cauza uşii de la cămară şi a zilei întunecate 
de ploaie. Am pipăit prin întuneric, căutându-mi gazda fără 
voie. Oare să fi fost într-o altă ascunzătoare? Mă mira cât de 
vast era spațiul acela. Cât timp căutam, aveam timp să-mi 
închipui tot felul de insecte. Şerpi. Când eşti goală-puşcă, 
nu-ți surâde ideea că te-ar putea atinge unele chestii în zone 
care rareori luau contact cu pământul pustiu. M-am târât în 
patru labe, pipăind, tresărind din când în când dacă simțeam 
(sau îmi imaginam) atingerea unor minuscule picioruşe pe 
piele. 

Până la urmă, am dat de Bill, într-un colț. Încă era, 
evident, ca şi mort. Oarecum spre şi mai marea mea uimire, 


degetele mele m-au informat că şi el, la rândul lui, era gol. În 
mod cert, era mai practic. De ce să-ți murdăreşti hainele? 
Ştiam că, ocazional, aşa dormea şi afară. M-am simțit atât de 
uşurată găsindu-l, încât chiar nu m-a mai interesat dacă e 
îmbrăcat sau nu. 

Am încercat să deduc cam cât îmi luase drumul de la 
Merlotte's până acasă şi cât durase goana prin pădure. Cea 
mai bună estimare era că mai aveam între treizeci şi 
patruzeci şi cinci de minute până la trezirea lui Bill. 

M-am ghemuit lângă el, strângând în mână şurubelnița şi 
ascultând cu toți nervii încordaţi orice sunet puteam să 
captez. Era posibil ca ei — misterioşii „ei” — să nu-mi dea de 
urmă aici, şi nici să nu-mi găsească veşmintele. Dac-ar fi fost 
conform cu norocul meu obişnuit, sigur că-mi descopereau 
hainele şi încălțările şi-şi dădeau seama că, în consecinţă, 
pătrunsesem în casă, aşa că aveau să intre şi ci. 

Mi-am permis o urmă de dezgust pentru faptul că 
dădusem fuga după protecție la bărbatul aflat cel mai 
aproape. Totuşi, m-am consolat singură, nu atât 
musculatura lui mi-o doream, cât adăpostul casei. lar asta 
era în regulă, nu? Oricum, nu mă preocupa excesiv 
corectitudinea politică într-un astfel de moment. 
Supraviețuirea se găsea mult mai sus pe lista mea de 
priorități. lar Bill nu era tocmai la dispoziția mea, 
presupunând că ar fi dispus să... 

— Sookie? l-am auzit murmurând. 

— Bill, slavă Domnului că te-ai trezit! 

— Eşti dezbrăcată. 

Poți să ai încredere în faptul că un bărbat va aduce 
totdeauna primul vorba despre aşa ceva. 

— Absolut, şi-o să-ți explic de ce... 

— Nu pot să mă trezesc deocamdată, a zis. Probabil e... 
cerul acoperit? 

— Exact, furtună mare, întuneric ca naiba afară, şi 
oameni... 

— Bine, mai târziu. 

Şi-a adormit la loc. 

Fir-ar să fie! Aşa că nu mi-a rămas altceva de făcut decât 


să mă înghesui în el şi să ascult. Oare lăsasem uşa de la 
intrare descuiată? Sigur c-o lăsasem. Şi, exact în clipa în 
care mi-am dat seama de acest lucru, am auzi o scândură a 
podelei scârțâind deasupra. Intraseră în casă. 

— ... nici picătură, a rostit o voce, probabil în hol. Am dat 
să mă târăsc spre chepeng, ca să aud mai bine... dar m-am 
oprit. Exista măcar o şansă ca ei — şi dacă descopereau 
chepengul şi reuşeau să-l deschidă - tot să nu ne vadă, pe 
mine şi pe Bill. Eram departe, într-un colț, şi spațiul era 
destul de întins. Poate că fusese un soi de pivniță, sau ceva 
cât se putea de asemănător unei pivnițe, într-un loc cu pânza 
freatică situată atât de sus. 

— Mda, dar uşa era descuiată. Trebuie să fi intrat aici. 

Era o voce nazală, care se auzea mai aproape decât 
înainte. 

— Şi a zburat peste podea, fără să lase vreo urmă de 
talpă? După o ploaie atât de torențială ca asta? 

Vocea sarcastică era puțin mai profundă. 

— Nu ştim ce anume o fi. 

Cel care s-a auzit vorbea pe nas. 

— Nu e vampir, Kelvin. Asta ştim. 

— Poate-o fi vârcolac, sau cam aşa ceva, Hod, şi-a dat cu 
părerea Kelvin. 

— Vârcolac? Pufnetul de neîncredere a răsunat prin casa 
întunecată. Hod chiar le avea cu sarcasmul. 

— N-ai văzut ce urechi avea tipul? De-a dreptul incredibil. 
Nu mai poți să ştii nimic în zilele noastre, şi-a dădăcit Kelvin 
camaradul. 

Urechi? Vorbeau despre Dermot. Ce i-or fi făcut? M-a 
cuprins ruşinea. Abia acum mă gândeam pentru prima oară 
că era posibil să-mi fi doborât străunchiul. 

— Mda, şi? Probabil c-o fi vreun obsedat de-ăla de science- 
fiction, a replicat Hod, dând impresia că nu acordă prea mare 
importanță propriilor spuse. Auzeam dulapuri deschise şi 
închise. Nici gând să fi intrat eu în astfel de locuri. 

— Noo, frate, sunt sigur că erau reale. Nu tu cicatrice, nu 
tu nimic. Poate-ar fi trebuit să-i iau una. 

Să-i ia una? M-am cutremurat. 


Kelvin, aflat mai aproape de cămară decât Hod, a zis: 

— Eu mă duc sus, să verific prin camerele de-acolo. 

Şi am auzit cum zgomotul ghetelor lui devine tot mai slab, 
apoi scârțâitul îndepărtat al treptelor, paşii înăbuşiți de 
grosimea  covoarelor. Cu mare greutate, i-am urmărit 
mişcările la etaj. Mi-am dat seama când a fost exact 
deasupra mea, în încăperea care deduceam că ar fi 
dormitorul principal, cel în care dormisem câtă vreme 
fusesem cu Bill. 

După plecarea lui Kelvin, Hod a rătăcit încoace şi-ncolo, 
deşi nu părea prea interesat de mine. 

— Bun... nimeni pe-acolo, a anunțat Kelvin, când s-a 
întors în fosta bucătărie. Dar ce-o căuta o cadă cu jacuzzi în 
casă? 

— E o maşină afară, a rostit Hod, gânditor. 

Vocea i se auzea mult mai aproape, exact lângă uşa 
deschisă a cămării. Se gândea la cum avea să ajungă înapoi 
în Shreveport, să facă un duş fierbinte, să îmbrace haine 
uscate, poate să şi facă sex cu nevastă-sa. Ptiu! Şi alte câteva 
detalii în plus. Kelvin era mai prozaic. Voia să-şi primească 
plata, aşa că voia să mă predea. Cui? Fir-ar al naibii, la asta 
nu se gândea. Am simțit cum mi se prăbuşeşte inima, chiar 
aş fi putut să jur că-mi ajunsese deja la degetele de la 
picioare. Degetele mele goale de la picioare. Bine că-mi 
făcusem unghiile cu ojă de curând. Irelevant! 

O dungă strălucitoare de lumină a apărut pe contururile 
subțiri, foarte subțiri, ale chepengului, sau trapei, sau cum o 
mai fi numit-o Bill. Se aprinsese becul în cămară. Am rămas 
nemişcată ca un şoricel, încercând să respir superficial şi 
fără zgomot. Mă gândeam cum s-ar simți Bill dacă aş fi 
omorâtă chiar lângă el. Irelevant! 

Totuşi, nu s-ar fi simţit bine. 

Am auzit un scârțâit şi mi-am dat seama că unul dintre 
indivizi se oprise drept deasupra mea. Dac-aş fi putut să-mi 
deconectez creierul, aş fi făcut-o. Eram atât de conştientă de 
viața din mințile altora, încât îmi venea greu să cred că ar 
putea cineva să ignore prezența unui creier conştient, mai 
ales unul atât de agitat ca al meu. 


— E numai sânge aici, l-am auzit pe Hod, atât de aproape, 
încât am tresărit brusc, surprinsă. Din ăla îmbuteliat. Kelvin, 
casa asta înseamnă că-i aparține unui vampir! 

— N-are importanţă, atât timp cât nu e treaz. Sau trează. 
Auzi, ai avut vreodată o femeie-vampir? 

— Nu, şi nici nu vreau. Nu-mi place să mi-o trag cu 
moartele. Sigur, în unele seri, nici Marge nu-i cu mult mai 
grozavă. 

Kelvin a izbucnit în râs. 

— Ar fi bine să nu te-audă spunând aşa ceva, frate. 

— Nu-i niciun pericol, a replicat Hod, râzând şi el. 

Şi, cu asta, a ieşit din cămară. Fără să stingă lumina, 
ticălos risipitor! Evident, faptul că Bill şi-ar da seama că 
fusese cineva aici nu-l preocupa pe Hod. Prin urmare, era 
prost de-a dreptul. 

Şi atunci, s-a trezit Bill. De data aceasta, era ceva mai vioi, 
şi în clipa în care l-am simţit mişcându-se, m-am aplecat 
peste el şi i-am astupat gura cu palma. S-a încordat din toți 
muşchii şi am mai avut timp să exclam în gând O, nu! 
înainte ca el să mă miroasă, să mă recunoască. 

— Sookie? a zis, dar nu la volumul normal. 

— Ai auzit ceva? a întrebat Hod de deasupra. 

A urmat un prelungit moment de tăcere însuflețită, atentă. 

— Şşt, am răsuflat, drept în urechea lui Bill. 

O mână rece s-a ridicat şi mi-a coborât pe picior. Aproape 
că-i simțeam surprinderea lui Bill — încă o dată — din clipa în 
care şi-a dat seama că sunt goală... Încă o dată. Şi mi-am dat 
seama în care clipă i-a pătruns în conştiinţă faptul că auzise 
o voce venind de deasupra. 

Bill punea fragmentele cap la cap. Nu ştiam la ce concluzie 
avea să ajungă, dar înțelegea că suntem în pericol. Mai era 
conştient şi că avea o femeie complet goală peste el, şi am 
simţit altceva zvâcnind. Exasperată şi amuzată în acelaşi 
timp, am fost nevoită să-mi strâng cu putere buzele ca să-mi 
înăbuş chicotitul. relevant! 

Şi atunci, Bill a adormit la loc. 

Afurisitul ăla de soare nu mai avea de gând să apună? Bill 
mă înnebunea tot trezindu-se şi adormind la loc. Era ca şi 


cum aş fi ieşit cu cineva suferind de pierderi ale memoriei pe 
termen scurt. 

Şi uitasem complet să ascult şi să mă simt îngrozită. 

— Noo, n-aud nimic, a zis Kelvin. 

Zăcând deasupra involuntarei mele gazde, parcă stăteam 
peste o pernă rece şi tare, cu păr. 

Şi în erecţie. Pentru ceea ce părea să fie a zecea oară, Bill 
s-a trezit. 

Am lăsat aerul să-mi iasă din piept fără zgomot. De data 
aceasta, Bill era complet treaz. M-a cuprins cu braţele, însă a 
fost suficient de gentleman ca să nu le mişte, să nu 
exploreze, cel puțin deocamdată. Ascultam amândoi: îl auzise 
şi el pe Kelvin vorbind. 

Până la urmă, două perechi de picioare au traversat 
podeaua din lemn, şi am auzit uşa de la intrare deschizându- 
se şi închizându-se. Am răsuflat, uşurată. Bill m-a strâns 
mai tare în brațe şi s-a rostogolit astfel încât să ajungă 
deasupra mea. 

— E cumva Crăciunul? m-a întrebat strâns lipit de mine. 
Eşti cumva un cadou anticipat? 

Am râs, dar tot încercând să fac cât mai puţin zgomot. 

— Îmi pare rău că am intrat nepoftită în casă, Bill, i-am 
zis, cu o voce foarte scăzută. Numai că mă urmăreau. 

I-am explicat foarte pe scurt, având grijă să-i spun unde- 
mi aruncasem hainele şi de ce se aflau indivizii acolo. I-am 
simţit pieptul umflându-se puţin, şi mi-am dat seama că 
râdea pe tăcute. 

— Sunt îngrijorată rău pentru Dermot, i-am zis. Vorbeam 
aproape în şoaptă, ceea ce făcea ca întunericul să pară 
ciudat de intim, ca să nu mai vorbesc şi despre suprafața 
mare de piele aflată în contact. 

— Eşti aici de ceva vreme, a zis el, cu vocea la nivelul 
normal. 

— Da. 

— Mă duc să mă asigur că au plecat, dacă tot nu vrei să 
mă laşi să fac „inaugurarea” mai devreme, m-a anunţat Bill, 
şi am avut nevoie de un minut până să înțeleg ce-a vrut să 
spună. 


M-am pomenit zâmbind pe întuneric. Bill s-a desprins de 
mine cu blândețe şi i-am văzut trupul alb mişcându-se fără 
zgomot prin penumbră. După ce-a ascultat o clipă, a împins 
chepengul. Aspra lumină electrică a inundat pivnița. Era un 
asemenea contrast, încât a trebuit să-mi închid ochii, ca să le 
ofer răgazul pentru adaptare. Până să reuşesc, Bill se 
furişase deja în casă. 

N-am auzit nimic, oricât mi-aş fi ciulit urechile. La un 
moment dat, m-am săturat de aşteptare - mă simțeam de 
parcă aş fi stat ghemuită acolo, pe pământul gol, de o 
veşnicie — aşa că m-am săltat afară prin chepeng cu mult mai 
puţină grație şi mult mai mult zgomot decât Bill. Am stins 
becul pe care Kelvin şi Hod îl lăsaseră aprins, cel puțin 
parțial din cauză că lumina mă făcea să mă simt cam de 
două ori mai goală. Am privit cu precauţie pe o fereastră din 
sufragerie. Pe întuneric, îmi era greu să fiu sigură, dar mi s-a 
părut că arborii nu se mai unduiau în bătaia vântului. Ploaia 
însă continua neabătută. Am zărit un fulger în depărtare, 
spre nord. În schimb, n-am văzut răpitori, sau cadavre, sau 
orice altceva nelalocul lui în peisajul îmbibat de umezeală. 

Bill nu-mi dădea impresia că s-ar grăbi să se întoarcă la 
mine şi să-mi spună ce se-ntâmplă. Vechea masă din 
sufragerie era acoperită cu un soi de şal cu franjuri, aşa că l- 
am smuls de pe masă şi m-am înfăşurat în el, sperând să nu 
fi fost cine ştie ce moştenire de familie sacră pentru un 
Compton. Avea găuri şi un model mare înflorat, aşa că grijile 
mele nu erau prea mari. 

— Sookie, am auzit vocea lui Bill din spatele meu, şi am 
sărit cât colo, țipând ascuțit. 

— Eşti amabil să nu mai faci aşa ceva? i-am zis. Am avut 
parte de destule surprize neplăcute pe ziua de azi. 

— Scuză-mă, mi-a răspuns. Ţinea în mână un prosop de 
bucătărie, cu care-şi ştergea părul. Am intrat prin spate, mi- 
a explicat. 

Era şi acum gol, însă mi se părea ridicol să trag vreo 
concluzie de orice fel pe tema asta. Îl mai văzusem de atâtea 
ori gol pe Bill. El mă privea din cap până-n picioare, cu un 
soi de expresie nedumerită pe chip. 


— Sookie, porți şalul spaniol al mătuşii mele Edwina? m-a 
întrebat. 

— A, îmi cer scuze, i-am zis. Zău, Bill. Era aici şi mi-era 
frig; mi-a intrat umezeala în oase şi simțeam nevoia să mă 
acopăr. Îmi cer scuze. 

M-am gândit să-l iau de pe mine şi să i-l înmânez, dar în 
aceeaşi clipă m-am şi răzgândit. 

— Arată mai bine pe tine decât pe masă, a comentat el. În 
plus, e şi găurit. Eşti gata să te duci acasă şi să vezi ce s-a 
întâmplat cu străunchiul tău? Şi unde-ți sunt hainele? Nu 
cumva... Nu cumva ţi le-au scos indivizii ăia? Te-au... Ţi-au 
făcut vreun rău? 

— Nu, nu, m-am grăbit să-i răspund. Ți-am zis că a trebuit 
să mi le arunc, ca să nu vadă picăturile de apă. Sunt afară, 
în față, după tufe. Nu puteam să le las la vedere, normal. 

— Normal, a încuviințat Bill, care părea adâncit în 
gânduri. Dacă nu te-aş fi cunoscut atât de bine, aş fi crezut — 
şi scuză-mă dacă te ofensez - că ai pus la cale întregul 
scenariu ca pretext să ajungi din nou în pat cu mine. 

— A! Adică, aproape că ţi-ar veni să crezi că aş fi ticluit 
toată povestea, ca să pot apărea goală în fața ta, cerând 
ajutor, ca o do'n'şoară la ananghie, având nevoie ca marele şi 
puternicul vampir Bill, şi el la fel de gol, să mă salveze de 
răpitorii cei răi? 

Mi-a răspuns cu un semn de încuviințare, arătând puțin 
stânjenit. 

— Mi-ar fi plăcut să am suficient timp liber ca să mai 
zăbovesc pe-aici şi să mă gândesc la astfel de lucruri, am zis, 
admirând faptul că o minte era capabilă să conceapă o cale 
atât de ocolită pentru obţinerea a ceea ce-şi doreşte. Dar 
cred, am continuat, că doar dacă băteam la uşa ta, cu o 
expresie de femeie singură, probabil că aş fi ajuns unde 
voiam, dacă ăsta ar fi fost scopul meu. Sau puteam să zic 
numai „Ce zici, barosane?” Nu cred că era nevoie să fiu goală 
şi în pericol, ca să te dau în clocot. Este? 

— Ai absolută dreptate, a încuviinţat el, zâmbind uşor. Şi 
ori de câte ori ți-ar plăcea să încerci vreo altă şmecherie, m- 
aş bucura să-mi joc rolul. E cazul să-mi cer scuze din nou? 


I-am întors zâmbetul. 

— Nu e necesar. Bănuiesc că nu ai vreun impermeabil, 
nu? 

Evident că n-avea, dar o umbrelă tot a găsit. În scurt timp, 
mi-a adus hainele de după tufe. Până le-am stors şi le-am 
pus în uscător, el a dat fuga la etaj, în camera lui, în care nu 
dormea niciodată, să îmbrace o pereche de blugi şi un tricou 
fără mâneci: sărăcie mare, pentru unul ca Bill! 

Veşmintele mele aveau nevoie de prea mult timp până să 
se usuce, aşa că, înfăşurată în şalul spaniol al mătuşii 
Edwina şi la adăpostul umbrelei albastre a lui Bill, m-am 
urcat în maşina lui. A ieşit pe Hummingbird Road şi a pornit 
în direcţia casei mele. În apropiere, a oprit motorul, a sărit 
jos şi a înlăturat trunchiul de copac de pe alee la fel de uşor 
pe cât ar fi ridicat o scobitoare. Ne-am reluat apoi drumul 
spre casă, trecând pe lângă sărmana mea maşină, cu 
portiera din dreptul volanului încă deschisă în ploaie. 
Interiorul era îmbibat de apă, însă fără contribuţia aşa-zişilor 
mei răpitori. Cheia se afla încă în contact, geanta îmi era tot 
pe scaunul din față, alături de cumpărăturile care-mi mai 
rămăseseră. 

Bill a privit spre recipientul din plastic în care fusese 
laptele, şi eu m-am întrebat pe care dintre ei îi lovisem, pe 
Kelvin sau pe Hod? 

Ne-am oprit amândoi maşinile la intrarea din spate, însă în 
timp ce eu îmi adunam geanta şi sacoşele de cumpărături, 
Bill coborâse deja şi se dusese în casă. Mi-am permis o clipă 
de îngrijorare la gândul că nu ştiam cum să-mi usuc maşina, 
înainte de a mă concentra asupra situației de criză din 
apropiere. M-am dus cu gândul la ce păţise zâna pe nume 
Cait, aşa că grija față de tapițeria automobilului mi-a pierit 
din minte cu o viteză mulțumitoare. 

Am intrat, stângace, în casă. Mi-era greu să mă descurc cu 
şalul în care eram înfăşurată, cu umbrela, geanta, sacoşa cu 
sângele îmbuteliat, plus tălpile mele goale. Îl auzeam pe Bill 
umblând prin casă şi mi-am dat seama că a găsit ceva când 
m-a strigat „Sookie!” pe un ton imperios. 

Dermot zăcea, inconştient, pe podeaua podului, lângă 


aparatul pentru raşchetat pe care-l închiriase, acesta fiind 
trântit pe o parte şi deconectat. Căzuse cu fața în jos, motiv 
pentru care mi-am imaginat că fusese cu spatele la uşă, cu 
maşina în funcțiune, când apăruseră atacatorii în casă. Când 
îşi dăduse seama că nu mai e singur şi deconectase aparatul, 
fusese deja prea târziu. Părul îi era plin de sânge închegat, şi 
rana arăta oribil. Înseamnă că avuseseră la ei cel puţin o 
armă. 

Bill stătea ghemuit, țeapăn, deasupra trupului nemişcat. 
Fără să se întoarcă spre mine, mi-a zis: 

— Nu pot să-i dau din sângele meu. 

Ca şi cum i-aş fi cerut-o. 

— Ştiu, i-am răspuns, surprinsă. Doar e zână. 

L-am ocolit pe Dermot şi am îngenuncheat de cealaltă 
parte a lui. Din poziția aceasta, puteam să-i văd fața lui Bill. 

— Înapoi, i-am poruncit. Înapoi. Du-te jos, imediat! 

Mirosul sângelui de zână, îmbătător pentru vampiri, 
probabil că i se părea lui Bill că umple întregul pod. 

— Aş putea să-l curăț cu limba, a propus Bill, fixând rana 
cu o privire pofticioasă. 

— Nu, pentru că n-ai mai putea să te opreşti. Pleacă, Bill! 
Du-te! 

În ciuda ordinelor mele, fața lui Bill s-a lăsat mai jos, mai 
aproape de capul lui Dermot. M-am împins înainte şi l-am 
plesnit din toate puterile. 

— Trebuie să pleci, am zis, deşi simțeam o nevoie atât de 
mare de a-mi cere scuze, încât îmi venea să tremur. Expresia 
de pe chipul lui Bill era cumplită. Furie, nesaț, luptă pentru 
recăpătarea autocontrolului... 

— Mi-e foarte foame, a şoptit, mâncându-mă din ochi. 
Hrăneşte-mă, Sookie. 

Pentru o clipă, am crezut că mi-a sosit momentul 
Alegerilor Proaste. Cea mai proastă alegere ar fi fost să-l las 
pe Bill să-l muşte pe Dermot. Următoarea, în ordine 
ascendentă, ar fi fost să-l las pe Bill să mă muşte pe mine, 
fiindcă în atmosfera aceea încărcată de îmbătătorul miros al 
sângelui de zână, nu puteam fi sigură că s-ar mai opri la 
timp. Toate acestea mi-au trecut prin minte cu iuțeala 


fulgerului, în timp ce Bill se lupta să se stăpânească. Până la 
urmă, a izbutit... dar totul a atârnat de cel mai subțire fir de 
păr. 

— Mă duc să văd dac-au plecat, mi-a zis, în timp ce 
pornea, împleticindu-se, spre scară. Până şi cu propriul trup 
se războia. Era clar că absolut toate instinctele îi cereau să 
bea sânge, cumva, indiferent cum, din cei doi apetisanți şi 
ispititori donatori aflați la îndemână, în timp ce mintea îi 
poruncea să plece naibii de-aici, până nu se întâmpla ceva 
cumplit. Dac-aş fi avut şi o altă persoană prin preajmă, nu 
sunt convinsă că nu i-aş fi aruncat-o lui Bill, atât de tristă 
mă simțeam din cauza lui. 

Totuşi, a reuşit să coboare treptele şi am auzit uşa 
trântindu-se în urma lui. Pentru eventualitatea în care şi-ar 
pierde controlul, m-am grăbit să cobor la rândul meu şi să 
încui ambele uşi din spate, astfel încât măcar să fiu prevenită 
dacă s-ar întoarce. 

Am aruncat o privire prin living, să văd dacă uşa din față 
era tot încuiată, aşa cum o lăsasem. Era. Dar, până să mă 
întorc sus, la Dermot, m-am dus să-mi iau arma de 
vânătoare din dulap. 

Era acolo încă, şi mi-am permis să savurez momentul de 
uşurare. Aveam noroc că indivizii n-o furaseră. Căutările lor 
probabil că fuseseră superficiale. Sigur ar fi descoperit ceva 
atât de valoros ca puşca de vânătoare, dacă n-ar fi căutat 
ceva mai voluminos: pe mine. 

Cu puşca Benelli în mână, m-am simțit mult mai bine, aşa 
că am înhățat trusa de prim-ajutor şi am luat-o cu mine în 
pod. Am urcat şontâc treptele şi am îngenuncheat iarăşi 
lângă străunchiul meu. Începeam să fiu al naibii de sătulă de 
faptul că eram nevoită să mă descurc cu şalul acela enorm, 
care de desfăcea în cele mai neconvenabile momente. M-am 
întrebat pentru o clipă cum s-or descurca femeile indiene, 
însă n-aveam timp să mă îmbrac, până nu-l ajutam pe 
Dermot. 

Cu un tampon steril, i-am curățat sângele de pe craniu, 
astfel încât să-i pot examina rana. Arăta rău, dar mă 
aşteptasem la asta: rănile la cap mereu arată urât. Bine 


măcar că nu mai sângera. Şi, în timp ce mă ocupam de capul 
lui Dermot, purtam o aprigă controversă cu mine însămi, 
gândindu-mă dacă să chem o ambulanţă. Nu eram sigură că 
ambulanța ar putea să ajungă aici fără să se amestece Kelvin 
şi Hod... asta nu trebuia să fie o grijă. Eu şi cu Bill 
ajunseserăm aici fără să fim opriți. 

Mai important era că nu ştiam sigur cât de compatibilă 
este fiziologia zânelor cu tehnicile medicale umane... 
Îndeajuns cât să fie posibilă încrucişarea dintre oameni şi 
zâne, asta o ştiam, ceea ce venea în sprijinul opiniei cum că 
asistența medicală umană ar fi favorabilă, dar oricum... 

Deodată, Dermot a scos un geamăt şi s-a rostogolit pe 
spate. l-am strecurat un prosop sub cap taman la timp. A 
tresărit de durere. 

— Sookie, mi-a zis. De ce eşti îmbrăcată într-o față de 
masă? 

— Al AMÂNDOUĂ URECHILE, l-am asigurat, simțind un 
val de uşurare atât de puternic, încât era să mă prăbuşesc. l- 
am atins uşurel vârfurile, ca să poată fi sigur. 

— Şi de ce nu le-aş avea? s-a mirat Dermot. Era 
dezorientat şi, luând în considerare cantitatea de sânge pe 
care o pierduse, mi se părea de înțeles. Cine m-a atacat? s-a 
interesat el. 

L-am privit, neştiind precis ce să fac. Era cazul să-mi iau 
inima în dinți. Aşa că l-am sunat pe Claude. 

— Telefonul lui Claude, a răspuns o voce profundă pe care 
am identificat-o ca aparținându-i lui Bellenos, elful. 

— Bellenos, sunt eu, Sookie. Nu ştiu dacă-ţi aminteşti de 
mine, dar am fost pe-acolo alaltăieri, cu prietenul meu Sam... 

— Da, a zis el. 

— Uite care-i treaba. Cineva l-a atacat pe Dermot şi e 
rănit, iar eu am nevoie să aflu dacă există vreun lucru pe 
care ar trebui sau pe care n-ar trebui să-l fac în cazul unei 
zâne rănite. Orice în afară de ce se face la oameni. 

— Cine l-a rănit? 

Vocea lui Bellenos devenise mai tăioasă. 

— Doi bărbați, umani, care au pătruns în casă căutându- 
mă pe mine. Nu eram acasă, dar Dermot era, şi pusese 
maşinăria aia în funcțiune, şi nu prea putea să-i audă; se 
pare că l-au lovit la cap. Nu ştiu cu ce. 

— S-a oprit hemoragia? a întrebat el, şi i-am auzit în 
fundal vocea lui Claude. 

— Da, sângele s-a coagulat. 

A urmat un zumzet de voci, în timp ce Bellenos s-a 
consultat cu mai multe persoane, sau cel puţin aşa mi-a dat 
impresia. 

— Vin eu, m-a anunțat Bellenos. Claude îmi spune că nu e 
bine-venit în casa ta în momentul actual, aşa că vin eu în 
locul lui. Va fi drăguţ să mai ies din clădirea asta. Nu mai 


sunt oameni pe-acolo, în afară de tine? Fiindcă n-aş mai 
putea să trec. 

— Nimeni în afară de mine, cel puțin deocamdată. 

— Ajung în scurt timp. 

l-am transmis această informație lui Dermot, care n-a 
făcut decât să-şi arate nedumerirea. Mi-a mai spus de vreo 
două ori că nu înțelege ce caută pe podea, şi a început să mă 
îngrijoreze. Bine măcar că părea mulțumit să stea acolo. 

— Sookie! 

Înainte de începerea ploii, Dermot deschisese ferestrele, 
din cauza maşinăriei. Aşa că l-am auzit clar pe Bill 
strigându-mă. 

M-am târât până la fereastră, cu franj urii fluturând. 

— Cum se simte? m-a întrebat Bill, menținându-se la o 
distanță apreciabilă. Cum aş putea să vă ajut? 

— Ai fost minunat, i-am răspuns, cu toată sinceritatea. O 
să vină cineva din Monroe, din partea zânelor, Bill, aşa că 
mai bine te-ai întoarce acasă. Când mi se usucă hainele, ai 
putea doar să mi le laşi pe treptele din spatele casei, într-o zi 
când n-o să plouă? Sau numai să le laşi pe veranda ta din 
față, pot să vin oricând să le iau. 

— Simt că te-am dezamăgit, a zis el. 

— Cum asta? Mi-ai oferit un loc în care să mă ascund, mi- 
ai eliberat aleea, mi-ai verificat locuința, ca să nu mă mai 
atace şi altcineva... 

— Dar nu i-am omorât, a replicat el. Şi mi-ar fi făcut 
plăcere. 

Nu prea pot spune că m-aş fi simțit înfricoşată de o astfel 
de mărturisire. Începeam să mă obişnuiesc cu declaraţiile 
extreme. 

— Ei, nu-ţi face probleme, l-am liniştit eu. O s-o facă 
altcineva, dacă s-or mai ține de chestii de-astea. 

— Ai idee cine i-a angajat? 

— Mă tem că nu, i-am răspuns, şi chiar îmi regretam 
neştiința. Aveau de gând să mă lege în nu ştiu ce vehicul şi 
să mă ducă undeva, asta ştiu. 

Nu văzusem vehiculul în gândurile lor, aşa că partea 
aceasta era neclară. 


— Unde-şi parcaseră maşina? 

— Nu ştiu. Eu n-am văzut vreuna. 

Şi chiar nu avusesem timp să mă gândesc la aşa ceva. 

Bill m-a privit cu jind. 

— Mă simt inutil, Sookie. Ştiu că ai nevoie de ajutor ca să-l 
cobori pe scară, dar nu îndrăznesc să mă mai apropii de el 
iar. 

Deodată, Bill a întors capul cu o mişcare atât de bruscă, 
încât m-a făcut că clipesc. Şi, o secundă mai târziu, 
dispăruse. 

— Am sosit, a strigat cineva la uşa din spate. Sunt 
Bellenos, elful, vampirule. Anunţ-o pe Sookie că am venit să- 
mi văd prietenul, pe Dermot. 

— Un elf! N-am mai văzut unul ca tine de peste un secol, i- 
am auzit vocea lui Bill, mult mai slabă. 

— Şi nici n-o să mai vezi până cel puţin peste un secol, a 
replicat Bellenos cu vocea lui profundă. N-am mai rămas 
chiar mulți. 

Am coborât din nou treptele, cât de repede am fost în stare 
fără să-mi rup gâtul. Descuind uşa din spate, am traversat 
veranda ca să descui şi uşa acesteia. Prin geam, îi vedeam 
atât pe elf, cât şi pe vampir. 

— Dacă tot ai venit, eu o să-mi văd de drum, a zis Bill. Aici 
nu pot să fiu de vreun ajutor. 

Era afară, în curte. Aspra lumină a becului de securitate 
montat pe stâlp îl făcea să arate mai alb ca albul însuşi, cu 
adevărat nepământean. Ploaia doar mai picura acum, însă 
aerul mirosea puternic a umezeală. N-aş fi crezut c-o să 
dureze atât de mult. 

— Amețţit de sânge de zână? l-a întrebat Bellenos. Şi el era 
palid, dar nimeni nu poate fi într-atât de spălăcit ca un 
vampir. Pistruii de un maro deschis ai lui Bellenos păreau 
umbre pe fața lui, şi părul neted dădea impresia că e un 
şaten şi mai închis. Elfii miros altfel decât zânele, i-a explicat 
el. 

— Da, aşa e, a răspuns Bill, şi i-am simțit dezgustul în 
voce. Mirosul lui Bellenos părea să ţină la distanţă cel puțin 
un vampir. Poate reuşeam să răzui câteva celule epiteliale de- 


ale lui Bellenos şi să le împrăştii peste străunchiul meu, ca 
să-l pot scăpa de vampiri. O, Doamne, cum aveam să mă 
descurc pentru întâlnirea cu Eric şi Pam? 

— Aţi terminat cu schimbul de politețuri? le-am strigat. 
Fiindcă lui Dermot chiar i-ar prinde bine puţin ajutor. 

Bill a dispărut în pădure, iar eu i-am deschis uşa elfului. 
El mi-a zâmbit şi mi-a fost greu să nu tresar când i-am zărit 
dinții lungi şi ascuțiți. 

— Intră, i-am zis, deşi ştiam că avea să intre chiar şi fără 
să fie invitat. 

În timp ce-l conduceam prin bucătărie, privea în jur cu o 
oarecare curiozitate. Mi-am săltat învelitoarea care se târa pe 
jos, ca să i-o pot lua înainte pe scară, sperând ca Bellenos să 
nu se bucure de cine ştie ce privelişte. Când am ajuns în 
pod, până să pot spune eu ceva, elful era deja în genunchi 
lângă Dermot. După o scurtă examinare, Bellenos l-a întors 
pe o parte, ca să-i studieze rana. Ciudaţii lui ochi oblici, 
căprui, erau concentrați asupra prietenului rănit. 

Ei bine, poate să fi aruncat o scurtă privire şi spre umerii 
mei goi. 

Sau nu chiar scurtă. 

— E cazul să te îmbraci, mi-a zis Bellenos, cu brutalitate. 
Prea multă piele omenească pentru mine. 

OK, interpretasem total greşit privirea lui, spre ruşinea 
mea. Exact la fel cum fusese respins Bill de mirosul lui 
Bellenos, era şi Bellenos dezgustat de vederea mea. 

— Mă duc bucuroasă să îmbrac haine adevărate, dacă are 
cine să stea cu Dermot. 

— Bine, m-a aprobat Bellenos. 

Oricât de grosolan putea să fie Claude, Bellenos îl întrecea. 
De fapt, era aproape distractiv. L-am rugat pe Bellenos să-l 
care pe Dermot până în camera pentru oaspeți de la parter, 
şi le-am luat-o înainte, ca să mă asigur că încăperea era în 
regulă. După o privire superficială, asigurându-mă că era 
cuvertura bine trasă pe deasupra cearşafurilor, m-am dat 
deoparte, făcându-i loc lui Bellenos, care-l căra pe Dermot de 
parcă ar fi fost un copil, deşi Dermot sigur fusese mai greu 
de manevrat pe scara îngustă. 


După ce l-a aşezat pe Dermot pe pat, am dat fuga în 
camera mea să mă îmbrac. Nu pot să vă spun cât de uşurată 
am fost să-mi pot desface şalul acela franj urat şi înflorat şi 
să-mi pun o pereche de jeanşi (nu scurți, din respect pentru 
aversiunea față de pielea omenească a lui Bellenos). Era prea 
cald ca să-mi treacă măcar prin minte o bluză cu mâneci 
lungi, însă umerii mei ofensatori erau cuviincios acoperiți de 
un tricou în dungi. 

Dermot era pe deplin conştient când m-am întors să văd ce 
face. Bellenos stătea în genunchi lângă pat, mângâindu-i lui 
Dermot părul auriu şi vorbindu-i într-o limbă necunoscută 
mie. Străunchiul meu era treaz şi lucid. Inima a început să- 
mi bată într-un ritm mai vesel când Dermot chiar mi-a 
zâmbit, deşi nu era decât o umbră a zâmbetului său 
obişnuit. 

— Ţie nu ţi-au făcut nimic, a zis, evident uşurat. Până 
acum, nepoată, se pare că e mai periculos să locuiesc cu tine 
decât cu cei din neamul meu. 

— Îmi pare foarte rău, i-am răspuns, aşezându-mă pe 
marginea patului şi luându-i mâna într-a mea. Nu ştiu cum 
de au putut să intre în casă, cu toate dispozitivele magice de 
pază instalate. Cei care-mi vor răul era vorba că n-ar putea 
să pătrundă, fie că sunt eu acasă, fie că nu. 

Cu tot sângele pe care-l pierduse, Dermot s-a înroşit. 

— Asta a cam fost din vina mea. 

— Cum? m-am mirat, fixându-l cu privirea de sus. De ce? 

— A fost vorba despre magie omenească, mi-a explicat, 
ferindu-se să-mi întâlnească privirea. Mica ta prietenă 
vrăjitoare, o fi ea destul de bună pentru oameni, însă magia 
zânelor e mult, mult mai puternică. Aşa că i-am destrămat 
farmecele şi aveam de gând să le întind pe ale mele în jurul 
casei, de îndată ce terminam de raşchetat podeaua. 

Nu-mi trecea prin cap nimic de spus la aşa ceva. 

A urmat un moment de tăcere sufocantă. 

— Ar fi cazul să ne ocupăm de capul tău, am zis deodată, 
cu vioiciune. 

l-am mai curățat puțin rana şi am tamponat-o cu 
Neosporin. Categoric, nu mă încumetam să i-o cos, deşi eram 


de părere că trebuia s-o facă cineva. Dar, când am pomenit 
despre copci, atât zâna, cât şi elful s-au arătat total 
dezgustați de idee. Aşa că i-am lipit câteva pansamente în 
cruce peste rană, ca să i-o mențină închisă. Mi-am imaginat 
că mai mult de-atât n-am ce să fac. 

— Acum o să-l tratez eu, a intervenit Bellenos, şi am fost 
încântată să aflu că intenţiona să participe activ, nu doar cu 
cărarea lui Dermot din pod până în pat. Nu că n-ar fi fost de 
ajutor, dar, într-un fel, mă aşteptasem la ceva mai mult. 
Sigur că sângele celui care l-a vătămat ar fi cel mai bun, a zis 
el, şi poate reuşim să facem ceva în sensul acesta, dar 
deocamdată... 

— Ce-o să faci? m-am interesat, sperând că voi putea să 
privesc şi să învăţ. 

— O să-i suflu în gură, mi-a răspuns Bellenos, ca şi cum 
aş fi fost o proastă dacă nu ştiam asta. Reacţia mea de 
uimire l-a nedumerit. A ridicat din umeri, de parcă aş fi prea 
ignorantă ca să-mi poată explica prin cuvinte. Poţi să te uiţi, 
dacă vrei, mi-a zis, apoi şi-a coborât privirea spre Dermot, 
care i-a făcut un semn de încuviințare, apoi a tresărit. 

Bellenos s-a întins pe pat, lângă Dermot, şi l-a sărutat pe 
gură. 

Categoric nu m-am gândit niciodată că o rană ar putea fi 
tratată astfel. Dacă lipsa mea de cunoştinţe în privința 
metodelor folosite de zâne îl surprinsese, pe mine tocmai 
surprinderea lui mă uluia. 

După o clipă, am înțeles că, deşi gurile lor erau lipite, elful 
sufla aerul din propriii plămâni în cei ai lui Dermot. 
Desprinzându-se şi umplându-şi din nou plămânii, Bellenos 
a repetat procedura. 

Am încercat să-mi imaginez un medic uman tratându-şi 
astfel pacientul. La judecată! Deşi îmi dădeam seama că nu 
exista un substrat sexual - în fine, nu fățiş —, tot era ceva 
puțin prea personal pentru mine. Poate că era un moment 
favorabil pentru dereticat. Am adunat tampoanele sterile 
folosite şi ambalajele pansamentelor, le-am azvârlit în coşul 
pentru gunoi din bucătărie şi, dacă tot rămăsesem singură, 
mi-am permis un mic răgaz pentru smiorcăială. 


Mda, magia zânelor probabil era grozavă, dacă o 
întrebuințai. Farmecele Ameliei or fi fost ele umane şi, în 
consecință, de calitate inferioară, însă fuseseră la locul lor, ca 
să mă apere. Până când le înlăturase Dermot... şi mă lăsase 
fără absolut nimic. 

— Boule, am bombănit, frecând blatul de lucru din 
bucătărie cu suficientă forță, încât să extermin bacteriile prin 
strivire. Mai supărată de-atât n-aveam cum să fiu, din 
moment de rău înțelesul sentiment de superioritate al lui 
Dermot avusese ca deznodământ rănirea lui gravă la cap. 

— Se odihneşte şi se vindecă, m-a informat Bellenos. 
Foarte curând, eu şi cu el vom avea ceva de făcut. 

Intrase în bucătărie prin spatele meu, fără să simt nici 
măcar o schimbare a aerului. Lui chiar îi făcea plăcere să mă 
vadă sărind ca arsă. A izbucnit în râs, ceea ce mi s-a părut 
ciudat, pentru că râdea cu gura larg căscată, ca şi cum ar fi 
gâfâit. Râsul lui semăna mai degrabă cu un „hiihiihii” 
răsuflat, decât cu un hohot omenesc. 

— Poate să se deplaseze? l-am întrebat, încântată, dar 
surprinsă. 

— Da, mi-a răspuns Bellenos. În plus, mi-a zis c-o să ai 
oaspeți vampiri mai târziu, şi oricum el ar trebui să fie 
altundeva. 

Cel puţin, Bellenos nu mă certa pentru faptul că aşteptam 
oaspeți vampiri, şi nici nu-mi cerea să-mi anulez planurile, 
ca să-l menajez pe rănitul Dermot. 

M-am gândit dacă să-l sun pe Eric şi să contramandăm 
mica noastră întrunire. Dar mi-am dat seama că era întru 
totul posibil ca Hod şi Kelvin să fie parte integrantă din 
acelaşi război, chiar dacă o parte mai neîndemânatică. 

— Aşteaptă-mă aici un minut, te rog, i-am cerut, 
politicoasă, şi m-am dus să discut cu Dermot. 

Stătea în capul oaselor pe pat; mi-am irosit o secundă ca 
să-i mulțumesc Ameliei pentru faptul că făcuse patul înainte 
de plecare, chiar dacă trebuia să schimb cearşafurile, dar 
asta puteam s-o fac când aveam chef... OK, era vremea să 
încetez cu însemnările gospodăreşti, din moment ce Dermot 
arăta atât de palid şi de curajos. Când m-am aşezat lângă el, 


m-a cuprins într-o îmbrățişare surprinzător de viguroasă. I- 
am întors-o cu mult interes. 

— Îmi pare rău că ţi s-a întâmplat asta, i-am zis, sărind 
peste întreaga problemă a dispozitivelor magice. Eşti sigur că 
vrei să te duci în Monroe? Pot să contramandez treaba de 
astă-seară. Te-aş îngriji bucuroasă. 

Dermot a rămas tăcut pentru câteva clipe. Îi simțeam 
răsuflarea pe braţele mele, iar mirosul pielii lui mă învăluia. 
Fireşte că nu mirosea ca Jason, deşi i-ai fi putut lua drept 
gemeni. 

— Îţi mulţumesc că nu mi-ai mai tras un perdaf, mi-a zis. 
Vezi, încep să stăpânesc vorbirea umană, a adăugat, izbutind 
un zâmbet autentic. Ne vedem mai târziu. Eu şi Bellenos 
avem de dus la îndeplinire o sarcină. 

— Ar trebui s-o iei mai uşor. Ai fost rănit destul de grav. 
Cum te simți? 

— Mai bine, de la o clipă la alta. Bellenos şi-a împărțit 
răsuflarea cu mine şi sunt entuziasmat de perspectiva 
vânătorii. 

OK, e drept că nu prea înțelegeam, dar eram mulțumită, 
foarte mulțumită. Şi, până să-i pot pune o altă întrebare, mi- 
a tăiat vorba: 

— Am greşit în legătură cu dispozitivele; n-am putut să-i 
opresc pe intruşi. Cât timp am zăcut acolo, mi-a fost teamă 
să nu te găsească. 

— N-ar trebui să-ţi faci griji pentru mine, am replicat, cu 
toată sinceritatea, chiar dacă-i eram recunoscătoare pentru 
asta. M-am ascuns acasă la Bill şi ei nu m-au găsit. 

În timp ce mă îmbrăţişam cu Dermot, îmbrăţişare care a 
durat puțin cam prea mult, l-am auzit pe Bellenos afară. 
Dădea târcoale casei prin ploaie (care reîncepuse) şi 
întuneric, iar vocea lui se tot ridica şi cobora. Nu reuşeam să 
prind decât frânturi din tot ce spunea, însă îmi dădeam 
seama că erau în cealaltă limbă, iar semnificaţiile mă 
depăşeau. În schimb, Dermot părea satisfăcut, ceea ce mă 
liniştea. 

— Mă  revanşez eu față de tine, mi-a zis Dermot, 
desprinzându-se cu blândețe. 


— Nu e nevoie, i-am răspuns. Sunt bine, şi din moment ce 
tu nu ai vreo rană gravă, să spunem doar că a fost învățătură 
de minte. 

De genul Nu dărâmaţi gardurile fără să puneti altele în loc. 

Dermot s-a ridicat şi mi s-a părut foarte sigur pe picioare. 
Ochii îi străluceau. Arăta... entuziasmat, de parcă s-ar fi dus 
la o petrecere aniversară sau cam aşa ceva. 

— Nu ai nevoie de un impermeabil? l-am întrebat. 

Dermot a izbucnit în râs, mi-a pus mâinile pe umeri şi m-a 
sărutat. Mi-a sărit inima din cauza şocului, însă am 
recunoscut poziţia. Îmi sufla în gură. 

Timp de câteva secunde, m-am gândit c-o să fiu 
strangulată, însă s-a întâmplat să nu, şi apoi s-a sfârşit. 

Mi-a zâmbit şi a plecat. Am auzit uşa din spate trântită în 
urma lui, iar când m-am întors spre fereastră, i-am văzut pe 
el şi pe Bellenos dispărând ca un vârtej în pădure. 

Nu-mi trecea prin minte ce-aş putea să fac după un astfel 
de moment crucial. Am şters sângele de pe pardoseala 
podului, am lăsat şalul în chiuveta din bucătărie, la înmuiat 
cu puțin Woolite, şi am schimbat aşternuturile din 
dormitorul pentru oaspeți. 

Pe urmă, am făcut un duş. Aveam nevoie să mă spăl de 
mirosul de zână înainte ca Eric şi Pam să ajungă aici. În 
plus, după ce fusese îmbibat de ploaie, părul meu nu era 
decât o încâlceală urâcioasă. M-am îmbrăcat - din nou -— şi 
m-am aşezat pentru un minut, două, în living, să urmăresc 
cum comentează cu aviditate cei de la Weather Channel 
despre furtuna cea mare. 

Următorul lucru de care am mai fost conştientă este că m- 
am trezit cu gura ca plină de nisip. Televizorul era în 
continuare pe Weather Channel, iar Eric şi Pam băteau în 
uşa de la intrare. 

M-am dus, clătinându-mă, să descui, țeapănă de parcă m- 
ar fi luat cineva în şuturi în timp ce dormeam. Resimţeam 
rezultatele fugii mele disperate prin ploaie. 

— Ce s-a întâmplat? m-a întrebat Eric, ținându-mă de 
umeri şi privindu-mă cu ochii mijiți. Pam adulmeca aerul, 
dându-şi pe spate părul blond, într-un gest teatral. Mi-a 


zâmbit pieziş. 

— Ooo, dar cine s-a distrat pe-aici... la stai... Un elf, o 
zână, dar şi Bill? 

— Ai luat lecţii de detectiv de la Heidi? am întrebat-o, fără 
vlagă. 

— Dacă vrei să ştii, da, mi-a răspuns. E o adevărată artă 
să ştii cum să absorbi aerul şi să-l separi, din moment ce noi 
nu mai avem nevoie să respirăm. 

Eric aştepta încă, şi deloc răbdător. 

Mi-am amintit că le cumpărasem sânge îmbuteliat, aşa că 
m-am dus în bucătărie să-l încălzesc, cei doi vampiri 
urmându-mă îndeaproape. Cât timp m-am ocupat eu de 
capitolul ospitalitate, le-am oferit versiunea pentru Reader's 
Digest a aventurii mele. 

Cineva a bătut la uşa din spate. 

Atmosfera a devenit electrică. Pam s-a strecurat pe 
nesimţite până la uşă, a ieşit pe verandă, a descuiat-o şi a 
ocolit spre intrarea din spate. 

— Da? am auzit-o spunând. 

A primit un răspuns difuz, din partea cuiva care avea o 
voce profundă. Era Bellenos. 

— Sookie, eşti căutată! a strigat Pam, pe un ton melodios. 
Părea extrem de amuzată de ceva. 

Curioasă, am ieşit pe verandă, Eric fiind imediat în urma 
mea. 

— O, va fi foarte impresionată, spunea Pam, la fel de 
încântată cum eram eu când îmi aducea cineva produse 
proaspete din grădina personală. Câtă atenţie! a mai 
exclamat ea, după care a făcut un pas în lateral, ca să-mi pot 
aprecia cadourile. 

lisuse, Păstor al Iudeii! Străunchiul meu Dermot şi 
Bellenos stăteau în bătaia ploii, ținând fiecare în mână câte 
un cap retezat. 

Daţi-mi voie să declar pe această cale că, în mod normal, 
am un stomac destul de puternic, însă ploaia nu era singura 
care picura, iar capetele erau întoarse spre mine, astfel încât 
puteam să văd bine ambele fețe. Priveliştea m-a copleşit într- 
un mod extrem. M-am răsucit pe călcâie şi m-am repezit spre 


baie, trântind uşa după mine. Am vomat şi am icnit şi-am 
gâfâit până mi-am recăpătat o fărâmă din echilibru. Fireşte, 
trebuia să mă spăl pe dinți şi pe față şi să-mi perii părul, 
după ce mi-am pierdut tot conţinutul stomacului... ceea ce, 
totuşi, nu însemna mare lucru, fiindcă pur şi simplu nu-mi 
aminteam de când nu mai mâncasem. La micul dejun fusese 
pesmetul acela... A! Nu-i de mirare că-mi venise rău. Nu mai 
mâncasem absolut nimic de-atunci. Eu sunt o fată căreia îi 
place să-şi ia mesele, aşa că nu fusese o tactică în scopul 
pierderii în greutate. Doar că fusesem prea ocupată cu 
săritul dintr-o situație de criză în alta. Hai cu Dieta de 
Evitare a Morţii la Firul de Păr a lui Sookie Stackhouse! 
Aleargă să-ți salvezi viața, şi mai şi sari peste mese! Exercițiu 
fizic, plus înfometare. 

Pam şi Eric mă aşteptau în bucătărie. 

— Au plecat, m-a informat Pam, ridicând o sticlă cu sânge 
ca pentru toast. Le-a părut rău că a fost prea mult pentru 
sensibilitatea ta umană. Presupun că nu voiai să păstrezi 
trofeele? 

Am simțit nevoia să mă apăr, dar mi-am înghițit replica. 
Am refuzat să mă ruşinez, pentru că mi s-a făcut greață 
văzând ceva atât de oribil. Mai văzusem un cap de vampir 
retezat, însă fără tenta aceasta îngrozitoare. Am inspirat 
adânc şi-am zis: 

— Nu, nu voiam să păstrez capetele. Kelvin şi Hod, 
odihniți-vă în pace. 

— Aşa-i chema? Asta o să ne ajute să aflăm cine i-a 
angajat, a remarcat Pam, arătându-se încântată. 

— Hm. Ei unde sunt? am întrebat, încercând să nu par 
prea neliniştită. 

— Te referi la străunchiul tău şi la amicul lui elf, sau la 
capete, sau la trunchiuri? m-a întrebat Eric. 

— La amândouă. La toate trei. 

Am luat puțină gheaţă şi mi-am turnat Diet Coke peste ea. 
Mi se spusese de ani de zile că băuturile carbonatate îţi 
stabilizează stomacul. Speram să fie aşa. 

— Dermot şi Bellenos au plecat spre Monroe. Dermot şi-a 
uns rana cu sângele duşmanilor lui, ceea ce reprezintă o 


tradiție a zânelor. Bellenos, evident, le-a tăiat capetele, asta 
fiind o tradiţie a elfilor. În consecință, sunt amândoi fericiți. 

— Mă bucur pentru ei, am răspuns ca un automat, şi abia 
apoi m-am gândit: Ce mama naibii spun? Ar trebui să-l anunț 
pe Bill. Oare or fi găsit maşina? 

— Au găsit o trăsură, mi-a răspuns Pam. Cred că s-au 
distrat de minune mânând-o. 

Pam chiar părea să-i invidieze. Aproape că am fost în stare 
să zâmbesc, imaginându-mi scena. 

— Şi cadavrele? 

— S-a rezolvat şi cu ele, mi-a răspuns Eric. Deşi cred că 
ăia doi au luat cu ei capetele în Monroe, ca să le arate 
celorlalte zâne. Dar o să le distrugă acolo. 

— A! a exclamat Pam deodată, sărind în picioare. Dermot 
le-a lăsat actele aici. 

S-a întors imediat cu două portofele umede şi ceva 
mărunțişuri strânse grămadă în mâini. Am întins pe masă 
un prosop de bucătărie, iar Pam a trântit obiectele pe el. M- 
am străduit să nu iau în seamă petele de sânge de pe 
bucățelele de hârtie. Am deschis mai întâi portofelul din 
piele, scoțând din el un permis de conducere. 

— Hod Mayfield, am citit. Din Clarice. Avea douăzeci şi 
patru de ani. 

Am mai scos fotografia unei femei, probabil a acelei Marge 
despre care discutau. Avea, categoric, dimensiuni 
impresionante, şi-şi purta părul prins într-un coc tapat, care 
putea fi categorisit ca fiind demodat. În schimb, avea un 
zâmbet sincer şi dulce. 

Nu erau şi poze cu copii, slavă Domnului! 

Un permis de vânătoare, câteva chitanțe, un card pentru 
asigurări. 

— Asta înseamnă că avea un serviciu stabil, le-am atras 
atenția vampirilor, care nu aveau nevoie niciodată de 
spitalizare sau de asigurări medicale. Şi Hod mai avea trei 
sute de dolari. Doamne, am exclamat. Asta înseamnă o 
grămadă de bani! 

Numai în bancnote noi, de câte douăzeci de dolari, pe 
deasupra. 


— Unii dintre angajaţii noştri nu au cont bancar pentru 
salarii, a zis Pam. Îşi încasează de fiecare dată cecurile şi 
trăiesc din cash. 

— Mda, cunosc şi eu astfel de persoane, am confirmat, cu 
gândul la Terry Bellefleur, de exemplu, care credea că băncile 
sunt administrate de un cartel comunist. Doar că banii lui 
sunt numai în bancnote de douăzeci, scoase direct din 
tiparniță. Poate fi un onorariu. 

Am constatat apoi că şi Kelvin era un Mayfield. Văr, frate? 
Şi el era tot din Clarice. Ceva mai în vârstă, douăzeci şi şapte 
de ani. În portofelul lui erau şi fotografii cu copii, trei la 
număr. Mama  mă-sii. Fără comentarii, am aşezat 
instantaneele de la şcoală alături de celelalte obiecte. Kelvin 
mai avea un prezervativ, un card pentru băuturi gratuite la 
Vic's Redneck Roadhouse şi un card pentru un atelier de 
reparații auto. Câteva bancnote ponosite, plus aceleaşi trei 
sute nou-nouţe găsite şi la Hod. 

Erau doi tipi pe lângă care puteam să fi trecut de zeci de 
ori când îmi făcusem cumpărăturile în Clarice. Poate chiar 
jucasem softball contra surorilor sau soțiilor lor. Poate-i 
servisem cu băuturi la Merlotte's. Ce căutau să mă răpească? 

— Cred că m-ar fi dus până la Clarice, prin pădure, cu 
trăsura, am gândit eu cu voce tare. Dar pe urmă, ce-ar fi 
făcut cu mine? Mi s-a părut că unul dintre ei... Printre 
gândurile lui, am prins licărul unei idei în legătură cu un 
portbagaj. 

Fusese ceva fugar, însă m-a scuturat un fior. Mai fusesem 
închisă într-un portbagaj, şi nu se sfârşise bine pentru mine. 
Era o amintire pe care mi-o blocam cu toată hotărârea. 

Poate că Eric se gândea la aceeaşi întâmplare, fiindcă l-am 
văzut privind pe fereastră, spre casa lui Bill. 

— Tu cine crezi că i-a trimis, Sookie? m-a întrebat, 
depunând un uriaş efort ca să-şi menţină tonul calm şi 
răbdător. 

— Sunt sigură că n-am cum să-i interoghez ca să aflu, am 
mormăit, stârnindu-i râsul lui Pam. 

Mi-am adunat gândurile, atâtea câte erau. Ceaţa celor 
două ore de somn se ridicase în sfârşit, aşa că încercam să 


găsesc o logică în întâmplările stranii ale serii. 

— Dacă Hod şi Kelvin ar fi fost din Shreveport, aş fi crezut 
că i-a angajat Sandra Pelt, după ce a fugit din spital, am zis. 
Ea nu-şi face probleme când e să se folosească de viețile 
altora, nici atâtica. Sunt sigură că i-a angajat pe tipii care au 
venit în bar sâmbăta trecută. Şi la fel de sigură sunt că ea a 
aruncat sticla incendiară în Merlotte's, înainte de asta. 

— Avem ochi care o caută prin Shreveport, dar încă n-a 
descoperit-o nimeni, mi-a zis Eric. 

— Aşadar, a intervenit Pam, adunându-şi părul decolorat 
şi drept la spate, ca să şi-l împletească, Sandra asta are ca 
scop să te nimicească pe tine, locul tău de muncă şi orice 
altceva i-ar sta în cale. 

— Cam aşa ceva. Dar e evident că în asta nu e implicată. 
Am prea mulți duşmani. 

— Fermecător, a apreciat Pam. 

— Ce-ţi mai face prietena? m-am interesat. Scuze că n-am 
întrebat mai devreme. 

Pam m-a privit cu toată sinceritatea. 

— O să moară curând, mi-a răspuns. Încep să rămân fără 
variante, şi rămân şi fără speranța că procedura s-ar putea 
desfăşura legal. 

Tocmai atunci, lui Eric i-a sunat telefonul mobil, aşa că s- 
a dus în hol să vorbească. 

— Da? a răspuns, pe un ton politicos. Deodată, şi-a 
schimbat vocea. Maiestatea Voastră, a zis, ducându-se 
repede în living ca să nu-l mai pot auzi. 

Nu mi s-ar fi părut mare scofală, dacă nu i-aş fi văzut fața 
lui Pam. Mă privea, iar expresia ei era, limpede, una de... 
milă. 

— Ce-i? am întrebat-o, simțind cum mi se zbârleşte părul 
la ceafă. „Maiestatea Voastră”, asta înseamnă că l-a sunat 
Felipe, hm? Ar trebui să fie de bine... nu? 

— Nu pot să-ți spun, mi-a răspuns ea. M-ar ucide. Nici 
măcar nu vrea să ştii că ar fi ceva de ştiut, dacă înţelegi ce 
vreau să zic. 

— Pam. Spune-mi. 

— Nu pot, a repetat ea. Tu trebuie să-ți porți singură de 


grijă, Sookie. 

Am privit-o cu o concentrare aprigă. Nu puteam să-i 
deschid gura cu sila, şi n-aveam destulă forță ca s-o trântesc 
pe masa din bucătărie şi să scot toate informațiile de la ea. 

Unde putea să mă ducă raționamentul? OK, lui Pam îi 
plăcea de mine. Singurele persoane la care ţinea mai mult 
erau Eric şi Miriam. Dacă era vreun lucru pe care să nu mi-l 
poată spune, trebuie că avea legătură cu Eric. Dacă Eric ar fi 
fost om, m-aş fi gândit că are cine ştie ce boală cumplită. 
Dacă Eric şi-ar fi pierdut toate bunurile la bursă sau în cine 
ştie ce catastrofă financiară, Pam ar fi ştiut că banii nu sunt 
preocuparea mea de căpătâi. Şi-atunci, care era singurul 
lucru de valoare pentru mine? 

Dragostea lui. 

Eric avea pe altcineva. 

M-am ridicat fără să-mi dau seama că stau în picioare, 
lăsând scaunul să se izbească zgomotos de podea, în spatele 
meu. Mi-aş fi dorit să pot pătrunde în mintea lui Pam şi să-i 
smulg toate amănuntele. Acum, înțelegeam foarte clar de ce 
sărise Eric pe ea, exact în camera aceasta, în seara când mi-l 
adusese pe Immanuel. Ea încercase să-mi spună atunci, iar 
el îi interzisese să vorbească. 

Alarmat de zgomotul produs de scaunul căzut, Eric a venit 
fuga în bucătărie, cu telefonul încă la ureche. Stăteam în 
picioare, cu pumnii strânşi, privindu-l furioasă. Inima îmi 
țopăia în piept ca o broască în tigaie. 

— Mă scuzati, a rostit în telefon. E o situaţie de urgenţă. 
Vă sun eu mai târziu. 

Şi a închis telefonul cu un pocnet. 

— Pam, a zis. Sunt foarte supărat pe tine. Sunt supărat 
rău pe tine. Pleacă imediat din casa asta şi ține-ţi gura. 

Într-o postură în care n-o mai văzusem până acum, 
cocârjată şi umilă, Pam s-a ridicat în grabă de pe scaunul ei 
şi a ieşit pe uşa din spate. M-am întrebat dacă l-o întâlni pe 
Bubba prin pădure. Sau pe Bill. Sau, poate, zâne. Sau alți 
răpitori. Un maniac asasin! Nu se ştie niciodată peste ce poți 
da prin pădure. 

N-am scos o vorbă. Am aşteptat. Mă simțeam de parcă aş 


fi aruncat flăcări din ochi. 

— Te iubesc, mi-a zis Eric. 

Am aşteptat. 

— Creatorul meu, Appius Livius Ocella - răposatul Appius 
Livius Ocella, după cum l-am corectat eu, în gând - era pe 
cale să-mi creeze o pereche, înainte să moară, mi-a explicat 
Eric. A menţionat aşa ceva pe timpul şederii lui, dar nu mi- 
am dat seama că procesul ajunsese într-o fază atât de 
înaintată când a murit el. Am crezut că pot să nu iau în 
seamă ce-mi spusese. Că moartea lui anulase totul. 

Am aşteptat. Nu puteam să-i descifrez expresia feței, şi din 
moment ce nu mai exista legătura dintre noi, nu vedeam 
decât că-şi camufla emoția cu o mască de duritate. 

— Nu se mai practică în prezent, cu toate că odinioară aşa 
era obiceiul. Creatorii găseau perechi pentru copiii lor. 
Primeau o plată dacă era o uniune avantajoasă, dacă fiecare 
jumătate putea să ofere ceva care-i lipsea celeilalte. Era, în 
cea mai mare măsură, o convenție de afaceri. 

Am ridicat sprâncenele. La singura nuntă între vampiri la 
care participasem, existaseră din plin dovezi ale pasiunii 
fizice, deşi mi se spusese că perechea nu avea să-şi petreacă 
noaptea împreună. 

Eric era stânjenit cum nu mă gândisem vreodată să-l văd. 

— Desigur, trebuie respectată, a precizat. 

Am rămas în aşteptarea loviturii de graţie. Poate că mai 
întâi se va despica pământul şi-l va înghiți. N-a fost aşa. 

— Voi fi obligat să te las deoparte, a mărturisit. Nu se face 
să ai o soție umană şi una vampir. Cu atât mai mult dacă 
soția este regina Oklahomei. Soţia vampir trebuie să fie 
unica. 

Şi-a abătut privirea, cu fața înțepenită de un resentiment 
pe care nu şi-l mai exprimase până acum. 

— Ştiu, tu ai insistat totdeauna că nu mi-eşti soție în 
adevăratul sens al cuvântului, aşa că, presupun, n-o să-ţi fie 
chiar atât de greu. 

Pe naiba! 

M-a privit în față, ca şi cum ar fi vrut să citească o hartă. 

— Deşi eu cred c-o să-ţi fie, a rostit, cu delicateţe. Sookie, 


îți jur că, de când am primit scrisoarea, am făcut tot ce mi-a 
stat în puteri ca să împiedic asta. Am argumentat că moartea 
lui Ocella ar trebui să anuleze aranjamentul; am zis că sunt 
fericit aşa cum sunt; ba chiar am scos în față căsătoria 
noastră, ca reprezentând o piedică. Şi, în calitate de regent al 
meu, Victor putea să argumenteze că voia lui o îndepărtează 
pe-a lui Ocella, şi că eu îi sunt prea folositor ca să părăsesc 
statul. 

— O, nu! 

În sfârşit, m-am pomenit că sunt capabilă să vorbesc, 
chiar dacă numai în şoaptă. 

— O, da, a replicat Eric, cu amărăciune. Am apelat la 
Felipe, însă n-am primit răspuns din partea lui. Oklahoma 
este unul dintre guvernanţii care au pus ochii pe tronul lui. 
El poate ar vrea s-o astâmpere. Numai că, până atunci, ea 
mă sună în fiecare săptămână, oferindu-mi o parte din regat 
dacă vin acolo. 

— Aşadar, v-aţi întâlnit față-n față, am zis, cu o voce un 
pic mai puternică. 

— Da, a răspuns el. A fost la summitul de la Rhodes, ca să 
facă un târg cu regele din Tennessee, privitor la un schimb 
de prizonieri. 

Oare mi-o aminteam? Poate că da, când aveam să fiu mai 
calmă. Erau vreo câteva regine, şi nici una urâtă printre ele. 
O mie de întrebări mi se îngrămădeau prin minte, dorind să- 
mi ajungă pe buze, însă mi-am ţinut gura închisă. Nu era 
momentul să vorbesc, ci să ascult. 

Îl credeam când spunea că aranjamentul nu fusese ideea 
lui. Şi acum înțelegeam ce-mi spusese Appius, când era pe 
cale să moară. Îmi spusese că n-o să-l pot păstra niciodată 
pe Eric. Murise fericit cu gândul acesta, că aranjase o uniune 
atât de avantajoasă pentru adoratul său fiu, una care-l va 
îndepărta pe Eric de umila ființă umană iubită de el. Dac-ar 
fi fost Appius acum în fața mea, l-aş fi ucis încă o dată şi-aş 
fi savurat imaginea morții lui. 

În toiul acestei meditații, şi în timp ce Eric îmi repeta totul 
de la cap la coadă, am zărit o față albă la fereastra 
bucătăriei. Eric şi-a dat seama după expresia mea că se- 


ntâmplă ceva în spatele lui, şi s-a răsucit atât de repede, 
încât nici nu l-am văzut mişcându-se. Numai că, spre 
uşurarea mea, era un chip familiar. 

— Lasă-l să intre, am zis, şi Eric s-a dus la uşa din spate. 

În clipa imediat următoare, Bubba era în bucătăria mea, 
aplecându-se să-mi sărute mâna. 

— Te salut, frumoasă domniță, mi-a zis, privindu-mă 
bucuros. Bubba avea una dintre cele mai lesne de 
recunoscut înfățişări din lume, cu toate că apogeul lui fusese 
acum cincizeci de ani. 

— Mă bucur că te văd, i-am zis, şi aşa şi era. Bubba avea 
unele năravuri, din cauză că era un vampir rău; fiind prea 
îmbibat de droguri atunci când fusese transformat, scânteia 
vieții îi era aproape stinsă. Doar două secunde să se fi 
amânat, şi-ar fi fost prea târziu. Totuşi, un îngrijitor de la 
morga din Memphis, vampir, fusese atât de copleşit la 
vederea lui, încât îl transformase pe Rege. Pe atunci, vampirii 
erau creaturi tainice ale nopţii, nu ca în prezent, pe copertele 
tuturor revistelor. Sub noul nume de „Bubba”, el trecuse 
dintr-un regat în altul, i se dăduseră sarcini simple ca să-şi 
câştige existența, iar din când în când, în anumite nopți 
memorabile, avea chef să cânte. Ţinea foarte mult la Bill, era 
mai puțin ataşat de Eric, însă cunoştea îndeajuns de bine 
protocolul ca să-i arate politețe. 

— Domnişoara Pam e afară, a anunțat Bubba, privindu-l 
pieziş pe Eric. Dumneata şi domnul Eric sunteţi bine aici? 

Fie binecuvântat, bănuise că Eric îmi face rău şi intrase să 
se asigure. Bubba avea dreptate: Eric îmi făcea rău, dar nu 
fizic. Mă simțeam de parcă aş fi stat pe marginea unei 
prăpăstii, evitând la limită să fac pasul dincolo. Eram destul 
de amorțită, însă asta nu avea să dureze. 

În acest moment interesant, o bătaie în uşa din față a 
anunțat sosirea Audrinei şi a lui Colton (speram eu), 
conspiratorii noştri. M-am dus la uşă, cu cei doi vampiri în 
spatele meu. Simţindu-mă în deplină siguranță, am deschis. 
După cum mă aşteptam, cuplul uman aştepta pe veranda 
din față, fiecare dintre ei fiind ţinut strâns de fioroasa Pam, 
mustind de apă. Părul blond şi drept al lui Pam părea mai 


închis la culoare din cauza ploii şi-i atârna precum cozile de 
şoareci. Arăta gata să scuipe piroane. 

— Vă rog, intrați, am rostit, politicoasă. Şi tu, Pam. 

La urma urmei, era casa mea, iar ea îmi era prietenă. 

— Trebuie să ne punem capetele laolaltă, am zis. M-am 
gândit să adaug „deşi nu literalmente”, când mi-a trecut prin 
minte fulgerător imaginea capetelor lui Hod şi Kelvin, însă 
Audrina şi Colton arătau deja destul de înfricoşați. Una era 
să te dai mare când erai în singurătatea rulotei tale, şi alta să 
te întâlneşti cu persoane disperate şi înspăimântătoare, într- 
o casă izolată, de la marginea pădurii. În timp ce mă 
întorceam să-i conduc spre bucătărie, m-am hotărât să pun 
pe masă câte ceva de băut, o găletuşă cu gheaţă şi, poate, un 
castron cu chipsuri şi smântână. 

Venise vremea să inaugurăm societatea asasină. 

La alte morți puteam să mă gândesc şi mai târziu. 

ERA EVIDENT CĂ AUDRINA ŞI COLTON nu se puteau 
hotări asupra a ce li se părea mai uluitor: pericolul pe care-l 
reprezenta Pam, udă  leoarcă şi frumoasă (dar 
amenințătoare), sau acea glorie năruită reprezentată de 
Bubba. La Eric se aşteptaseră, însă Bubba era o totală 
surpriză. 

Erau ca vrăjiți. Deşi le şoptisem pe drumul prin living să 
nu-i spună pe numele lui adevărat, nu ştiam dacă aveau 
suficientă stăpânire de sine. Spre norocul nostru, al tuturor, 
aveau. Lui Bubba chiar nu-i plăcea, dar deloc, să i se 
amintească de viața lui trecută. Trebuia să fie într-o 
dispoziție cu totul remarcabilă pentru cântat. 

Ia stai! Ha! În sfârşit, aveam o idee grozavă. 

S-au aşezat toți în jurul mesei. Absorbită de ticluirea 
planului meu, am adus gustările şi am tras un scaun pentru 
Bubba. Aveam o senzaţie de plutire, suprarealistă. Pur şi 
simplu, nu mă puteam gândi la eşecul răsunător prin care 
tocmai trecusem. Trebuia să mă gândesc la momentul acesta 
şi la țelul urmărit. 

Pam s-a aşezat în spatele lui Eric, astfel încât să nu-şi 
întâlnească privirile. Amândoi arătau nefericiți - aveau o 
expresie pe care foarte rar o observasem la vreunul dintre ei. 
Nici nu le stătea bine. Mă simțeam oarecum vinovată de 
ruptura dintre ei, cu toate că, în mod cert, nu era vina mea. 
Sau era? Mi-am scormonit prin minte. Nt, nu era. 

Eric a propus să-şi infiltreze vampirii fideli la Vampire's 
Kiss, deghizați, într-o seară, iar aceştia să aştepte până când 
clubul se pregăteşte de închidere şi clientela se răreşte. 
Atunci, să atace. Şi, desigur, să-i ucidă pe toți. 

Dacă Victor n-ar fi fost în slujba lui Felipe, regele celor trei 
state, capcana lui Eric ar fi fost avut succes, cu toate că ea 
avea, fără îndoială, câteva puncte slabe. Oricum, era 
neîndoios că nimicirea unui grup numeros de vampiri de-ai 


lui l-ar supăra rău de tot pe Felipe, şi chiar nu puteam să-i 
găsesc vreo vină pentru asta. 

Audrina avea şi ea un plan, care implica descoperirea 
locului folosit de Victor pentru somn şi doborârea lui pe timp 
de zi. Uau, ce idee proaspătă şi originală! Totuşi, era una 
clasică, dintr-un anume motiv: Victor ar fi fost neputincios. 

— Numai că nu ştim unde doarme, am zis, străduindu-mă 
să strecor obiecţia fără să par smiorcăită. 

— Ştiu eu, a declarat Audrina, mândră. Doarme într-un 
conac mare, din piatră. E amplasat dincolo de drumul 
parohial dintre Musgrave şi Toniton. O singură cale duce 
într-acolo. Nu există copaci în jurul casei. Numai iarbă. 

— Uau, am exclamat, impresionată. Cum de i-ai dat de 
urmă până acolo? 

— Îl ştiu pe tipul care tunde iarba, mi-a răspuns, 
zâmbindu-mi. E Dusty Kolinchek, ţi-l aminteşti? 

— Sigur, am zis, resimţind un freamăt de interes. Tatăl lui 
Dusty fusese proprietarul unui parc - mă rog, al unui mic 
parc - de tractoare horticole şi prăşitoare, şi, în fiecare vară, 
câte un grup de băieți de la liceul din Bon Temps mergea 
acolo ca să-şi câştige banii de buzunar muncind pentru 
domnul Kolinchek. Din câte se pare, Dusty moştenise 
imperiul maşinilor de tuns gazonul. 

— El spune că locuința e aproape pustie pe timpul zilei, 
din cauză că Victor are o paranoia cu privire la venirea oricui 
în timp ce doarme el. Nu are decât doi bodyguarzi acolo, pe 
Dixie şi pe Dixon Mayhew, care sunt un soi de vârcolaci. 

— Îi cunosc, am zis. Sunt vârcolaci-panteră. Foarte tari, 
am adăugat, fiindcă-i ştiam pe gemenii Mayhew ca fiind 
viguroşi şi buni profesionişti. Probabil că sunt strâmtorați 
rău cu banii, dacă au acceptat să lucreze pentru un vampir. 

Acum, că murise cumnata mea, iar Calvin Norris se 
căsătorise cu Tanya Grissom, nu mă mai întâlneam prea des 
cu mulți dintre vârcolacii-panteră. Calvin nu prea venea prin 
bar, iar Jason se pare că-şi întâlnea fostele rude prin alianță 
doar pe lună plină, când devenea unul de-al lor... Într-un 
mod limitat, din cauză că el era vârcolac în urma unei 
muşcături, şi nu din naştere. 


— Prin urmare, ar fi posibil să-i mituiesc pe cei doi 
Mayhew, dacă tot sunt atât de lefteri, a cugetat Eric. Atunci, 
n-ar mai fi nevoie să-i ucideţi. Mai puţine pagube. Însă 
misiunea trebuie s-o îndepliniți voi, oamenii, din moment ce 
eu şi Pam nu suntem disponibili ziua. 

— Va trebui să scotocim casa, fiindcă pun pariu că frații 
Mayhew nu ştiu precis unde doarme Victor, am zis. Deşi sunt 
convinsă că au o bănuială destul de puternică. 

Numai mirosul de vampir era suficient ca să-i ghideze pe 
cei cu dublă-natură spre zona în care dormea Victor, însă mi 
se părea oarecum de prost-gust s-o spun cu voce tare. 

Pam a dat din mână cam a lehamite. Eric s-a întors pe 
jumătate, fiindcă prinsese mişcarea cu coada ochiului. 

— Ce e? a întrebat-o. A, îți dau voie să vorbeşti. 

Pe chipul lui Pam a apărut o expresie de uşurare. 

— Eu cred că momentul potrivit ar fi atunci când pleacă el 
de la club, dimineața. Atenţia lui e concentrată la sursa de 
hrană, aşa că am putea să-l atacăm atunci. 

Toate acestea erau planuri destul de directe, şi poate în 
asta rezidau atât forța, cât şi slăbiciunea lor. Erau prea 
simple. lar asta însemna că sunt şi previzibile. Planul lui Eric 
era, evident, cel mai sângeros. În mod sigur se solda cu 
pierderi de vieți. Planul Audrinei şi al lui Colton era cel mai 
uman, fiindcă depindea de un atac pe timp de zi. Poate că 
planul lui Pam era cel mai bun, din moment ce implica un 
atac pe timp de noapte, dar nu într-o regiune intens 
populată, deşi ieşirea din club era, atât de evident, punctul 
cel mai slab, încât eram sigură că, oricare ar fi fost vampirii 
întrebuințați de Victor ca bodyguarzi — poate chiar apetisanții 
Antonio şi Luis? —, ar fi dat dovadă de o vigilență 
suplimentară într-un astfel de moment. 

— Am eu un plan, am anunțat. 

A fost de parcă m-aş fi ridicat brusc în picioare şi mi-aş fi 
desfăcut sutienul. Toate privirile s-au întors simultan spre 
mine, cu un amestec de surprindere şi scepticism. Aş spune 
că doza cea mai mare de scepticism venea din partea 
Audrinei şi a lui Colton, care abia dacă mă cunoşteau. Bubba 
stătea pe taburetul înalt de lângă blatul de lucru, sorbind din 


Sânge Adevărat cu un aer nemulțumit. A fost încântat când 
l-am arătat cu degetul, spunând: 

— El este calea. 

Mi-am expus ideea, străduindu-mă din răsputeri să par 
încrezătoare, iar când am încheiat, toți au început să-i caute 
fisurile. Şi Bubba s-a arătat neconvins, cel puţin la început. 

În cele din urmă, Bubba a spus că e de acord, cu condiția 
ca domnul Bill să confirme că e bine. L-am sunat pe Bill. A 
sosit ca fulgerul, iar privirea pe care mi-a adresat-o când i- 
am deschis m-a informat că-i făcea plăcere să-şi amintească 
de cum arătam înfăşurată în fața de masă. Sau chiar înainte 
de a găsi fața de masă. Cu ceva efort, mi-am înghițit 
tulburarea şi i-am explicat totul. Şi, după ce am mai adăugat 
câteva zorzoane, a fost de acord. 

Am parcurs succesiunea evenimentelor încă o dată şi încă 
o dată, încercând să luăm în calcul orice element neprevăzut. 
Pe la trei şi jumătate dimineața, eram cu toții în consens. Mă 
simțeam atât de istovită, încât aproape dormeam pe picioare, 
iar Audrina şi Colton abia îşi mai puteau înăbuşi căscatul. 
Pam, care ieşise periodic din încăpere ca să-l sune pe 
Immanuel, a pornit spre ieşire înaintea lui Eric. Era 
nerăbdătoare să ajungă la spital. Bill şi Bubba au plecat spre 
casa lui Bill, unde Bubba urma să-şi petreacă ziua. Eu am 
rămas cu Eric. 

Ne-am privit unul pe celălalt, rămaşi amândoi fără cuvinte. 
Am încercat să mă pun în locul lui, să simt ce trebuie că 
simțea el, dar pur şi simplu nu puteam. Nu-mi puteam 
imagina că, să zicem, bunica mea ar hotărî cu cine să mă 
mărit, după care ar da ortul popii, aşteptându-se ca eu să-i 
îndeplinesc întocmai dorința. Nu-mi puteam închipui că 
eram obligată să urmez indicaţii de dincolo de mormânt şi să 
mă duc într-un loc necunoscut, cu oameni necunoscuţi, să 
fac sex cu un străin, pur şi simplu pentru că aşa voia cineva. 

Chiar dacă, mi-a şoptit o voce firavă din interiorul meu, 
străinul ar fi frumos şi bogat şi abil în politică? 

Nu, mi-am răspuns, energic. Nici măcar atunci. 

— Poţi să te pui în locul meu? m-a întrebat Eric, rezonând 
la gândurile mele. Ne cunoşteam reciproc destul de bine, 


chiar şi fără legătură. Mi-a luat mâna şi mi-a tinut-o între 
palmele lui reci. 

— Nu, de fapt, nu pot, i-am răspuns, pe un ton cât de egal 
mi-a stat în putere. Am încercat. Dar nu sunt obişnuită cu 
genul acesta de manipulări de la mare distanță. Chiar şi 
după moarte, Appius îți controlează existenţa, iar eu chiar nu 
mă pot închipui într-o asemenea postură. 

— Americanii, a comentat Eric, şi n-am putut să-mi dau 
seama dacă o spusese cu admirație sau cu o blândă 
exasperare. 

— Nu doar americanii, Eric. 

— Mă simt foarte învechit. 

— Eşti de modă foarte veche, l-am corectat. 

Era de modă străveche. 

— Nu pot să nu iau în seamă un document semnat, mi-a 
explicat, aproape mânios. El a întocmit un acord în numele 
meu, şi eu eram la porunca lui. El m-a creat. 

Ce-aş mai fi putut să spun, în fața unei asemenea 
convingeri? 

— Mă bucur foarte mult că a murit, i-am zis lui Eric, fără 
să-mi pese că amărăciunea îmi era înscrisă pe frunte. Eric 
părea întristat sau cel puţin plin de regret, dar nu mai era 
nimic de spus. Eric n-a adus vorba că şi-ar petrece alături de 
mine ce mai rămăsese din noapte, ceea ce a fost o dovadă de 
inteligenţă din partea lui. 

După ce a plecat, am început să verific toate ferestrele şi 
uşile din casă. Din moment ce atâtea persoane intraseră şi 
ieşiseră, zi şi noapte, mi s-a părut o idee bună. Nu m-am 
mirat când l-am văzut pe Bill afară, în curte, în timp ce 
zăvoram fereastra din bucătărie, de deasupra chiuvetei. 

Cu toate că nu mi-a făcut semn să vin, mi-am târât afară 
trupul istovit. 

— Ce ţi-a făcut Eric? m-a întrebat. 

Am rezumat situația în câteva propoziţii. 

— Ce dilemă, a comentat Bill, nu întru totul nemulțumit. 

— Aşadar, tu simţi acelaşi lucru ca Eric? 

Ca un sinistru ecou, Bill m-a prins de mână, exact ca Eric 
mai devreme. 


— Nu numai că Appius a inițiat deja negocierile, ceea ce 
presupune existența unor documente legale; e vorba că aş fi 
nevoit să acord un anumit respect dorințelor creatorului 
meu... oricât de neplăcut ar fi să recunosc. Tu n-ai idee cât 
de puternică e legătura asta. Anii petrecuţi alături de 
creatorul lui sunt cei mai importanți din existența unui 
vampir. Oricât de detestabilă aş fi considerat-o pe Lorena, 
trebuie să admit faptul că ea a făcut tot posibilul să mă 
învețe cum să fiu un vampir eficient. Privindu-i acum 
retrospectiv existența - normal că am discutat cu Judith 
despre asta -, ne dăm seama că Lorena şi-a trădat creatorul, 
după care a avut la dispoziţie ani şi ani în care să-şi regrete 
fapta. Vinovăţia a condus-o spre nebunie, credem noi. 

Ei bine, mă bucuram să aflu că Bill şi Judith ajunseseră 
să discute despre vremurile vesele din trecutul lor cu Mama 
Lorena: asasina, prostituata, torționara. Partea cu prostituția 
nu puteam să i-o imput cu adevărat, fiindcă nu existau, 
pentru o femeie singură, prea multe posibilități de a-şi 
câştiga existența în vechile vremuri, chiar şi pentru o femeie- 
vampir. Însă restul... oricare ar fi fost circumstanţele, oricât 
de greu i-ar fi fost traiul înainte şi după prima moarte, 
Lorena tot o cățea afurisită rămânea. Mi-am retras mâna 
dintr-a lui Bill. 

— Noapte bună, i-am zis. Trebuia să fiu de mult în pat. 

— Eşti supărată pe mine? 

— Nu tocmai, i-am răspuns. Sunt doar obosită şi tristă. 

— Te iubesc, mi-a zis Bill, neajutorat, ca şi cum şi-ar fi 
dorit să mă vindece cu aceste două cuvinte magice. Ştia 
totuşi că nu poate. 

— Asta mi-o tot spui, i-am replicat. Dar nu pare să mă 
facă mai fericită. 

Nu ştiam dacă aveam dreptate sau doar îmi plângeam 
singură de milă, însă era o oră mult prea târzie a nopţii - ba 
nu, prea timpurie a dimineţii - ca să mai am limpezimea 
mentală pentru o astfel de hotărâre. În câteva minute, mă 
târâm spre patul meu din casa goală, iar singurătatea mi se 
părea al naibii de frumoasă. 

M-am trezit vineri la amiază, cu două gânduri apăsătoare. 


Cel dintâi era: Oare Dermot mi-o fi reînnoit dispozitivele 
magice de pază? lar al doilea: O, Doamne, petrecerea dată în 
cinstea naşterii copilului e mâine! 

După ce-am băut cafeaua şi m-am îmbrăcat, am sunat la 
Hooligans. Mi-a răspuns Bellenos. 

— Bună, i-am zis. Pot să vorbesc cu Dermot? Se simte mai 
bine? 

— Foarte bine, m-a informat Bellenos. Dar e în drum spre 
tine. 

— A, ce bine! Ascultă, poate ştii... A reînnoit dispozitivele 
de pază din jurul casei mele sau sunt lipsită de protecție? 

— Ferească Domnul să fii lipsită de protecție cu o zână, a 
replicat Bellenos, încercând să pară serios. 

— Fără înțelesuri duble! 

— OK, OK, a cedat el, deşi îmi dădeam seama că zâmbea 
arătându-şi toată dantura ascuțită. Eu însumi ţi-am pus 
dispozitivele în jurul casei şi te asigur că vor rezista. 

— Mulţumesc, Bellenos, i-am zis, dar fără să fiu întru totul 
mulțumită de faptul că o persoană în care aveam atât de 
puțină încredere, cum era Bellenos, s-ar fi ocupat de 
protecția mea. 

— Cu plăcere. În ciuda îndoielilor tale, eu nu vreau să 
păţeşti ceva. 

— E bine de ştiut, am zis, pe un ton lipsit de orice 
expresie. 

Bellenos a râs din nou. 

— Dacă se-ntâmplă să fii prea singură prin pădurile alea, 
poţi oricând să mă chemi, mi-a zis. 

— Hmmm, am mormăit. Mersi. 

Nu cumva elful se dădea la mine? N-avea nicio logică. Mai 
degrabă ar fi vrut să mă mănânce, şi nu la modul figurat. 

Poate că era mai bine să nu aflu răspunsul. M-am întrebat 
cum avea să ajungă Dermot aici, dar nu cât să-l mai sun o 
dată pe Bellenos. 

Liniştită, fiindcă aflasem de întoarcerea lui Dermot, am 
studiat lista cu pregătirile pentru petrecere. O rugasem pe 
Maxine Fortenberry să prepare punciul, fiindcă rețeta ei era 
faimoasă. Urma ca eu să iau tortul de la cofetărie. Nu trebuia 


să mă duc la serviciu nici azi, nici mâine, ceea ce însemna o 
mare pierdere sub aspectul bacşişurilor, dar se dovedea a fi 
un veritabil avantaj. Aşa că lista mea de priorități arăta 
astfel: azi, terminarea pregătirilor pentru petrecerea dată în 
cinstea naşterii copilului. 

Diseară, asasinarea lui Victor. Mâine, sosirea oaspeţilor 
pentru petrecere. 

Între timp, ca oricare gazdă începătoare, aveam să mă 
dedic întru totul curățeniei. Livingul meu era încă sub nivelul 
mediu, fiindcă lucrurile din pod se mai aflau şi acum acolo, 
aşa că am pornit de sus în jos: am şters tablourile de praf, 
apoi mobilierul şi în cele din urmă scândurile duşumelei. Pe 
urmă, am pus în funcțiune aspiratorul. Mi-am continuat 
drumul pe hol, am vizitat camera şi apoi dormitorul pentru 
oaspeți, am luat un flacon cu pulverizator conţinând o soluție 
universală pentru curățat şi am atacat suprafețele din 
bucătărie. Tocmai mă pregăteam să dau cu mopul pe podea, 
când l-am văzut pe Dermot în curtea din spate. Se întorsese 
la volanul unui Chevrolet ponosit, din clasa economică. 

— De unde-ai luat maşina? i-am strigat de pe veranda din 
spate. 

— Am cumpărat-o, mi-a răspuns, cu mândrie. 

Tot ce speram era să nu se fi folosit de farmecele specifice 
zânelor sau de ceva asemănător. Mi-era şi frică să-l întreb. 

— Dă-mi voie să-ți văd capul, i-am cerut, când a intrat în 
casă. Mi-am îndreptat privirea spre partea posterioară a 
craniului, acolo unde fusese rana deschisă. O linie albă 
subțire, atât şi nimic mai mult. Uluitor, am exclamat. Cum te 
simți? 

— Mai bine decât ieri. Sunt gata să mă întorc la muncă, 
mi-a răspuns, intrând în living. Faci curat, a remarcat. E 
vreo ocazie specială? 

— Da, i-am răspuns, plesnindu-mă peste frunte. lartă-mă 
că am uitat să-ți spun. Dau mâine o petrecere în cinstea 
copilului Tarei Thornton... Tara du Rone. De fapt, Claude 
crede că o să nască gemeni. O, şi se pare că s-a confirmat. 

— Pot să vin şi eu? m-a întrebat. 

— Din partea mea, nu e nici o problemă, am răspuns, 


luată prin surprindere, fiindcă majoritatea bărbaților din 
specia umană ar prefera să-şi vopsească unghiile de la 
picioare cu ojă, decât să vină la o astfel de petrecere. Vei fi 
singurul bărbat prezent, l-am atenţionat; dar presupun că 
asta nu te deranjează, nu? 

— Sună grozav, mi-a zis, afişând zâmbetul său superb. 

— Va trebui să-ți astupi urechile şi să asculți cam un 
milion de comentarii despre cât de mult semeni cu Jason, l- 
am prevenit. Va trebui să explicăm cine eşti. 

— Spune-le doar că sunt străunchiul tău. 

Pentru o clipă, mi-am imaginat amuzată că procedez exact 
aşa. Dar am fost nevoită să renunţ, deşi cu un oarecare 
regret. 

— Arăți mult prea tânăr ca să-mi poți fi străunchi, şi toată 
lumea de pe-aici îmi cunoaşte arborele genealogic. Mă rog, 
ramura lui umană, am adăugat în grabă. Dar mă gândesc eu 
la o soluție. 

Cât timp am dat eu cu aspiratorul, Dermot a stat cu ochii 
pe cutia aceea mare cu fotografii şi pe cea mai micuță cu 
materiale tipărite, de care nu avusesem încă ocazia să mă 
ocup. Părea fascinat de fotografii. 

— Noi nu folosim o astfel de tehnologie, mi-a zis. 

M-am aşezat lângă el după ce am oprit aspiratorul. 
Încercasem să aranjez imaginile în ordine cronologică, dar 
fusese o sarcină îndeplinită în pripă şi sigur trebuia s-o iau 
de la capăt. 

Fotografiile din partea din față erau foarte vechi. Oameni 
aşezaţi în grupuri țepene, cu spinările rigide şi chipurile 
aidoma. Cele cu inscripţii pe verso aveau o caligrafie 
măruntă, convențională. Mulţi dintre bărbaţi purtau barbă 
sau mustață, şi toți aveau pălărie şi cravată. Femeile erau 
încorsetate în rochii cu fuste şi mâneci lungi, iar poziţiile lor 
erau uluitoare. 

Treptat, pe măsură ce familia Stackhouse parcurgea 
vremurile, fotografiile deveneau mai puțin pompoase, mai 
spontane. Vestimentaţia se asorta cu atitudinea. Culorile 
începeau să apară pe chipuri şi în peisaje. Dermot părea 
mânat de un autentic interes, aşa că i-am explicat istoria 


unora dintre instantaneele de dată mai recentă. Unul înfățişa 
un bărbat foarte bătrân ținând în braţe un bebeluş înfăşat în 
scutece roz. 

— Asta sunt eu, cu unul dintre străbunicii mei; a murit 
când eram mititică, i-am zis. Aici e el cu soția, când aveau 
cincizeci şi ceva de ani. lar aici e bunica mea, Adele, cu soțul 
ei. 

— Nu, m-a contrazis Dermot. E fratele meu, Finta. 

— Ba nu, e bunicul meu, Mitchell. Uită-te la el. 

— Ele bunicul tău. Adevăratul tău bunic. Finta. 

— Cum poți să-ți dai seama? 

— El a făcut în aşa fel încât să arate ca soțul lui Adele, dar 
pot să-mi dau seama că e fratele meu. În definitiv, eram 
gemeni, chiar dacă nu şi identici. Uită-te la picioarele lui. 
Labele sunt mai mici decât ale bărbatului care s-a însurat cu 
Adele. Fintan comitea mereu astfel de neglijenţe. 

Am împrăştiat pe masă toate fotografiile cu bunica şi 
bunicul Stackhouse. Fintan apărea cam într-o treime din ele. 
Bănuisem, din scrisoarea ei, că Fintan fusese prin preajmă 
mult mai des decât îşi dăduse ea seama, însă ce vedeam era 
de-a dreptul înfricoşător. În fiecare fotografie cu Fintan-în- 
chip-de-Mitchell, el zâmbea larg. 

— Ea n-a ştiut asta, sunt sigură, am zis. Dermot părea să 
se îndoiască. Şi eu trebuia să recunosc în sinea mea că şi ea 
bănuise. Era totul acolo, în scrisoarea ei. 

— Îşi juca una dintre farsele lui, a declarat Dermot, 
mândru. Fintan era grozav la glume. 

— Dar... 

Am şovăit, neştiind cum să formulez ce aveam de spus. 

— Tu înţelegi că toate astea au fost de-a dreptul incorecte? 
am zis. Înţelegi că a înşelat-o din mai multe puncte de 
vedere? 

— Ea a fost de acord să-i fie iubită, mi-a răspuns Dermot. 
El ţinea foarte mult la ea. Şi-atunci, ce importanță mai are? 

— Are o foarte mare importanță, am insistat. Dacă ea 
credea că e cu un bărbat, când de fapt era cu altul, asta 
înseamnă o imensă înşelătorie. 

— Dar una inofensivă, nu? La urma urmei, până şi tu eşti 


de acord că ea i-a iubit pe amândoi, a avut relaţii sexuale cu 
amândoi de bunăvoie. Şi-atunci, şi-a repetat el întrebarea, ce 
importanță mai are? 

L-am privit cu îndoială. Indiferent ce-ar fi simţit ea față de 
soțul sau de amantul ei, eu tot credeam că avem aici de-a 
face cu o problemă de ordin moral. De fapt, ştiam că aşa 
este. Dermot nu părea capabil să discearnă. M-am întrebat 
dacă stră-străbunicul meu mi-ar da mie dreptate sau lui 
Dermot. Aveam o neplăcută senzație că ştiu deja răspunsul. 

— Ar fi cazul să mă întorc la treabă, i-am zis, cu un 
zâmbet încordat. Trebuie să dau cu mopul prin bucătărie. Tu 
vrei să-ți reiei lucrul în pod? 

Mi-a răspuns printr-un entuziast semn de încuviințare. 

— Ador maşinăria aia, mi-a mărturisit. 

— Atunci, te rog să închizi uşa de la pod, pentru că am 
şters praful pe-aici şi nu vreau să mai fac asta încă o dată 
până mâine după-amiază. 

— Sigur, Sookie. 

Dermot a pornit să urce scara, fluierând. O melodie pe 
care n-o mai auzisem până acum - ca să vezi! 

Am strâns fotografiile, păstrându-le separat pe cele 
însemnate de Dermot, în care apărea fratele lui. M-am gândit 
dacă să aprind un mic foc cu ele. Sus, în pod, maşinăria 
pentru raşchetat s-a pus în funcțiune. Mi-am înălțat privirea 
spre tavan, ca şi cum l-aş fi putut vedea pe Dermot prin 
scânduri. Apoi, m-am scuturat şi m-am întors la treaba mea, 
însă distrată şi tulburată. 

În timp ce stăteam cocoţată pe o scară portabilă şi agăţam 
de corpul pentru iluminat pancarta pe care scria BUN VENIT, 
BEBE, mi-am amintit că trebuie să calc fața de masă a stră- 
străbunicii mele. 

Detest călcatul, dar e necesar, şi azi e mai bine decât 
mâine. După ce-am pus deoparte scara, am desfăcut masa 
de călcat - în fosta bucătărie avusesem una fixată în perete — 
şi m-am pus pe treabă. Fața de masă nu mai era tocmai 
albă. De veche ce era, căpătase nuanţa fildeşului. În scurt 
timp, am netezit-o şi am făcut-o frumoasă, iar atingând-o mi- 
am amintit de ocaziile importante din trecut. Văzusem şi azi 


fotografii în care apărea exact obiectul din fața mea; era pe 
masa din bucătărie sau pe vechea masă laterală pentru Ziua 
Recunoştinţei sau pentru Crăciun, pentru petreceri de nuntă 
sau aniversare. Îmi iubeam familia şi iubeam amintirile 
acestea. Nu regretam decât faptul că rămăseserăm prea 
puţini care să le rememorăm. 

Şi mai eram conştientă de un adevăr, de o realitate. Îmi 
dădeam seama că eu chiar nu apreciam simțul umorului pe 
care-l aveau zânele, care transformaseră într-o minciună o 
parte din aceste amintiri. 

Pe la trei după-amiază, casa era pregătită atât cât îmi 
stătea în puteri. Fața de masă era la locul ei, farfuriile din 
carton, şervețelele, furculițele şi lingurile din plastic erau 
toate scoase. Lustruisem bolul din argint pentru alune şi 
mica tavă pentru crochetele din caşcaval, pe care le 
frământasem şi le pusesem la congelator cu vreo două 
săptămâni în urmă. Am parcurs lista cu privirea. Mai 
pregătită de-atât n-aveam cum să fiu. 

Dacă nu scăpăm cu viață diseară, mă temeam că 
petrecerea avea să se ducă de râpă. Eram nevoită să 
presupun că prietenele mele ar fi prea răvăşite ca să meargă 
înainte cu petrecerea, dacă eu aş fi ucisă. 

Pentru orice eventualitate, am lăsat în scris indicații 
amănunțite în legătură cu locul unde erau toate lucrurile 
necesare, pe care nu le scosesem încă pe masă. Ba chiar mi- 
am adus cadoul pentru bebeluşi, două coşuleţțe împletite din 
răchită, identice, care puteau fi întrebuințate şi ca pătuțuri 
în călătorii. Erau împodobite cu funde mari pestrițe şi 
încărcate ochi de lucruri folositoare. Adunasem lucruşoarele 
pentru coşulețele cadou bucată cu bucată. Sticluțe pentru 
rezerve de hrană, un termometru pentru bebeluşi, câteva 
jucării, câteva scutece, câteva cărți cu ilustraţii, biberoane, 
un pachet cu şervețele din pânză care să fie utilizate ca 
baveţele. Mă simțeam ciudat la gândul că s-ar putea să nu-i 
mai văd crescând pe copii. 

La fel de ciudat mi se părea faptul că toate cheltuielile 
pentru petrecere nu însemnaseră o povară din punct de 
vedere financiar, mulțumită banilor din conturile mele de 


economii. 

Deodată, mi-a venit o idee uluitoare. Adică, a doua, în 
două zile. De îndată ce-am pritocit-o în minte, am şi fost în 
maşină, în drum spre oraş. Mi se părea bizar să mă duc la 
Merlotte's în ziua mea liberă. Sam s-a arătat surprins, dar 
mulțumit să mă vadă. Era în biroul lui, cu un teanc de 
facturi în față. l-am mai pus şi eu o hârtie pe birou. Ela 
privit-o. 

— Ce-i asta? m-a întrebat, cu voce joasă. 

— Ştii bine ce e. Lasă-mă cu de-astea, Sam Merlotte. Tu ai 
nevoie de bani. Eu am bani. Îi depui astăzi în contul tău. Îi 
foloseşti ca să duci barul mai departe, până vin zile mai 
bune. 

— Nu pot să-i iau, Sookie, s-a împotrivit, ferindu-se să-mi 
întâlnească privirea. 

— Pe naiba că nu poți, Sam. Uită-te la mine. 

Până la urmă, şi-a ridicat privirea. 

— Nu glumesc. Îi depui chiar azi la bancă, am repetat. Şi, 
dacă mi se-ntâmplă ceva, îi restitui moştenitorilor mei în 
decurs de, să zicem, cinci ani. 

— Dar de ce să ți se-ntâmple ceva? m-a întrebat 
întunecându-se la față. 

— Nu mi se-ntâmplă nimic. Zic şi eu. E o iresponsabilitate 
să împrumuțţi bani fără să stabileşti modul de restituire. Îmi 
sun avocatul şi-i spun toate astea, iar el o să schițeze 
documentul. Dar tu, chiar acum, în clipa asta, pleci la bancă. 

Sam şi-a întors privirea. Îl simţeam copleşit de emoție. Mi 
se părea cu adevărat formidabil că puteam să fac ceva pentru 
el. El făcuse multe lucruri minunate pentru mine. 

— Bine, a zis deodată. Îmi dădeam seama că-i venea greu, 
aşa cum ar fi fost în cazul aproape oricărui alt bărbat, însă 
ştia că e lucrul cel mai rezonabil pe care-l putea face şi ştia 
că nu era vorba despre pomană. 

— E o ofrandă de dragoste, i-am confirmat, zâmbindu-i cu 
gura până la urechi. Aşa cum am dus la biserică, duminica 
trecută. 

Ofranda de dragoste fusese pentru misionarii din Uganda, 
iar aceasta era pentru Sam Merlotte. 


— Aşa cred, a încuviințat el, întâlnindu-mi privirea. 

Am continuat să zâmbesc, dar am început să mă simt 
puţin ruşinată. 

— Trebuie să mă duc să mă pregătesc, i-am zis. 

— Pentru ce? s-a mirat, împreunându-şi sprâncenele 
roşcate. 

— Pentru petrecerea copiilor Tarei, i-am explicat. E o 
petrecere demodată de-a fetelor, aşa că nu eşti invitat. 

— Încerc să-mi stăpânesc amărăciunea, a replicat el, dar 
nu s-a clintit. 

— Nu te ridici să te duci la bancă? l-am întrebat, cu 
dulceaţă în glas. 

— Hm, mda, mă duc chiar acum. 

Într-adevăr, s-a ridicat de pe scaun şi a strigat pe culoar, 
anunțându-i pe angajaţi că are o treabă urgentă. M-am urcat 
în maşină în timp ce el se suia în camioneta lui. Nu ştiu cum 
s-o fi simțit Sam, însă eu mă simțeam cu adevărat bine. 

M-am oprit, într-adevăr, la avocatul meu, ca să-i spun ce 
făcusem. Adică, la avocatul meu uman, din localitate, nu la 
domnul Cataliades. De la care, apropo, nu mai primisem 
niciun semn de viață. 

Am trecut pe la Maxine ca să iau punciul, i-am mulțumit 
de mai multe ori, i-am lăsat (spre nedumerirea ei) o listă cu 
tot ce-am făcut şi ce mai aveam să fac pentru petrecere şi am 
luat recipientele congelate înapoi acasă, unde le-am pus la 
păstrare în mica mea ladă frigorifică de pe veranda din spate. 
Am pus pe masă berea din ghimbir, ca să fie amestecată cu 
sucurile de la gheaţă. 

Eram cât se poate de pregătită pentru petrecere. 

Acum, trebuia să mă pregătesc pentru asasinarea lui 
Victor. 

SAM M-A SUNAT în timp ce mă machiam. 

— Bună, i-am răspuns. Ai dus cecul la bancă, da? 

— Da, a zis el. Dacă tot mi-ai spus de un milion de ori. N- 
au fost probleme acolo. Te-am sunat să-ți spun că am primit 
un apel telefonic foarte ciudat de la prietena ta Amelia. Mi-a 
zis că e despre obiectul pe care l-ai descoperit. L-a căutat. 
Cutia cluviel dor? m-a întrebat, pe un ton foarte precaut. 

— Mda, şi? 

— N-a vrut să-mi spună mie la telefon, dar a zis să-ţi 
transmit să-ți verifici urgent e-mailul. Zicea că eşti uitucă 
rău la capitolul ăsta. Nu părea să creadă că i-ai răspunde la 
telefon, dac-ai şti că e numărul ei. 

— Mă duc să-mi verific e-mailul chiar acum, l-am asigurat. 

— Sookie? 

— Da! 

— Eşti bine? Aproape sigur că nu. 

— Sigur că da, Sam. Mersi că mi-ai ținut locul robotului 
telefonic. 

— N-ai pentru ce. 

Amelia îşi dăduse categoric seama de ce trebuia să facă, 
dacă voia să-mi capteze atenția. Am scos cutia cluviel dor din 
sertar şi am luat-o cu mine până la micul birou din living pe 
care-mi instalasem computerul. Da, aveam o mulțime de e- 
mailuri. 

În majoritatea lor, prostii, însă unul era, într-adevăr, de la 
Amelia, iar altul, de la domnul Cataliades, primit acum două 
zile. Ce mirare pe mine! 

M-a făcut atât de curioasă, încât am deschis mai întâi 
mesajul de la el. Deşi nu era scurt, era la obiect. 


Domnişoară Stackhouse, 


Am primit mesajul dumitale pe robotul telefonic. Eram în 


călătorie, pentru ca anumite persoane să nu mă poată găsi. 
Am numeroşi prieteni, dar şi mulți duşmani. Te urmăresc 
îndeaproape, dar sper că nu sunt inoportun. Dumneata eşti 
singura mea cunoştinţă care are la fel de mulţi duşmani ca 
mine. Am făcut tot posibilul să-i pun un obstacol în cale acelei 
odrasle a iadului de Sandra Pelt. Totuşi, încă nu este moartă. 
Ai grijă. 

Nu cred să ştii că am fost un foarte bun prieten al bunicului 
dumitale, Fintan. Am cunoscut-o şi pe bunica ta, deşi nu prea 
bine. De fapt, i-am cunoscut pe tatăl tău şi pe sora lui, ca şi pe 
fratele dumitale, Jason, cu toate că el nu-şi va aminti niciodată 
de mine, fiindcă era destul de mic. La fel şi dumneata, când te- 
am văzut prima dată. Toţi au reprezentat dezamăgiri, cu 
excepția dumitale. 

Cred că intre timp ai descoperit cutia cluviel dor, căci am 
cules termenul acesta din mintea domnişoarei Amelia, când 
am întâlnit-o în magazin. Nu ştiu unde a ascuns-o bunica 
dumitale, ştiu doar că i s-a dăruit una, deoarece eu i-am 
înmânat-o. Dacă ai descoperit-o, te sfătuiesc să fii foarte 
prudentă în ce priveşte întrebuințarea ei. Gândeşte-te o dată, 
de două ori, de trei ori până să-i consumi energia. Poţi să 
schimbi lumea, să ştii. Orice şir de evenimente pe care-l 
modifici prin intermediul magiei poate avea repercusiuni 
neaşteptate de-a lungul istoriei. Voi lua din nou legătura cu 
dumneata când va fi posibil şi poate că o să-ți explic mai în 
amănunt. Cele mai bune urări pentru supraviețuirea dumitale. 


Desmond Cataliades, 
avocat, tutorele dumitale 


Cum ar fi spus Pam, „Zombi afurisit!” Domnul Cataliades 
era, într-adevăr, tutorele meu, străinul acela întunecat care o 
vizitase pe Buni. Asta ce însemna? Şi spunea că-i citise 
Ameliei în minte. O fi şi el telepat? N-ar fi o coincidență 
straşnică? Simțeam că mai aveam o mulțime de lucruri de 
aflat despre asta şi, cu toate că mă prevenise în legătură cu 
Sandra Pelt şi cutia magică, aveam senzaţia clară că el îşi 
pava drumul spre Marea Discuţie Neplăcută. Am mai citit de 


două ori mesajul, sperând să extrag din el vreo informație 
solidă cu privire la cutia cluuiel dor, însă a trebuit să trag 
concluzia că m-am ales cu praful de pe tobă. 

Am deschis şi e-mailul Ameliei, nu fără o profundă 
presimţire şi o rămăşiţă de indignare. Creierul ei era deschis 
pentru cei care scormoneau după informații, din câte se 
pare. Cu toate că nu era tocmai vina ei, m-am hotărât să nu-i 
mai încredințez secrete de-acum încolo. 


Sookie, 


Îmi pare rău pentru tot. Tu ştii că nu gândesc înainte să fac 
un lucru, şi n-am gândit nici de data asta. N-am vrut decât să 
fu la fel de fericită pe cât sunt eu cu Bob, cred, şi nu m-am 
gândit la cum te-ai simţi tu. Încercam să-ți conduc viața. Încă o 
dată, îmi pare rău. 

După ce ne-am întors acasă, am mai efectuat anumite 
cercetări şi am descoperit cutia cluviel dor. Una dintre rudele 
tale, zâne, presupun că a vorbit despre asta, nu? N-a mai 
existat aşa ceva pe pământ de o sută de ani. Sunt simboluri 
ale iubirii la zâne şi e nevoie de un an, cel puțin, pentru 
fabricarea uneia. Cutia magică îi împlineşte persoanei iubite o 
dorință. Tocmai de aceea e atât de romantică, bănuiesc. 
Dorinţa trebuie să fie personală. Nu se poate referi la pacea 
mondială sau la încetarea foametei, sau la ceva planetar de 
genul acesta. Dar pe plan individual, se pare că deține o magie 
atât de puternică, încât chiar poate să-ți schimbe viața, şi în 
chip extrem. Când cineva îi oferă persoanei iubite o cutie 
magică, înseamnă un gest cu adevărat serios. Nu e ca florile 
sau bomboanele. E mai degrabă la nivelul unui colier cu 
diamante sau al unui iaht, dacă bijuteria sau ambarcațiunea 
ar avea puteri magice. Nu ştiu ce nevoie ai tu să afli informații 
despre simbolurile iubirii la zâne, dar dacă vezi vreun 
exemplar, să ştii că vezi ceva uluitor. Cred că zânele nici 
măcar nu mai pot să le confecţioneze acum. 

Sper că într-o zi mă vei ierta, şi poate atunci îți voi auzi 
povestea. 

Amelia 


Mi-am plimbat un deget peste obiectul periculos, atât de 
neted, care ajunsese în posesia mea, şi m-a străbătut un fior. 

Avertismente, avertismente şi iar avertismente. Am mai 
stat câteva minute la birou, pierdută în gânduri. Cu cât 
ştiam mai multe despre firea zânelor, cu atât mai puţină 
încredere îmi inspirau. Punct. Inclusiv Claude şi Dermot. (Şi 
în mod special Niall, stră-străbunicul meu; se pare că 
totdeauna eram la un pas de a-mi aduce aminte ceva despre 
el, ceva cu adevărat complicat.) Am scuturat din cap, 
nerăbdătoare. Nu era momentul să-mi bat capul cu aşa ceva. 

Deşi amânasem cât de mult timp putusem recunoaşterea 
aceasta, eram nevoită să înfrunt adevăruri neplăcute. 
Domnul Cataliades, datorită prieteniei sale cu bunicul meu 
de sânge, avea o mai mare legătură cu viața mea decât aş fi 
bănuit, şi-mi dezvăluia asta acum doar din motive pe care nu 
le puteam înțelege. Când îl cunoscusem pe acest demon 
avocat, nu-i tremurase nici măcar o geană ca să dea de 
înțeles că m-ar recunoaşte. 

Toate erau cumva legate laolaltă, suma lor fiind un rezultat 
profund rău-prevestitor cu privire la rudele mele, zânele. 
Credeam că Dermot, Claude, Fintan şi Niall m-au iubit cât 
au putut (în cazul lui Claude, nu este vorba de prea multă 
iubire, fiindcă el se iubeşte cel mai mult şi mai mult pe sine). 
Dar n-o simţeam ca pe o dragoste integrală. Deşi adjectivul 
acesta mă făcea să tresar şi mă ducea cu gândul la Pâinea 
Minune, era unicul care se potrivea. 

Ca un soi de corolar pentru înțelegerea mea sporită privind 
firea zânelor, acum nu mă mai îndoiam de cuvântul lui Buni. 
În schimb, credeam că Fintan o iubise pe bunica mea Adele 
mai mult decât îşi dăduse ea seama vreodată şi în realitate o 
adorase mai presus de limitele imaginaţiei omeneşti. A fost 
prezent mult mai mult timp decât a ştiut ea, uneori luând 
înfăţişarea soțului ei. A făcut fotografii de familie cu ea; a 
privit-o cum îşi vedea de treburile cotidiene; probabil 
(tresărire!) a avut relaţii sexuale cu ea, deghizat în Mitchell. 
Oare unde o fi fost adevăratul meu bunic, în timp ce se 
petreceau toate acestea? Să fi fost tot în corpul lui, dar în 
stare de inconştiență? Sper că nu, dar n-am de unde să ştiu. 


Şi nici nu sunt sigură că-mi doresc să aflu. 

Datorită devotamentului său, Fintan îi dăruise bunicii 
mele o cutie magică. Poate că ar fi fost în măsură să-i salveze 
viața, dar nu cred că ei i-ar fi trecut vreodată prin minte s-o 
întrebuințeze. Poate tocmai credința ei o împiedicase să 
creadă cu sinceritate în puterile unui obiect magic. 

Buni depozitase scrisoarea de spovedanie şi cutia magică 
în sertarul secret, cu ani în urmă, ca să le ţină la adăpost de 
ochii iscoditori ai celor doi nepoți pe care-i creştea. Sunt 
sigură că, după ce ascunsese cele două obiecte care o făceau 
să se simtă atât de vinovată, aproape că uitase de existența 
lor. Îmi închipui că uşurarea despovărării de ele fusese atât 
de mare, încât ea nu-şi mai amintise de ele. Poate părea 
bizar, în contrast cu dificultățile cotidiene ale statutului de 
văduvă care-şi creşte doi nepoți. 

Poate (emit o ipoteză) din vreme în vreme se gândea: Chiar 
ar trebui să-i spun lui Sookie unde sunt lucrurile alea. Dar, 
evident, mereu presupunea c-o să aibă timp suficient. Mereu 
facem aşa. 

Mi-am coborât privirea spre obiectul neted din mâna mea. 
Am încercat să-mi imaginez lucrurile pe care le-aş putea face, 
ajutată de el. Se zice că trebuie să-ți îndeplinească o dorinţă, 
o dorință referitoare la o persoană iubită. Din moment ce-l 
iubesc pe Eric, presupun c-aş putea să-i doresc moartea lui 
Victor, din care iubitul meu ar avea, categoric, de câştigat. Mi 
se părea îngrozitor să te foloseşti de un simbol al iubirii ca să 
ucizi pe cineva, fie că Eric avea de câştigat, fie că nu. Dar mi- 
a venit o idee care m-a făcut să rămân cu ochii căscați. Aş 
putea să-i înlătur lui Hunter puterile telepatice! Iar el ar 
creşte ca un copil normal! Aş putea să contracarez 
involuntarul dar împovărător al lui Hadley pentru fiul pe 
care-l părăsise. 

Mi se părea o idee atât de fabuloasă! Am fost încântată de 
ea timp de treizeci de secunde. După care, normal, s-a 
instalat îndoiala. Era oare drept să-i schimb viața cuiva, pur 
şi simplu pentru că-mi stătea în puteri? Dar, pe de altă 
parte, era corect să-l las pe Hunter să treacă prin suferințele 
unei copilării dificile? 


Aş putea să mă schimb pe mine însămi. 

Era o idee atât de şocantă, încât aproape că mi-a venit să 
leşin. Pur şi simplu, nu mă puteam gândi acum la aşa ceva. 
Trebuia să pregătesc Operaţiunea Victor. 

După o jumătate de oră, am fost gata de plecare. 

M-am dus cu maşina până la Fangtasia, străduindu-mă 
să-mi menţin mintea goală şi spiritul aprig. (Să-mi golesc 
mintea era poate ceva prea uşor. Aflasem atâtea în ultimele 
câteva zile, încât abia dacă mai ştiam cine sunt eu. lar asta 
mă înfuria destul de tare, aşa că mi-era uşor să fiu şi aprigă.) 
Fredonam cântecele de la radio şi, din cauză că am o voce 
îngrozitoare, mă bucuram că sunt singură. Nici Pam nu ştia 
să cânte. M-am gândit mult la ea în timpul drumului, 
întrebându-mă dacă Miriam a ei mai trăia sau murise, 
părându-mi rău pentru cea mai bună prietenă a mea dintre 
vampiri. Pam era atât de dură, şi de puternică, şi de 
neîndurătoare, încât niciodată nu luasem în calcul 
sentimentele ei mult mai delicate, până în ultimele câteva 
zile. Poate că de-asta şi-o alesese Eric pe Pam când îşi dorise 
un copil: simţise că erau spirite înrudite. 

Nu mă îndoiam că Eric mă iubeşte, exact la fel cum ştiam 
că Pam o iubeşte pe suferinda ei de Miriam. Dar nu ştiam 
dacă Eric mă iubeşte îndeajuns încât să sfideze toate 
aranjamentele creatorului său, îndeajuns cât să treacă peste 
importantul salt pe care l-ar face din punct de vedere al 
puterii, al statutului, ca şi al averii, dacă ar deveni consort al 
reginei statului Oklahoma? Oare lui Eric i-ar plăcea să 
devină un sooner în timp ce pilotam maşina prin Shreveport, 
mă întrebam dacă vampirii din Oklahoma purtau cizme de 
cowboy şi ştiau toate cântecele din filmele muzicale. Mă 
întrebam de ce m-oi gândi eu la astfel de idioțenii, când 
trebuia să mă pregătesc pentru o seară cumplită, o seară din 
care era posibil să nu scap cu viaţă. 

Judecând după cum arăta parcarea, barul Fangtasia era 
plin până la refuz. M-am dus la intrarea personalului şi am 
ciocănit în uşă, folosind un semnal special. Maxwell mi-a 
deschis, cu o înfăţişare categoric suavă în frumosul lui 
costum cafeniu, de vară. Vampirii cu tenul închis la culoare 


trec prin schimbări interesante în primele câteva decenii de 
după transformarea lor. Dacă în viață au avut o nuanţă 
foarte închisă a pielii, ajung la un maro-deschis, ca un fel de 
ciocolată cu lapte. Cei cu tenul mai deschis ajung undeva 
între bej şi crem. Totuşi, Maxwell Lee nu era mort de chiar 
atât de multă vreme, ca să ajungă la aşa ceva. Încă era unul 
dintre oamenii cei mai închişi la culoare din câți văzusem, de 
culoarea abanosului, iar mustața îi era într-atât de regulată, 
încât dădea impresia că şi-o tunsese cu rigla în mână. Nu 
ținuserăm niciodată prea mult unul la celălalt, însă astă- 
seară zâmbetul îi era aproape maniacal, în veselia lui. 

— Domnişoară Stackhouse, ne bucurăm nespus că v-aţi 
oprit astă-seară la noi, m-a întâmpinat el cu un glas 
răsunător. Eric va fi încântat să vă vadă arătând atât de... 
atât de apetisant. 

Ştiu să primesc complimentele când îmi sunt făcute, iar 
„apetisantă” nu suna rău. Purtam o rochie bleu-ciel fără 
bretele, cu o centură lată, albă, şi sandale albe. (Ştiu că se 
zice despre pantofii albi că-ți fac piciorul mare, dar la mine 
nu e cazul, aşa că nu mă interesează.) Părul mi-l lăsasem 
liber. Mă simțeam al naibii de bine. Am ridicat un picior, 
astfel încât Maxwell să-mi poată admira pedichiura, pe care 
mi-o făcusem singură. Garoafă roz cu picăţele. 

— Proaspătă ca o margaretă, a apreciat Maxwell. 
Trăgându-şi haina într-o parte, mi-a arătat că are o armă la 
el. Am făcut ochii mari de admiraţie. Portul unei arme de foc 
nu era ceva obişnuit pentru vampiri, şi putea să pară puțin 
cam neaşteptat. 

Colton şi Audrina au sosit imediat după mine. Audrina îşi 
prinsese părul în creştet cu ceea ce semăna a bețe pentru 
frigărui şi căra după ea o geantă mare, aproape la fel de mare 
ca a mea. Şi Colton era înarmat, fiindcă venise în sacou, iar 
într-o seară cu o căldură sufocantă ca asta, oamenii nu 
purtau sacouri decât dacă nu aveau încotro. l-am prezentat 
pe amândoi lui Maxwell şi, după un schimb de politeţuri, au 
plecat tacticoşi pe coridor, să ajungă în club. 

Pe Eric l-am găsit în biroul lui, stând în spatele mesei de 
lucru. Pam era aşezată pe masă, iar Thalia se instalase pe 


canapea. O, mamă! Chiar mă simțeam mai încrezătoare când 
o vedeam pe micuța femeie-vampir din Grecia antică. Thalia 
fusese transformată cu atât de mult timp în urmă, încât nu 
mai rămăsese nici cea mai mică urmă de omenie în ea. Era, 
pur şi simplu, o maşină de ucis cu sânge rece. Li s-a alăturat 
fără tragere de inimă vampirilor care mai soseau, însă-i 
disprețuia pe oameni cu o fermitate şi o ferocitate care 
făcuseră din ea un soi de figură legendară. Un site oferise 
cinci mii de dolari celui sau celei care putea s-o fotografieze 
pe Thalia zâmbind. Nimeni nu obținuse recompensa până 
acum, dar ar fi putut s-o câştige astă-seară. Acum zâmbea. 
Şi era al naibii de înfricoşătoare. 

— A acceptat invitația, mi-a zis Eric, fără vreun preambul. 
A fost stânjenit, dar nu s-a putut abţine. l-am spus că e 
bine-venit să-şi aducă oricâte persoane vrea ca suită, astfel 
încât să poată beneficia cât mai mulți de schimbul de 
experienţă. 

— Era singura cale, am zis. 

— Cred că ai dreptate, m-a aprobat Pam. Cred c-o să-şi 
aducă doar pe câţiva, ca să ne arate cât e de încrezător. 

Mustapha Khan a ciocănit în tocul uşii. Eric i-a făcut semn 
să intre. 

— Bill şi Bubba au făcut un popas pe alee, la două străzi 
mai încolo, a raportat el, abia învrednicindu-ne cu o privire 
fugară pe noi ceilalți. 

— Pentru ce? a întrebat Eric, surprins. 

— Ăăă... ceva legat de pisici. 

Ne-am abătut toți privirile, stânjeniți. Perversiunile lui 
Bubba nu erau un subiect de discuţie pe care să şi-l 
dorească vampirii. 

— Dar e vesel? E bine-dispus? 

— Da, Eric. E vesel ca un popă în Duminica Paştelui. Bill 1- 
a dus la plimbare cu o maşină antică, apoi călare şi, până la 
urmă, au ajuns pe jos, pe alee. 

Ar trebui să ajungă la timp. l-am spus lui Bill c-o să-l 
chem când soseşte Victor. 

La ora aceea, Fangtasia avea să fie închisă pentru public. 
Cu toate că vesela şi cheltuitoarea gloată de pe ringul de 


dans nu ştia, astă-seară, regele rock'n'roll-ului avea să cânte 
din nou, în cinstea regentului Louisianei. Cine ar putea 
refuza o invitaţie la un astfel de eveniment? 

Nu un fan ca Victor, asta era sigur. Decupajul din carton 
de la Vampire's Kiss fusese un indiciu. Sigur că Victor 
încercase să-l aducă pe Bubba în clubul lui, însă eu ştiam că 
Bubba nu s-ar fi dus la Vampire's Kiss. Ar fi vrut să stea cu 
Bill, iar dacă Bill îi spunea că Fangtasia este locul potrivit, 
acolo insista Bubba să meargă. 

Am aşteptat în tăcere, cu toate că la Fangtasia nu e 
niciodată tăcere cu adevărat. Auzeam muzica din zona 
barului, ca şi zumzetul vocilor. Era aproape de parcă şi 
clienţii ar fi simţit că era o seară specială, că au cu toții motiv 
să sărbătorească... sau să mai strige o dată „ura” înainte de 
pieire. 

Deşi mă făcea să mă simt cu un pas mai aproape de 
catastrofă, luasem cu mine şi cutia magică. Mi-o îndesasem 
sub centură, în spatele uriaşei catarame. Îmi apăsa carnea 
cu insistenţă. 

Mustapha Khan îşi ocupase poziția lângă perete. Astă- 
seară era cufundat adânc în fantezia lui cu Blade, cu ochelari 
fumurii, geacă de piele şi o tunsoare grozavă. M-am întrebat 
unde-o fi Warren, amicul lui. Până la urmă, din pură 
disperare după puţină conversaţie, l-am întrebat pe el. 

— Warren e în afara clubului, pe acoperişul de la Bed Bath 
& Beyond, mi-a răspuns Mustapha Khan, fără să-şi întoarcă 
măcar fața spre mine în timp ce vorbea. 

— Pentru ce? 

— E trăgător de elită. 

— Ţi-am perfecționat un pic ideea, mi-a explicat Eric. 
Oricine iese pe uşă, se ocupă Warren de el. 

Stătea rezemat de spătarul scaunului, cu picioarele pe 
birou. Pam nici nu mă privise de când intrasem. Dintr-odată, 
m-am întrebat de ce. 

— Pam? am zis. M-am ridicat şi am făcut un pas spre ea. 

A scuturat din cap şi s-a întors cu fața în altă parte. 

Nu pot să citesc în mințile vampirilor, dar nici n-aveam 
nevoie. Miriam murise azi. Privindu-i umerii lui Pam, am 


ştiut mai bine decât orice mi s-ar fi spus. Era împotriva firii 
mele să-mi reiau locul de pe canapea fără să-i ofer alinare 
sau un Kleenex, ori câteva cuvinte de mângâiere. Însă era în 
firea lui Pam să izbucnească dacă-i ofeream aceste lucruri. 

Mi-am atins centura în locul în care cutia magică îmi 
pătrunsese adânc în piele. Puteam să-mi doresc ca Miriam să 
revină la viață? Mă întrebam dacă era îndeplinită condiția ca 
dorința să fie pentru o persoană iubită. Eu țineam foarte 
mult la Pam, dar n-ar fi fost ceva prea indirect? 

Mă simțeam ca şi cum aş fi avut o bombă legată de mine 
cu o curea. 

Am auzit sunetul tremurat al unui gong. Eric instalase 
unul în bar, iar barmanul bătea în el cu un sfert de oră 
înainte de închidere. Nici măcar nu ştiam cine preluase 
îndatoririle barmanului, de când Felicia fusese ucisă de 
Alexei. Poate că nu manifestasem destul interes față de 
afacerile lui Eric, în ultima vreme. Pe de altă parte, el însuşi 
fusese distras de la fascinația firească a micului său regat, de 
jafurile lui Victor. Mi-am dat seama că lipsa conversațţiilor 
despre subiecte obişnuite reprezenta una dintre problemele 
noastre. Speram că vom ajunge s-o reparăm. 

M-am ridicat şi m-am dus pe culoar până în zona 
principală a barului. Nu mai suportam să stau în biroul lui 
Eric, mai ales când Pam suferea astfel. 

I-am descoperit pe Colton şi Audrina dansând pe micul 
ring, fiecare cu braţele în jurul celuilalt. Immanuel stătea la 
bar, şi m-am cățărat pe taburetul de lângă el. Barmanul a 
venit şi s-a oprit drept în fața mea. Era un tip vânjos, cu 
părul numai inele, revărsat pe spate; atrăgător din cap până- 
n picioare. Vampir, desigur. 

— Cu ce vă pot servi, soție a şerifului meu? m-a întrebat, 
ceremonios. 

— Mă poţi servi cu o apă tonică şi o felie de lime, te rog. 
Îmi pare rău că n-am avut ocazia să ne cunoaştem până 
acum. Cum te numegşti? 

— Jock!, mi-a răspuns, parcă sfidându-mă să nu care 


!Ca substantiv propriu, Jock este un diminutiv pentru John; ca 


cumva să fac vreo glumă. Nici prin gând nu mi-ar fi trecut. 

— Când ai început să lucrezi aici, Jock? 

— Am venit din Reno când a murit barmanul de dinainte, 
mi-a povestit el. Acolo am lucrat pentru Victor. 

Asta mă făcea să mă întreb în a cui barcă va sări Jock 
astă-seară. Interesant de văzut. 

Nu-l cunoşteam bine pe Immanuel... de fapt, abia dacă-l 
cunoşteam. Cu toate acestea, l-am bătut pe umăr şi l-am 
întrebat dacă n-aş putea să-i fac cinste cu ceva de băut. 

S-a întors spre mine şi a aruncat o privire lungă spre părul 
meu, iar în cele din urmă a clătinat din cap în semn 
aprobator. 

— Sigur, mi-a răspuns. Aş mai vrea o bere. 

— Îmi pare rău, i-am zis încet, după ce i-am cerut lui Jock 
să-i aducă o bere lui Immanuel. M-am întrebat unde-o fi 
acum corpul lui Miriam; la morgă, am presupus. 

— Mulţumesc, mi-a răspuns. Şi, după un moment de 
tăcere, a continuat: Pam avea de gând s-o facă astă-seară, 
fără permisiune. S-o transforme pe Miriam, adică. Dar Mira... 
răsuflat pentru ultima oară, după care dusă a fost. 

— Mama şi tatăl vostru... 

A scuturat din cap. 

— N-am fost decât noi. 

Acum chiar că nu mai era nimic de spus. 

— N-ar fi mai bine să te duci acasă? i-am propus. Nu mi se 
părea că ar avea cine ştie ce stofă de luptător. 

— Nu cred, mi-a zis. 

Nu puteam să-l oblig să plece, aşa că mi-am băut apa 
tonică în timp ce toți ceilalți clienți plecau. Barul a devenit 
tăcut şi relativ pustiu. Indira, care făcea parte dintre vampirii 
fideli lui Eric, şi-a făcut apariția îmbrăcată într-un sari în 
toată regula. N-o mai văzusem până acum în costumația 
tradițională, iar modelul avea un roz şi un verde de-a dreptul 
minunate. Jock a privit-o admirativ. Thalia şi Maxwell au 


substantiv comun, are mai multe semnificaţii, inclusiv argotice (om 
din pătura de jos a societăţii, sportiv cu capacitate intelectuală 
redusă, specialist în programarea computerelor, penis). 


venit şi ei din spate şi au început să umble prin club 
împreună cu personalul uman, grăbindu-se să deretice 
pentru petrecerea de după program. l-am ajutat şi eu. Era 
munca mea obişnuită. Mesele care înconjurau micul ring de 
dans şi estrada au fost mutate, în locul lor fiind aranjate 
două rânduri de scaune. Maxwell a adus un fel de 
radiocasetofon sofisticat. Muzica lui Bubba. După ce am 
măturat ringul de dans şi scena, mi-am reluat locul pe 
taburetul din fața barului. 

Heidi, specializată ca detectiv, şi-a făcut apariția la rândul 
ei, cu părul împletit în codițe subțiri. Suplă şi simplă, Heidi 
purta pretutindeni cu ea un aer de mâhnire care o învăluia 
ca un nor. Habar n-aveam ce urma să facă astă-seară când 
va exploda rahatul. 

În timp ce Jock îşi aranja proviziile de cealaltă parte a 
tejghelei barului, au sosit Colton şi Audrina. Jock a rămas 
surprins la vederea unor oameni pe care nu-i cunoştea. 
Prezenţa lor trebuia explicată: nu voiam ca Jock să devină 
bănuitor. 

— Colton, Audrina, am zis, faceți cunoştinţă cu Jock. 
Jock, aceşti doi oameni fermecători au fost de acord să fie 
donatori, în cazul în care Victor şi-ar dori ospitalitate locală. 
Desigur, sperăm că n-o să se-ntâmple aşa ceva aici, însă Eric 
nu vrea să dea greş cu primirea lui. 

— Bună idee, a zis Jock, examinând-o apreciativ pe 
Audrina. Nu putem să-i oferim regentului mai puţin decât se 
aşteaptă. 

— Nu. 

Sau mai puţin decât merită. 

După vreo trei sferturi de oră, localul arăta din nou bine, şi 
cei din urmă angajați umani ieşiseră pe uşa din spate. 
Singurii rămaşi dintre cei care respirau erau Colton, 
Audrina, Immanuel, Mustapha Khan şi cu mine. (Eu 
categoric aveam senzaţia că sar în ochi.) Vampirii din 
Shreveport, pe care-i cunoşteam încă de când începusem să 
umblu cu Bill, se strânseseră: Pam, Maxwell Lee, Thalia, 
Indira. Îi ştiam pe toţi, într-o mai mică sau mai mare 
măsură. Victor s-ar fi alarmat instantaneu dacă i-ar fi văzut 


aici pe toți vampirii lui Eric sau dac-ar fi fost toate figurile 
grele ale lui Eric. În consecință, Eric convocase doar micul 
cuib din Minden: Palomino, Rubio Hermosa şi Parker 
Coburn, exilații de după Katrina. Intraseră unul după altul, 
cu înfățişări nefericite, dar resemnate. Stăteau lângă perete, 
ținându-se de mâini. Era o imagine înduioşătoare, dar şi 
tristă, în acelaşi timp. 

Tonomatul s-a oprit. Tăcerea aproape totală a devenit 
imediat apăsătoare. 

Cu toate că Fangtasia se situează într-o zonă aglomerată 
din Shreveport, plină de magazine şi de restaurante, la ora 
aceasta - chiar dacă era weekend - nu se prea auzeau 
zgomotele oraşului de afară. Nimeni dintre noi nu avea chef 
de vorbă. Nu ştiam ce gânduri le ocupau minţile celorlalți, 
însă eu luam în considerare faptul că puteam să mor chiar în 
seara asta. Îmi părea rău pentru petrecerea dată în cinstea 
copiilor Tarei, dar măcar organizasem totul cât putusem mai 
bine. Îmi părea rău că nu izbutisem să port o discuţie cu 
domnul Cataliades, ca să-mi limpezesc totul în minte, toate 
aceste noi informaţii pe care nu prea avusesem timp să le 
asimilez. Mă bucuram că-i dădusem banii lui Sam, şi-mi 
părea rău că nu putusem să fiu sinceră cu el şi să-i spun 
motivul pentru care trebuia făcut totul neapărat astăzi. 
Speram că, dac-o fi să mor, Jason se va muta înapoi în 
bătrâna noastră casă, că se va însura cu Michele şi că-şi vor 
creşte copiii acolo. Mama mea, Michelle-cu-doi-de-l, fusese 
total diferită față de Michele-cu-un-singur-l a lui Jason, cel 
puțin după amintirile care-mi mai rămăseseră din copilărie 
despre ea, însă semănau din punctul de vedere al iubirii 
pentru Jason. Îmi părea rău că nu-i spusesem cât îl iubesc, 
ultima dată când stătuserăm de vorbă. 

Îmi părea rău pentru multe lucruri. Greşelile şi supărările 
produse altora se îngrămădeau în mintea mea. 

Eric s-a apropiat încet şi mi-a rotit taburetul, astfel încât 
să mă poată cuprinde în brațe. 

— Mi-ar fi plăcut să nu trebuiască să fii aici, mi-a zis. Asta 
era toată conversaţia pe care ne-o permiteam, cât timp putea 
să ne audă Jock. M-am rezemat de trupul rece al lui Eric şi 


mi-am lăsat capul pe pieptul lui tăcut. Poate că nu aveam să 
mai stau aşa vreodată. 

Pam a venit să se aşeze lângă Immanuel. Thalia s-a 
încruntat, ceea ce reprezenta expresia ei de retragere, şi ne-a 
întors spatele tuturor. Indira stătea cu ochii închişi, 
grațioasele falduri ale sariului ei făcând-o să arate ca o 
statuie de la Pier 11. Heidi ne privea pe toți pe rând, cu o 
seriozitate extremă, şi buzele îi erau acum strânse într-o 
dungă aspră. Dacă-şi făcea griji pentru Victor, mi-am 
închipuit, s-ar fi dus să stea alături de Jock; cu toate 
acestea, n-o văzusem niciodată vorbind cu el. 

La un moment dat, se pare că Maxwell a auzit o bătaie în 
uşa din spate, imposibil de distins pentru urechile mele 
omeneşti. A țâşnit într-acolo şi s-a întors să-l informeze pe 
Eric că Bill şi Bubba ajunseseră. Deocamdată, rămâneau în 
birou până când avea să sosească momentul. 

La foarte scurt timp după asta, am auzit maşini oprind în 
fața clubului. 

— Începe spectacolul, a anunţat Pam; şi, pentru prima 
oară în seara aceasta, am văzut-o zâmbind. 


iLanţ de magazine de tip retail specializate în mobilier şi 
decoraţiuni interioare. 


15 


LUIS ŞI ANTONIO au intrat primii. Erau evident, prudenti. 
Parcă urmăream un serial polițist la televizor: au dat buzna 
înăuntru, despărțindu-se imediat şi încadrând uşa. Mi-a 
venit să zâmbesc, iar Immanuel chiar a rânjit, ceea ce nu 
prea era recomandabil. Spre norocul lui, oamenii sunt 
ultimele ființe pentru care-şi fac griji vampirii, atunci când 
anticipează ivirea unor probleme. Cei doi chipeşi vampiri, 
îmbrăcați în tricouri şi jeanşi, în locul pantalonilor scurți din 
piele, au cercetat la repezeală clubul, verificând locurile în 
care s-ar fi putut ascunde alți vampiri. Ar fi însemnat o gravă 
încălcare a etichetei dac-ar fi solicitat percheziții corporale, 
însă puteai să-ți dai seama lesne că examinau din ochi 
fiecare vampir localnic, să vadă dacă nu are cumva arme sau 
țepuşe. Maxwell a fost nevoit să-şi predea arma, ceea ce a 
făcut fără să protesteze măcar o clipă. Se aşteptase la aşa 
ceva. 

După o minuțioasă scrutare a locului şi o plecăciune în 
fața lui Eric, Luis a scos capul pe uşă să semnalizeze că totul 
e în regulă. 

Restul anturajului lui Victor şi-a făcut intrarea într-o 
ordine invers proporțională cu importanța: cuplul uman cu 
care fusese la Vampire's Kiss (Mark şi Mindy), doi vampiri ale 
căror nume nu le aflasem niciodată, Ana Lyudmila (care 
arăta mult mai bine, scăpată de fantezista ei costumațţie de 
sclavă) şi un vampir pe care nu-l mai văzusem până acum, 
un asiatic cu pielea în nuanţa fildeşului şi părul negru ca 
tuşul, ridicat în creştet într-un coc complicat. Ar fi arătat 
grozav în veşminte tradiționale, însă în loc de aşa ceva, purta 
jeanşi şi o vestă neagră, fără cămaşă, fără pantofi. 

— Akiro, a rostit Heidi în şoaptă, plină de venerație. Se 
apropiase tiptil de mine şi simțeam că tensiunea se infiltrase 
şi în ea. 

— Îl cunoşti din Nevada? am întrebat-o. 


— O, da, mi-a răspuns. N-am ştiut că l-a convocat Victor. 
În sfârşit, i-a găsit înlocuitor lui Bruno... ca şi Corinnei. Atât 
de bună e reputaţia lui Akiro. 

Din moment ce era acum în mod oficial adjunctul lui 
Victor, Akiro nu avea nicio problemă să se arate înarmat. 
Purta spadă, aidoma celuilalt vampir asiatic pe care-l 
cunoscusem. (Dacă stau să mă gândesc, şi acesta — aceasta, 
mai bine zis — fusese bodyguard.) Akiro s-a oprit în mijlocul 
sălii, conştient de toate privirile îndreptate spre el, cu răceală 
şi duritate pe chip, şi ochii fără astâmpăr. 

Şi atunci, şi-a făcut intrarea Victor, strălucitor, într-un 
costum alb din trei piese. 

— Dumnezeule atotputernic, am rostit pe un ton 
inexpresiv, neîndrăznind să întâlnesc privirea altcuiva. 
Cârlionţii bruni ai lui Victor fuseseră aranjaţi cu grijă, iar în 
gaura din lobul urechii purta un inel mare din aur. Pantofii 
erau de un negru superb. Victor era o splendoare. Aproape 
că era păcat să încerci să distrugi o asemenea frumusețe, şi 
mi-aş fi dorit ca el să nu fie atât de hotărât să ne distrugă 
viețile. Mi-am pus geanta pe tejgheaua barului şi i-am 
desfăcut fermoarul, ca să am acces cât mai rapid la 
conținutul ei. Immanuel s-a lăsat să alunece de pe scaunul 
lui şi s-a îndepărtat spre perete, cu privirea fixată asupra 
nou-veniţilor. Heidi şi-a reluat locul, iar Victor, împreună cu 
grupul său, şi-a continuat drumul prin club. 

Deşi nu-mi dezlipeam ochii de la Victor, m-am simțit 
obligată să vorbesc cu Heidi, fiindcă simțeam că avusese un 
motiv să se cocoaţe în spatele meu. 

— Ce-ţi mai face băiatul? am întrebat-o, aşa cum se 
procedează cu cineva despre care ştii că are un iubit. 

— Eric s-a oferit să mă lase să-l aduc aici, mi-a răspuns 
Heidi, stând cu ochii pe oaspeţi, prudentă. 

— Asta-i o veste foarte bună, am exclamat din toată inima. 
Încă unul de partea noastră. 

Între timp, comitetul de primire înainta cu încetineală. 

— Victor, l-a întâmpinat Eric. A făcut câțiva paşi în față şi 
spre centru, oprindu-se la distanța precaută de doi metri de 
regent. Era îndeajuns de inteligent încât să nu-i facă lui 


Victor o primire cu tot tacâmul, fiindcă ar fi fost un indiciu 
limpede că avea să se-ntâmple ceva rău. Bun venit la 
Fangtasia, a continuat. Ne bucurăm că avem şansa de a-ţi 
oferi o distracție. 

Şi Eric s-a înclinat. Chipul lui Akiro a rămas inexpresiv, de 
parcă Eric nici n-ar fi fost acolo. 

Încă în picioare, încadrat de Luis şi de Antonio, Victor şi-a 
înclinat capul cret. 

— Şerifule, ţi-l prezint pe Akiro, noua mea mână dreaptă, a 
rostit el, cu zâmbetul lui orbitor. Akiro a fost recent de acord 
să se mute din Nevada în Louisiana. 

— Îi urez bun-venit în Louisiana, a răspuns Eric, fiind 
vorba de un vampir atât de bine-cunoscut, cum era Akiro. 
Sunt convins că va reprezenta un mare plus pentru 
personalul regentului. 

Eric demonstra că poate fi la fel de impasibil ca şi celălalt 
vampir. 

Akiro a fost nevoit să-i mulțumească şerifului pentru salut, 
fiindcă era plasat mai sus în lanțul trofic, însă puteai să-ți 
dai seama că o făcea fără voia lui. Plecăciunea i-a fost cu un 
milimetru mai superficială decât ar fi fost normal. 

Vampirii ăştia! 

Grozav, mi-am zis în gând, total debusolată. În sfârşit, 
Victor îşi înlocuieşte locotenentul şi cea mai bună luptătoare. 
Tocmai în momentul acesta. 

— Akiro cred că e un luptător destul de bun, hm? am 
întrebat-o în şoaptă pe Heidi. 

— Aşa s-ar spune, a replicat ea, sec, pornind încet înainte 
ca să-şi salute regentul. Toţi vampirii lui Eric trebuiau să 
vină pe rând şi să-şi ofere loialitatea în slujba lui Victor. 
Jock, cel mai nou membru al personalului lui Eric, era 
ultimul la rând. Puteai să-şi dai seama că era gata şi să-l 
pupe în fund pe Victor, dacă i se ivea ocazia. 

Mindy, cu un apetit inoportun, i-a adresat lui Jock o 
privire plină de speranță. Era toantă rău, dar asta nu 
însemna că trebuia să moară. M-am gândit că poate o 
conving să facă o expediție până la toaleta femeilor, înainte 
de sosirea sorocului. Nu. Dacă nu era din inițiativa ei, o 


astfel de mişcare ar fi însemnat un steag roşu. I-am privit pe 
nou-veniți şi am încercat să-mi încordez puterile pentru ce 
avea să urmeze. 

Aceasta era, în mod special, oribilă: aşteptarea aceasta, 
planificarea, conştiinţa faptului că aveam să fac tot ce-mi stă 
în puteri ca să-i ucid pe cei din fața mea. Îi priveam în ochi, 
sperând că vor muri până într-o oră. Oare aşa se simțeau 
soldaţii? Nu eram atât de conectată pe cât ar fi trebuit: eram 
suspendată într-un calm sinistru, poate din cauză că din 
moment ce sosise Victor, nimic nu mai putea opri ce avea să 
se-ntâmple. 

Când Victor a confirmat că era mulțumit de primire prin 
ocuparea scaunului din centru, Eric i-a cerut lui Jock să 
aducă de băut pentru toată lumea. Vampirii din afara 
oraşului l-au aşteptat pe Luis să bea el primul dintr-un 
pahar pe care l-a luat la întâmplare de pe tavă. Când au 
văzut că Luis rămâne în viață după vreo câteva minute, toți 
nou-veniții şi-au ales, pe rând, câte un pahar, sorbind cu 
toții. Atmosfera a devenit mai lejeră după aceea, fiindcă 
băuturile erau absolut kosher: sânge sintetic încălzit, calitate 
premium. 

— Te ţii de litera legii aici, la Fangtasia, a remarcat Victor, 
zâmbindu-i lui Eric. Mindy era între ei, şi-şi lăsase capul pe 
umărul lui Victor, având în față propria doză de Diet Coke cu 
rom. Soțul ei, Mark, în stânga lui Victor, părea să nu se 
simtă prea bine. Avea o culoare nesănătoasă şi părea apatic. 
Când i-am văzut urmele de colți pe gât, m-am întrebat dacă 
nu cumva Victor o fi exagerat cu sorbitul. Mindy nu părea 
îngrijorată. 

— Da, domnule regent, i-a răspuns Eric, întorcându-i 
zâmbetul, cu aceeaşi sinceritate, dar fără să mai dezvolte 
subiectul. 

— Frumoasa ta soție? 

— Este prezentă, normal, a confirmat Eric. Cum ar mai fi 
seara fără ea? 

Mi-a făcut semn cu mâna să înaintez, iar Victor şi-a ridicat 
paharul spre mine, în semn că-mi apreciază apariția. Am 
reuşit să mă arăt încântată. 


— Victor, am zis, ne bucurăm foarte mult că ai reuşit să vii 
astă-seară. 

N-am încercat să invoc ceva mai mult decât „bucuria”. 
Victor nu s-ar fi aşteptat ca eu să fiu la fel de pricepută ca 
Eric în ceea ce priveşte ascunderea sentimentelor, iar eu n- 
aveam de gând să-i dau motive să-şi schimbe părerea. 

Fireşte, Eric nu voise ca eu să fiu acolo. Îşi exprimase cât 
se poate de clar părerea că o ființă umană fragilă n-ar trebui 
să fie prin preajmă atunci când vampirii se luptă între ei. În 
teorie, eram de acord cu el. Aş fi preferat să fiu acasă... Însă 
mi-aş fi făcut griji în fiecare clipă. Argumentul meu hotărâtor 
fusese că Victor s-ar fi alarmat în mod categoric dacă i-ar fi 
sărit în ochi absența mea, care ar fi constituit un semnal clar 
că Eric punea ceva la cale. Eric n-a putut să mă contrazică 
atunci când mi-am expus punctul de vedere la întrunire. 

Akiro s-a postat în spatele scaunului lui Victor. Hmmm, 
incomod. Am încercat să mă gândesc ce-ar fi de făcut în 
situația asta. Pam era în spatele scaunului lui Eric. Când l- 
am văzut pe Eric chemându-mă, i-am zâmbit şi m-am dus 
lângă el, cu geanta pe umăr. 

Colton şi Audrina se amestecaseră în fundal, cărând tăvi 
cu băuturi prin club. 

Spre uimirea mea, Heidi a îngenuncheat lângă scaunul pe 
care stăteam, postura ei indicând o vigilență activă. Eric i-a 
aruncat o privire, dar n-a comentat. Heidi luase poziție de 
parcă i-ar fi ordonat Eric să mă apere pe durata a ceea ce 
putea să fie o vizită delicată. Mi-am coborât privirea spre ea, 
însă ea m-a evitat. Mda, exact asta se întâmpla. Cel puţin, în 
limitele  „normalului”, fără să-i alarmeze neapărat pe 
vizitatori. 

— Bill, a strigat deodată Eric. Suntem gata! 

Şi Bill şi-a făcut apariţia de pe culoarul din spate, zâmbind 
- un complet atipic zâmbet larg — şi azvârlindu-şi brațul mult 
în spate (taa-DAA!) ca să anunţe intrarea lui Bubba. 

Şi ce mai intrare a fost! L-a pus în umbră pe Victor. 

— O, Dumnezeule! am murmurat. Bubba se îmbrăcase cu 


un costum roşu peste care cineva trecuse cu un Bedazzler!; 
avea imitații de pietre preţioase şi paiete peste tot, iar părul îi 
fusese aranjat într-un uluitor pompadour?. Purta cizme negre 
şi inele groase. Afişa acel uluitor zâmbet pieziş care făcuse să 
leşine femei de pe toată planeta şi-şi flutura braţele ca şi cum 
ar fi avut mii de spectatori, nu doar cât degetele de la mâini. 
Bill s-a aşezat alături de casetofonul instalat de Maxwell, iar 
când Bubba a sărit pe mica scenă şi ne-a mulțumit foarte 
mult tuturor, luminile s-au stins. Bill a pornit muzica: primul 
cântec, „Kentucky Rain”. 

Era incredibil. Ce puteam să spun? 

Victor era complet fascinat; sau atât de fascinat cât poate 
fi cineva prevăzător în permanenţă. S-a aplecat în față - 
uitând de Mindy şi de Mark, uitând de ceilalți vampiri — 
vrând să absoarbă cât mai bine experienţa. În definitiv, îl 
avea pe Akiro, care să-i poarte de grijă în locul lui. lar Akiro 
îşi vedea de treabă, fără urmă de îndoială. Privirea lui nu se 
oprea niciodată asupra lui Bubba, ci mătura încăperea. Luis 
şi Antonio se postaseră lângă ieşire, păzindu-i spatele lui 
Akiro, în timp ce ochii bodyguardului descriau semicercuri 
de o sută optzeci de grade, scrutând restul sălii din spatele 
lui Victor. 

După ce Bubba s-a înclinat să primească aplauzele, care 
au fost atât de tunătoare pe cât i-a stat în puteri micii 
noastre adunări, Bill a pornit din nou muzica. De data 
aceasta, am auzit „In the Ghetto”. 

Lacrimi roşii curgeau pe fața lui Victor. Am aruncat o 
privire peste umăr, ca să constat că şi Luis şi Antonio erau 
vrăjiți. Cei doi vampiri fără nume stăteau în picioare, aproape 
de Bill, cu mâinile împreunate în față, urmărind show-ul. 

După toate aparențele, Ana Lyudmila nu era iubitoare de 
muzică. Arăta plictisită, cum stătea la capătul unei bănci 
dintr-un separeu aflat aproape de ieşire. Puteam s-o zăresc 


Aparat foarte popular în anii '70, folosit pentru aplicarea de 
strasuri, butoni sau petice pe diverse materiale. 

2Stil de coafură inspirat după cel al doamnei de Pompadour, părul 
fiind umflat şi pieptănat pe spate, folosindu-se gel din abundență. 


peste umărul lui Mark. Thalia, cam pe jumătatea 
dimensiunilor Anei Lyudmila, s-a apropiat uşor de ea şi, fără 
vorbe, i-a întins o tavă încărcată cu pahare pline. Ana 
Lyudmila i-a mulțumit printr-o grațioasă înclinare a capului, 
şi-a ales un pahar şi a luat o înghițitură zdravănă. După o 
secundă în care pe chip i-a apărut fulgerător o expresie de 
oroare absolută, s-a prăbuşit. Thalia a prins din zbor paharul 
căzut din mâna Anei Lyudmila. Apoi, bătrâna şi letala femeie- 
vampir a împins fără zgomot trupul inert ceva mai departe în 
separeu şi s-a întors cu fața spre scenă, stând astfel încât să 
mascheze picioarele răşchirate ale Anei Lyudmila. Întregul 
episod n-a durat mai mult de treizeci de secunde. Habar n- 
aveam ce-i pusese în băutură: vreo anume formă de argint 
lichid? Să fi fost posibil? Acest mic plan secundar fusese 
ticluit pentru eventualitatea în care unul dintre vampiri ar fi 
fost în afara câmpului vizual al celorlalți şi, din fericire, 
dăduse roade. 

Unul mai puţin. Voiam să scoatem din luptă cât mai mulți 
cu putinţă, înainte ca lupta să înceapă efectiv. 

Palomino, care ieşea în evidență cu părul albicios şi 
încântătorul ei ten auriu, şi-a croit drum spre Antonio, 
înaintând cu paşi rari, ca într-o doară. Prinzându-i privirea 
lui Antonio, i-a zâmbit, dar având grijă să nu exagereze. 

Geanta mea era pe podea, în minusculul spaţiul dintre 
scaunul meu şi al lui Eric. Mi-am cufundat mâna în gura ei 
deschisă şi am scos de-acolo o ţepuşă foarte bine ascuţită. 
Am strecurat-o în mâna lui Eric, aflată în aşteptare. După o 
secundă de zăbavă pe umărul lui, ca să maschez mişcarea, 
mi-am îndreptat statura, făcându-i loc. 

Maxwell Lee, care stătea în picioare lângă uşa din dreptul 
birourilor, şi-a scos sacoul şi l-a împăturit cu migală. Îi 
apreciam grija față de veşminte, însă era ca un semnal că se 
pregătea să treacă la acțiune. A părut să-şi dea şi el seama, 
fiindcă după ce a terminat s-a instalat la marginea unui 
separeu. 

Cât timp s-a limitat la cântecele de tip baladă, Bubba a 
fost fermecător, dar când şi-a ales pentru numărul următor 
„Jailhouse Rock”, o undă de tristețe a părut că străbate 


cumva publicul. Deşi tranziția la vampirism îi atenuase toate 
infirmitățile, adevărul rămânea acela că murise într-o 
condiție fizică foarte precară, şi încă purta semnele vârstei. 
Acum, că interpreta o piesă dansantă, efectul era cam jalnic. 
Am observat cum micul public începe să-şi piardă fascinația 
de până acum. 

Schimbarea de tonalitate fusese o eroare, însă una pe care 
n-avuseserăm cum s-o prevedem. 

I-am simțit braţul lui Eric încordându-se lângă mine, după 
care, cu iuțeala unui şarpe avântându-se la atac, s-a aplecat 
în față, împingând-o pe Mindy Simpson spre stânga lui; 
brațul drept s-a înălțat, repezindu-se să-l străpungă pe 
Victor în piept. În materie de atac prin surprindere, fusese 
perfect. Eric ar fi nimerit drept la țintă, dacă Akiro, cu o la fel 
de înspăimântătoare iuțeală, nu şi-ar fi scos spada din teacă 
şi n-ar fi abătut-o în jos în timp ce Eric lovea. 

Mindy Simpson fusese blestemată să se afle în locul 
nepotrivit, la momentul nepotrivit. Spada lui Akiro i-a izbit 
umărul în drumul ei spre braţul lui Eric, despicându-l pur şi 
simplu, oasele şi carnea ei încetinind înaintarea ucigătorului 
tăiş aproape suficient cât îi trebuia lui Eric ca să scape. 

Atunci, s-a dezlănțuit iadul. 

Mindy a ţipat şi a murit în câteva secunde, iar cantitatea 
de sânge a fost absolut incredibilă. În timp ce ea murea, o 
mulțime de lucruri se întâmplau aproape simultan. Mark 
încă era cu gura căscată, Victor încerca să împingă deoparte 
trupul prăbuşit şi sângerând abundent al lui Mindy, Akiro se 
străduia să-şi elibereze spada, iar Eric se apleca şi înainta, 
ca să evite o altă lovitură. Braţul lui Eric sângera, dar graţie 
involuntarului blocaj făcut de Mindy, era încă funcțional. M- 
am ridicat în picioare şi m-am aruncat înapoi, ca să nu-i 
stau în drum, trântindu-mi scaunul într-o parte şi izbindu- 
mă drept în Luis, care se avântase înainte să-şi protejeze 
stăpânul. Eu i-am deviat traiectoria, aşa că am căzut 
amândoi grămadă pe podea. Spre norocul meu, el era prea 
concentrat asupra adversarilor vampiri ca să mă considere 
câtuşi de puţin primejdioasă, aşa că s-a folosit de mine doar 
ca de o trambulină, luându-şi elan. 


Nu că m-aş fi simțit prea bine, dar măcar nu mi-a fost 
fatal. 

M-am ridicat pe vine, încercând să-mi dau seama ce era de 
făcut mai departe. În lumina estompată, nu era uşor să 
înţelegi ce se petrece. O pereche se lupta aproape de ieşirea 
din club şi i-am recunoscut pe Palomino şi pe Antonio, iar 
silueta măruntă care zbura prin aer probabil că îi aparținea 
Thaliei. Intenţiona să aterizeze în spinarea lui Akiro, însă 
acesta s-a întors în ultima clipă - cu aceeaşi viteză 
incredibilă — aşa că l-a izbit în piept, făcându-l să se clatine. 
Spada lui nu era o armă menită luptei corp la corp, mai ales 
că Thalia făcea tot posibilul să-i sfâşie beregata cu dinții. 

Mark Simpson se îndepărta, împleticindu-se, de cadavrul 
soției sale şi de vampirii angrenați în luptă, repetând întruna: 
„O, Doamne, O, Doamne”. Totuşi, a reuşit să-şi găsească 
adăpost în spatele barului, unde a înhățat o sticlă şi a 
început să caute pe cineva pe care să-l lovească. Mă simțeam 
în stare să mă descurc cu Mark Simpson, aşa că am sărit în 
picioare. 

Totuşi, Colton s-a ocupat de el înainte să pot eu ajunge 
acolo. Înhăţând la rândul lui o sticlă, i-a repezit-o în ceafă lui 
Mark Simpson, care s-a clătinat şi a căzut. 

În timp ce Thalia îl ţinea ocupat pe Akiro, Eric şi Pam s-au 
dus după Victor. Nimic nu se compară cu o frumoasă şi 
cinstită încăierare dintr-un bar. Erau doi contra unu. 

Maxwell Lee l-a străpuns din spate cu țepuşa, extrem de 
precis, pe Antonio, care se lupta cu Palomino. 

L-am auzit pe Bubba urlând agitat. M-am dus până la 
scenă şi l-am prins de braţ. 

— Hei, gata, e OK, i-am zis. 

Atâtea persoane urlau şi țipau, încât nu eram sigură că mă 
aude, dar după ce i-am repetat acest lucru de vreo douăzeci 
de ori, s-a oprit din urlat (mulțumescu-Ți, Doamne) şi-a zis: 

— Domnişoară Sookie, vreau să ies de-aici. 

— Sigur că da, i-am zis, străduindu-mă să-mi păstrez un 
ton calm şi echilibrat, când şi mie îmi venea să urlu. Vezi uşa 
aia de colo? l-am întrebat, arătându-i spre uşa care dădea 
spre restul clubului, spre biroul lui Eric şi aşa mai departe. 


Du-te acolo în spate şi aşteaptă. Te-ai descurcat minunat, 
de-a dreptul minunat! Bill o să se-ntoarcă direct acolo, sunt 
sigură. 

— OK, a acceptat el, deznădăjduit, şi i-am văzut silueta 
deplasându-se în lumina slabă care venea dinspre uşa 
închisă. L-am depistat în sfârşit şi pe Bill, care-şi croia drum 
printre combatanți, cu ochii pe ţinta lui. L-a apucat pe 
Bubba de braț ca să-l dirijeze spre adăpost, aceasta fiind 
misiunea destinată lui Bill. Am fost mândră de el când am 
observat că-l lăsase mort pe podea pe unul dintre vampirii 
fără nume, acesta deja prefăcându-se în fărâme. 

Fusesem atât de concentrată asupra lui Bubba, încât n-o 
observasem pe Audrina, care venea împleticindu-se spre 
mine, cu mâinile la gât şi sângele țâşnindu-i dintr-o rană, 
până nu s-a ciocnit chiar de mine, făcându-mă să cad în 
genunchi. Nu ştiam care să-i fi fost scopul — poate că voia să 
treacă pe lângă mine şi să ajungă la bar, de unde să ia un 
prosop cu care să-şi oprească şuvoiul roşu, sau poate doar 
încerca să scape de atacatorul ei - dar cert e că n-a mai 
reuşit. S-a întins cât era de lungă pe podea, la un metru de 
mine, şi nu mai aveam ce să fac pentru ea. În timp ce-i 
pipăiam încheietura în căutarea pulsului, am simțit mişcare 
în spatele meu şi m-am aruncat într-o parte exact la timp cât 
să evit o lovitură din partea lui Jock, barmanul. Avea 
excelente reflexe de supraviețuitor, alegându-şi adversare 
umane, nu din rândul vampirilor. Indira, cu sariul umflat în 
jurul trupului, l-a apucat pe Jock de brațul lui greu şi l-a 
smucit cu suficientă forță încât să-l trimită ca pe o ghiulea în 
perete. În locul acela a apărut o gaură, iar Jock a ricoşat 
înapoi, într-un echilibru instabil. Indira s-a azvârlit la podea, 
i-a vârât mâna printre picioare şi a apucat. Urlând, Jock a 
început să tropăie şi să lovească, dar Indira tot l-a castrat. 

Aveam acum o nouă consemnare pentru capitolul „cel mai 
oribil lucru pe care l-am văzut vreodată”. 

Sângele curgea din Jock, negru şi gros, şi el privea şocat în 
jos, în timp ce Indira tipa triumfătoare. Cu o subită hotărâre, 
el şi-a avântat pumnii încleştaţi şi-a pocnit-o în tâmplă. 
Indira a zburat cât colo, fiind rândul ei să se ciocnească de 


perete. A rămas nemişcată pe podea pentru o clipă, 
scuturând din cap ca şi cum ar fi roit muştele în jurul lui. 
Jock s-a repezit după ea, însă l-am apucat de umăr cu 
suficientă forță încât să-l încetinesc puţin, aşa că în 
momentul în care a ajuns la ea, Indira îşi revenise destul cât 
să zvâcnească în sus, aruncându-i peste față unul dintre 
faldurile sariului şi orbindu-l până să poată prinde țepuşa 
azvârlită de mine, împlântându-i-o imediat în inimă. 

Jock, abia te-am cunoscut... 

Am încercat o scurtă evaluare a situației. 

Jock doborât, Mark şi Mindy Simpson doborâţi, Ana 
Lyudmila  doborâtă, Antonio doborât, Vampirul Inamic 
Necunoscut #1 doborât, Luis... Unde-o fi dispărut? Auzind o 
împuşcătură afară, mi-am închipuit că primesc răspunsul la 
întrebare, într-adevăr, Luis alerga înapoi spre intrarea în 
club, cu o rană la umărul stâng. Mustapha Khan îl aştepta 
acolo cu un cuțit foarte lung. Luis s-a luptat cu furie, în 
ciuda rănii de glonț; avea la rândul lui o armă ascunsă. 
Scoţțând-o la iveală, a reuşit să-i facă o crestătură lui 
Mustapha, însă Immanuel l-a izbit cu piciorul din spate la 
nivelul genunchiului, şi Luis s-a prăbuşit. Rubio a profitat de 
momentul de slăbiciune şi i-a împlântat țepuşa. Şi, cu toate 
că a rostit un „O, ce naiba” cu un mare dezgust, Mustapha s- 
a înclinat în fața lui Rubio. Surprins, Rubio s-a înclinat la 
rândul lui. 

Palomino avea probleme cu Vampirul Inamic Necunoscut 
#2, care se lupta ca un diavol. Poate că Palomino n-o fi fost 
atât de pricepută la luptă, şi nici la fel de bătrână, dar era 
însângerată şi slăbită. Parker, care se vedea clar că nu e cine 
ştie ce bătăuş, stătea tot timpul în spatele Vampirului #2 şi-l 
tot împungea cu un cuțitaş pentru gheață, nu prea eficient, 
dar evident enervant. Acesta, un vampir robust care fusese 
transformat pe la treizeci şi ceva de ani, abia se vindeca până 
să fie împuns din nou. Şi sunt convinsă că durea ca naiba. 
Parker părea prea speriat ca să se apropie îndeajuns încât 
să-i străpungă inima. Palomino era prea lentă, din cauza 
numeroaselor ei răni, ca să-l poată imobiliza. Atunci, 
Mustapha, contrariat de uciderea lui Luis, l-a împins 


deoparte pe Parker şi l-a decapitat pe Vampirul +2 cu o 
lovitură spectaculoasă de cuțit. 

Acum, Akiro şi Victor erau singurii duşmani rămaşi încă în 
picioare. 

Ambii ştiau că luptă ca să scape cu viață. Gura lui Pam 
era plină de sânge, dar nu puteam să-mi dau seama dacă era 
sângele ei sau al lui Victor. Am simțit cutia magică 
apăsându-mi abdomenul şi m-am gândit s-o scot la iveală, 
însă în clipa imediat următoare, Akiro a reuşit să-i reteze 
brațul Thaliei. Thalia l-a prins din zbor şi l-a lovit cu el pe 
Akiro, iar Heidi, sărind asupra lui din spate, i-a străpuns 
gâtul. 

Akiro şi-a lăsat spada să cadă şi şi-a dus mâinile la gât, iar 
eu m-am strecurat repede să iau arma, ca el să nu şi-o poată 
recupera. Spada era lungă, şi nu atât de grea pe cât 
anticipasem. Am făcut câţiva paşi înapoi, vrând să mă 
îndepărtez de brațele lui care bâjbâiau, întinse, şi tocmai 
atunci l-am văzut pe Victor aruncându-l pe Eric într-un 
perete şi trântind-o pe spate pe Pam, apoi aruncându-se 
peste ea chiar sub ochii mei. I-a țintuit umerii de pământ şi a 
muşcat-o de gât. 

Pam şi-a ridicat privirea spre mine, cu un calm sinistru pe 
chip. 

— Fă-o, m-a îndemnat. 

— Nu, m-am opus, temându-mă să n-o rănesc chiar pe 
Pam. 

— Fă-o, a repetat ea. 

Era absolut convingătoare. Şi-a repezit mâinile în sus, 
apucându-l pe Victor de ambele antebrațe, imobilizându-l 
apoi la pământ. 

Eric tocmai se ridica în picioare, clătinându-se, cu sângele 
picurându-i din rănile de la cap, de la braţ şi dintre coaste. Îl 
muşcase pe Victor cel puţin o dată, dacă judecam după gura 
lui înroşită. Mi-am coborât privirea spre Pam, care se ținea 
de duşmanul nostru cu toate rezervele ei de energie. Mi-a 
făcut un semn de încuviințare şi şi-a întors capul într-o 
parte. Apoi, a închis ochii. Mi-aş fi dorit să pot face şi eu 
acelaşi lucru. Am inspirat adânc şi m-am repezit la el cu 


spada. 

PAM L-A ÎMPINS PE VICTOR de pe ea şi a sărit în picioare. 
Îmi fusese atât de frică să n-o omor pe Pam, încât nu lovisem 
cu destulă forță. Spada nu-l tăiase de tot pe Victor, însă 
reuşisem să-i retez coloana vertebrală. Se înfipsese în os şi 
nu mai puteam s-o scot de-acolo. Îngrozită de mine însămi, 
de senzația avută când îl tăiasem pe Victor, m-am tras înapoi 
şi mi-am acoperit gura cu palmele. 

Atunci, Pam a smuls spada din rană şi l-a decapitat pe 
Victor. 

— Predă-te, i-a cerut Eric cu voce gravă lui Akiro, care era 
rănit. 

Akiro a scuturat din cap. Rana de la gât îl împiedica să 
vorbească. 

— Foarte bine, atunci, a rostit Eric, plictisit. L-a apucat de 
cap pe Akiro şi i-a frânt gâtul. Pocnetul s-a auzit clar şi a fost 
profund dezgustător. M-am întors cu spatele, simțindu-mi 
stomacul cum zvâcneşte, chiar dacă-i porunceam să stea la 
locul lui şi să tacă. Şi, în timp ce Akiro zăcea neputincios, 
Eric l-a străpuns cu ţepuşa. 

Şi totul s-a sfârşit. Victor şi toți slujitorii lui vampiri — ca şi 
toți slujitorii lui umani - erau morți. Destui erau vampirii 
care se descompuneau ca să schimbe calitatea aerului. 

M-am lăsat să cad pe un scaun. De fapt, mi-am pierdut 
controlul asupra propriilor picioare, şi întâmplarea a făcut ca 
un scaun să se nimerească sub mine. 

Thalia plângea de durere din cauza brațului ei amputat, 
însă se lupta din greu cu această manifestare de slăbiciune. 
Indira stătea pe podea, arătând epuizată, dar veselă. Maxwell 
Lee, Parker şi Rubio aveau răni mai puţin însemnate. Pam şi 
Eric erau plini de sânge, atât dintr-al lor, cât şi de-al lui 
Victor. Palomino s-a apropiat încet de Rubio şi l-a cuprins în 
braţe, atrăgându-l şi pe Parker în îmbrăţțişare. Colton 
îngenunchease lângă răposata Audrina, plângând. 


Nu-mi mai doream să văd vreodată o altă bătălie, mică sau 
mare, în toată viața mea. Îmi priveam iubitul, soțul, şi îl 
vedeam ca pe un străin. El şi Pam stăteau față-n faţă, 
ținându-se de mâini şi zâmbindu-şi fericiți printre petele de 
sânge. Apoi, s-au prăbuşit pur şi simplu unul peste celălalt, 
iar Pam a izbucnit într-un râs care-i tăia răsuflarea. 

— Am reuşit! zicea. Am reuşit! Suntem liberi. 

Până când o să se-abată peste noi Felipe de Castro ca o 
tonă de cărămizi, vrând să afle ce s-a întâmplat cu regentul 
lui, m-am gândit, dar fără s-o spun cu voce tare. A: pentru că 
nu eram sigură că pot să vorbesc. B: deja ne întrebaserăm ce 
s-ar putea întâmpla, însă părerea lui Eric fusese că era mai 
bine să cerem iertarea, decât permisiunea. 

Mustapha vorbea la telefonul lui mobil, mare cam cât un 
greiere. 

— Warren, n-are sens să mai intri, frate, zicea el. Treaba s- 
a făcut. Bine țintit. Mda, l-am terminat. 

— Domnule şerif, plecăm spre casă, dacă nu mai aveți 
nevoie de noi, l-am auzit spunând pe Parker. Slăbănogul o 
susținea pe Palomino dintr-o parte, iar Rubio o sprijinea de 
cealaltă. Toţi erau destul de şifonați, într-un fel sau în altul. 

— Puteţi să plecaţi, a încuviințat Eric. Mânjit de sânge 
cum era, tot avea autoritatea conducătorului. Ați răspuns la 
chemarea mea şi v-aţi îndeplinit misiunile. Veţi fi răsplătiți. 

Palomino, Rubio şi Parker s-au ajutat reciproc să ajungă la 
uşa din spate. După fețele lor, sigur sperau ca Eric să nu-i 
mai cheme multă, foarte multă vreme, oricare ar fi fost 
răsplata. 

Indira s-a târât până la Thalia, lipindu-i brațul retezat de 
umăr şi împingându-l cu putere. Apoi, l-a ținut acolo, veselă. 
Indira era persoana cea mai fericită din club. 

— Are vreun efect? am întrebat-o pe Pam, arătându-i spre 
îmbinarea umăr-braț. Pam tocmai ştergea spada însângerată 
pe hainele lui Akiro. Gâtul acestuia aproape că dispăruse: 
părțile rănite se dezintegrează mai repede decât cele 
nevătămate. 

— Uneori, mi-a răspuns ea, ridicând din umeri. Din 
moment ce Thalia e atât de bătrână, are o şansă. E un proces 


mai puțin dureros şi mai puțin consumator de timp decât 
regenerarea. 

— Thalia, pot să-ţi dau nişte sânge? am întrebat-o. Nu 
cred că avusesem vreodată curajul să mă adresez Thaliei 
direct, însă sigur puteam să-i aduc câteva sticle cu sânge, ba 
chiar aş fi fost bucuroasă. Ea şi-a ridicat privirea spre mine, 
cu ochii plini de lacrimi apărute fără voie. Era evident că se 
forța să stea nemişcată. 

— Nu, decât dacă vrei să-mi donezi personal, mi-a 
răspuns, în engleza ei cu accent pronunţat. Însă Eric n-ar fi 
mulțumit dac-aş bea de la tine. Immanuel, îmi dai o gură? 

— Foarte bine, a zis el. Firavul coafor părea destul de 
amețit. 

— Eşti sigur? l-am întrebat. Nu prea pari în apele tale. 

— Pe naiba, sunt bine, a ripostat Immanuel, 
neconvingător. Tipul care mi-a omorât sora e mort. Aşa că 
mă simt bine. 

Nu părea, dar eram sigură că nici eu nu arătam prea bine. 
Spusesem tot ce se putea, aşa că m-am aşezat şi l-am privit 
pe Immanuel lăsându-se stângaci pe vine în fața scaunului 
pe care stătea Thalia. Diferența de înălțime nu era în 
favoarea lor. Aşa că Thalia şi-a înfăşurat brațul nevătămat pe 
după gâtul lui Immanuel şi şi-a înfipt colții în el, fără alte 
discuții. Expresia feței lui Immanuel s-a schimbat, de la 
apatică la extatică. 

Thalia făcea zgomot când se hrănea. 

Indira stătea lungită alături de ea, în sariul ei scăldat în 
sânge, ținând răbdătoare brațul retezat la locul lui. Şi, pe 
măsură ce Thalia continua să bea, observam că brațul arăta 
din ce în ce mai natural. Degetele s-au îndoit. Am privit 
uluită, însă acesta nu era decât un eveniment extrem în plus, 
într-o seară plină de asemenea evenimente. 

Pam părea puţin descumpănită acum, că sărbătorirea 
victoriei împreună cu Eric se sfârşise, şi-l vedea pe Immanuel 
oferindu-şi sângele altcuiva. L-a întrebat pe Mustapha dacă 
nu vrea să-i dea el un pic, iar el i-a răspuns ridicând din 
umeri. 

— Intră în sarcinile de serviciu, a zis, trăgându-şi în jos 


gulerul tricoului său negru. Pam arăta incredibil de palidă în 
comparaţie cu Mustapha, iar dinţii acestuia s-au dezvelit 
într-o strâmbătură când ea l-a muşcat. După altă secundă 
însă, şi el a părut mai fericit. 

Eric a venit la mine, strălucind de bucurie. Niciodată 
bucuria provocată de ruperea legăturii nu fusese mai pură 
pentru mine, fiindcă nu voiam să ştiu ce simte, nici măcar 
un pic. M-a cuprins în brațe, m-a sărutat entuziast, însă tot 
ce simțeam eu era mirosul de sânge. El era ud de sânge. Şi 
lichidul mi se impregna şi mie peste tot: pe rochie, pe brațe şi 
pe piept. 

După un minut, s-a tras înapoi, încruntându-se. 

— Sookie? mi-a zis. Tu nu te bucuri? 

Am încercat să mă gândesc ce-aş fi putut să spun. Mă 
simțeam ca o ipocrită. 

— Eric, mă bucur pentru că n-o să ne mai facem griji din 
cauza lui Victor. Şi ştiu că asta e ceea ce am plănuit. Dar 
după părerea mea, când eşti înconjurat de cadavre şi de 
fragmente de cadavre, nu prea e locul potrivit pentru o 
sărbătorire, plus că în viața mea n-am fost mai puţin încinsă 
decât în clipa de faţă. 

M-a privit cu ochii mijiți. Nu-i plăcea că aduceam norii de 
ploaie peste parada lui triumfătoare. De înţeles. 

Şi asta era problema, nu-i aşa? Toate astea mi se păreau 
de înțeles. Dar tot le uram, mă uram pe mine însămi, nu 
eram prea mândră de oricine altcineva. 

— Tu ai nevoie de sânge, i-am zis. Îmi pare sincer rău că ai 
fost rănit, aşa că dă-i bătaie, bea. 

— Tu eşti o ipocrită, şi eu o să beau, a replicat, şi n-a mai 
stat pe gânduri. 

M-a durut. Şi nu m-a făcut să mă simt bine, ceea ce 
reprezenta o reacție tipică pentru vampiri. Lacrimile îmi 
şiroiau pe faţă, fără să vreau. Într-un chip ciudat, simţeam 
că durerea e meritată, justificată... dar în acelaşi timp 
înțelegeam că eram într-un punct de cotitură al relației 
noastre. 

Relația noastră fusese marcată de o mie de puncte de 
cotitură, aveam impresia. 


Deodată, Bill şi-a făcut apariţia lângă umărul meu, fixând 
cu privirea gura lui Eric pe gâtul meu. Expresia lui era una 
complexă: furie, revoltă, poftă. 

Eram pregătită pentru ceva simplu, şi eram pregătită ca 
durerea să înceteze. I-am întâlnit privirea lui Bill. 

— Domnule şerif, a zis Bill. Vocea nu-i sunase niciodată 
atât de catifelată. Eric a tresărit şi am ştiut că l-a auzit pe 
Bill, am ştiut că-şi dădea seama că trebuie să se oprească. 
Dar nu s-a oprit. 

M-am scuturat din starea mea de letargie şi de 
autodezgust, l-am prins pe Eric de lobul urechii şi l-am ciupit 
cât de tare am putut. 

S-a desprins de mine cu un icnet. Gura îi era plină de 
sânge. 

— Bill o să mă ducă la mine acasă, i-am zis. Vorbim 
mâine-noapte. Poate. 

Eric s-a aplecat să mă sărute, dar m-am cutremurat. Nu 
cu gura aia însângerată! 

— Mâine, mi-a mai zis Eric, cercetându-mi fața cu privirea. 
Apoi, s-a întors şi a strigat: Ascultaţi, toată lumea! Trebuie să 
începem curăţenia în club! 

S-au auzit gemete ca de copii cărora li se cere să-şi strângă 
jucăriile. Immanuel s-a dus la Colton şi l-a ajutat să se 
ridice. 

— Poţi să stai la mine, i-a propus. Nu e departe. 

— Nu pot să dorm, a răspuns Colton. Audrina e moartă. 

— Trecem noi şi peste noaptea asta, l-a consolat 
Immanuel. 

Cei doi bărbați au ieşit din Fangtasia, cu umerii lăsați de 
epuizare şi mâhnire. M-am gândit ce părere or avea despre 
răzbunarea lor acum, că fusese dusă la îndeplinire, dar ştiam 
că n-o să-i întreb niciodată aşa ceva. Poate că nici n-o să-i 
mai văd vreodată. 

Bill m-a cuprins cu un braţ când m-am poticnit puţin, şi 
mi-am seama că mă bucur de prezența lui alături de mine. 
Ştiam că n-aş fi fost în stare să conduc. Mi-am găsit geanta, 
în care încă aveam vreo două țepuşe, şi mi-am scos cheile 
dintr-un buzunar exterior. 


— Bubba unde s-a dus? l-am întrebat. 

— Îi place să dea târcoale pe lângă vechiul Civic 
Auditorium, mi-a răspuns Bill. Tot dădea spectacole acolo. 

Am clătinat din cap a încuviințare. Eram prea istovită ca 
să mai spun ceva. 

Bill n-a mai vorbit pe tot drumul până acasă, ceea ce a fost 
o binecuvântare. Am privit fix, prin parbriz, întunericul 
nopții, întrebându-mă cum mă voi simți mâine. Fuseseră 
multe morți, şi totul se petrecuse foarte repede şi sângeros: 
ca în filmele acelea încărcate de violență şi pornografie. 
Văzusem câteva secunde dintr-un film din seria Saw, când 
eram acasă la Jason. Îmi ajunseseră. 

Eram absolut convinsă de faptul că Victor fusese cel care 
declanşase toate acestea, prin intransigența lui. Dacă Felipe 
ar fi pus pe altcineva la conducerea Louisianei, toată 
catastrofa asta nu s-ar mai fi produs. Puteam oare să dau 
vina pe Felipe? Nu, povestea trebuia să se încheie aici. 

— La ce te gândeşti? m-a întrebat Bill, în timp ce înaintam 
pe alee. 

— Mă gândesc la răspundere, la vină şi la crime, i-am 
răspuns. 

A încuviințat, cu o simplă înclinare a capului. 

— Şi eu. Sookie, ştii că Victor a făcut tot posibilul să-l 
provoace pe Eric. 

Am oprit în spatele casei şi mi-am întors fața spre el, cu o 
privire întrebătoare şi cu mâna pe clanţa portierei. 

— Da, a zis Bill. A făcut tot posibilul să-l provoace pe Eric 
să reacționeze cumva, astfel încât să-l poată ucide fără să fie 
obligat la justificări. Numai datorită faptului că ne-am 
plănuit mai bine mişcările s-a întâmplat ca Eric să scape cu 
viață, şi Victor, nu. Ştiu că tu îl iubeşti pe Eric. 

Tonul lui rămăsese calm şi liniştit chiar şi la ultima 
afirmație, şi numai cutele din jurul ochilor îmi spuneau cât 
efort îl costa să vorbească. 

— Tu trebuie să fii bucuroasă, a continuat el, şi mâine 
poate chiar o să fii entuziasmată că toată situația asta s-a 
sfârşit aşa cum s-a sfârşit. 

Mi s-a strâns gura pungă timp de câteva secunde, până 


mi-am formulat în minte răspunsul. 

— Îl prefer în viață pe Eric, decât pe Victor, am zis. Ai 
dreptate. 

— Şi ştii că violența era singura cale de a obţine acest 
rezultat. 

Puteam să înțeleg şi asta. Am clătinat aprobator din cap. 

— Şi-atunci, de ce atâtea frământări? m-a întrebat Bill. 
Insista să scoată o reacție din partea mea. 

Mi-am luat mâna de pe clanţă şi m-am întors cu fața spre 
el. 

— Pentru că a fost sângeros şi îngrozitor, şi au avut de 
suferit destui, i-am răspuns, mirată eu însămi de mânia din 
voce. 

— Tu crezi că Victor ar fi putut să moară fără vărsare de 
sânge? Crezi că ai lui n-ar fi făcut tot posibilul ca să-i 
împiedice moartea? Ţi-ai închipuit că n-o să moară nimeni 
altcineva? 

Vocea lui era atât de calmă şi lipsită de reproş, încât nu m- 
am înfuriat. 

— Bill, n-am crezut niciodată nimic din toate astea. Dar să 
le pui la cale e una, şi să le vezi în realitate e cu totul altceva. 

Dintr-odată, eram  sătulă de subiectul acesta. Se 
întâmplase, gata, acum trebuia să găsesc o modalitate să trec 
peste toate astea. 

— Ai cunoscut-o pe regina Oklahomei? l-am întrebat. 

— Da, mi-a răspuns, cu evidentă precauţie în glas. De ce 
mă-ntrebi? 

— Înainte să moară, într-un fel, Appius l-a însurat cu ea. 

Aici chiar l-am şocat pe Bill. 

— Eşti sigură? 

— Da. În sfârşit, mi-a spus, după ce Pam a făcut tot 
posibilul, doar că nu i-a băgat mâna în fund şi l-a scormonit 
cu degetele, doar-doar îl determină să vorbească. 

Bill şi-a întors fața de la mine, dar nu înainte să-i zăresc 
zâmbetul pe care încerca să şi-l stăpânească. 

— Pam e foarte încăpățânată când ţine morțiş ca Eric să 
acționeze într-un anumit fel. Ţi-a spus ceva Eric despre cum 
are de gând să rezolve situația? 


— Încearcă să scape, dar, evident, Appius a semnat ceva. 
Când mi-a zis Appius, înainte să moară, că n-am cum să 
rămân cu Eric, n-am ştiut la ce se referea. Mă gândeam că 
Eric n-o să mai vrea să-şi piardă vremea cu mine când o să 
fiu bătrână şi zbârcită sau c-o să ne certăm şi-o să ne 
despărțim, ori altceva... Of, nu ştiu. Că s-ar întâmpla ceva 
care să ne despartă, la asta credeam că se referă. 

— Şi uite că s-a întâmplat acum. 

— Păi... da. 

— Ştii că va fi obligat să te lase baltă dacă se însoară cu 
regina? Dacă va face parte dintr-o familie regală, Eric clar va 
avea dreptul să se hrănească şi cu sângele oamenilor, ba 
chiar să aibă o favorită din rândul oamenilor, însă soţie nu 
poate avea. 

— Asta mi-a dat şi el de înţeles. 

— Sookie... să nu faci ceva necugetat. 

— Deja am rupt legătura dintre noi. 

După o tăcere prelungită, Bill mi-a zis: 

— Asta e bine, fiindcă legătura implica riscuri pentru 
amândoi. 

Nu era tocmai o noutate. 

— Într-un fel, îmi cam lipseşte legătura aia, i-am 
mărturisit; dar, în acelaşi timp, e o uşurare că a dispărut. 

Bill n-a comentat deloc. Foarte prudent. 

— Tu ai avut vreodată...? l-am întrebat. 

— O singură dată, demult, mi-a răspuns. 

Dar se vedea că nu vrea să vorbească despre asta. 

— S-a sfârşit cu bine? 

— Nu, a zis Bill. Tonul lui era categoric şi nu mă îndemna 
câtuşi de puţin să continui acest fir al discuţiei. Las-o baltă, 
Sookie, mi-a zis apoi. Ți-o spun nu ca fost iubit, ci ca prieten. 
Lasă-l pe Eric să ia singur hotărârea care-l priveşte. Nu-i 
pune întrebări. Cu toate că nu ne suportăm, ştiu că Eric va 
face tot posibilul să iasă din situația asta, pur şi simplu 
pentru că iubeşte libertatea. Oklahoma e foarte frumoasă, şi 
Eric iubeşte frumusețea, dar o are deja la tine. 

Ar fi trebuit să mă simt mai bine, dac-aş fi putut să 
apreciez complimentul. M-am întrebat care o fi numele 


adevărat al reginei. Deseori, guvernantul era denumit după 
ținutul pe care-l cârmuia; vorbind despre Oklahoma, Bill nu 
voise să spună că statul era frumos, ci femeia care guverna 
peste creaturile nopții. 

Văzând că nu răspund, Bill a continuat: 

— Ea are şi foarte multă putere. Mai precis, teritoriu, 
acoliți, proprietăţi, bani din petrol. 

Şi ştiam amândoi că Eric iubea puterea. Nu una deplină — 
niciodată nu-şi dorise să fie rege —, însă îi plăcea să dea tonul 
în comitatul lui. 

— Înţeleg ce înseamnă puterea, am zis. Şi înţeleg că eu n-o 
am. Vrei să iei maşina ca să te duci acasă sau o laşi aici şi o 
tai prin pădure? 

— Mă duc prin pădure, mi-a răspuns, întinzându-mi 
cheile. 

Nu mai era nimic de spus. 

— Mersi, i-am zis. 

Am deschis uşa verandei, am intrat, am încuiat-o după 
mine, după care am descuiat uşa din spate şi am pătruns în 
casă, aprinzând lumina din bucătărie. În casă domnea o 
pustietate tăcută, care imediat mi s-a părut liniştitoare, iar 
instalația de aer condiționat făcea tot posibilul să fie răcoare. 

Cu toate că scăpasem din bătălia de la Fangtasia mai bine 
decât oricine altcineva, cel puțin din punct de vedere fizic, 
mă simțeam zdrobită şi strivită. Mâine o să mă doară totul. 
Mi-am desfăcut centura lată şi-am pus la loc cutia cluviel dor 
în sertarul pentru machiaj. Mi-am scos rochia pătată, m-am 
dus pe veranda din spate s-o pun la înmuiat în apă rece, în 
maşina de spălat, după care am făcut un duş, dând apa cât 
de fierbinte puteam să suport. În timp ce mă frecam peste tot 
cu buretele, am schimbat temperatura apei, la rece. Când am 
ieşit să mă şterg, eram încântător de curată şi de 
îimprospătată. 

M-am gândit dacă o să mă apuce plânsul sau o să stau să 
mă rog într-un colț, cu ochii larg deschişi, pentru tot restul 
nopții. Totuşi, niciuna dintre aceste reacții n-a pus stăpânire 
pe mine. M-am suit în pat simțindu-mă eliberată, de parcă aş 
fi trecut cu succes de o operație chirurgicală sau mi-ar fi ieşit 


bine rezultatele de la o biopsie. 

În timp ce mă făceam ghem şi mă pregăteam de somn, mi- 
a venit în minte ceva: faptul că puteam să dorm într-o noapte 
ca asta era aproape mai îngrozitor decât orice altceva. 

TOATE FEMEILE DIN LIVINGUL MEU erau fericite. Drept e 
că unele erau mai fericite decât altele, dar niciuna nu era 
nefericită. Se aflau aici ca să-i aducă daruri cuiva care le 
merită şi se bucurau că Tara avea să nască gemeni. Toate 
acele foițe de mătase galbene, verzi, albastre şi roz alcătuiau 
un morman aproape copleşitor, însă Tara primea o mulțime 
de lucruri necesare şi dorite. 

Dermot ne ajuta, discret, aducând gustări şi strângând 
ambalajele rupte de pe podea, ca să rămână curată. Câteva 
dintre musafirele mele mai vârstnice ajunseseră clar în 
stadiul de a nu mai fi sigure pe picioarele lor, aşa că nu era 
cazul să avem pe podea ceva care să le facă să alunece. Erau 
prezente şi mama şi bunica lui JB - bunica lui avea şaptezeci 
şi cinci de ani bătuți pe muchie. 

Mai devreme, când bătuse Dermot la uşa din spate, îl 
lăsasem să intre şi mă întorsesem la cafeaua mea, fără să 
rostesc o vorbă. Imediat cum l-am văzut intrând pe uşă, m- 
am simțit considerabil mai bine. Poate că nu observasem 
contrastul în aceste ultime câteva săptămâni din cauză că 
fusesem prea învăluită de legătura aceea de sânge. Fusesem 
sub influența prea multor lucruri supranaturale. Nu puteam 
afirma că mă simțeam mai bine doar pentru că eram pe cont 
propriu, însă în mod cert asta mă făcea să fiu mai în contact 
cu realitatea. 

După ce musafirele mele l-au privit mai bine pe Dermot şi 
şi-au dat seama cât de mult seamănă cu Jason, multe 
sprâncene s-au ridicat a mirare. Le-am spus că e un văr mai 
îndepărtat de prin Florida, şi am citit în multe minţi că 
doamnele respective îşi propuneau să-şi consulte arborele 
genealogic, ca să găsească prin Florida vreo legătură cu 
familia mea. 

Astăzi, mă simțeam eu însămi. Simțeam că fac ce trebuie, 
în comunitatea în care trăiesc. Poate că nici măcar nu eram 


una şi aceeaşi persoană cu cea care participase la măcelul 
din noaptea trecută. 

Am sorbit din paharul meu. Punciul îi ieşise bine lui 
Maxine, tortul pe care-l luasem de la cofetărie era delicios, 
crochetele mele din caşcaval erau crocante şi doar puțin 
picante, iar nucile de pecan sărate fuseseră prăjite exact cât 
trebuia. Am jucat Baby Bingo în timp ce Tara îşi desfăcea 
cadourile, strălucind de bucurie şi spunând „Mulțumesc!” 
cam de un milion de ori. 

Mă simțeam tot mai mult ca vechea Sookie Stackhouse, pe 
măsură ce petrecerea se desfăşura. 

Eram printre oameni pe care-i înțelegeam, făceam o faptă 
bună. 

Ca un fel de bonus, bunica lui JB mi-a spus o poveste 
încântătoare despre bunica mea. Una peste alta, o după- 
amiază plăcută. 

Când am ajuns în bucătărie cu o tavă plină de vase 
murdare, mi-am zis: Asta e fericirea. Azi-noapte nu eram eu, 
cea adevărată. 

Şi totuşi, fusesem. Ştiam - chiar în timp ce gândeam toate 
acestea — că n-o să mă pot păcăli singură. Mă schimbasem ca 
să pot supraviețui şi plăteam prețul acestei supraviețuiri. 
Trebuia să fiu dispusă la schimbări pentru tot restul vieții, 
fiindcă altfel, tot ce mă silisem să fac ar fi fost zadarnic. 

— Te simţi bine, Sookie? s-a interesat Dermot, când a venit 
să aducă o nouă serie de pahare. 

— Da, mersi. Am încercat să-i zâmbesc, dar nu mi-a ieşit 
decât o palidă sforțare. 

S-a auzit o bătaie la intrarea din spate. Am presupus că ar 
fi o musafiră întârziată, care încerca să se strecoare fără să 
bată la ochi. 

Când colo, era domnul Cataliades. Purta costum, ca 
totdeauna, însă pentru prima dată mi s-a părut, cumva, cât 
se poate de nepotrivit îmbrăcat. Nu părea chiar atât de 
ascuns ca de obicei, însă zâmbea politicos. Am rămas uluită 
la vederea lui şi nu eram întru totul convinsă că aş vrea să 
stăm de vorbă, însă dacă tot era cel care putea să-mi 
răspundă la marile întrebări despre viața mea, nu prea 


aveam de ales. 

— Intraţi, l-am invitat, dându-mă înapoi şi deschizând larg 
uşa. 

— Domnişoară Stackhouse, a rostit el, protocolar. Îţi 
mulțumesc pentru buna primire. 

L-a fixat cu privirea pe Dermot, care spăla vasele cu mare 
grijă, mândru că-i încredințasem porțelanurile lui Buni. 

— Tinere, a rostit, în chip de salut. 

Dermot s-a întors cu fața şi a încremenit. 

— Dermot mă numesc, a zis, după care şi-a reluat treaba, 
deşi îmi dădeam seama că se străduia cu disperare să 
gândească. 

— Ai un eveniment social? m-a întrebat domnul 
Cataliades. Îmi dau seama că sunt multe femei în casă. 

Eu nici măcar nu sesizasem cacofonia de voci feminine 
plutind pe hol, însă suna de parcă ar fi fost şaizeci de femei 
în living, nu doar douăzeci şi cinci. 

— Da, am încuviințat. Am. E o petrecere cu cadouri pentru 
venirea pe lume a copiilor unei prietene de-a mea. 

— Poate ar fi mai bine să stau la masa dumitale din 
bucătărie până se termină? a propus el. Poate şi să gust 
ceva? 

Amintindu-mi de bunele maniere, am zis: 

— Desigur, vă rog să vă serviţi cu orice! 

I-am pregătit la repezeală un sendviş cu şuncă, am scos 
ceva cartofi prăjiți şi murături, după care am umplut o altă 
farfurie cu bunătăți de la petrecere. Ba chiar i-am turnat şi 
un pahar de punci. 

Ochii negri ai domnului Cataliades s-au aprins la vederea 
mâncării din fața lui. N-o fi fost la fel de sofisticată ca 
meniurile lui obişnuite (cu toate că, din câte ştiam, prefera să 
mănânce şoareci cruzi), dar a înfulecat cu zel. Dermot părea 
în largul lui, chiar dacă nu tocmai relaxat, față de prezența în 
aceeaşi încăpere cu avocatul, aşa că i-am lăsat să se 
descurce cum pot mai bine şi m-am întors în living. Gazda 
nu trebuie să lipsească prea multă vreme: nu e politicos. 

Între timp, Tara îşi desfăcuse toate cadourile. Asistenta ei 
de la magazin, Mckenna, notase pe o listă toate cadourile şi 


de la cine fuseseră primite. Fiecare vorbea despre propriile 
experienţe cu travaliul şi cu naşterea — o, ce veselie — şi Tara 
înfrunta tirul de întrebări despre ginecologul şi obstetricianul 
ei, despre spitalul în care urma să nască, despre cum se 
gândea să-şi boteze copiii, dacă se ştia sexul gemenilor, cât 
mai era până la data preconizată şi aşa mai departe. 

Treptat, musafirele au început să se rărească, iar după ce 
au plecat toate, a trebuit să mă eschivez în fața sincerelor 
oferte de colaborare primite de la Tara, de la soacra ei şi de la 
Michele, iubita lui Jason, referitoare la spălatul vaselor. 

— Nu, mersi, le-am zis. Lăsaţi-le aici, e treaba mea, şi 
parcă am auzit cuvintele bunicii ieşind de pe propriile mele 
buze. Aproape că mi-a venit să râd. Dacă n-aş fi avut în 
bucătărie un demon şi o zână, poate chiar aş fi râs. Am 
încărcat toate cadourile primite de Tara în maşina ei şi a 
soacrei, iar Michele m-a informat că ea şi Jason planificaseră 
pentru următorul weekend un grătar cu peşte şi că voiau să 
vin şi eu. l-am răspuns c-o să văd, că sună minunat. 

A fost o mare uşurare când au plecat toate ființele umane. 

M-aş fi aruncat în fotoliu şi aş fi stat să citesc o jumătate 
de oră, sau aş fi urmărit un episod din Jeopardy! înainte de a 
trece la curățenie, dacă nu m-ar fi aşteptat cei doi în 
bucătărie. Aşa că, în loc de relaxare, a trebuit să mă car cu 
alte farfurii şi pahare pentru spălat. 

Spre surprinderea mea, Dermot plecase. Nu-i observasem 
maşina pe alee, dar presupusesem că şi-o strecurase printre 
cele ale musafirelor de la petrecere. Domnul Cataliades 
stătea pe acelaşi scaun, bând dintr-o ceaşcă de cafea. Îşi 
dusese farfuria la chiuvetă. N-o spălase, dar şi-o dusese până 
acolo. 

— Gata, i-am zis. Au plecat. Nu l-ați mâncat pe Dermot, 
nu-i aşa? 

Mi-a zâmbit. 

— Nu, dragă domnişoară Stackhouse, nu l-am mâncat. Cu 
toate că, sunt convins, ar fi fost gustos. Dar sendvişul cu 
şuncă a fost delicios. 

— Mă bucur că v-a plăcut, am răspuns automat. Ascultați, 
domnule Cataliades, am găsit o scrisoare de la bunica mea. 


Nu sunt sigură că am înţeles corect relația dintre noi, sau 
poate doar nu înţeleg ce înseamnă că dumneavoastră sunteți 
tutorele meu. 

Lumina de pe fața lui a devenit şi mai strălucitoare. 

— Deşi mă cam grăbesc, voi face tot ce-mi stă în puteri ca 
să-ți risipesc nedumerirea. 

— OK, am zis, întrebându-mă de ce-o fi fost în grabă, dacă 
tot mai era urmărit; totuşi, nu aveam de gând să mă abat de 
la subiect. 

— Daţi-mi voie să  recapitulez toată povestea, şi 
dumneavoastră să-mi spuneți dacă am înţeles corect. 

A încuviințat, înclinându-şi țeasta rotundă. 

— Aţi fost prieten bun cu bunicul meu de sânge, Fintan. 
Fratele lui Dermot. 

— Da, geamăn cu Dermot. 

— Dar nu păreți să-l agreați cine ştie ce pe Dermot. 

— Nu, a răspuns, ridicând din umeri. 

Aproape că era să abordez subiectul tangenţial, dar m-am 
încăpățânat să-mi urmez firul gândirii. 

— Aşadar, Fintan încă trăia când ne-am născut eu şi 
Jason. 

Domnul Cataliades a încuviințat cu entuziasm. 

— Da, trăia. 

— Bunica mea afirma în scrisoare că i-aţi vizitat pe tata şi 
pe sora lui, copiii lui Fintan, în realitate. 

— Am fost acolo. 

— Aşadar, le-aţi dat — ne-aţi dat —- un dar? 

— Am încercat, dar nu era posibil să-l primiți toți. Nu toți 
aveați scânteia esențială. 

Era o frază pe care obişnuia s-o folosească Niall. 

— Ce înseamnă scânteia esențială? 

— Ce întrebare inteligentă! a exclamat domnul Cataliades, 
privindu-mă ca pe o maimuţă care a deschis uşa cuştii ca să- 
şi ia banana. Darul pe care i l-am dat dragului meu prieten 
Fintan a fost acela ca oricare dintre descendenții săi umani 
ar poseda scânteia esenţială să poată citi în minţile 
oamenilor, aşa cum pot eu. 

— Aşa că, după ce s-a dovedit că tatăl meu şi mătuşa 


Linda n-o aveau, v-aţi întors după ce ne-am născut eu şi 
Jason. 

A încuviințat iar. 

— Nu era absolut necesar să vă văd. În definitiv, darul 
fusese dat. Dar, vizitându-l pe Jason şi apoi pe dumneata, 
am putut să ştiu cu certitudine. Am fost foarte entuziasmat 
când te-am ţinut în braţe, deşi cred că sărmana dumitale 
bunică a fost înspăimântată. 

— Prin urmare, numai eu şi... 

Dar am înghițit numele lui Hunter înainte de a-l pronunța. 
Domnul Cataliades redactase testamentul lui Hadley, şi ea 
nu-l menţionase pe Hunter. Era posibil ca el nici să nu ştie 
că Hadley avea un copil. 

— Numai eu îl am, deocamdată, am continuat. Dar încă 
nu mi-ați explicat ce este cu scânteia. 

Mi-a adresat o privire şireată, parcă spunându-mi că era 
sigur că n-o să scoată nimic de la mine. 

— Scânteia esenţială nu este uşor de definit în termenii 
ADN-ului vostru, mi-a zis. Este o deschidere spre o altă lume. 
Unii oameni nu sunt, literalmente, capabili să creadă că 
există şi alte ființe în altă lume decât cea a noastră, ființe 
care şi ele au sentimente, şi drepturi, şi credințe, şi care 
merită să-şi ducă propriile existențe. Oamenii care se nasc cu 
scânteia esențială sunt născuţi ca să trăiască sau să 
realizeze ceva minunat, ceva uimitor. 

Eu făcusem ceva destul de uimitor noaptea trecută, dar 
sigur nu era şi minunat... În afară de cazul în care urăşti 
vampirii. 

— Buni avea scânteia esențială, am zis deodată. Motiv 
pentru care Fintan s-a gândit că o va regăsi în unul dintre 
noi. 

— Da, cu toate că, fireşte, el niciodată n-a vrut să-i ofer ei 
darul meu. 

Domnul Cataliades a îndreptat o privire melancolică spre 
frigider, aşa că m-am ridicat să-i prepar încă un sendviş cu 
şuncă. De data asta, i-am tăiat în felii şi câteva roşii 
proaspete şi i le-am pus pe o farfurioară, iar el şi le-a îndesat 
până la ultima fărâmă în sendviş, şi tot a reuşit să-l mănânce 


civilizat. Ei, asta zic şi eu supranatural. 

După ce-a terminat jumătate din sendviş, domnul 
Cataliades s-a oprit să-mi spună: 

— Fintan îi iubea pe oameni, şi în special pe femei, şi cel 
mai mult le iubea pe femeile umane care aveau scânteia 
esențială. Acestea nu sunt uşor de găsit. O adora în 
asemenea măsură pe Adele, încât a plasat portalul în pădure, 
ca s-o poată vizita mai uşor, şi mă tem că a fost îndeajuns de 
ştrengar, încât să... 

A venit rândul domnului Cataliades să se întrerupă şi să 
mă privească stânjenit, cântărindu-şi cuvintele. 

— Să-i ia corpul bunicului meu pentru un test-drive din 
când în când, am zis. Dermot l-a recunoscut pe Fintan în 
câteva dintre fotografiile de familie. 

— Mă tem că a fost un lucru foarte răutăcios din partea 
lui. 

— Da, am răspuns apăsat. A fost cât se poate de răutăcios. 

— Avea speranţe mari când s-a născut tatăl dumitale, iar 
eu am venit aici a doua zi ca să-l examinez, însă era destul 
de normal, deşi, fireşte, atrăgător şi magnetic, ca toți cei care 
au, parțial, ascendență în neamul zânelor. Şi Linda, a doua 
născută, era la fel. Şi îmi pare foarte rău pentru povestea cu 
cancerul: n-ar fi trebuit să se întâmple. O pun pe seama 
mediului înconjurător. Ea ar fi trebuit să se bucure de o 
sănătate perfectă toată viața. Poate că dacă Fintan ar mai fi 
trăit, şi Linda şi-ar fi păstrat sănătatea. 

Domnul Cataliades a ridicat din umeri. 

— Adele a încercat să ia legătura cu Fintan, să-l întrebe 
dacă nu putea face ceva pentru Linda, însă el deja murise. 

— Mă întreb de ce n-o fi folosit cutia magică, s-o vindece 
de cancer pe tanti Linda. 

— Nu ştiu, a zis el, aparent cu regret. Din câte am 
cunoscut-o pe Adele, îmi imaginez că a considerat că n-ar fi 
creştineşte. Este posibil ca pe vremea aceea să nici nu-şi mai 
fi amintit că o are, sau s-o fi privit doar ca pe un simbol 
romantic al iubirii, dar nimic mai mult. La urma urmei, până 
ca maladia fiicei sale să devină evidentă, trecuseră destui ani 
de când îi dădusem darul din partea lui Fintan. 


M-am străduit din răsputeri să mă gândesc cum să 
concentrez conversaţia, astfel încât să aflu ceea ce trebuia să 
ştiu. 

— Şi de ce - Doamne, iartă-mă! — credeți că telepatia ar fi 
un dar atât de grozav? l-am întrebat, luându-mă gura pe 
dinainte. 

Pentru prima oară, a părut uşor indispus. 

— Am considerat că le-ar oferi descendenților lui Fintan un 
avantaj față de ceilalți oameni, pentru tot restul vieţii, să ştie 
ce gândesc şi ce pun la cale alții, mi-a explicat. Şi, din 
moment ce sunt aproape în totalitate demon, şi aveam darul 
acesta de dat, mi s-a părut că ar fi unul splendid. Ar fi fost 
minunat chiar şi pentru o zână! Dacă străbunicul dumitale 
ar fi cunoscut intenţia acoliților lui Breandan de a-l ucide, ar 
fi strivit rebeliunea chiar înainte de a izbucni. Tatăl dumitale 
s-ar fi salvat, ca şi mama dumitale, de la înec, dac-ar fi ştiut 
că i se întinsese o capcană. 

— Dar toate astea nu s-au întâmplat. 

— Zânele pursânge nu au calități telepatice - cu toate că 
pot uneori să transmită mesaje, nu sunt capabile să 
recepționeze răspunsul —, iar tatăl dumitale nu avea scânteia 
esențială. 

Conversaţia noastră părea că se învârteşte în cerc. 

— Prin urmare, totul se reduce la asta: fiindcă erați amici 
atât de buni, Fintan v-a cerut să le faceți descendenților lui şi 
ai lui Adele un dar, şi să le fiți — să ne fiți — tutore. 

— Corect, m-a aprobat domnul Cataliades, zâmbind. 

— Aţi fost dispus să acceptați şi ați fost de părere că 
telepatia ar fi un dar clasa-ntâi. 

— Corect, încă o dată. Deşi se pare că m-am înşelat. 

— Aşa e. Şi ați oferit darul acesta în cine ştie ce mod 
misterios, demonic... 

— Nu chiar atât de misterios, m-a întrerupt el, indignat. 
Adele şi Fintan au băut fiecare câte un degetar din sângele 
meu. 

OK, eu chiar nu puteam să mi-o imaginez pe bunica 
făcând una ca asta. Dar, în definitiv, nu mi-o închipuiam nici 
cuplându-se cu o zână. După cum stăteau lucrurile, devenea 


evident că o cunoscusem foarte bine pe bunica în unele 
privințe, şi absolut deloc în altele. 

— L-am turnat în vin şi ei i-am spus că e dintr-o recoltă 
specială, mi-a mărturisit domnul Cataliades. Şi, într-un fel, 
aşa şi era. 

— OK, ați mințit. Asta nu e cine ştie ce surpriză, am 
comentat. 

Cu toate că Buni era inteligentă, nu glumă, şi sunt 
convinsă că avusese cel puțin o bănuială. Mi-am fluturat 
mâinile în aer. Puteam să mă gândesc şi mai târziu la asta. 

— Bine, bine. Aşadar, după ce v-au înghițit amândoi 
sângele, oricare dintre descendenții lor urma să aibă puteri 
telepatice, dacă avea şi scânteia asta esențială. 

— Corect, a zis, zâmbindu-mi atât de larg, încât m-am 
simţit de parcă aş fi luat calificativul excepţional la un test. 

— Iar bunica mea n-a folosit niciodată cutia cluviel dor. 

— Nu, este ceva care se foloseşte o singură dată. Un dar 
foarte frumos, din partea lui Fintan, pentru Adele. 

— Eu pot s-o folosesc ca să-mi elimine puterile telepatice. 

— Nu, draga mea, ar fi ca şi cum ţi-ai dori să ţi se scoată 
splina sau rinichii. Totuşi, este un gând interesant. 

Prin urmare, n-aveam cum să-l ajut pe Hunter în această 
privință. Şi nici pe mine. Fir-ar să fie! 

— Dar pot să omor pe cineva cu ea? 

— Da, desigur, dacă este vorba de cineva care ameninţă o 
persoană iubită. În mod direct. N-ai putea să provoci moartea 
inspectorului dumitale fiscal... decât, să zicem, dacă l-ai 
vedea deasupra fratelui dumitale, cu o secure în mână. 

— Faptul că Hadley şi-a făcut de cap cu regina să fie o 
coincidență? 

— Nu tocmai, fiindcă ea era parțial zână şi, după cum ştii, 
cei care sunt parțial zâne prezintă o mare atracție pentru 
vampiri. Nu este decât o chestiune de timp până când va 
intra în bar un vampir şi te va vedea. 

— El a fost trimis de regină. 

— Ca să vezi, a zis Cataliades, fără să pară câtuşi de puţin 
surprins. Regina nu m-a întrebat niciodată despre darul 
acesta, iar eu nu i-am spus niciodată că-ţi sunt tutore. Ea nu 


acorda niciodată o prea mare atenție lumii zânelor, în afară 
de cazurile în care-şi dorea să bea sânge de zână. În mod 
cert, nu-i păsa de cine erau prietenii mei, şi de cum îmi 
petreceam eu timpul. 

— Şi acum, cine e pe urmele dumneavoastră? 

— Este o întrebare pertinentă, draga mea, însă una la care 
nu-ți pot răspunde. De fapt, am fost în măsură să-i simt 
apropiindu-se în această ultimă jumătate de oră, şi va trebui 
să-mi pregătesc plecarea. Am observat dispozitive excelente 
de pază în jurul casei dumitale, şi trebuie să te felicit pentru 
ele. Cine le-a întins? 

— Bellenos. Un elf. Lucrează în Monroe, la clubul numit 
Hooligans. 

— Bellenos, a repetat domnul Cataliades, cu înfăţişarea 
gânditoare. Îmi este văr de gradul cinci, din partea mamei, 
cred. Apropo, sub nicio formă nu lăsa ca adunătura de la 
Hooligans să afle că ai o cutie magică, fiindcă te-ar omori 
pentru ea. 

— Şi ce credeți c-ar trebui să fac cu ea? l-am întrebat, din 
curiozitate. 

Se ridicase şi-şi îndrepta sacoul costumului albastru de 
vară. Cu toate că era caniculă afară, iar el era un tip 
voluminos, nu fusese transpirat când intrase în casă. 

— Şi Diantha pe unde mai e? 

Nepoata lui era cât se poate de diferită de el, şi eu țineam 
la ea. 

— Este departe, la adăpost, mi-a răspuns el, lapidar. Cât 
despre cutia magică, nu te pot sfătui. Se pare că deja ţi-am 
făcut destule. 

Şi, cât ai clipi, a ieşit pe uşa din spate. l-am mai zărit 
pentru o fracțiune de secundă trupul greoi deplasându-se cu 
o viteză incredibilă prin curtea din spate, după care l-am 
pierdut, pur şi simplu, din vedere. 

Ei bine, asta fusese o chestie de-a dreptul uluitoare... şi 
acum rămăsesem fără şuncă. 

Fusese o conversație instructivă... din unele puncte de 
vedere. Acum ştiam mai multe despre trecutul meu. Ştiam că 
telepatia era ca un soi de dar la o petrecere de anunțare a 


naşterii unui copil, dar anterior conceperii acestuia, din 
partea lui Desmond Cataliades, pentru prietenul său Fintan, 
descendent din neamul zânelor şi bunicul meu. Asta, în sine, 
era o revelație năucitoare. 

După ce am terminat de meditat pe tema aceasta - sau cel 
puţin după ce am cântărit-o atât cât puteam suporta —, m- 
am gândit la remarca lui Cataliades despre „adunătura” de la 
Hooligans. Avea o părere proastă despre comunitatea aceea 
de exilați. Mă întrebam, mai mult ca oricând, ce căutau 
atâtea zâne în Monroe, ce complotau, ce plănuiau. Ceva bun 
n-avea cum să fie. Şi m-am mai gândit la Sandra Pelt, aflată 
încă în libertate pe undeva şi hotărâtă să mă vadă moartă. 

Când mi-am simțit mintea epuizată, am lăsat mâinile să 
preia controlul. Am pus deoparte mâncarea rămasă, mutând- 
o din frumoasele piese ale serviciului din porțelan în pungi 
Ziploc. Am spălat bolul ornamental şi alte două din sticlă 
şlefuită. Priveam afară pe fereastră în timp ce le clăteam, şi 
uite-aşa am ajuns să observ cele două fulgere cenuşii care-mi 
traversau curtea cu mare viteză. Nu puteam să-mi dau 
seama ce erau, şi era cât pe ce să sun la poliția veterinară. 
Dar apoi mi-am dat seama că erau două creaturi care-l 
urmăreau pe avocatul pe jumătate demon şi că, la viteza lor, 
sigur ajunseseră deja departe. În plus, n-ar fi fost înțelept să 
închizi într-o cuşcă, în spatele unei camionete, ceva capabil 
să se mişte aşa. Sper că domnul Cataliades are pantofi 
pentru alergare. Nu mă uitasem. 

Exact când terminasem curăţenia şi mă schimbasem în 
pantalonii mei scurți şi o bluză maro fără mâneci, m-a sunat 
Sam. Nu se auzeau zgomotele barului pe fundal: nici 
clinchetul gheții în pahare, nici tonomatul, nici vacarmul 
conversațţiilor. Probabil că era în rulotă. Dar era sâmbătă, 
după-amiaza târziu, când la Merlotte's trebuia să fie 
aglomeraţie. Să fi avut întâlnire cu Jannalynn? 

— Sookie, mi-a zis, şi mi s-a părut că vocea îi sună ciudat. 
Imediat, stomacul mi s-a strâns ghem. Poţi să dai o fugă 
până în oraş? Să treci pe la rulotă? Ţi-a lăsat cineva un 
pachet la bar. 

— Cine? am întrebat. Priveam în oglinda din living în timp 


ce vorbeam cu Sam, şi am observat că arătam încordată şi 
înfricoşată. 

— Nu-l cunosc, mi-a răspuns Sam. Dar e clar că e o cutie 
drăguță, cu o fundă mare. Poate că ai vreun admirator 
secret, a adăugat, accentuând ultimele cuvinte, deşi nu într- 
un mod ostentativ. 

— Cred că ştiu cine-ar putea să fie, am zis, adăugând un 
zâmbet în voce. Sigur, Sam, o să vin. A, ia stai! N-ai putea să- 
l aduci tu aici? Eu încă fac curățenie după petrecere. 

Aici ar fi fost cu mult mai multă linişte. 

— Lasă-mă să verific, a zis Sam. A urmat tăcerea, fiindcă- 
şi acoperise microfonul receptorului cu palma. Se auzea 
înfundat o scurtă conversație, dar nimic concret. E perfect, a 
zis apoi, dar pe un ton care dădea de înțeles că nu era deloc 
aşa. Plecăm în câteva minute, m-a asigurat. 

— Super! am zis, sincer încântată. Ne vedem atunci. 

Asta-mi oferea puțin răgaz pentru planificarea unei primiri 
corespunzătoare. După ce-am închis, am stat câteva clipe să- 
mi pun gândurile în ordine înainte de a da fuga până la 
dulapul din față, de unde mi-am luat puşca de vânătoare. 
Am verificat-o, să văd dacă e pregătită. Sperând să câştig de 
partea mea elementul surpriză, m-am hotărât să mă ascund 
în pădure. Mi-am pus o pereche de pantofi pentru alergare, 
le-am legat şireturile şi am ieşit prin spate, bucuroasă că 
îmbrăcasem o bluză de culoare închisă. 

Nu camioneta lui Sam a fost cea care a apărut pe aleea 
mea, ci micul autoturism al lui Jannalynn. Ea era la volan. 
Sam stătea pe scaunul din dreapta ei, iar altcineva se vedea 
pe bancheta din spate. 

Jannalynn a coborât prima şi a privit în jur. Putea să-mi 
simtă mirosul, ştia că sunt prin apropiere. Probabil că simțea 
şi mirosul puştii. A zâmbit, şi era un zâmbet îngrozitor. Spera 
că voi trage în persoana care-i silise să vină încoace, c-o voi 
împuşca mortal. 

Desigur, persoana care ţinea o armă îndreptată spre ei, 
persoana de pe bancheta din spate, era Sandra Pelt. Sandra 
a coborât cu o carabină în mână şi a arătat cu țeava ei spre 
maşină, stând la o distanță prudentă. Atunci, a apărut şi 


Sam. Era ca naiba de furios: puteam să-mi dau seama după 
poziția umerilor. 

Sandra părea mai bătrână, mai slabă şi mai nebună ca 
alaltăieri. Îşi vopsise părul în negru şi-şi asortase unghiile cu 
el. Dac-ar fi fost oricine altcineva, i-aş fi plâns de milă: 
părinţii morţi, sora moartă, probleme mentale. Însă mila 
înceta atunci când cineva ţinea o armă îndreptată spre 
persoane la care ţineam. 

— Hai afară, Sookie! a strigat Sandra. Hai afară! Acum te- 
am prins, rahat cu ochi ce eşti! 

Sam s-a deplasat discret spre stânga Sandrei, încercând 
să-şi întoarcă fața spre ea. Jannalynn, la rândul ei, a început 
să ocolească maşina. Sandra, temându-se că ar putea pierde 
controlul asupra situaţiei, a urlat la ei. 

— Staţi pe loc, nu mişcațţi, sau vă împugşc naibii! Tu, cățea! 
Nu vrei să vezi cum îi zboară capul iubitului tău, nu? Al 
cățeluşului tău iubit! 

Jannalynn a scuturat din cap. Şi ea era în pantaloni 
scurți, şi cu un tricou purtând emblema de la Părul Câinelui. 
Avea făină pe mâini. Ea şi Sam fuseseră capturați în timp ce 
găteau. 

Puteam să las situația să se agraveze sau să trec la 
acțiune. Eram prea departe, dar trebuia să risc. Fără să-i 
dau nici un răspuns Sandrei, am ieşit din pădure şi am tras. 

Zgomotul puştii Benelli auzit dintr-o direcție neaşteptată i- 
a luat pe toți prin surprindere. Am văzut cum Sandrei îi apar 
pete roşii pe brațul drept şi pe obraz, şi cum se clatină, într- 
un moment de şoc. Dar asta nu putea opri o Pelt, nici vorbă. 
Sandra şi-a rotit arma şi a tras spre mine. Sam a sărit spre 
ea, însă Jannalynn a ajuns prima. A reuşit să apuce 
carabina, s-o smulgă din mâinile Sandrei şi s-o azvârle 
departe, după care a început încăierarea. În viața mea n-am 
mai văzut două persoane luptându-se între ele cu atâta 
îndârjire, şi, date fiind recentele mele experiențe, asta spunea 
ceva. 

N-aveam cum să trag din nou în Sandra, când Jannalynn 
se lupta corp la corp cu ea. Cele două femei erau, în mare 
măsură, cam de aceeaşi talie, însă Jannalynn fusese născută 


pentru luptă, în timp ce Sandra era obişnuită mai degrabă cu 
încăierări de scurtă durată. 

Atât eu, cât şi Sam le dădeam roată, în timp ce-şi cărau 
pumni, se muşcau, se trăgeau de păr şi încercau toate 
celelalte manevre posibile. Ambele părți suferiseră vătămări 
deloc neglijabile şi, după câteva secunde, Jannalynn s-a 
colorat în roşu pe o parte, iar sângerarea rănilor provocate 
Sandrei de puşca mea de vânătoare a devenit mai 
abundentă. Sam s-a întins spre cele două combatante - era 
ca şi cum ţi-ai vâri mâna între palele unui ventilator pornit — 
a apucat-o de păr pe Sandra şi a tras cu putere, iar ea a 
zbierat ca ielele şi i-a repezit un pumn în față. El a reuşit s-o 
țină în continuare de păr, deşi cred că ea îi spărsese nasul. 

M-am simțit obligată să-mi iau şi eu partea — în definitiv, 
totul se-ntâmpla din vina mea - şi mi-am aşteptat rândul. 
Era ciudat, ca şi cum ai fi în curtea şcolii generale, 
aşteptându-ți rândul la sărit coarda. Când am constatat că 
mi-a venit rândul, am năvălit în zona luptei şi-am înşfăcat 
primul lucru care mi-a nimerit în mână: antebraţul stâng al 
Sandrei, împiedicând-o să-şi repeadă pumnul în fața lui 
Jannalynn. În schimb, Jannalynn i-a expediat unul dintre 
pumnii ei mărunți şi duri, făcând să zboare orice simţire din 
Sandra Pelt. 

Dintr-odată, ţineam mâna pe umărul unei femei complet 
inerte. I-am dat drumul şi s-a prăbuşit pe pământ. Capul îi 
atârna într-o poziție neobişnuită: Jannalynn îi rupsese gâtul. 
Nu ştiam dacă Sandra mai trăia, sau era moartă. 

— Mă-ta, a rostit încântată Jannalynn. Mă-ta, mă-ta şi iar 
mă-ta! 

— Amin, i-a ținut isonul Sam. 

Am izbucnit în lacrimi. Jannalynn a făcut o mutră 
dezgustată. 

— Ştiu, ştiu, i-am zis, cuprinsă de disperare. Dar am văzut 
o grămadă de persoane omorâte azi-noapte, şi asta e cea care 
umple paharul! Îmi cer scuze. 

Cred că Sam m-ar fi luat în braţe, dacă n-ar fi fost 
Jannalynn chiar lângă noi. Ştiu că-i trecea prin minte. Şi 
asta era important. 


— Nu se dă dusă de-a binelea, a constatat Jannalynn, 
după o clipă de concentrare asupra inertei Sandra. Şi, 
înainte ca Sam sau eu să putem face sau spune ceva, a 
îngenuncheat lângă Sandra, şi-a strâns pumnii, lovind-o. 

Şi asta a fost tot. 

Sam m-a privit pe deasupra cadavrului. Nu ştiam ce să 
spun, nici ce să fac. Şi sunt sigură că pe chip mi se reflecta 
neputința. 

— Ei bine, a rostit Jannalynn voioasă, frecându-şi mâinile 
una de cealaltă cu satisfacția cuiva care a reuşit în sfârşit să 
ducă la îndeplinire o sarcină neplăcută, ce facem cu 
cadavrul? 

Poate ar fi cazul să-mi instalez un crematoriu în curtea din 
spate. 

— Să-l chemăm pe şerif? am întrebat, din moment ce 
aveam obligația de a propune, măcar. 

Sam părea tulburat. 

— Ar cam fi de rău pentru bar, mi-a zis. Îmi pare rău că 
mă gândesc la asta, dar sunt obligat. 

— Doar v-a luat ostatici, am protestat eu. 

— Aşa zicem noi. 

Am înțeles unde bătea Sam. 

— Nu cred că ne-a văzut cineva ieşind din bar cu ea, a 
intervenit Jannalynn. Stătea pe bancheta din spate. 

— Maşina ci e încă la mine, a zis Sam. 

— Ştiu un loc în care n-ar găsi-o nimeni, am spus, 
surprinzându-mă pe mine însămi. 

— Şi unde anume ar fi asta? a întrebat Jannalynn. 

Şi-a ridicat privirea spre mine şi mi-am dat seama că nu 
era posibil să ajungem vreodată să fim cele mai bune 
prietene sau să ne pictăm unghiile una alteia. Aoleu! 

— O aruncăm în portal, am zis. 

— În ce? s-a mirat Sam, care privea în jos spre cadavru, cu 
o figură îngrețoşată. 

— O aruncăm în portalul zânelor. 

Jannalynn a rămas cu gura căscată. 

— Sunt zâne pe-aici? 

— Nu, pe moment. E greu de explicat, dar am un portal în 


pădure. 

— Eşti de-a dreptul... 

Mi-a dat impresia că nu-i vine în minte cum să-şi încheie 
afirmaţia. 

— Eşti de-a dreptul surprinzătoare, a găsit ce să spună, în 
cele din urmă. 

— Aşa zice toată lumea. 

Din moment ce Jannalynn sângera încă, m-am aplecat eu 
s-o prind de picioare pe Sandra. Sam a luat-o de umeri. 
Părea să fi trecut peste faza cea mai grea a şocului. Respira 
pe gură, fiindcă nasul îi era rupt şi înfundat de sânge 
închegat. 

— Încotro ne îndreptăm? s-a interesat. 

— Bine. E la cam patru sute de metri, încolo, am zis, 
arătând cu capul în direcția corectă, din moment ce mâinile 
le aveam ocupate. 

Aşa că Sam a pornit, lent şi cu stângăcie. Sângele încetase 
să picure, şi ea era uşoară, aşa că a mers atât de bine cât 
poate să meargă transportul unui cadavru prin pădure. 

— Eu cred, am zis la un moment dat, că în loc săi se 
spună proprietatea Stackhouse, un nume mai potrivit ar fi 
Ferma Cadavrelor. 

— Ca locul ăla din Tennessee? a întrebat Jannalynn, spre 
mirarea mea. 

— Exact. 

— Patricia Cornwell a scris o carte intitulată chiar aşa, nu? 
a intervenit Sam, aproape făcându-mă să zâmbesc. Era o 
discuție extrem de civilizată, date fiind condiţiile. Poate că eu 
eram amorțită încă după noaptea trecută, sau poate că-mi 
continuam procesul de fortificare pentru supraviețuire în 
lumea din jurul meu, oricum mi-am dat seama că nu-mi 
păsa prea mult de Sandra. Familia Pelt avusese un soi de 
vendetă personală împotriva mea, fără vreun motiv temeinic, 
iar acum totul se sfârşise. 

În sfârşit, înţelegeam ceva despre prăpădul din noaptea 
trecută. Nu morțţile, luate individual, mi se păreau atât de 
îngrozitoare, ci nivelul de violență, oroarea pură de a vedea 
atâtea lovituri, din ambele părți... Exact după cum felul în 


care Jannalynn o executase pe Sandra mi se părea cel mai 
tulburător amănunt al întâlnirii de azi. Dacă nu mă înşelam, 
şi pentru Sam era valabil acelaşi lucru. 

Am ajuns la micul spaţiu deschis dintre copaci. M-am 
bucurat să văd mica distorsiune a aerului care trăda 
existența portalului spre țara zânelor. Le-am arătat celorlalți 
fără vorbe, ca şi cum zânele ar fi putut să mă audă (şi, din 
câte ştiam, ar fi putut). După o secundă, cel mult două, 
Jannalynn şi Sam au descoperit ce încercam eu să le arăt. L- 
au privit curioşi, iar Jannalynn a mers până într-acolo, încât 
şi-a vârât un deget în el. Degetul i-a dispărut din vedere, şi, 
cu un mic scheunat, ea şi l-a tras înapoi. A fost categoric 
uşurată când l-a văzut că era tot la locul lui. 

— La trei, am zis, şi Sam a făcut un semn aprobator. S-a 
mutat de la capătul corpului mai într-o parte şi, cu o mişcare 
fluidă, de parcă ne-am fi antrenat înainte, am introdus-o pe 
Sandra în orificiul magic. Dacă n-ar fi fost atât de măruntă, 
n-ar fi încăput. 

Apoi, am aşteptat. 

Cadavrul n-a fost scuipat înapoi. Nimeni n-a sărit la noi, 
cu spada în mână, pretinzându-ne să plătim cu viața 
pângărirea tărâmului zânelor. În loc de aşa ceva, am auzit un 
mârâit şi un lătrat scurt şi am rămas tustrei încremeniţi, cu 
ochii căscați şi brațele încordate, aşteptând să iasă cineva 
din portal, cineva cu care va trebui să ne luptăm. 

Totuşi, nimic n-a ieşit. Zgomotele au continuat, şi suficient 
de elocvente: de rupt, de sfâşiat, plus alte mârâieli, iar pe 
urmă altele atât de tulburătoare, încât nici măcar nu voi 
încerca să le descriu. În sfârşit, s-a lăsat tăcerea. Mi-am 
închipuit că n-a mai rămas nici urmă din Sandra. 

Ne-am târât anevoie prin pădure, întorcându-ne la maşină. 
Avea portierele deschise, şi primul lucru pe care l-a făcut 
Sam a fost să le oprească legănatul. Pe pământ erau pete de 
sânge. Am desfăşurat furtunul de grădină şi am pornit apa. 
Sam a insistat asupra petelor însângerate, apoi, dacă tot era 
acolo, i-a tras şi maşinii lui Jannalynn o spălătură pe cinste. 
Într-un moment în care stomacul mi s-a strâns - încă un 
moment în care mi s-a strâns stomacul —, Jannalynn i-a 


îndreptat lui Sam nasul rupt, şi cu toate că el a urlat şi-a 
zbierat şi din ochi i-au țâşnit lacrimi, am ştiut ca nasul i se 
va vindeca foarte bine. 

În ce priveşte carabina Sandrei, era o problemă mai mare 
decât fusese cea legată de cadavru. N-aveam de gând să 
folosesc portalul pe post de tobogan pentru gunoaie, pentru 
că asta mi se părea azvârlirea armei acolo, în urma 
cadavrului. După o scurtă discuție în contradictoriu, 
Jannalynn şi Sam au hotărât s-o arunce în pădure, în 
drumul lor de întoarcere spre rulota lui Sam, ceea ce 
presupun că au şi făcut. 

Am rămas singură în casa mea, după două zile cu 
adevărat uluitoare şi oribile. Oribil de uluitoare? Uluitor de 
oribile? Amândouă. 

M-am aşezat pe un scaun în bucătăria mea, cu o carte 
deschisă în față, pe masă. Soarele încă lumina curtea, însă 
umbrele se alungeau. M-am gândit la cutia magică, pe care 
nu avusesem ocazia s-o folosesc la întâlnirea din curtea din 
spate. Oare trebuia s-o car după mine în fiecare clipă a zilei? 
M-am întrebat dacă ființele cenuşii care-l urmăreau pe 
domnul Cataliades l-or fi ajuns cumva din urmă, şi dacă da, 
cât de rău îi părea lui. M-am întrebat dacă vampirii or fi 
reuşit să termine curăţenia din Fangtasia la timp pentru 
deschidere şi dacă ar trebui cumva să sun la bar, ca să aflu 
răspunsul. Ar fi şi oameni acolo, care să răspundă la telefon: 
Mustapha Kahn, poate şi Warren, amicul lui. 

M-am întrebat dacă Eric o fi vorbit deja cu Felipe despre 
dispariția regentului Louisianei. M-am întrebat dacă Eric i-o 
fi scris reginei Oklahomei. 

Poate că telefonul avea să sune după lăsarea întunericului. 
Poate că nu. Nu mă puteam hotări ce preferam să fac. 

Singurul lucru clar era că voiam să fac ceva întru totul 
normal. 

M-am dus desculță în living, ţinând în mână un pahar cu 
ceai de la gheață. Venise vremea să urmăresc episoadele 
înregistrate din Jeopardy! 

Creaturi Primejdioase la două sutare, cine mai doreşte, 
cine mai vrea? 


